REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Prva sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Drugi dan rada)

01 Broj 06-2/140-22

19. oktobar 2022. godine

Beograd

(Sednica je počela u 10,05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, dobar dan svima.

Nastavljamo rad Prve sednice Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 127 narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je primenom elektronskog sistema za glasanje u sali prisutno 116 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine i drago mi je što ste saglasni po tom pitanju.

Nastavljamo načelni pretres o Prvoj tački dnevnog reda - Predlogu zakona o izmenama i dopunama Zakona o ministarstvima, prema redosledu prijava za reč.

Reč ima Nebojša Cakić.

Izvolite.

NEBOJŠA CAKIĆ: Gospodine predsedavajući, da li može malo reda?

Dame i gospodo narodne poslanice i narodni poslanici, a pre svega građani Srbije, najpre na početku želim da kažem da podržavam sve ono što je rekla opozicija i mi nećemo podržati ovaj predloženi Zakon o ministarstvima, mada to nije Zakon o ministarstvima nego Predlog o izmenama i dopunama. Čak i to ste minorno uradili, jer vam sve to nije bilo bitno.

Baviću se samo jednim delom problema koji vi uopšte ne razmatrate, a to je regionalni razvoj i razvoj nerazvijenih područja.

Da vas podsetim da ste u kampanji 2012. godine, kada ste dolazili na jug Srbije, između ostalog i u Leskovac, gde ja živim, puna su vam usta bila regionalnog razvoja, razvoja nerazvijenih područja i to je nešto što postoji u svim zemljama, bez obzira da li su na istoku ili na zapadu, bez obzira na državna uređenja.

U ovoj našoj zemlji od Federativne Republike Jugoslavije do dana današnjeg, odnosno do vašeg dolaska na vlast, postojao je regionalni razvoj i razvoj nerazvijenih područja i vi ste to znali i 2012. godine ste verovatno imali dobru nameru, napravili ste Ministarstvo za regionalni razvoj i lokalnu samoupravu. Međutim, vaše neznanje i nesposobnost je dovelo do toga da to nikakvim rezultatima nije pokazalo i vi ste ga uništili. Doduše, ima i drugih stvari. Shvatili ste da je mnogo bolje da punite svoje džepove, nego da razvijate nerazvijene krajeve.

Šta je posledica toga? Kada ste vi došli na vlast, Leskovac i jug Srbije su bili negde ispod polovine po prosečnim zaradama u ovoj Republici. Kako ste vi došli na vlast iz godine u godinu Leskovac i ostala područaja na jugu Srbije su padala. Jedno vreme su zadnji na toj listi bili Jablanički, Toplički, Pčinjski okrug i sada je zadnje dve godine Leskovac zakovan na dnu. To je vaš uspeh. To je ono po čemu će građani pamtiti vašu vlast.

Da ste dali za jug Srbije, za razvoj Srbije 600 miliona evra, koje ste dali za fudbal, procvetao bi jug Srbije. Vama je važniji fudbal i rejting od svega što postoji u ovoj državi.

Šta ste vi, u stvari, predvideli za jug Srbije? predvideli ste najlošije i najmanje plaćene poslove, jer, da se ne lažemo, u ovoj državi vi o svemu odlučujete, pa i o tome koji investitor ide u koji grad i nama ste predvideli takvu sudbinu motača kablova i zbog toga je jug Srbije takav kakav je. Doduše, i mi smo sami krivi iz prostog razloga što je jug Srbije politički minoran. Kada pogledate, ovde nemate nijednog predsednika partije koja je u parlamentu ko je sa juga Srbije, nemate nijednog predsednika poslaničke grupe, nemate nijednog potpredsednika Skupštine. Nema nikoga. Čak i do sada svi poslanici sa juga Srbije, a njih je opet i proporcionalno mnogo manje, samo 8%, većina iz poslaničkih grupa sa vlasti koji su ovde samo da dođe i da odsede, da pročitaju ako im nešto daju.

Ovo je treća sednica. Još uvek niko ništa o jugu Srbije nije rekao. Šta su posledice toga? Ne trebaju nama ni stvarni, ni izmišljeni neprijatelji, neprijatelji su ovde u ovoj sali.

Mnogo više ste uništili vi jug Srbije, nego ratovi i sve ono, NATO agresije, svi ratovi koji su bili, jer samo u Jablaničkom okrugu za deset godina je nestalo 10% stanovništva. Dakle, 24.603 građana je manje vašom zaslugom. Vi ste ih najurili, jer vama odgovara. Odlaze najpametniji, najsposobniji. Vama ostaju samo oni, a relevantno istraživanje govori da ljudi koji imaju primanja do 30.000 dinara, 75% glasaju za vas. Ljudi koji imaju primanja preko 100.000 glasaju za opoziciju, 75%. Znači, građani Srbije, da znate, ovo je jug Srbije trenutno. Cela Srbija će biti nerazvijeno područje, jer to vama odgovara. Vama je vrh rejting i, kao što je rekao predsednik Vučić, za mene najviše glasaju gde su najsiromašniji i upravu je. U pravu je, zato će Srbija i dalje da siromaši. Ona je i sada među četiri najsiromašnije države u Evropi, a među njima je naš Jablanički okrug najsiromašniji. To je istina, da znaju i građani Srbije i građani Leskovca.

Mogao bih još da pričam, ali sam prekoračio. Nadam se da ćemo se još čuti i videti.

Hvala.

PREDSEDNIK: Reč ima Milenko Jovanov.

Izvolite.

MILENKO JOVANOV: To što neko kao noj zabija glavu u pesak i nema potrebu da gleda oko sebe šta se dešava, a onda pokušava građanima da predstavi ono što nije da jeste i ono što jeste da nije, to je disciplina u kojoj ja verujem da je prethodni govornik apsolutno nenadmašan. Međutim, ono što jeste problem to je da malo nema veze sa logikom ono što govori. Mi se upravo dičimo time što u Srbiji rastu plate. Sada ste rekli da nam je u interesu da plate budu što manje, jer ako su plate manje, ljudi glasaju za nas. Pa, što onda dižemo plate? Što se hvalimo time što podižemo plate? Što se hvalimo time što ćemo da podignemo i minimalac na 40.000 od nove godine?

Da li imate vi tu neku logiku da povežete te dve stvari ili samo lepo zvuči, da vređate narod i da vređate ljude koji ovde predstavljaju SNS? A, ko za vas glasa, Akademija nauka? Koji je to imovinski cenzus dovoljan da bi čovek mogao da glasa za vas? Koliko mesečno čovek treba da zarađuje da bi se kvalifikovao za to da glasa za vas, tako divne i pametne?

Jug Srbije zanemaren? Pa, nikada se više nije ulagalo u jug Srbije i upravo je to razlog zašto na jugu Srbije dobijamo toliku podršku građana i zašto jug Srbije toliko podržava predsednika. Dva koridora je Niš dobio, železnički koridor je dobio, a o fabrikama da ne govorim. Sve fabrike bile su zatvorene u Nišu, sve i jedna, sve koje rade, Vučić je doveo. Sve što radi na jugu Srbije, Vučić je otvorio.

I vi sada pričate - mi zatvaramo fabrike. Mi zatvaramo? Nijedan šef poslaničke grupe, kaže, nije sa juga Srbije. Pa, što vama nisu dali da budete šef grupe? Elokventni ste, argumentovani u raspravi, razložni u izlaganju, čudi me da vama nisu dali da budete šef grupe, da budete primer kako jug Srbije dobija šefa grupe. Vi bi da kadrirate i po drugim strankama, da vi odredite ko će šta da bude. Da li vas to kvalifikuje imovinski cenzus koji ispunjavate da budete tu gde jeste, jer siromašni nemaju to pravo, zato vi koji preko 100 hiljada, da li ste tako rekli, preko 100 hiljada može da se glasa za opoziciju, do 100 hiljada ne može, samo za vlast?

Da li ste vi svesni šta vi izgovarate uopšte? I kakve to sve veze ima sada sa Zakonom o ministarstvima? Pa, zato i ne možete da budete šef grupe, vi niste u stanju temu da potrefite. Hvala.

PREDSEDNIK: Hoćete repliku?

Izvolite.

NEBOJŠA CAKIĆ: Dakle, gospodine Jovanov, matematika je prosta nauka, po toj nauci, pa za vas je složena, ali je prosta nauka, koja kaže da je Leskovac poslednji u Srbiji, dakle, u jednoj od najsiromašnijih u zemljama u Evropi, poslednji po prosečnoj zaradi. Ja verujem da vama to odgovara i vi to branite i vi ćete braniti i ja to i kažem, cela Srbija će doći u taj nivo, jer to vama odgovara. Samo na takav način možete da vladate.

Da vas podsetim, kada već uglavnom govorite o tome ko glasa i zašto glasa, vi ste u Leskovcu i u Srbiji ljudima koji primaju socijalnu pomoć, vaš poslanik u Leskovcu ih je vodio za ruku, vadio 40 hiljada crnih para koje ste vi ukrali iz budžeta, pa njemu dali, i ljudi su, koji su primali socijalnu pomoć po 40 hiljada dinara, donirali za vašu kampanju i to je bilo u celoj Srbiji.

Da li znate šta se desilo sa tim? To je krivična prijava i za to se ide u zatvor, ali ste vi, vi ste, normalno, jer kontrolišete kompletno pravosuđe, dopustili da taj predmet zastari. Dakle, da građani znaju, nije sud odlučio da oni nisu krivi, ne, nego je zastarelo, a to upravo je način na koji vi rešavate sve vaše probleme sa zakonom.

Vi ste izmislili, kako beše, nagodbu sa tužilaštvom i možete da radite šta god hoćete, kradete, otimate i kada vas i uhvate, neko za primer mora da bude pred ovim narodom poslat, da bi vi mogli ovde da udarate u grudi kako mi hapsimo naše. Hapsili ste Belivuka, ne zato što ste vi hteli, nego zato što su iz inostranstva došli kriptovani i dešifrovani razgovori i onda ste morali zbog njih, ne bi vi to nikada uradili. Hvala.

PREDSEDNIK: Povreda Poslovnika, Đorđe Milićević.

ĐORĐE MILIĆEVIĆ: Uvaženi predsedniče Narodne skupštine, poštovano predsedništvo, dame i gospodo narodni poslanici, član 106. govornik može da govori samo o tački dnevnog reda, ali mislim i da je povređeno dostojanstvo Narodne skupštine. Ali, hajde akcenat da stavimo na član 106.

Uvaženi predsedniče, ja uvažavam potrebu poslaničkih grupa iz opozicije da imaju kritički osvrt prema radu vladajuće koalicije, nemam apsolutno problem sa tim, ali sve ima određenu meru i sve ima određenu granicu.

Ovde su izrečene neke reči, poput krađa, lopovluk, krivične prijave. Znate, Srbija je uređena pravna država i u njoj funkcionišu nadležne institucije i nadležni organi. Svako ko ima određeni argument ili dokaz, pa valjda je u obavezi da to odnese nadležnim organima i nadležnim institucijama.

Mi smo danas ovde došli, uvaženi predsedniče, sa ciljem da nastavimo da radimo o veoma značajnoj i važnoj temi, a to je Zakon o ministarstvima. Ja molim, predsedniče, u ime poslaničke grupe Ivica Dačić – SPS, kažem, razumem potrebu opozicionih poslaničkih grupa, ali možda ovo o čemu se govorilo najvećim delom je moglo da se govori na narednoj sednici, kada budemo govorili o rezultatima Vlade, pa možda kao neka kritika na osvrt rada prethodne Vlade u kontekstu sugestija za rad buduće Vlade, ali svakako nije tema za današnju sednicu i današnje aktuelno skupštinsko zasedanje. Samo jedna molba upućena vama. Ne tražim da se Narodna skupština u danu za glasanje izjasni o ukazanoj povredi Poslovnika. Zahvaljujem se.

PREDSEDNIK: Hvala vama.

Kao što ste primetili, ne intervenišem, nije mi praksa, na to kada narodni poslanici govore šta bilo, kad preteruju i kada vređaju jedni druge onda da, ali to što je nekima tekst taj koji imaju u svakoj prilici i na društvenim mrežama i na sednici, šta god bila tema, ja oko toga da pomognem ne mogu. Videli ste da li će da govore stvari koje nemaju veze ni sa dnevnim redom, a ni sa istinom, da li će da se dive Veljku Belivuku itd, ono što su radili, uvek je njihov lični izbor, a na to dobijaju političke odgovore od vas u sali.

Reč ima gospodin Jovanov.

MILENKO JOVANOV: Ovo je deo izlaganja, prosto, neću ni komentarisati, to je više za razgovor ono uz pivo ispred prodavnice, jer je to takav doživljaj politike, a pivo ne pijem, tako da ću to ostaviti kolegi da se sam zabavlja.

Što se tiče toga da smo mi izmislili nagodbu sa tužilaštvom, mi smo izmislili zastarelost. Bilo bi interesantno da se o tome konsultujete sa vašim šefom grupe, pošto je on baš zahvaljujući zastarelosti oslobođen od onoga što je DRI utvrdio da je oštećen grad Šabac za pet miliona evra. Pa se raspitajte onda kako funkcioniše zastarelost. I vidite kako šta god govorili, govorite, u stvari, o sebi.

Što se tiče Belivuka, pošto ste se i vi nadovezali i priključili poslaničkoj grupi Veljka Belivuka, juče je krenuo jedan primerak, evo danas drugi, ja samo želim javnost da obavestim, prosto da ne bude da nije rečeno, milion evra tih krvavih para je dato i podeljeno za odbranu Veljka Belivuka i ona ima nekoliko segmenata. Jedan je politički, jedan je medijski, jedan je pravni. Pravni, zna se ko radi, a medijski i politički, to danas imamo prilike da vidimo.

Sad mi samo nemojte reći da vi nastupate kao korisni idioti, pa da niste ni na koji način angažovani u tom. To da li ste korisni ili niste, ja ne znam, to je sintagma koja se koristi, nisam je ja izmislio, i govori o ljudima koji bez ikakve koristi rade stvari za koje neki drugi ljudi rade iz nekih drugih razloga, a vi iz ubeđenja. Ali, ja verujem da vi iz ubeđenja branite Veljka Belivuka. Ja sam pogrešio. I, evo, kvalifikujte se za njegovog šefa poslaničke grupe. Ima vas dovoljno, ne za jednu, nego za nekoliko poslaničkih grupa, i da budete šef poslaničke grupe Veljka Belivuka, šef poslaničke grupe Veljko Belivuk – koljemo po kućama. Pristajalo bi vam. Uživajte u tome.

Mi smo tog, pošto znate i za kriptovane telefone i za sve drugo, verovatno čitate i Treće oko i Zonu sumraka i sve pratite i drago mi je što to znate, što ste upućeni u sve tajne policije, Evropola, Interpola, sve znate kako funkcioniše, samo ne znam kad sve znate, zašto imate potrebu da izmišljate i lažete, da lažno predstavljate informacije, da govorite neistinu? Zašto vam to treba? Ako ste već toliko upućeni, zašto niste rekli da to nema veze sa istinom, da su naši organi gonjenja izvršili celu akciju hapšenja Belivuka?

To vama naloge daju iz inostranstva. Vi dobijate naloge iz inostranstva. Stojite mirno pred Violom fon Kramon kao da je došao oficir garde. Stojite mirno i pitate – šta treba da uradimo danas, razumem i nije mi teško! To vam je jedino razumevanje.

Još jedna stvar, da razumete, i time da okončam. To što patite za vremenom kad ste za vreme Miloševićeve vlasti bili direktor, možete da patite i na drugom mestu, a to što ste firmu upropastili, to vas ne kvalifikuje novu da vodite. I koliko god novih firmi otvorimo u Leskovcu, vi ih voditi nećete, jer ste se pokazali kao nesposobni.

Zato niste ni šef grupe.

PREDSEDAVAJUĆA (Sandra Božić): Po redosledu, narodna poslanica Sanja Jefić Branković. Izvolite.

(Nebojša Zelenović: Replika.)

Nema replike, završili smo krug replika.

SANjA JEFIĆ BRANKOVIĆ: Zahvaljujem.

Poštovana predsedavajuća, potpredsednice, koleginice i kolege narodni poslanici, mi smo tokom jučerašnje rasprave bili u prilici da čujemo brojne argumente za i protiv usvajanja ovog predloga zakona, a čini mi se da će tako biti i danas.

Analizirajući Predlog zakona o izmenama i dopunama Zakona o ministarstvima, prosto ne mogu da ne iznesem zaključak da smo svi mi ovde koji danas sedimo u ovoj sali kao narodni poslanici ali pre svega kao predstavnici naroda, svesni svoje odgovornosti prilikom donošenja zaključaka o tome kakav ćemo stav po pitanju ovog predloga zakona zauzeti, ali, na kraju i kakvu ćemo odluku doneti u danu kada o tome budemo i odlučivali.

Skoro sam siguran da smo svi saglasni oko činjenice da je vreme globalnog ekonomskog rasta i razvoja za nama i da nas u budućnosti očekuje jedan značajniji i neizvesniji ekonomski period u kome će svaka zemlja onako i onoliko koliko zna i ume morati da se snalazi. To jeste realnost i Evrope, ali i čitavog sveta, pa, nažalost, i naše zemlje.

Tačno je, Srbija je mala evropska zemlja ali se u velikoj meri oslanja na velike ekonomije i na velika tržišta i poprilično je nemoguće da u potpunosti ostane imuna na sva ona ekonomska dešavanja i previranja koja se oko nje dešavaju, bez obzira na to što su ona daleko od naših granica i što mi možda neposredno nemamo uticaj na njih, ali se one svakako posredno odražavaju i na našu zemlju i prosto je nemoguće da ostanemo imuni na to i da ne osetimo posledice ekonomske nesigurnosti koje postoje, pre svega u Evropi, ali i u ostatku sveta.

Upravo zbog toga, imajući u vidu okolnosti u kojima se sada nalazimo, i te kako je važno da nova Vlada, drugačije organizovana, sa nekim drugim personalnim rešenjima, zauzme jedan stav koji će omogućiti sigurnost ovoj zemlji, u vreme koje je sasvim izvesno nesigurno u nekom budućem periodu i u kome ćemo morati da donosimo neke teške i značajne, a mogu reći i nepopularne odluke.

Upravo u tom smislu, ekonomska pitanja danas zaista jesu apsolutno dominantna i u životima svih naših građana, to je potpuno prirodno, ali nam je upravo iz tog razloga veoma važno da očuvamo stabilnost koju imamo, ali i da svoju trgovinsku razmenu nastavimo na način na koji smo to činili i do sada, a da bismo to ostvarili, neophodni su nam stabilni evropski partneri, pre svega, ali i trgovinski partneri iz ostalih zemalja u okruženju, kako bismo mogli da omogućimo pre svega sigurno snabdevanje tržišta, ali i da odgovorimo svim onim izazovima vezanim za poskupljenje i rastuću inflaciju, koju ćemo morati da držimo pod kontrolom onoliko koliko u tome uspemo u celoj ovoj situaciji.

Možda je baš to jedan od razloga zašto ovaj predlog zakona predviđa jedno novo ministarstvo koje će se baviti samo pitanjem trgovine, možda baš zato da ojača te ekonomske i trgovinske veze koje smo do sada ostvarili. Moj kolega Bačevac je kao ovlašćeni predstavnik naše poslaničke grupe tokom jučerašnjeg dana izneo sve one rezultate koje je Ministarstvo trgovine, turizma i telekomunikacija u proteklom periodu u ovom smislu ostvarilo. Tu pre svega mislim na jačanje trgovinskih veza koje smo do tada imali, ali i na stvaranje nekih novih veza koje predstavljaju neku zdravu osnovu za dalji rad ovog ministarstva. Ja sam ubeđena da će predloženo ministarstvo, koje će u svom resoru imati pitanje koje će se baviti samo ovom temom, zapravo nastaviti na tim nekim zdravim osnovama koje su od strane naše koleginice Tatjane Matić u proteklom periodu i postavljeni.

Dakle, Vlada po ovom predlogu bi trebalo da ima 25 ministarstava i sasvim sam sigurna da pred sobom ima veliki izazov, pre svega da bude efikasna u rešavanju ekonomskih i energetskih problema u našoj zemlji.

Ukratko bih se osvrnula na jučerašnju raspravu. Predlog zakona o izmenama i dopunama Zakona o ministarstvima je naišao na kritike od strane opozicije tokom jučerašnjeg dana i lično sam mišljenja da te kritike treba poštovati, iz razloga što je svakoj demokratskoj državi i te kako važno da se u Skupštini, odnosno u parlamentu, čuje glas opozicije. To znači da opozicija radi svoj posao, odnosno da je tu da koriguje sve ono što vlast ili ne vidi, ili ne može da uradi, pa se upravo kao posledica svega toga može javiti možda i neka nova ideja, ali i bolji zakonski predlog.

Ja ću se upravo rukovoditi postulatom da je kvalitet uvek važniji od kvantiteta u kontekstu 25 ministarstava o kojima sam malo pre govorila. Sigurna sam da će nova Vlada novim ministarstvima, resorima, ali i drugima personalnim rešenjima uspeti da odoli svim izazovima koji se pred njom nalaze i da pozicionira Srbiju u jednom spoljnotrgovinskom i spoljnopolitičkom smislu na način na koji će se to negativno najmanje osetiti za sve naše građane.

Iz napred navedenih razloga SDPS je duboko uverena da će Vlada uspeti da odoli ovim izazovima i pružiće joj punu podršku u danu kada o ovom zakonu budemo odlučivali. Zahvaljujem.

PREDSEDAVAJUĆA: Zahvaljujem se narodnoj poslanici Sanji Jefić Branković.

(Nebojša Zelenović: Povreda Poslovnika.)

Po kom osnovu?

(Nebojša Zelenović: Član 104. stav 1.)

Izvolite.

NEBOJŠA ZELENOVIĆ: Zahvaljujem se.

Povređen je član 104. stav 1. koji kaže - ako se poslanik u svom izlaganju na sednici uvredljivo izrazi o narodnom poslaniku koji nije član iste poslaničke grupe.

Gospodin Jovanov se na uvredljiv način izrazio o meni. Dakle…

PREDSEDAVAJUĆA: Izvinite, narodni poslaniče, vi ste sada citirali član koji se odnosi na repliku. Na šta imate povredu Poslovnika? Na prethodno izlaganje koleginice Jefić ili?

NEBOJŠA ZELENOVIĆ: Povređen je Poslovnik. Prethodni put sam tražio repliku i niste mi je dali, a sada tražim povredu Poslovnika, a posle ću repliku.

PREDSEDAVAJUĆA: Kolega, nije povreda Poslovnika. Na šta ste imali povredu Poslovnika?

NEBOJŠA ZELENOVIĆ: Na izlaganje gospodina Jovanova.

PREDSEDAVAJUĆA: To se vrši neposredno, a ne nakon sledećeg govornika. Molim vas uzmite Poslovnik pa malo proučite.

Sledeći po prijavi za reč je Vojislav Vujić.

VOJISLAV VUJOVIĆ: Uvažena predsedavajuća, dame i gospodo narodni poslanici, jučerašnji dan je pored ove teme koja treba da bude dominantna, uglavnom obeležila diskusija Istok ili Zapad?

Ono što je bitno kolegama sa leve strane, kolege koje danas obrazlažu ovaj zakon i ono što je juče rekao i predsednik JS, Dragan Marković Palma, predsednik moje poslaničke grupe, da ćemo mi iz JS podržati ovaj Zakon o Vladi.

Svi kažu da je vreme teško. Vreme je, siguran sam, nije lako, ali i ovo će da prođe. Svedoci smo više puta da su bili ratovi, pa su prošli. Svedoci smo da su bile sankcije, bilo je teško i tada, pa su i one prošle. Bila je korona i to je bilo teško i ta korona je prošla i život ide dalje. Siguran sam da život nikada ne može da stane. I ovaj rat u Ukrajini će sigurno da prođe i sve ovo što se traži od nas, ovaj veliki pritisak koji trenutno Srbija ima da se opredelimo da li ćemo na Istok ili da li ćemo na Zapad i ovo će da prođe. Siguran sam da će Srbija, kao i sve ostalo što se zove život, da nastavi.

To pitanje Istoka ili Zapada je aktivno 70 godina i juče je nekom palo napamet da ultimativno sada kažemo da li smo za istok ili smo za zapad. Ja nisam siguran da smo mi uopšte uslovljeni bilo kako da takav odgovor moramo da damo danas, da takav odgovor moramo da damo i u petak kada budemo glasali za Vladu. Vreme je pred nama, videćemo šta će sve da se dešava i siguran sam da ćemo u skladu sa tim i da donosimo takve odluke.

Ali, ono što je mene juče iziritiralo, a to je da sam u hodnicima čuo sledeću stvar od ljudi koji dugo rade u ovoj skupštinskoj zgradi, kažu, po kuloarima kruže priče - ovu grupu plaćaju Nemci, ovu grupu plaćaju Amerikanci, ove ovamo plaćaju Francuzi, ove plaćaju Englezi, opet neke tamo druge plaćaju Rusi. Ja sam siguran i mogu da pričamo u ime koalicije kojoj pripadam i siguran sam i u ime one većine koja će da glasa ovu Vladu, mi poslanici koje plaća srpski narod nemamo nikakve sponzore sa strane i zato ćemo u petak da glasamo za Vladu, zato ćemo u petak da glasamo za one kojima je narod dao najveće poverenje da formiraju Vladu.

Da li će Vlada da ima 25 resora, da li će da ima 20 resora, to je stvarno tehničko pitanje i siguran sam da je to najmanje bitno. Vi možete da imate, kaže neko, biće skupa zato što umesto 20 ima 25 resora. Pa, znate šta? Vi možete da imate 15 resora, ali imate 200 sekretara i da ta Vlada bude manje funkcionalna i da bude skuplja od Vlade u 25 resora. Tako da mislim da oni koji trebaju da formiraju Vladu imaju to ovlašćenje, imaju tu odgovornost i mi u to ne trebamo da se mešamo.

Šta nama treba da bude bitno? Da vidimo da bar posle prvih 100 dana ovde sednemo, da čujemo izveštaj Vlade u periodu koji je iza nje, posle 100 dana da dobijemo jedan takav izveštaj i da onda kažemo da li je nešto dobro ili je nešto loše.

Juče isto, stvar koja me je pogodila, ne znam zašto se to potenciralo, kaže neko - znate šta, od uslova formiranja ove Vlade je vrlo bitno da li ćemo mi da priznamo Kosovo. Pa, ovde je više puta jasno rečeno da niko neće da prizna nezavisno Kosovo. Mi smo svi koji smo prisutni u ovoj sali polagali zakletvu i ta zakletva podrazumeva da nećemo da priznamo nezavisno Kosovo. Ista Vlada o kojoj pričamo polaže zakletvu i u tekstu te zakletve isto piše da nećemo da priznamo Kosovo.

Prema tome, za jeftine političke poene ima vremena. Znači, ova Vlada će da traje naredne tri godine i više od tri godine, a ono što je bitno, a to je da sve one funkcije koje su obavljali čelni ljudi i koje će da obavljaju čelni ljudi i dalje moraju da ostanu stabilne.

Spoljna politika će da bude dominantna u narednom periodu. Privredu moramo da čuvamo kao i sve ostale resore.

Zato još jedanput pozivam sve prisutne, nemojte da otežavamo Vladi. Vlada je naša. Vlada pripada i opoziciji i pripada i vlasti. Da li će da radi dobro ili loše, pokazaće vreme. Hvala.

PREDSEDAVAJUĆA: Zahvaljujem, narodnom poslaniku.

Sledeći prijavi za reč je Borislav Novaković. Izvolite.

BORISLAV NOVAKOVIĆ: Poštovana potpredsednice, poštovane koleginice i kolege, moram priznati da me je ugao i način razmatranja tokom jučerašnjeg dana iznenadio kada je u pitanju Skupština zato što sam nailazio na termine koji ne postoje ni u sociologiji ni u politikologiji.

Nisam video nigde da se vlade dele na male i velike. Vlada ili je funkcionalna ili je ne funkcionalna. Možete imati malu vladu koja je neracionalna i neefikasna i relativno velike vlade po broju resora, koja je i racionalna i efikasna.

Dakle, funkcionalna je ona vlada koja odgovara izazovu trenutka. Funkcionalna je ona vlada koja odgovara potrebama naroda. Funkcionalna je ona vlada koja svojim institucionalnim kapacitetom, svojim kompetencijama, ali i ljudima koji sede u toj vladi odgovara onome što su ključni problemi i potrebe jednog naroda. Mi o tome nismo pričali. Ovde se priča o geopolitici.

Geopolitikom, sem određenog kruga zaista kompetentnih ljudi u Srbiji se bave ljudi koji stoje pred prodavnicom i piju ciglarsko pivo i raspravljaju da li je jača Rusija ili Amerika. To narod ne interesuje.

Moje iskustvo, pripremajući se za ovu sednicu, a pripremao sam se u kampanji razgovarajući sa mojim Novosađanima, da ljude interesuju dve stvari u ovom trenutku. Prvo je ekonomska stabilnost. U ovom trenutku imamo inflaciju. Moram da budem potpuno pošten, ta inflacija je uvezena sa strane. Nije toliko produkovana iznutra, nego je to sticaj evropskih okolnosti i svega onoga što nam se događa.

Takođe, ono što je briga običnog čoveka je da li će ostati bez posla, da li će prehraniti porodicu, da li će sastaviti kraj sa krajem, da li ima od 1. do 1. To ljude interesuje. Ne interesuje ih geopolitika. Ne interesuju ih velike teme. Interesuje ih njihov život.

Da li ova Vlada ide u susret tome? Imam utisak da se ova Vlada pravi rutinski, kao da je najbolje vreme, a ovo je krizno vreme. Krizno vreme traži krizni menadžment. Ja ne vidim u postavci Vlade, u načinu na koji su opredeljena ministarstva, ništa što bi ukazivalo na to da živimo u jednom dramatičnom trenutku, a da će vreme koje dolazi i meseci koji slede, ne godine, ovu situaciju učiniti još dramatičnijom. Na dramatične okolnosti se reaguje drugačije.

Za očekivati je da ćemo imati ekonomske probleme. Za očekivati je da će inflacija biti veća. Za očekivati je da je kriza koja nas je trenutno okrznula, da će u jednom trenutku da nas udari i ostavi katastrofalne posledice, pre svega na privredu.

Jako je mnogo ljudi koji će otići na ulicu. Jako je mnogo ljudi koji neće imati mogućnosti da na pristojan način prehrane i organizuju ekonomski život svoje porodice, da li mislimo o tome? Nemam utisak.

Ono što osećam takođe i ono što je bila preporuka ljudi je da se više razgovara. Mi imamo Ministarstvo za društveni dijalog, ali Ministarstvo za društveni dijalog je zapravo bilo „ministarstvo za društveni monolog“. Ni jedna ključna tema u ovom društvu nije otvorena na ozbiljan način.

Imali smo provalu nasilja iz grada iz kog dolazim i u julu kada je usvajan generalni urbanistički plan i juče kada su hapšeni, privođeni ljudi na Šodrošu.

Dakle, ili ćemo imati političku kulturu koja podrazumeva da raspravljamo o institucijama na civilizovan, pristojan i uljuđen način ili ćemo izbegavajući određene teme proizvesti emociju koja ljude vodi na ulicu.

Ja mislim da država počiva na zakonima i institucijama. Ja mislim da je ideja države stabilnost poretka, a stabilnost poretka podrazumeva da se o temama razgovara na civilizovan i pristojan način i da hapšenje, privođenje i brutalna sila ne bude način na koji se postupa, a to se dogodilo u Novom Sadu, to se dogodilo na Šodrošu. To se dogodilo kada je usvajan generalni urbanistički plan i to je potpuno nedopustivo.

Zato vas pozivam da u duhu koji podrazumeva pažljivo osluškivanje onoga što narod očekuje od nas i kada je ova Vlada i kada je u pitanju zakonodavna aktivnost ove Skupštine, postupamo u mesecima koji slede i u vremenu koje dolazi.

Hvala vam na pažnji sa kojom ste me slušali.

(Biljana Pantić Pilja: Poslovnik.)

PREDSEDAVAJUĆA: Po Poslovniku, narodna poslanica Biljana Pantić Pilja.

BILjANA PANTIĆ PILjA: Hvala vam, predsedavajuća.

Povređen je član 106. Govornik može da govori samo o tački dnevnog reda o kojoj se vodi pretres.

Ja verujem da prethodni govornik, pošto juče nije bio na sednici, ne zna šta je tačka dnevnog reda, ali nije ni čudo pošto smo navikli da kada su zasedanja Narodne skupštine on bude na drugim mestima, kao kada je usvojen Zakon o radu 2001. godine, pa nije bio tu nego u Solunu i zato ga i zovu „Solunac“, a ne po proboju Solunskog fronta.

Što se tiče Šodroša i odbrane nije spomenuo da su juče ti huligani, branitelji životne sredine napali novinarku i nisu osudili napad na novinarku novosadske televizije Emiliju Marić i ja znam da je prethodni govornik opsednut likom i delom Miloša Vučevića, ali nije ni čudo, zato što za razliku od njega koga pamte po raznim aferama, Miloša Vučevića Novosađani pamte po tome što je tri puta biran za gradonačelnika grada Novog Sada, a ne po aferama, Borovici, raznim milionima i po tome što ste izbegli krivičnu odgovornost jer ste se sami prijavili prekršajnom sudu. Hvala vam.

PREDSEDAVAJUĆA: Izvolite.

BORISLAV NOVAKOVIĆ: Član 107. je povređen.

Dakle, govornik na sednici Narodne skupštine je dužan da poštuje dostojanstvo Narodne skupštine. U ovom slučaju ona je drastično narušeno, ali ja iz razumljivih razloga ne bih polemisao o onome što ne zaslužuje …. (Isključen mikrofon.)

PREDSEDAVAJUĆA: Izvinite, narodni poslaniče, na koji način je dostojanstvo Narodne skupštine…

Izvinite, narodni poslaniče, gospodine Novakoviću, mikrofon vam nije uključen.

Samo mi kažite po kom osnovu je narušen ugled i dostojanstvo Narodne skupštine? Molim vas obrazložite svoju povredu Poslovnika.

BORISLAV NOVAKOVIĆ: Upravo pokušavam, vi mi ne dozvoljavate.

PREDSEDAVAJUĆA: Ne, ja sam vam dozvolila, ali vi ste prešli odmah na nešto što bi moglo da ukazuje na repliku.

BORISLAV NOVAKOVIĆ: Dakle, dostojanstvo je narušeno jer se poslanica nije striktno držala onoga što je tačka dnevnog reda. Ulazila je u jednu ličnu polemiku i ulazila i izlagala onu vrstu argumentacije…

PREDSEDAVAJUĆA: Vi ste sada rekli da je povređen član 107, a ukazujete i govorite o članu 106, pa vas molim da se odlučite.

Da li je 106? Na član lj106. nemate pravo, jer je prethodni govornik narodni poslanik ukazao na 106.

BORISLAV NOVAKOVIĆ: Ne govorim o 106, nego o članu 107.

PREDSEDAVAJUĆA: I dalje niste u stanju da razlučite povredu Poslovnika i Poslovnik morate zaista radi efikasnosti i svoje poslaničke grupe malo bolje da proučite.

Sledeći po prijavi za reč Aleksandar Marković.

ALEKSANDAR MARKOVIĆ: Zahvaljujem uvažena gospođo Božić.

Kada prethodi govornik pominje nasilje u Novom Sadu mene to asocira i odmah se setim nasilja u Novom Sadu u kome je vinovnik upravo bio prethodni govornik, a moja uvažena koleginica Biljana Pantić Pilja je rekla po kakvom je nadimku poznat prethodni govornik, a u pitanju je nasilje iz 2018. godine kada je napadao policajce na dužnosti, kada je udarao ljude, a zbog čega je i hapšen, a zbog čega je i osuđen i to pravosnažno, ako se ne varam, na šest meseci zatvora.

Dakle, imamo posla sa čovekom koji je pravosnažno osuđen za nasilje u Novom Sadu i on danas nama spočitava i drži neke moralne lekcije.

Znate, meni prethodni govornik nikada nije bio naročito interesantan, ali običnom Gugl pretragom sam naišao na mnoštvo materijala, istine radi uglavnom su u pitanju malverzacije razne zbog kojih je i odgovarao krivično, a i moja uvažena koleginica Pilja je malopre rekla i po čemu je najpoznatiji, a to je čuvena afera, afera po kojoj je i dobio nadimak Bora Solunac i ako je neko mislio da taj nadimak nosi zbog toga što mu je možda deda učesnik Solunskog fronta nije već po tome što se u vreme kada je njegova stranka, tadašnja stranka, dakle ne ova u kojoj je danas, nego tadašnja stranka vladala Srbijom, to je bilo vreme kada je u Narodnoj skupštini vladajuća većina glasala iz Bodruma i Soluna itd. Naravno, tu ima i čitav niz malverzacija, ali ne bih želeo da trošim sve vreme poslaničke grupe na Boru Solunca, pa ću da pređem na ono što je tema dnevnog reda, a to je Predlog izmena i dopuna Zakona, odnosno Predlog izmena i dopuna Zakona o ministarstvima.

Dakle, na ovoj sednici kako smo čuli i kako smo i rekli, započinjemo taj prvi korak u procesu izbora nove Vlade Srbije raspravom o Predlogu zakona o izmenama i dopunama Zakona o ministarstvima koji je podnela grupa od 148 narodnih poslanika. Odmah na početku, gospođo Božić, želim da istaknem da snažno podržavam ove izmene zato što smatram da su one osnovni preduslov da dobijemo efikasnu Vladu, energičnu Vladu, Vladu koja će moći da se suoči sa svim izazovima, pretnjama, rizicima, pogotovo u ova teška vremena koja su pred nama i Vladu koja će svuda i na svakom mestu da vodi računa prvenstveno o interesima svojih građana i svoje države.

Jako je važno da naglasim da će buduća Vlada Srbije predstavljati kontinuitet reformskog napretka Srbije, a čiji je pokretač nekadašnji predsednik Vlade, a danas predsednik države Aleksandar Vučić.

Kada kažem kontinuitet tu mislim na kontinuitet, da kažem, u svim onim segmentima, kao i u ciljevima koje smo postavili kao osnov rada te buduće Vlade i kada je reč o nastavku ekonomskog rasta Srbije i podizanju životnog standarda građana i kada je reč o nastavku krupnih infrastrukturnih projekata, ali isto tako i kada je reč o borbi za očuvanje srpskih nacionalnih interesa, pogotovo mislim i pre svega mislim na opstanak i očuvanje srpskog naroda na KiM i kada je reč o političkoj stabilnosti Srbije i regiona kao preduslovu za ekonomski rast i razvoj i kada je reč o borbi protiv korupcije i kriminala i u svim onim segmentima, kao i u brojnim drugim segmentima mi smo ostvarili i ostvarujemo rezultate i ti rezultati se vide. Ti rezultati se vide na svakom koraku i to više niko ne pokušava da ospori. Kada kažem – niko, mislim niko ozbiljan, ne mislim na razne politikante i diletante.

Iz godine u godinu jačamo privrednu aktivnost u Srbiji, stvaramo bolji investicioni ambijent, beležimo veći priliv stranih direktnih investicija, što opet dovodi do povećanja broja novih radnih mesta, što opet dovodi do podizanja životnog standarda građana i Srbija je danas apsolutni lider u regionu i kao što rekoh malopre – to više niko ni u svetu, ni ovde ne pokušava da ospori.

Ono što je jako važno, osim što smo postali lider u regionu, postali smo neko u koga svi Srbi gledaju, svi Srbi ma gde god oni živeli gledaju kao nekoga na koga mogu da se oslone, kao nekoga na čiju pomoć uvek i na svakom mestu mogu da računaju.

Ono što želim da naglasim je bezbednosni i odbrambeni sistem koji je na veoma visokom nivou, čak svetlosnim godinama daleko od onog perioda kada su neki, a neki od njih su malo prigovorili, uništavali, devastirali naš odbrambeni sistem, devastirali naše odbrambene sposobnosti, razarali našu vojsku, topili opremu, oružje i sve ostalo, rasprodavali u staro gvožđe, a sve to sa rečenicom – a šta će nam vojska, ne treba nam vojska.

Za razliku od njih mi dobro znamo šta će nam vojska. Dobro znamo koliko je važno imati snažnu vojsku. Mi dobro znamo koliko je važno ulagati u modernu i efikasnu vojsku i to kao faktor mira i stabilnosti baš zato što nećemo nove ratove, baš zato što ne želimo nikakve nove sukobe. Baš zato hoćemo da ulažemo u našu vojsku da sačuvamo mir i stabilnost i u Srbiji, ali i u regionu i uprkos svemu ovome što sam rekao znamo da nijednog sekunda, nijednog sekunda ne smemo da se opuštamo, ne želimo da se opuštamo jer znamo da nije dovoljno da kažemo – bolji smo od ovih štetočina koji su pustošili Srbiju godinama. Naravno da smo bolji, pa to svi vide, pa to svi znaju. Naravno da smo bolji i to rezultati pokazuju. Naravno da to nije dovoljno i zato svaki put prilikom izbora nove Vlade podižemo tu lestvicu sve više i više, ubeđeni da možemo još bolje i da od Srbije pravimo uspešnu, modernu, pristojnu i uređenu zemlju. Zahvaljujem.

PREDSEDAVAJUĆA: Zahvaljujem narodnom poslaniku Markoviću.

Povreda Poslovnika, Miroslav Aleksić.

MIROSLAV ALEKSIĆ: Zahvaljujem poštovana potpredsednice, javio sam se još maločas za povredu Poslovnika i da ukažem na član 103. a, tiče se ukazivanja na povredu Poslovnika koji je zloupotrebila govornica Pilja i pri tom je replicirala gospodinu Novakoviću. Za istu stvar vi vrlo često i vaš prethodnik Orlić prekidate poslanike opozicije, ako u bilo kom momentu prilikom ukazivanja na povredu Poslovnika bilo šta kažu što vi smatrate da nije u skladu sa, upravo članom 103.

Dakle, ja bih vas zamolio da se pridržavamo istih aršina, ako je ukazivanje na povredu određenog člana da to važi i za vlast, kao što tražite i od opozicije. Gotovo da ne postoji nijedan poslanik opozicije koga niste prekinuli dok ukazuje na povredu Poslovnika, što nije slučaj sa poslanicima vlasti, koji naravno, mogu najnormalnije da repliciraju kada ukažu na povredu Poslovnika.

Takođe, ovo iznošenje ličnih podataka koje je jedini način odbrane ovih dana, ja bih vas zamolio gospođo Božić, ukoliko imate mogućnosti i kontakte da zamolite predstavnike BIE da ubuduće ne iznose i ne daju poslanicima vlasti lične podatke o opozicionim poslanicima koje bi oni kasnije zloupotrebili.

PREDSEDAVAJUĆA: Gospodine Aleksiću, vi upravo zloupotrebljavate povredu Poslovnika time što replicirate i što iznosite nekakve kvalifikacije koje nisu opravdane, te ja vas molim u budućnosti da se pridržavate Poslovnika o radu. Nikome nisam oduzela vreme. Tako da, što se tiče člana 103. koji napominjete, stav 8. milim da smo zaista i kolega Orlić i ja bili savršeno korektni u tom smislu.

Replika, gospodin Borislav Novaković. Izvolite.

BORISLAV NOVAKOVIĆ: Dakle, spomenuo je činjenicu da je nakon jednog incidenta u Vrbasu došlo do sudskog procesa.

Želim da kažem da sam izuzetno ponosan što sam u tom trenutku stajao na strani pravde. U tom trenutku opštinska uprava je na jedan potpuno bespravan način pokušavala da ukloni jedan objekat i ja sam tada kao narodni poslanik Skupštine AP Vojvodine, na poziv građana bio u Vrbasu i suprotstavio se nezakonitim postupcima, nažalost države, što će kasnije Upravni sud i potvrditi presudom kojom daje za pravo vlasniku tog objekta, koji su pokušavali da uklone.

Dakle, ponosan sam na tu činjenicu, a vi tretirajte kako želite epilog sudskog procesa u tom slučaju. Hvala.

PREDSEDAVAJUĆI: Gospodin Aleksandar Marković, izvolite replika.

ALEKSANDAR MARKOVIĆ: Radi građana i radi istine, dakle, da neko ne stekne utisak da je u pitanju nekakav Robin Hud koji se zalagao za nekakve građane ili tako nešto. Dakle, nije nikakav Robin Hud, u pitanju je tuča u kafani. U kafani se potukao i to sa policijom koji su bili na dužnosti, a sudski organi su rekli svoje. On je pravosnažno osuđen, gospođo Božić, pravosnažno osuđen za ono što je radio.

Međutim, da nije reč ni o kakvom Robin Hudu, pokazuju i njegova ranija dela. Dakle, nije ovo usamljen slučaj. Ima tih dela ili što kaže gospodin Rističević, nedela koliko želite.

Bora Solunac, sada ja čitam jedan novinski tekst. Opet kažem, obično gugl pretragom izađe vam gomila vaših nepodopština. Kaže – Bora Solunac je uhapšen septembra 2013. godine zajedno sa vlasnikom industrije mesa Petrom Matijevićem i to zbog mahinacija sa građevinskim zemljištem na kome je izgrađen hotel „Holidej In“ u Novom sadu. Optužen je da je odštetio budžet Novog Sada za 1,3 milina evra. Tada je dva meseca proveo u pritvoru, da bi ponovo bio uhapšen novembra 2014. godine. Tada je optužen da je kao direktor Zavoda za izgradnju grada zloupotrebio službeni položaj i omogućio vlasniku firme „Borovica transport“ Dušanu Borovici da pribavi četiri miliona evra, oštetivši time budžet Novog Sada.

Viši sud u Beogradu osudio ga je u januaru 2017. godine na tri godine i šest meseci zatvora zbog malverzacija prilikom izgradnje Bulevara Evropa. Dakle, sada ne pričamo o onoj malopređašnjoj presudi. Sada pričamo o jednoj potpuno novoj presudi. Dakle, evo sa kakvima mi imao posla. Zahvaljujem.

PREDSEDAVAJUĆI: Ako se slažete da zaključimo krug replika sada i da pređemo na sledećeg govornika, gospodin Vladimir Obradović.

VLADIMIR OBRADOVIĆ: Dame i gospodo narodni poslanici, uvažena predsedavajuća lepo je što se setili da ova Skupština treba da ima redovno zasedanje i lepo je što se setili da negde dva i po meseca od konstituisanja Srbija treba da ima Vladu. Tačno dva i po meseca je bilo potrebno da građani znaju šta je pred nama. Dakle, to je dokument od devet strana koji predstavlja Predlog izmena i dopuna zakona. Dakle, dva i po meseca je bilo potrebno da se tih devet strana sastavi.

Sa druge strane, šteta je što je ovo najglomaznija Vlada koju formiramo i naročito što to dolazi u vremenu krize, u vremenu kada svi apeluju na štednju, vi predlažete Vladu koja je bezmalo 20% veća, odnosno brojnija u odnosno na prethodnu. Efikasnost se ne može postići povećanjem broja ljudi u Vladi, već boljom organizacijom rada i boljom organizacijom resora.

Ovim trendom kako ste krenuli ubrzo ćete imati više članova Vlade nego narodnih poslanika, što možda za neke od stranaka manjih koje čine vladajuću koaliciju već slučaj da će imati više ministara i državnih sekretara nego što imaju poslanika u ovom domu. To svakako nije dobar put, ali se vidi da se razmišljalo o tome da se namire partijski interesi, da se odužimo saborcima koji su bili, borili se za to i da se oni nameste na određene pozicije, ne vodeći računa o troškovima koji padaju na teret građana. Iako ste ovde naveli da nema dodatnih troškova, ti ljudi će mora odnekud da primaju plate, da imaju kabinete, pomoćno osoblje, činovnike za javne nabavke, limuzine, vozače itd. Sve to neko treba da plati gospodo.

Moram da pohvalim iskreno to što je u ovom Predlogu odvojena nauka od prosvete, mislim da je to dobar iskorak, mislim da je to dobro. Nauka se dugi niz godina utapala u jedan veliki konglomerat ministarstva sa prosvetom i mislim da je to dobar korak i nemam problem sa tim da to pohvalim. Bilo bi bolje da je i visoko obrazovanje u tom delu, ali o tome ću govoriti kroz amandmane.

Predvideli ste i ministarstvo za javna ulaganja, kao neko ko se time bavi smatram da je dobro da se posveti pažnja boljem upravljanju projektima, boljem planiranju, kontroli i realizaciji utroška novca građana, ali se bojim da ovo nije najbolje rešenje, jer imate izrazito preplitanje nadležnosti između ovog predloženog ministarstva, između Ministarstva finansija koje ima sektor za kapitalne projekte, između ministarstva nadležnog za poslove građevine, infrastrukture itd. bojim se da ćemo imati rasuto to svuda po malo i da opet nećemo imati centralizovan sistem, centralizovanu metodologiju kako se projekti prate u ovoj zemlji i opet ćemo dolaziti do kašnjenja, probijanja rokova, većih budžeta itd.

Privredu ste iscepkali na nekoliko resora. Nema razloga da se iz privrede izvuku trgovina, turizam, to su sve grane privrede i to treba da bude jedno ministarstvo, dok sa druge strani zaštiti potrošača niste posvetili dužnu pažnju. Tu su svega dve reči u ovom zakonu, dok je zaštita potrošača jako bitna i štiti interese građana od trgovaca, velikih trgovinskih lanaca. Dakle, ovim opredeljenjem vi pokazujete da vam zaštita potrošača, odnosno građana nije prioritet.

Takođe, smatramo da mladi treba da dobiju poseban resor. Mladi su jako bitni u svakom društvu, a naročito u ovom našem. Spajanjem sa turizmom nema mnogo smisla, izuzev što mladi odlaze „Vizerom“ iz ove zemlje, ne vidim drugu spojnicu. Mislim da treba to ministarstvo odvojiti, posvetiti se brizi o mladima, sprečiti njihov odlazak iz zemlje i preduzeti sve druge mere da oni ovde što bolje žive. Za kraj, pošto smo to čuli juče od predlagača, zamolio bih da nam se dostavi plan Srbija 20-25 pošto je zvanično obrazloženo da je ova izmena Zakona o ministarstvima u funkciji toga da se realizuje plan Srbija 20-25, evo 2025. godine je iza ćoška, mi taj plan nismo videli, pa bih molio predlagača da nam do dana za glasanje dostavi taj plan kako bismo znali da se odredimo. Hvala.

PREDSEDAVAJUĆA: Milenko Jovanov.

MILENKO JOVANOV: Najpre, hvala vam na korektnoj diskusiji i na tome što ste govorili o tački dnevnog reda.

Vi ste izneli vaše viđenje kako biste vi možda, da ste u prilici, organizovali ministarstva. Neke stvari vidite na način o kome se da diskutovati, a neke stvari, prosto, niste u pravu. Ako kažete ministarstvo privrede, pa mogli bismo da imamo samo jedno ministarstvo onda koje bi obuhvatalo sve privredne grane, i poljoprivredu, i šumarstvo, i vodoprivredu, i trgovinu, i turizam, bukvalno sve, ali biste onda u toj situaciji imali ministra koji ne zna gde će pre i pitanje da li bi mogao da koordinira sve te resore, čak i da imate onu varijantu o kojoj smo govorili juče, da imate više državnih sekretara koji će svaki, faktički, imati ovlašćenja kao da je ministar za resor za koji dobije po vertikali.

U tom kontekstu je to pitanje organizacije opet stvar onoga ko Vladu pravi i onoga ko ima uvid u to kako će i na koji način najbolje zadovoljiti potrebe države Srbije i građana Republike Srbije kada je u pitanju situacija u kojoj se nalazimo i okolnosti u kojima će ova Vlada funkcionisati.

Sa druge strane, pitanje koje se često postavlja je pitanje odlaska mladih. Ne odlaze samo mladi, nažalost. Mislim da konačno treba da demistifikujemo tu priču. Ne odlaze samo mladi, odlaze i srednje generacije, odlaze i stari, ali ne odlaze samo iz Srbije. Odlaze i iz Hrvatske koja je članica EU. Imate situaciju da su čitavi delovi Hrvatske potpuno prazni. Kada prođete autoputem noću, mi smo išli na neki skup u Banja Luku kao delegacija Skupštine Vojvodine, pre neku godinu, tu je mrak kada pogledate sa autoputa, nema svetala u kućama, nema nikoga ili je mali broj ljudi, nije tačna konstatacija da nema nikoga.

Postavlja se pitanje gde ti mladi odlaze, gde ti ljudi odlaze? Odlaze na radna mesta koja se otvaraju u nekim drugim državama. Kako se otvaraju ta radna mesta? Između ostalog demografijom u tim drugim državama, ali i odlaskom ljudi iz tih država. Kvalitetni lekari, visoko kvalitetni lekari, recimo, iz Nemačke odlaze u Dubai, odlaze u Kinu, odlaze u SAD, odlaze tamo gde mogu da dobiju veće dnevnice nego što su u njihovim zemljama.

Ne mislim da postoji čarobni štapić. Zato volim da pričamo o tome, jer, iskreno rečeno, vi možete da dobijete neki politički poen na toj temi, ali sutra da se promeni vlast ne postoji način da se to čarobnim štapićem zaustavi. Iz prostog razloga što vi danas imate potpuno suprotnu situaciju u odnosu na pre deset godina, a da ne pričamo od periodu od pre 50 ili 100 godina, kada je ogroman broj ljudi ceo svoj život provodio u mestu u kome je rođen. Da ode do nekog većeg mesta par puta u životu i na to se sve svodilo. Govorim o početku 20. veka ili do sredine 20. veka. Tako se živelo.

Vi danas, evo sada, telefonom uzmete i ukucate kamera u Londonu lajv, kamera u Njujorku lajv i gledate šta se damo dešava. Vi ne možete da sprečite protok ljudi i da ih na neki način zadržite u odnosu na način koji je nekada bio.

Što se tiče načina da se to reši, to je podizanje standarda. To je ono što radimo, što se trudimo da postignemo i to je ono što je i predsednik Republike dobio kao nekakvu informaciju od predstavnika, čini mi se, Estonije, ili tako neke zemlje, da kada dođete do određenog nivoa prosečnih zarada, recimo preko 1.000, 1.200 evra, da onda počinje povratak ljudi itd.

Mi mislimo da ćemo upravo „Planom 2025“, i time ću zaključiti odgovor, da ćemo realizacijom tog plana postići prosečnu zaradu u Srbiji od 900 evra i da će to biti jedan korak ka zadržavanju ljudi da ostanu u Srbiji. Jer, kada pogledate neke druge stvari, neke druge parametre, troškove života itd, mislimo da će u Srbiji biti još bolje mesto za život.

Najzad, što se tiče „Programa 2025“, on je predstavljen i on se nalazi, čini mi se, ako ne na sajtu Vlade, možete ga naći na sajtu predsednika Srbije. On je predstavljen tamo, pronaći ćete ga tamo. On je krajem 2019. godine usvojen. Vlada ciljeve koje je tamo definisala, i u prošlom mandatu i u ovom mandatu, mi očekujemo. Prošlom smo svedočili, u ovom očekujemo da će realizovati, jer to jeste menjanje Srbije iz osnova, to jeste promena i što se tiče infrastrukture i što se tiče svih drugih uslova života.

Još jednom, hvala na korektnoj diskusiji.

PREDSEDAVAJUĆA: Vidim da ste u sistemu, po kom osnovu?

(Vladimir Obradović: Replika.)

Nemate osnov za repliku, niste spomenuti.

(Vladimir Obradović: Pogrešno tumačenje.)

Da li je pogrešno ili nije, sledeći put budite, molim vas, prilično jasniji.

(Marinika Tepić: Poslovnik!)

Po kom osnovu?

MARINIKA TEPIĆ: Član 104. stav 1. koji ste sada izignorisali.

Jesam li dobila reč?

PREDSEDAVAJUĆA: Jeste, dobili ste reč.

MARINIKA TEPIĆ: Gospođo potpredsednice, prekršili ste upravo član 104. stav 1. Niste mom kolegi narodnom poslaniku Vladimiru Obradoviću dozvolili da odgovori na pogrešno tumačenje onoga što je izneo, a replicirao mu je Milenko Jovanov, šef Poslaničke grupe SNS.

Dakle, nije gospodin Obradović govorio o odlasku ljudi iz Hrvatske, nego o odlasku ljudi iz Srbije. Zašto mu niste dozvolili da se osvrne na ono što je pogrešno protumačeno? Govorio je o tome da u Srbiji imamo desetine hiljada ljudi godišnje koji napuštaju ovu zemlju, pa i sam gospodin Jovanov je priznao…

PREDSEDAVAJUĆA: Gospođo Tepić, vi upravo zloupotrebljavate Poslovnik. Mogla sam da oduzmem vreme po članu 103, ali nisam to učinila, stav 8. član 103. Molim vas da vi sada ne replicirate po osnovu Poslovnika i molim vas da nastavimo dalje diskusiju.

(Marinika Tepić: Molim vas dozvolite mi da završim obrazloženje. Zašto ste me prekinuli?)

Počeli ste da replicirate, odnosno da zloupotrebljavate povredu Poslovnika.

Sledeći po prijavi za reč je gospodin Veroljub Arsić.

Izvolite.

VEROLjUB ARSIĆ: Dame i gospodo narodni poslanici, mogu da kažem da sam više očekivao od svojih diskutanata, od diskutanata pripadnika bivšeg režima.

Recimo, u svojoj političkoj impotentnosti prva zamerka je kada je zakon dat u proceduru. Jedan zalutali poslanik, inače predsednik jedne tada nekada velike stranke, ne zna da za vreme vlasti njegove stranke predsednik Skupštine je utvrđivao dnevni red za zakone koji nisu bili u skupštinskoj proceduri. Pitamo gde su? Na putu. Ali, stavljamo ih na dnevni red. E, tako je bilo za vreme vaše vlasti.

Broj ministarstava i nadležnosti jesu više tehničke stvari, kako budući mandatar vidi raspored nadležnosti u okviru Vlade koju će da vodi. Ništa drugo. Ono što je mnogo važnije jesu rezultati vlasti. Da bi mogli da utvrdimo kakve su rezultati vlasti, moramo sa nečim da ih merimo.

Pa, recimo, bivša vlast i bivši režim za četiri godine uspeli su da naprave dva mosta i nekih dvadesetak kilometara autoputa između Beograda i Novog Sada. To je koštalo oko milijardu evra. Dakle, 600 miliona evra je koštao most na Adi za vreme vlasti bivšeg gradonačelnika Dragana Đilasa, oko 200 miliona evra most kod Beške i to pola, pošto je pola napravljeno za vreme Jugoslavije, i tih tridesetak kilometara autoputa.

E, sada, kako to izgleda sa vladama koje su započete da reformišu i reindustrijalizuju Srbiju, prva Vlada Aleksandra Vučića, zatim druga. Znači, utvrdili smo, dva mosta, jedan 600 miliona, jedan 200 miliona i 30 kilometara puta, ukupno milijardu evra. Ovako, Moravski koridor ima 88 mostova i nadvožnjaka, 29 podvožnjaka, 11 tunela, 118 kilometara i košta 900 miliona evra. Pazite, manje košta nego dva mosta i 30 kilometara puta. Da ne pričamo o razlici u cenama koje su bile 2009, 2010, 2011, 2019. i 2020. godine. Pa, odakle tolika razlika? Kralo se za vreme bivše vlasti.

Evo ovako, Koridor 10, Južni krak – 30 mostova, dva tunela, 26,3 kilometra, 400 miliona evra. Tunel Manojle ima istu dužinu kao most na Adi i sa još 29 mostova i još jednim tunelom i 26 kilometara puta košta manje nego most na Adi. Očigledno je da se kralo kada je bio u pitanju most na Adi.

Idemo dalje. Istočni krak Koridora – 87 mostova, 86,8 kilometara, 500 miliona evra. Za celih 100 miliona evra jeftinije nego most na Adi.

Smisao javnih radova jeste da država dođe do neke imovine, a realan sektor da dobije neka sredstva jer je realan sektor taj koji pokreće državu. Za vreme bivše vlasti nije se uvećavala državna imovine, nego njihova privatna i sada u naletu naknadne pameti nama pričaju kako se danas lošije živi nego kad su oni vladali.

E, sada da vidimo kako to izgleda. Godine 2008, početak apsolutne dominacije jedne političke stranke, bilo je zaposleno 2.821.000. Godine 2012, kraj dominacije – 2 miliona 228 hiljada. Dakle, 593.000 ljudi je izgubilo posao. Odakle vama ta naknadna pamet? Odakle vam moral? Odakle vam hrabrost? Jedino da ste toliko pokvareni da imate pravo o ovome da govorite.

Godine 2020. zaposleno je 2.894.000. To su naši rezultati, rezultati Aleksandra Vučića, SNS, Vlade koju je on vodio, Vlade koja je nastavila kontinuitet, sadašnji mandatar gospođa Ana Brnabić.

Hoćemo li dalje da pričamo o vašim i našim rezultatima? Nema problema. Hoćemo li o minimalnim zaradama? Hoćemo li o kursu evra? Evo, 5. avgusta 2008. godine – 78/80 je bio evro. Baš taj datum sam uzeo. Godine 2012. 5 avgusta evro je bio 119,80. Svaki građanin Srbije, svaki privredni subjekat u Srbiji izgubio je za vreme vaše vlasti polovinu svoje vrednosti. Koliko je danas evro? Danas je 117. Hoćete da kažete da je bila kriza? Šta je sad ovo?

Možemo dalje da pričamo. Hoćemo li o direktnim investicijama? Evo, hvalite se kako ste uspešni. Godine 2009. dve milijarde 99 miliona. A, šta je ta investicija, hajde recite mi. Prodaja NIS-a. Prodali ste NIS. To vam investicija, prodaja imovine. Sad nas pitate, vi koji ste prodali NIS, koliko košta gorivo u Srbiji. Pa, nije više državni, ne možemo ništa mi da utičemo na to. Ako nemaju povoljne uslove zatvoriće fabriku. Šta ćemo onda da radimo? Vi ste prodali.

Recimo, 2011. godine, evo, kažete, to je godina kad smo imali najveće investicije – tri milijarde 544 miliona. Što ne budete iskreni, što ne kažete da je više od polovine tog iznosa prodaja „Maksija“ „Delezu“? Vama su, ljudi, direktne strane investicije prodaja imovine, i to u ovom slučaju čak nije ni državne. Jer, već ste dali Miškoviću „Maksi“ i novac nije završio u Srbiji, nego je završio na Kipru, ali to su vama investicije. Dok, recimo, 2021. godine, za vreme naše vlasti, prave investicije su tri milijarde i 600 miliona evra. Možemo i o 2020. godini. Krizna godina – tri milijarde i 14 miliona evra.

Hoćemo li o uvozu i izvozu? Nema problema. Evo, izvoz – godine 2012. osam milijardi 737 miliona, godine 2020. 17 milijardi. Ljudi, duplo više. Više nego duplo, zato što nije bilo javnih radova koji će da pokreću realan sektor, nego ste javne radove pravili da biste krali i uvećavali svoju imovinu. Sad imate naknadnu pamet da nam govorite o tome kako narod lošije živi. Hoćemo li o prosečnim zaradama? Dakle, 34.000 za vreme vaše vlasti ili 71.000 koja je bila u decembru 2021. godine. Više nego duplo. Hoćemo li o BDP-u? Dakle, 33,4 ili 58 na kraju 2021. godine, u milijardama evra.

Morate da shvatite, narod interesuje kvalitet života. Narod se prema tome opredeljuje. Ne opredeljuje se prema kokoškama iz Morovića. Ne opredeljuje se prama tome šta priča Belivuk. Ne opredeljuje se ka tome šta je radio Dinkić, nema ga više. rezultati se računaju. Rezultati koji poboljšavaju kvalitet života građanima Srbije.

Baš zato što će i naredna Vlada koja je pokazala, koja vodi kontinuitet na osnovu prethodnih vlada koje su pokazale i da su naše javne finansije u dobrom stanju i da je privreda prilično žilava jer, da vas podsetim, imali smo 2020. godine ekonomsku krizu izazvanu pandemijom korone koja je u odnosu na krizu 2008. godine, ta kriza iz 2008. godine bila je mala beba. Pa, imamo ekonomsku krizu zbog krizne situacije u Ukrajini. Opet je kriza iz 2008. godine, koja je vama stalno bila izgovor za sva ova izgubljena radna mesta, mala beba za ovu sadašnju krizu.

Zato, nas iz SNS interesuju rezultati, rezultati koje će ova Vlada da ima, šta ćemo da ostavimo našim građanima. Po tim rezultatima će da se pamti i ova i prethodnih nekoliko vlada, a vaše pamtiće se po tome koliko ste uvećali svoju imovinu, koliko je ostalo nezaposlenih, koliko ste fabrika zatvorili, koliko ste života upropastili i koliko ste zbog nemogućnosti opstanka upropastili građana koji su napustili Srbiju.

PREDSEDNIK: Povreda Poslovnika.

Tatjana Manojlović, izvolite.

TATJANA MANOJLOVIĆ: Ukazujem na povredu Poslovnika, po članu 104. – poslanik se uvredljivo odnosio prema opozicionim kolegama, vršeći kvalifikacije. Znači, po Poslovniku, član 104. govoreći o nama kao o pokvarenima i neodgovornima, neko ko predstavlja one koji su 2012. godine dolazeći na vlast prvo što su uradili ukinuli Ministarstvo za Kosovo i Metohiju i svodeći ga na nivo Kancelarije, a i sada predlažete 25 ministarstava, a među njima nema ministarstva za Kosovo i Metohiju, znajući da je to najveće otvoreno pitanje političko u Evropi i da je srpska zajednica na Kosovu i Metohiji najdiskriminisanija zajednica na Balkanu, a verovatno i u Evropi koja živi u getoiziranim uslovima, a da je toliko novca, baš posredstvom te Kancelarije za Kosovo i Metohiju….

PREDSEDNIK: Gospođo, Manojlović, da li ste meni ukazali da treba da dobijete repliku da biste to rekli, ovo sad što govorite ili da biste ga saopštili.

TATJANA MANOJLOVIĆ: Gospodin je rekao da smo neodgovorni, da smo pokvareni.

PREDSEDNIK: Dobro, ja sam čuo od kolega koji su vodili računa o toku sednice, dok nisam bio u sali, da je bilo reči o ljudima koji su bili neodgovorni, ali jeste se vi sami u tome prepoznali, to nisam razumeo.

TATJANA MANOJLOVIĆ: Da, zato sam se javila, zato što nije korektno da neko ko oličava, personifikuje takvu jednu vlast, da nas vređa i uvredljivo govori o poslanicima opozicije.

PREDSEDNIK: Dobro, verujem da ste saopštili to što ste želi da kažete kao odgovor.

Da li želite da se Skupština izjasni?

TATJANA MANOJLOVIĆ: Da.

PREDSEDNIK: Dobro, izjasniće se.

Danijela Grujić, izvolite.

DANIJELA GRUJIĆ: Poštovane kolege, uvaženi predsedavajući, ukazujem na povredu Poslovnika član 106. stav 1. Prethodni govornik se kretao potpuno izvan teme. Slušali smo jedan dezorijentisan govor o ovoj i prethodnoj vlasti. Očigledno je vlast slatka pa se o njoj lako priča, ali nas ovde zanima rasprava o ministarstvima, pa vas molim da se u danu za glasanje izjasnimo o povredi koja je učinjena ovom prilikom. Zahvaljujem se.

PREDSEDNIK: Hvala vam. Izjasnićemo se.

Gospođo Tepić, pravo na repliku.

MARINIKA TEPIĆ: Da, zahvaljujem pravo na repliku što ste mi dali u odnosu na prethodnog govornika Veroljuba Arsića.

Potpuno razumem potrebu da neko kao što je gospodin Arsić, istaknuti nekada i visoki funkcioner SRS, želi i priželjkuje da građani Srbije zapate od kolektivne amnezije i da pomisle da je sve ovde počelo dolaskom SNS na vlast, da smo pre toga živeli u zemunicama, da ničega na svetu ovde nije bilo, a da pokušava da poništi tragične i fatalne rezultate upravljanja njegove nekada SNS zajedno sa SPS devedesetih godina, koji su izolovali ovu zemlju, koji su ostavili ovu zemlju sa opljačkanim fondovima, koji su ostavili ovu zemlju sa zaradom od 40 maraka plate, a prava naredna demokratska vlast ju je već podigla na 400 evra, vratila staru deviznu štednju, oporavila i ekonomiju i vratila našu državu u svet. Nek se osvrne gospodin Arsić samo oko sebe, oko njega i dalje sede nekada najistaknutiji funkcioneri SRS, evo, ova koja dobacuje, gospođa Nataša Jovanović, Martinović takođe. Dakle, to je i dalje neko jezgro koje ne može da se otrgne od iskustava prošlosti.

PREDSEDNIK: Trenutno niko ne govori, samo vi.

MARINIKA TEPIĆ: Da ne pričam o ratnim godinama devedesetih, o posledicama toga, o pogrešnoj politici. Ja sam mislila da je promena mišljenja pokušaj da se presvuku u odelo SNS ipak neki, pa i politički pomak. Prema tome, sramota za ovu zemlju će ostati upisana upravljanjem SRS. I neko kao što je Veroljub Arsić nama da spočitava šta smo uradili sa ovom državom, mora da se okrene iza sebe, eno ga i gospodin Čadež iza, koji je pravio specijalne sporazume sa Nemačkom oko odlaska naših zdravstvenih radnika. Ne mi, nego vi, i zato se iseljavaju. Sutra neće imati ko injekciju da nam da.

PREDSEDNIK: Hvala vam.

Veroljub Arsić ima reč.

VEROLjUB ARSIĆ: Dame i gospodo narodni poslanici, moja uvažena koleginica ne zna da mi i dan-danas vraćamo deviznu štednju, nisu oni vratili ništa, samo napravili mogućnost, emitovali obveznice koje sada dospevaju na naplatu, kao što dospevaju i oni krediti po 7, 8 i 10%. Čistačica u Beču je mogla da podigne bolji kredit nego Republika Srbija. Takva vam je bila Srbija za vreme njihove vlasti.

Kaže mi da ja krijem da sam iz SRS bio. Ne krijem uopšte. Evo, ne krijem, štaviše ponosim se, ponosim se. Nismo vam dali tada da do kraja devastirate Srbiju, da je do kraja uništite. Niste mogli. Tako da ne vidim, meni nije problem moja politička prošlost. Kao što i razumem da čovek evoluira, smatra da može nešto bolje da se uradi, osnuje novu stranku, kao što smo osnovali SNS, pokazalo se da je to dobro, na prvim izborima vas oduvala, a na svakim sledećim bili ste još dalje od vlasti.

Samo mene interesuje, koliko koleginica koja to meni prebacuje ima političkih stranaka? Svako jutro se budila sa novom članskom kartom. Evo, samo u mandatu od 2016. do 2020. godine, bila je kod Čanka, pa je bila kod Jeremića, pa je bila kod Jankovića, pa kod Đilasa, otkud znam više. Kod Čede. Ne znam, zaista ne znam. Ali jako zanimljiva politička biografija. Ja to vama ne prebacujem, to je vaše pravo. Ali nemojte vaše pravo da zabranjujete drugima.

Što se tiče rezultata, neko mi je čak dobacio da to pričam kao neki starac Fočo, ma hoću da vas podsećam, i vas i građane Srbije, kakvi ste bili dok ste bili na vlasti, da ih više nikad ne prevarite. To što dobijete naknadnu pamet, to je isto bilo kada ste bili opozicija, a videli smo vas na vlasti. Da ih više nikad ne prevarite, građane Srbije, da ih više nikada ne pljačkate.

PREDSEDNIK: Takođe pravo na repliku Nataša Jovanović.

NATAŠA JOVANOVIĆ: Najpre, gospođo Tepić, pošto vi nama držite predavanja o tome da smo ovakvi, onakvi, pominjete našu prošlost, upristojite se kada se javite za reč i obraćajte se i gospođi Božić kao potpredsedniku Skupštine i ja za vas nisam „ova“, već imam svoje ime i prezime. Za razliku od vas koja ste bahata, da kažem i bezobrazna i nekulturna, to je odraz, eto, vašeg kućnog vaspitanja, da izmišljate, da lažete, da posle ne znate šta ste rekli, da vam se priviđaju te kokice u Moroviću itd.

Ima jedan drugi problem koji je mnogo važniji od tih vaših loših karakternih osobina, a to je da vi izrazito vodite politiku koja je na štetu srpskog naroda i države. Da vas podsetim, pošto ste promenili sedam političkih stranaka, sam Nenad Čanak, pošto je sedeo tu blizu mene, u jednom od saziva je rekao da vas se jedva on otarasio. Onda možete da zamislite kakav ste vi kadar kada je Nenad Čanak rekao da je samo gledao da vam vidi leđa.

Mnogo je opasnija stvar vaš politički angažman na osudi srpskog naroda. Možda ove kolege ne znaju, jer neke su i prvi put u Skupštini, možda je i javnost zaboravila, vi Marinika Tepić na tom mestu gde vas je ostavio Zoran Živković, u tom ćošku vas je on ostavio, zalagali ste se da se Srbi proglase za genocidni narod. Potpisali ste predlog takve deklaracije. Dok se mi borimo da zaštitimo Srbe koji su ostali da žive na svojim ognjištima u Hrvatskoj posle onog pogroma, posle pokolja, dok se borimo da zaštitimo naš narod na Kosovu i Metohiji, vi ko zna gde sad idete i šta radite, u pauzi Skupštine možete da se sastajete sa kime god i da to isto pričate za svoj narod. Tako da, bolje povedite računa o vašem ponašanju, a pre svega narod zna ko ste i šta ste u političkom smislu.

PREDSEDNIK: Dobićete i vi reč, samo da kažem svima, zatvorićemo replike sa ovim krugom. Dakle, da li će neko da se javi i da vam odgovori posle ili ne, u svakom slučaju, ovo će da bude ukupno poslednji krug.

Gospođo Tepić, izvolite.

MARINIKA TEPIĆ: Zahvaljujem. Lepo je što su se bivši radikali odmah javili da odgovore i da kažu da se ponose da su bili srpski radikali. Nekada, što bi naš narod rekao, čega se pametan stidi, nastavak znate.

Takođe, jako mi je važno da se ovde čuje ovo prozivanje i etiketiranje mene, to su vaši režimski tabloidi redovno radili, nazivanje mene kao genocidne Marinike. Znate, cela Srbija zna da tamo gde su srpski radikali štitili Srbe, Srba više nema. Prema tome, i tu treba da se preslišate.

Što se tiče onoga što vi nazivate bivšom vlašću od 2000. do 2012. godine, a ja insistiram da se vratimo i na vlast pre te 2000. godine koja je ostavila dramatične posledice i do dan-danas. Građani Srbije treba da se podsete da je Srbija dobila status kandidata Evropske unije nekoliko meseci pre izbora 2012. godine i da je sve to obezbedila, da, ta bivša demokratska vlast, a da ste vi došli na gotovo. Na tacni ste dobili status kandidata, na tacni ste dobili evropske fondove, na tacni ste dobili sredstva da može sve to da se gradi što želite sada da pripišete sebi, a da krijete da je to pomoć i finansiranje iz Evropske unije.

Pretpristupni fondovi i svi ostali koji su usledili otvaranjem poglavlja, bivša vlast je obezbedila, a ne vi. Došli ste na gotovo lažima da su pokradeni izbori.

Demokratska opozicija 2012. godine, to su bili poslednji demokratski izbori u Srbiji. Poslednji demokratski izbori, podsetiću vas, jedini na kome je zapravo na pravim izborima pobedio jedino Tomislav Nikolić.

PREDSEDNIK: Dva minuta, gospođo Tepić.

MARINIKA TEPIĆ: On je jedini koji je pobedio na pravim izborima. Sve ostalo su bili ucenjeni izbori pod pritiscima, ne demokratski, sa zarobljenim medijima. Prema tome, zbog građana Srbije je ovo važno da kažem.

Hvala što ste mi produžili vreme, jer su bile dve replike, a ja imam samo jednu.

Građani Srbije ne pate od kolektivne amnezije, a vi srpski radikali treba da se setite svega… (Isključen mikrofon.)

PREDSEDNIK: Hvala.

Gospodine Jovanov, izvolite.

MILENKO JOVANOV: Ta teza - gde su srpski radikali branili Srbe, tamo Srba više nema, je jedna od najglupljih teza koje postoje u javnom prostoru, jer se tu postavlja kontra pitanje, a gde ste vi bili kada je neko branio Srbe? Postavlja se jedno drugo pitanje - problem je što je neko branio, pa nije odbranio, ali nije problem što neko nije ni branio, nego je navijao da ta odbrana propadne?

Nije problem nešto braniti i ne odbraniti, neko je pokušao da naš narod, kome su spremali isto ono što su radili 1941. godine, da odbrani. Uspeo, nije uspeo, svojom greškom, nečijom drugom greškom, to je sada analiza, ali je malo ružno da to prebacuju oni koji ništa nisu uradili da taj narod zaštite.

S druge strane, sećamo se vaših poštenih izbora i po Vojvodini i kako ste radili i šta ste radili i šta su i kako delili iz robnih rezervi u vreme kada ste vi bili u toj pokrajinskoj vladi. U svakom slučaju, na svakom mestu ste pokazivali kako vidite slobodne i demokratske izbore.

Nemojte, molim vas, da nam vi govorite i da nam držite predavanja o slobodnim i demokratskim izborima, jer o tome ne znate ništa. U praksi ste pokazali da ne znate ništa i ponovo vam kažem i ponovo vas pozivam da ako smatrate da ova skupština nije legitimna, da izbori nisu bili legalni i legitimni, prestanete da sedite u Skupštini, podnesete ostavke, gnušanjem odbijete plate, paušale i sve ono što poslaniku sleduje po mestu na kome se nalazi, jer to sve proističe iz ne prava i onoga što je pogrešno. Prema tome, pokažite svojim primerom da verujete u ono što govorite.

Dakle, to što vi govorite, to je jedan par rukava, a ono što radite, to je, kao i uvek, potpuno nešto drugo. Prihvatili ste sve ono što sedenje u Skupštini donosi, a s druge strane, pričate kako izbori nisu bili ni legalni, ni legitimni. Pritom, izbori na kojima smo prihvatili bukvalno sve što su opozicione stranke tražile, prihvatili samo bukvalno svaku inicijativu, ma koliko ona u nekim slučajevima i besmislena bila.

Pod vašim uslovima smo izašli na izbore i na tim izborima ubedljivo vas pobedili. Na kraju krajeva, to da pričate o medijskom mraku, pa Igor Božić sa tih Đilas/Šolak medija se hvalio da ima gledanost njegova televizija od tri miliona gledalaca. Koliko miliona vam je potrebno da biste rekli da imate pokrivenost? Da vas gledaju svi Srbi širom sveta i računate da će vam to biti dovoljno? Pa, neće vam biti dovoljno sve dok ne bude bila srpska zajednica na Mauricijusu onoliko brojna, da se tamo organizuju izbori, a verujem da ni tamo Srbi neće glasati za vas, jer će videti šta ste uradili, ali bi građani Mauricijusa svakako to uradili.

Hvala vam.

PREDSEDNIK: Gospođo Jovanović, vi ste se javili za repliku.

Izvolite.

NATAŠA JOVANOVIĆ: Moram zbog javnosti Srbije, evo ima tu puno kolega koji su i poreklom iz naših gradova zapadno od Drine i Dunava, da kažem da je sramota to što ste vi danas rekli, da gde god smo mi, a pomenuli ste moju bivšu stranku i kolege Arsića, to sada više nema veze sa strankom, već sa državom i sa narodom, branili te ljude, tu ljudi više nema.

Kako možete tako nešto da kažete? Velikom borbom i junaštvom i velikim žrtvama je stvorena Republika Srpska. Mi smo na to ponosni. Pa, vi ste valjda trebali kao narodni poslanik da znate da je 15. septembar Dan nacionalnog jedinstva, da je naš predsednik bio u Banjaluci, da smo obeležili Dan jedinstva srpskog naroda sa narodom koji gleda u Srbiju kao u nešto najsvetlije, da im pomažemo, da smo im pomagali i tada.

Postavlja se pitanje gde ste vi, Marinika Tepić, bili dok je taj narod stradao? Ja znam gde sam bila. Obišla sam i koliko sam mogla i lično i sa svojim prijateljima i saborcima pomagala, pre svega, tu nejač, te žene i decu za vreme tih ratnih stradanja i u Republici Srpskoj i u Republici Srpskoj Krajini i vi nama pričate nešto, a i dan danas blatite taj narod, negirate njihovu borbu i njihovo mučeništvo i ne samo to, već u valjda tom svom izgubljenom političkom frustriranom stavu više ne znate šta ćete od sebe, počeli ste i da izmišljate atentate.

Prošle godine ste izmislili da je na čoveka u Aranđelovcu u sred bela dana izvršen atentat. Da li treba na to da vas podsetim, da je morao da reaguje načelnik policije i da kaže da se ništa nije desilo? Evo, završavam. Dakle, u pitanju je dolazak predsednika sindikata Kolubare u Aranđelovac koji je mirno čovek popio kafu u kafiću, otišao na TV Sunce, vratio se u Lazarevac i vi izmišljate, priviđaju vam se atentati, koke i ne znam šta. Dakle, bolje vam je da ćutite, jer vaši kao argumenti su u stvari nešto što vas i dalje pokopava da narod do kraja vidi. Razgolićena je priroda i vaše politike i vas lično ko ste i šta ste.

PREDSEDNIK: Hvala, gospođo Jovanović.

(Marinika Tepić: Replika!)

Nismo još završili sve replike koje ste izazvali.

Znači, ovo je bila Nataša Jovanović.

Pravo na repliku, Aleksandar Martinović.

Izvolite.

ALEKSANDAR MARTINOVIĆ: Zahvaljujem se, gospodine predsedniče.

Pa, pošto sam prozvan, da podsetim građane Srbije da je gospođa Tepić svoju karijeru počela kao novinarka nezavisnog društva novinara Vojvodine, gde je iznosila najgore moguće neistine o navodnim zločinima JNA u navodnom logoru Stajićevo kod Zrenjanina. Pisala je o zatvoru u Sremskoj Mitrovici kao mestu u kome se muče hrvatski civili. Pisala je o Begejcima, o vojnom zatvoru u Nišu i pri tome je brutalno slagala građane Srbije zato što nije reč bila ni o kakvim hrvatskim civilima, nego o pripadnicima paravojne formacije Zbora narodne garde. Govorim o jeseni 1991. godine, kada je još uvek postojala SFRJ, a rat nije počeo tako što su Vojislav Šešelj i srpski radikali upali u Hrvatsku, nego tako što je Franjo Tuđman naredio opšti napad na sve kasarne JNA na teritoriji tadašnje Republike Hrvatske, a prva kasarna koja je blokirana i to trebaju građani da znaju i želim da ih na to podsetim, je bila kasarna u Vukovaru.

Pošto ćete sada uskoro početi da plačete nad sudbinom Vukovara, jer bliži se 18. novembar, a vi veliki evropejci plačete svakog 18. novembra nad sudbinom Vukovara, da vas podsetim da je prva kasarna JNA koja je bila blokirana i koja je bila brutalno napadnuta i zatvorena sa svih strana od strane Tuđmanovog paravojnog Zbora narodne garde, da je to učinjeno 24. avgusta 1991. godine.

Ono što je uradila JNA jeste akcija odblokiranja kasarne u kojoj su se nalazili i vojnici JNA, ali i srpski civili iz Vukovara, zato što im je pretio genocid, zato što im je pretio pokolj od strane Zbora narodne garde i od strane još jedne paravojne formacije, u pitanju je paravojna formacija Hrvatske stranke prava, Hrvatske odbrambene snage. Inače njihov zloglasni pozdrav – Za dom spremni, koji su preuzeli od ustaša iz NDH nalazi vam se i dan danas u Jasenovcu, na bruku i sramotu današnje hrvatske vlasti, koja je rekla da je to legitimno zato što je to slogan koji je koristila jedna vojska koja se borila za oslobođenje Hrvatske. Od koga? Od Srba? Od golorukog naroda koji im ništa nije uradio? Nego je došao Franjo Tuđman kao neki novi poglavnik da očisti Hrvatsku od Srba.

Na kraju krajeva, time završavam, svi vi koji krivicu za rat u bivšoj Jugoslaviji prebacujete na Srbiju, prebacujete na Srbe, kao što to radite i danas kada idete po Americi i tražite da se izvrši dodatni pritisak na Srbiju da se uvedu sankcije Ruskoj Federaciji, želim da vam kažem jednu stvar…

(Predsednik: Hvala vam.)

Ja znam da vas ovo nervira, ali ovo je istina.

Dakle, rat je počeo tako što je neko hteo da izdvoji Srbe iz Jugoslavije i da im priredi istu onu sudbinu koju su im priredile ustaše 1941. godine, a dokaz za to vam je film Filipa Švarma – Pad Krajine. U poslednjoj sceni tog filma Milorad Pupovac svedoči da ga Franjo Tuđman neposredno pred smrt 1999. godine pita – Ima li vas više od 3%?

Eto, to je prava istina o dešavanjima o kojima ste vi, gospođo Tepić, tako sramno i brutalno lagali i obmanjivali građane Srbije i to radite i dan danas.

PREDSEDNIK: Zahvaljujem.

Pošto jeste trajalo duže od dva minuta, neka služba ukupno četiri minuta oduzme od vremena poslaničke grupe.

Znači, replika od dva minuta i preko toga tri minuta, možda neka sekunda više, neka četiri minuta budu oduzeta od vremena poslaničke grupe.

Ovo je prvi put da sam primenio takvu meru na ovoj sednici. Kao što vidite, nemam problem sa tim da je primenim i na najvećoj poslaničkoj grupi.

(Miroslav Aleksić: Na šta ovo liči, replika da ovoliko traje?)

Sad vas molim za malo pažnje.

Poštovani narodni poslanici, pre nego što nastavimo rad, dozvolite da u vaše i svoje ime pozdravim Njenu Ekselenciju gospođu Danijelu Đurović, predsednicu Skupštine Crne Gore, kao i članove delegacije Skupštine Crne Gore koji prate deo današnje sednice sa galerije Velike sale.

Hvala vam puno.

Nastavljamo dalje.

Sledeći prijavljeni za reč je Robert Kozma.

(Marinika Tepić: Poslovnik.)

Vi ćete dobiti priliku.

ROBERT KOZMA: Predloženi Zakon o ministarstvima neće rešiti goruće probleme u Srbiji, a to je da je ovo zemlja sa najvećim ekonomskim nejednakostima u Evropi i sa ogromnim troškovima života koji posebno pogađaju mlade ljude u Srbiji.

Tu ću se osvrnuti na predloženo Ministarstvo turizma i omladine. Mladi i punoletni građani Srbije najčešće žive u domovima svojih roditelja. Njih 65% živi kod roditelja jer ne mogu da iznajme ili da kupe stan. A kako i da iznajme stan kad na kiriju odlazi i po 40 do 50% mesečnih prihoda?

Mladi u Srbiji su češće i nezaposleni u odnosu na ostale građane Srbije. Tako je nezaposlenost mladih 20% u ovoj godini, i to po zvaničnoj statistici Republike Srbije. Oko 75% mladih se muči da zaradi za osnovne troškove za život. A oni koji se školuju na fakultetima se svakodnevno, zajedno sa svojim roditeljima, pitaju da li mogu da plate školarine i da li imaju za troškove studiranja?

Mi iz Zeleno-levog kluba „Ne davimo Beograd“- MORAMO, smatramo da nema većeg patriotizma od toga da se učini sve da naša deca budućnost svoje dece vide u Srbiji. I umesto da se i vi rukovodite tim principom, vi se zapravo smejete mladima u lice kada predlažete Ministarstvo turizma i omladine. Jedva čekam kome ste namenili ovaj biser od ministarstva i koliko će budžet biti za politike za mlade kada je u ovoj godini sramotnih 0,08% od budžeta.

Ministarstvo turizma i omladine. Vi kao da poručujete mladima da je njihova jedina budućnost da rade na kruzerima u inostranstvu. Možda ste zapravo sa ovim ministarstvom iskreni i iskreno poručujete mladima da vi ne vidite njihovu budućnost u Srbiji i da je danas politika za mlade produžetak turističke politike, a kako već sutra, što se vas tiče, za sve mlade u Srbiji može biti nadležna Uprava za dijasporu. Hvala vam.

PREDSEDNIK: Samo da vam kažem, vašoj poslaničkoj grupi je ostalo minut i 10 sekundi.

Po Poslovniku, prvo Marinika Tepić.

MARINIKA TEPIĆ: Predsedniče Narodne skupštine, ukazala bih da ste mi uskratili pravo na repliku u prethodnom krugu, ne ulazeći u vaše nagrađivanje poslanika SNS, što je apsurdno, da pravite navodno neki ustupak nekome time što ćete pustiti pet minuta da se replicira, a onda smanjujete vreme najvećoj poslaničkoj grupi, koja ga inače ima dva sata, iliti dvostruko više od svih drugih opozicionih grupa zajedno.

Ono što ste meni uskratili da kažem i da odgovorim našoj koleginici Nataši Jovanović je bila vaša dužnost. Smatram da u momentu kada me je optuživala i etiketirala da sam neko ko mrzi srpski narod…

PREDSEDNIK: Samo da vas pitam, jel ste to ukazali na član 104?

MARINIKA TEPIĆ: Vaša greška. Pravo na repliku, uvredljivo izražavanje, pogrešno tumačenje.

PREDSEDNIK: Jeste li na član 104. ukazali?

MARINIKA TEPIĆ: Nemojte me prekidati, nećete me dekoncentrisati.

PREDSEDNIK: Pa, pitam vas, niste rekli član.

MARINIKA TEPIĆ: Znači, nemojte me prekidati, nećete me dekoncentrisati. Nemojte me ometati. Već su vas prekrstili kao ometač. Nemojte to da radite i da dokazujete da su bili u pravu.

Dakle, trebalo je da ukažete vašoj i našoj koleginici Nataši Jovanović da ovog momenta na ovoj sednici ili na prvoj narednoj sednici ja očekujem da i ona i svi poslanici SNS odmah podnesu zahtev da se stavi van snage Deklaracija o zločinu u Srebrenici, koja je u ovom parlamentu doneta 2010. godine. Mogli ste deset godina to da uradite.

PREDSEDNIK: I šta sada, gospođo Tepić, treba da uradim sa vremenom vaše poslaničke grupe?

MARINIKA TEPIĆ: Deset godina, molim vas da ih uputite u skupštinsku proceduru…

PREDSEDNIK: Ako onim malopre niste zadovoljni, šta sad onda treba da uradim sa vremenom vaše poslaničke grupe.

MARINIKA TEPIĆ: Nemojte to da radite. Evo, 10 sekundi mi ostavite.

Dakle, ja očekujem od poslanika SNS da ih uputite da odmah stave van snage Deklaraciju o zločinu u Srebrenici…

PREDSEDNIK: Znači, nećete da kažete ni na koji član ukazujete i koristite ovo za repliciranje.

MARINIKA TEPIĆ: … iz 2010. godine, da iskažu svoj novi, drugačiji stav… (Isključen mikrofon.)

PREDSEDNIK: Dobro, ako ne želite, ne morate.

Gospodine Jovanoviću, vi isto po Poslovniku?

ALEKSANDAR JOVANOVIĆ: Član 106. Poslovnika. Govornik može da se pridržava samo dnevnog reda.

Gospodine predsedavajući, ja vas molim da upozorite ov vaše iz SNS da se pridržavaju dnevnog reda, a ne da ovde slušamo ispovesti bivših radikala i o nekakvim kokoškama. Nismo se zato skupili danas ovde. Hvala.

PREDSEDNIK: Samo da vam kažem, gospodine Jovanoviću, kad je reč o replikama, onda nema držanja dnevnog reda, nego poslanici odgovaraju na ono što su jedni drugima izgovorili.

Da li želite da se izjasnimo?

(Aleksandar Jovanović: Da.)

Izjasnićemo se. Hvala.

Reč ima narodni poslanik Dalibor Jekić, po Poslovniku.

DALIBOR JEKIĆ: Pozivam se na član 27. stav 2. - predsednik Narodne skupštine stara se o primeni ovog Poslovnika.

Predsedniče, zaista vas molim da primenjujete ovaj Poslovnik. Ja znam da ste u vašoj prvoj izjavi, kada ste postali predsednik Skupštine, rekli da ćete nastaviti da vodite državnu politiku ove zemlje. Ja vas za početak molim da krenete da vodite Skupštinu na jedan ozbiljan način, da ne prekidate narodne poslanike kada govore, posebno iz opozicije, i da striktno primenjujete ovaj Poslovnik. Nemojte više da manipulišete i da upadate svakom opozicionom poslaniku u reč i negde otprilike kako sam video na minut 10, na minut ulazite i to razvučete negde do minut 50 i ostane nekih 10 sekundi i tu se završava vreme za svakog opozicionog poslanika. Hvala.

PREDSEDNIK: Znači, razumeo sam da vi insistirate da strogo primenjujem Poslovnik. A da li znate šta to znači? To znači da bi trebalo da čim odbije neko da kaže, da se izjasni na koji član Poslovnika ukazuje da istog momenta završimo razgovor, a primetili ste da sam pokazao više tolerancije od toga. Pustio sam da se nastavi, ali nema baš nikakvog smisla, baš nikakvog smisla nema da vi tražite da primenjujem Poslovnik, znajući da to onda znači, da bi sada trebalo vašoj poslaničkoj grupi zbog onoga što je radila gospođa Tepić da oduzimam vreme. Jel vi stvarno od mene tražite da to uradim? Ne tražite to.

Dakle, potpuno je jasno o čemu je ovde reč, a kao što ste videli govorili ste koliko god ste hteli i šta god ste hteli.

Da li želite da se Skupština izjasni? (Ne.)

Hvala vam.

Sada idemo na sledećeg prijavljenog.

(Marinika Tepić: Poslovnik.)

Ukazali ste. Hvala vam i dobro sam vas razumeo.

Da li je Života Starčević tu?

Izvolite.

ŽIVOTA STARČEVIĆ: Poštovani predsedniče Narodne skupštine, dame i gospodo narodni poslanici, kao što je juče predsednik JS Dragan Marković Palma rekao, poslanička grupa JS će podržati ovaj Zakon o izmenama i dopunama Zakona o ministarstvima.

Ovaj predlog ispred nas donosi neke novine i mi smatramo da je to dobro. Naime, nova i drugačija vremena iziskuju naprosto i drugačiji način organizovanja i novi pristup rešavanju problema u različitim oblastima društva.

Vremena u kojima živimo nisu nimalo laka, još manje su jednostavna, a nimalo stabilna i takva situacija je u čitavom svetu. Svet je prvo zadesila pandemija korona virusa, na to se nadovezala vojna intervencija Rusije u Ukrajini, sve je to dovelo do velike ekonomske krize u kojoj se nalazimo, do strašnih poremećaja u lancima snabdevanja, do nestašica energenata i hrane, opet je sve to dovelo do divljanja cena na svetskom tržištu i inflacija strašno pogađa čitav svet.

Setite se samo kako je prvog dana sa pojavom pandemije korona virusa u trenutku iščezla solidarnost u svetu. Nestala je bilo kakva empatija, naročito prema onima koji imaju drugačije mišljenje i onima koji žele da budu svoji. Nestala je svaka principijelnost. Svet se naprosto danas pretvorio u jednu gladijatorsku arenu u kojoj se odvijaju borbe, s jedne strane za očuvanje postojećeg svetskog poretka, sa druge strane za stvaranje novog svetskog poretka.

Srbija u toj situaciji se našla, kao što sam rekao već, između čekića i nakovnja, izložena strašnim pritiscima bilo vezano sa sankcije Rusiji, bilo za situaciju i pregovore i razgovore oko naše južne pokrajine Kosova i Metohije, pa se nama sada daju i neki rokovi, te dve godine, pa evo jutros u novinama možemo pročitati da se neko setio i roka do decembra ove godine, mogli smo pročitati u pojedinim novinama. Šta je rešenje? Šta je odgovor na takvu situaciju? Odgovor Srbije mora biti, pre svega, postizanje što veće političke stabilnosti kroz postizanje najšireg mogućeg nacionalnog jedinstva. Odgovor države Srbije mora biti snažna diplomatija. Odgovor Republike Srbije mora biti dalje snaženje, jačanje naše privrede kroz direktne investicije, i to su neki odgovori koji moraju da stoje tu kao odgovori na postojeću situaciju.

Vremena su nam takva kakva su nam i mi se moramo u skladu sa tim reorganizovati, moramo osnažiti našu državu i funkcionisati na najoptimalniji način u datim okolnostima. Otuda mi iz JS smatramo da je uvođenje novih ministarstava za pojedine oblasti dobro. Smatramo da je dobro i što su pojedina ministarstva reorganizovana, čini mi se, na mnogo logičniji način, a sve u cilju snaženja kapaciteta državne uprave i njenog boljeg funkcionisanja, kao odgovor na ova složena vremena.

Zbog nedostatka vremena neću puno obrazlagati ono čime se čitav život bavim, a to je obrazovanje. Ono što je urađeno sa Ministarstvom prosvete, nauke i tehnološkog razvoja smatramo da je dobro. Pre svega, smatram da je dobro što je ostalo visoko obrazovanje u Ministarstvu prosveta, jer su u jednom trenutku do mene dolazile informacije da je trebalo da ide sa naukom u drugo ministarstvo. Smatram da je obrazovanje jedna funkcionalna celina, logička celina od predškolskog do visokog obrazovanja i smatram da je ovo rešenje dobro.

Sa druge strane, formiranje Ministarstva nauke, tehnološkog razvoja, inovacija je odgovor na izazov današnjice. Današnji svet odlikuje neverovatan razvoj nauke i tehnologije.

Samo da se podsetimo da je trebalo, recimo, 75 godina dok je telefon počelo da koristi 50 miliona ljudi širom sveta. Radio se proširio do istog broja za 38 godina, TV za 13, a internet za svega četiri godine. Promene se danas u svetu odvijaju na dnevnom nivou. Odavno se već priča i o četvrtoj industrijskoj revoluciji. Otuda fokus na razvoju nauke, tehnologije, inovacija kroz formiranje novog ministarstva veoma važan korak približavanja svetskim naučnim, tehnološkim tokovima i hvatanje koraka sa svetom u tom smislu.

Što se tiče formiranja Ministarstva informisanja i telekomunikacija…

(Predsednik: Gospodine Starčeviću, samo privedite kraju, pošto je to vreme poslaničke grupe.)

Pola minuta i završavam.

Formiranje Ministarstva informisanja i telekomunikacija predstavlja logičniji organizacioni model od dosadašnjeg kada je informisanje bilo uz kulturu, a komunikacije i trgovina uz turizam.

Smatramo da je to dobar način da se uredi sfera informisanja i mislim da će to dati i doprineti toj sferi našeg društva.

Još jednom, mi ćemo ovih dana glasati o Zakonu o Vladi, izglasati taj Zakon o Vladi, ali i napraviti sistem, ali kao što sam više puta pomenuo – sistem nije dovoljan, bitni su i ljudi i ne sumnjam da ćemo u narednoj nedelji i u narednim danima izabrati kvalitetan menadžment koji će imati dobru veštinu upravljanja promenama, jer je to osnovna karakteristika dobrog menadžmenta.

Još jednom ponavljam – JS će u danu za glasanje podržati ovaj Predlog zakona.

PREDSEDNIK: Hvala.

Po prijavi za reč poslanička grupa Dveri, Milovan Jakovljević.

MILOVAN JAKOVLjEVIĆ: Poštovani građani Republike Srbije, poštovane kolege poslanici, gospodine predsedniče Narodne skupštine, malo sam deprimiran jer vi predsedavate. Nadao sam se da će gospođa Božić i nekako bi mi bilo lakše kada bi mi ona izrekla neku zabranu, nego vi, ali šta je tu je. Šalu na stranu, pa da krenemo na ove ozbiljnije stvari.

Navikao je naš narod na razne globe, pa će nekako preživeti i ovih 25…

(Predsednik: Samo povedite računa.)

O čemu?

(Predsednik: Prilikom obraćanja koleginicama, ništa više. Nastavite.)

Mislim da je šala.

Dolazim iz ruralnih predela naše zemlje gde ljudi imaju za sada jedino čist vazduh i stotine problema. Ja sam preduzetnik i privrednik i u svakodnevnoj komunikaciji sa ljudima razgovaram o njihovim problemima i te ljude ne zanima visoka politika, već životni egzistencijalni problemi koji bi mi trebali da rešavamo, a ne da se prepucavamo i da govorimo o tome ko je više uništio i ugrozio građane Republike Srbije. To bi predložio da vi između sebe rešite, bivša, buduća i koja već vlast. Zamolio bih vas da ne dajete neke oštre osude jedni drugima, jer jednoga dana ćete možda biti u koaliciji.

Građani pitaju zašto su cene energenata i hrane visoke? Šta da im kažem, a da ih ne rastužim? Da o energetici brine Zarana Mihajlović ili ne daj Bože ponovo Milorad Grčić, ne bi me razumeli, da o srpskom agraru, odnosno selu, brine Krkobabić i to je pogubno. Ljudi pitaju zašto uvozimo mleko iz Poljske, meso iz Brazila, pasulj iz Kine, paradajz iz Albanije, krompir iz Belgije? Da li će zbog suše i otežanih uslova privređivanja stočari dobiti neku pomoć od države? Bilo bi dovoljno bar 200 hiljada tona kukuruza. Zašto ne napravimo fabriku skroba, već izvozimo kukuruz kao sirovinu recimo? Kada će početi ozbiljno da se kontroliše kvalitet hrane koju konzumiramo, a posebno ona koju uvozimo?

Na osnovu ugovora sa Severnom Makedonijom i Albanijom u okviru „Otvorenog Balkana“ prihvatili smo da potvrde o zdravstvenoj ispravnosti hrane su podjednako validne i one u Elbasanu i Skoplju sa potvrdama koje izdaje naša laboratorija ovde u Batajnici. Da li je to u redu? Da li vi verujete laboratoriji u Elbasanu? Ja, iskreno, ne.

Građani pitaju kada će se prekinuti beogradizacija Srbije? Kada će budžet za poljoprivredu dostići zakonom predviđenih 5%? Poljoprivrednici pitaju zašto plaćaju tv-pretplatu uz električna brojila, štalama, plastenicima, bunarima, mlinovima, ribnjacima itd. kada tamo niko ne gleda televiziju?

Hoće li država pomoći otkupljivačima malina koji su u velikom problemu? Izvoz je gotovo u potpunosti zaustavljen. Prihod države od izvoza malina je preko 300 miliona evra. Otkupljivači predlažu da im se pomogne na sledeći način. Jedna od mera je taj moratorijum na preuzete kredite od šest do 12 meseci, a druga mera je da se iz Fonda za razvoj po povoljnim kamatama opredele izvesna sredstva kako bi se tim ljudima pomoglo. Na taj način hladnjačari, izvoznici, ne bi morali po damping cenama da izvoze maline. Mogli bi da ostvarimo veći profit, javnu potrošnju. Kupovna moć bi porasla samim tim i definitivno rast BDP-a ove zemlje bi bio značajniji.

Preduzetnici, kojima takođe pripadam, pitaju kada će oni imati 10, 20, 73, 120, 144 hiljade evra po radnom novootvorenom mestu ili je to rezervisano samo za strane korporacije, kompanije, investitore koji dolaze u ovu zemlju, verovatno da nas učine boljim i da nam život učine boljim?

Kada će domaći preduzetnici i privrednici biti oslobođeni poreza na dobit prilikom nabavke osnovnih sredstava i proširenja delatnosti ili će te povoljnosti i dalje moći da koriste samo oni koji na godišnjem nivou u osnovna sredstva ulože više od milijardu dinara i imaju više od 100 zaposlenih? Zakonom o porezu na dobit, tamo u članu 50a) se kaže da ljudi po ovom osnovu imaju pravo, svi ostali to pravo nemaju.

Kada će se uvesti progresivno smanjenje poreza i doprinosa za poslodavce koji isplaćuju više zarade? Hoćemo li motivisati te ljude ili ćemo dalje motivisati samo one koji isplaćuju minimalne lične dohotke?

Hoće li mladi preduzetnici koji stupe u brak i dobiju decu imati poreske olakšice ili ćemo i dalje samo populistički i deklarativno govoriti o natalitetu i o mladima?

Privrednici i preduzetnici pitaju čemu služi Privredna komora Srbije? Ovo je još jedan u nizu parafiskalnih nameta. Zašto smo dozvolili da Skupština, interna Skupština Privredne komore Srbije razrezuje apanaže mikro, malim, srednjim i velikim preduzećima? Zašto je obavezna članarina u Privrednoj komori Srbije, iako znate da su mnogo razvijenije zemlje koje privređuju ovoj zemlji protiv toga se bunile za razliku od Austrije, Nemačke, čiji je otvoreni eksponent gospodin Marko Čadež, onaj gospodin sa lepim čarapicama roze boje?

Privrednici pitaju kada će država da se oslobodi ovakvih parafiskalnih i parazitskih nameta?

I na kraju, što naš narod kaže – kad je otišla pita, neka ide i tepsija. Ovih 25 ministarstava može da bude i 26. Predlažem da oformite još jedno ministarstvo pod nazivom „ministarstvo za političare sa posebnim potrebama“. Tamo bi našli utočište svi ovi živopisni likovi koji su trenutno neutešni, koji su ostali iza rampe.

Mnoge prethodne vlade državu su dovele do ambisa, do ruba propasti. Čini mi se da ova nova Vlada, na čelu sa Anom Brnabić, učiniće jedan korak napred. Stiče se utisak da srpski seljak, da srpski preduzetnik nije potreban ovoj državi, već unižen i ponižen koji će da mota kablove za 300 evra, da ne bude domaćin, da ima platu od 2.000 evra za toliki znoj i muku i teror koji trpi i od države i od nelojalne strane konkurencije.

PREDSEDNIK: To je bilo kompletno vreme poslaničke grupe.

Reč ima Milenko Jovanov.

MILENKO JOVANOV: Pa, iskreno rečeno, malo toga je bilo rečeno o zakonu. Što se poljoprivrede tiče, ulaganje u poljoprivredu su za 300% veća od onoga što je SNS zatekla kada je preuzela odgovornost za upravljanje zemljom. Dakle, bilo je 14 milijardi, sada je 51 milijarda budžet za poljoprivredu. Različiti su načini na koje se poljoprivreda pomaže.

Sa druge strane, naravno da ćemo voditi računa o poljoprivredi, ali ćemo voditi računa i o drugim privrednim granama. Ministarstvo poljoprivrede će i u narednom periodu pokušati da omogući da poljoprivredni proizvođači zanavljaju svoj vozni park, kupuju dobre mašine i opremu i to možete da vidite prilikom svakog tog njihovog pojavljivanja u javnosti, kako izgleda ono što je zahvaljujući subvencijama države, a Boga mi i subvencijama EU, kupljeno kada je Srbija u pitanju. Da li smo sve probleme rešili? Nismo, ali nameravamo da ih rešavamo i u narednom periodu i to će biti, verujem, i jedan od prioriteta ove Vlade.

Što se tiče ostalih stvari, uvreda upućenih koleginici Božić, čarapa i gledanja, ne razumem tu potrebu da gledate muškarcima u čarape, da li nose roze ili nose teget. Ali dobro, svako ima svoje afinitete.

Sa druge strane, neukusno je tražiti „ministarstvo za političare sa posebnim potrebama“. Postoje ljudi sa posebnim potrebama u našoj zemlji, postoje deca sa posebnim potrebama. Postoje ljudi kojima je potrebna ta pomoć za koju se svi zajedno trebamo boriti i ne mislim da je ukusno niti da je duhovito niti na bilo koji način potrebno takve stvari izmišljati. Ako je već trebalo nešto da se kaže i da se nešto poruči, moglo je to da se uradi na mnogo ukusniji i pristojniji način.

Tako da, nije bilo mnogo reči o zakonu, bilo je malo o poljoprivredi. Oko poljoprivrede sam odgovorio, a što se tiče ovih stvari, tu zaista je najbolje na mnoge stvari ćutati. Hvala.

PREDSEDNIK: Zahvaljujem.

Reč ima Milica Nikolić.

MILICA NIKOLIĆ: Poštovani predsedniče Narodne skupštine, poštovani narodni poslanici, poštovani građani Republike Srbije, na današnjem dnevnom redu se nalazi Predlog zakona o izmenama i dopunama Zakona o ministarstvima i to je neophodan korak ka formiranju Vlade koja će imati težak zadatak u izuzetno teškom vremenu.

Ovim Predlogom zakona se osim reorganizacije ministarstava uvode i nova i mislim da je to veoma značajno kada pogledamo situaciju u svetu, koja se naravno odražava i na našu zemlju. Mislim da je dobro što će budući tim koji će činiti Vladu biti dobro organizovan, marljiv i što će to biti tim koji će isključivo igrati za Srbiju.

Pre skoro godinu dana, u poseti Nišavskom okrugu predsednik Vučić je govorio da je za opstanak države u budućem vremenu, da su neophodna četiri stuba. Dakle, to su energetika, vojska, rezerve hrane i zdravstvo.

Ulaganjem u sva ova četiri stuba, u ove četiri oblasti mi danas uspevamo i pored nepodnošljivih pritisaka, zato što smo jedina zemlja koja vodi suverenu i samostalnu politiku, da izdržimo te pritiske, da se borimo, da radimo i da idemo dalje.

Odgovornim i ozbiljnim čuvanjem i jačanjem javnih finansija, mi danas uspevamo kada niko drugi ne može da povećavamo penzije do kraja godine za 20%, da povećavamo plate za 12,5%, minimalnu zaradu na 40 hiljada i plate vojnim licima za čak 25%. I zato je važno da nastavimo u tom pravcu, pre svega zbog težine koju nosi buduće vreme.

Osvrnuću se i na sve ono što smo mogli ovde da čujemo, a što je jedino za cilj imalo da doda još tereta na leđa našoj zemlji i ama baš ništa drugo. Od trenutka kada su se izbori završili čuli smo zapomaganja - kada će da se formira Skupština, kada će da se formira Vlada. Zakazana je sednica Skupštine sa Predlogom zakona o ministarstvima, onda čujemo zapomaganje - a zašto je zakazana, zašto se formira Vlada. Čuli smo zapomaganja - kada će predsednik Vučić da dođe, da odgovori na sve što imamo a ga pitamo? Dođe čovek, sedi ovde dva dana, 25 sati, jedini ne ustane sa ove stolice, odgovori na sve, a onda čujemo zapomaganja - a zašto je došao, zašto on govori, ne treba da govori.

Kada je počela izborna kampanja, svi redom su rekli da Srbija ne treba da uvede sankcije Rusiji, a da će Vučić uvesti 4. aprila. Prošao je 3. april, prošao je 4. april, evo 19. oktobar - Vučić nije uveo sankcije Rusiji, ali su zato svi oni 3. uveče licemerno okrenuli priču i rekli da Srbija ipak treba da uvede sankcije Rusiji.

Pre nekoliko dana čim su videli da se bliži formiranje Vlade svi redom po komandi, da prvi zadatak Vlade treba da bude uvođenje sankcija, a onda se bune kako nisu imali vremena da se spreme za ovu sednicu Skupštine, kako nisu imali dovoljno vremena da se pripreme, a mi smo imali dovoljno vremena da zakažemo ovu sednicu Skupštine. Nisu znali izmene koje ovaj zakon nosi. Pa njih ovaj zakon i ne zanima. Evo, ni juče ni danas nismo čuli ni reč o izmenama ovog zakona, što evo možemo videti i sada, prazne klupe se nalaze preko puta. Vidimo koliko predstavnike opozicije zanima Vlada i ovaj zakon.

Govorite nam, pominjete neke ambasadore, valjda svaki put dobijete plus kada pomenete neko od njihovih imena, kada idete da ih molite da vas dovedu na vlast. Onda čujemo i reči Veljka Belivuka, kunu se u reči Veljka Belivuka. Time su nam rekli da im je on novi lider opozicije, ali nam nisu rekli kakve veze ima sa ovim zakonom.

Ne znam samo šta vam je onda trebalo toliko vreme. Nemojte da se brinete, sve ste instrukcije Veljka Belivuka dobro naučili i svaku reč ste dobro zapamtili. Zato bih na kraju svog izlaganja licemerima da kažem i ovima koji otvoreno govore protiv interesa Srbije i ovima što ni sami sebi ne veruju kada kažu da su patriote da pomisle bar malo na interese svoje zemlje, da pomognu bar malo svojoj zemlji kada se nalazi u teškoj situaciju ne svojom krivicom, a ne da joj tovare leđa, a novoj Vladi i predsedniku Vučiću puna podrška u budućem radi i sigurna sam da će Srbija nastaviti da se kreće na svom putu razvoja, napretka, izgradnje i boljeg životnog standarda za sve naše građane. Živela Srbija. Hvala.

PREDSEDNIK: Ivana Parlić, povreda Poslovnika.

IVANA PARLIĆ: Povreda Poslovnika, dostojanstvo Narodne skupštine.

Koleginica je povredila dostojanstvo narodnih poslanika povezujući opoziciju sa zloglasnim klanom, mafijaškim klanom koji je povezan sa SNS i to konačno javnost Srbije mora da zna…

PREDSEDNIK: Gospođo Parlić, znači uvek…

IVANA PARLIĆ: Nemojte me prekidati.

PREDSEDNIK: Samo polako. Neće ovih par sekundi da bude problem. Imaćete to vreme. Samo da vam kažem, uvek kada ukazujete na povredu Poslovnika vi kažite meni u čemu sam ja pogrešio.

IVANA PARLIĆ: Rekla sam član 108. Dozvolite.

PREDSEDNIK: U čemu sam ja prekršio Poslovnik?

IVANA PARLIĆ: Vi ste prekršili Poslovnika. Dozvolili ste da vređa dostojanstvo Narodne skupštine.

PREDSEDNIK: Dakle, ne neko u sali nego ja. Kažete koji član i govorite o tome u čemu je moja greška. Samo polako.

IVANA PARLIĆ: Ne. Ja sam smirena. Ja sam potpuno smirena.

PREDSEDNIK: Krećemo ispočetka. Kažite samo koji je član i objasnite meni.

IVANA PARLIĆ: Član 108. Dozvolili ste da se uvredi dostojanstvo Narodne skupštine.

PREDSEDNIK: Član 108?

IVANA PARLIĆ: Tako je. Tako što ste dozvolili koleginici Milici da iznosi laži. To je nedopustivo.

PREDSEDNIK: Ali nije to član 108.

IVANA PARLIĆ: To je nedopustivo.

PREDSEDNIK: Jel to to?

IVANA PARLIĆ: Povredili ste član 107.

PREDSEDNIK: Jeste? Dobro.

Ništa. Sada ću da vam obrazložim ako ste završili.

Što se tiče obraćanja narodnih poslanika, vi ste sami valjda pratili sednicu juče i danas. Pratili ste sednicu, bili ste tu bar nekada u nekom momentu, u nekom delu dana i sigurno ste primetili da ta ocena nije izrečena bez razloga nego da su i ljudi iz vaše poslaničke grupe, ali iz DS tako počeli dan, a onda im se masovno pridružili ovi ostali upravo u veličanju reči Veljka Belivuka, njegovog dela itd. i to je razlog zašto dobijate komentar sa druge strane na taj način. Vi ste to radili, ali to u svakom slučaju nije član 108. i ovo o čemu ste vi govorili.

Ako ste zadovoljni takvim nastupom narodnih poslanika iz vaše poslaničke grupe, to je vaše pravo, ali povreda Poslovnika sa moje strane nije.

Da li želite da se Skupština izjasni?

(Ivana Parlić: Da.)

Nema problema. Izjasniće se.

Danijela Nestorović je sledeća prijavljena za reč.

Izvolite.

DANIJELA NESTOROVIĆ: Poštovani predsedavajući, poštovani narodni poslanici, ja bih pre ovog izlaganja vezanog za Predlog izmena i dopuna Zakona o ministarstvima pre svega zamolila kolege narodne poslanike – izabrani smo od strane naroda da u ovoj Skupštini rešavamo važna životna pitanja ovoga naroda. Molim vas, nemojmo više da spominjemo nikakve Belivuke, mafije i ostale stvari. Zaista će neko pomisliti da smo ovde došli da pričamo o bezveznim i beskorisnim stvarima.

Zamolila bih vas vezano za izmene i dopune Zakona o ministarstvima, rok je zaista bio kratak, ovaj zakon se usvaja po hitnom postupku bez ikakvog obrazloženja. Na Odboru za pravosuđe sam postavila kao jedno od vrlo bitnih pitanja – zašto je pre svega ovako hitno stavljen na dnevni red ovako bitan Predlog zakona? Takođe sam postavila jedno od ključnih pitanja – kako je to moguće da je u obrazloženju navedeno da nisu neophodna dodatna budžetska sredstva za sprovođenje ovog zakona? Ako imate predviđeno formiranje četiri nova ministarstva, što će biti jedno od najglomaznijih praktično ministarstava od 2012. godine, onda u tom smislu postavljam pitanje i vrlo je logično – kako će se finansirati ta četiri ministarstva, da li će se raditi rebalans budžeta, ko će plaćati nove države sekretare, ko su ti ljudi. Ako pričamo i spominjemo ovde i navodimo termine - apsolutni lider u regionu, poboljšanje kvaliteta života, postavljam pitanje i volela bih da mi neko odgovori na to pitanje iz vladajućeg ili aktuelnog režima, a pre svega, čini mi se, da bi premijerka mogla da odgovori – po čemu smo mi to lideri u regionu? Kakav je to kvalitet života građana Republike Srbije? Da li se neko zapitao ikada od vas kako se živi sa prosečnom platom od 45 hiljada dinara, a ne 70, kako smo ovde čuli?

Da li se neko zapitao, kako žive rudari u Aleksincu, koji imaju cenu rada koja je 110 dinara, gospodo draga, polovina od zvanične cene po satu? Gospođa Zorana Mihajlović je potpisala takav kolektivni ugovor. Ti ljudi rade jedan od najtežih poslova i jedu jedan od najteže zarađenih hlebova. Vi sedite ovde u Skupštini, zarađujete vrlo pristojne plate.

Ja bih vas zamolila da se skoncentrišete na temu, da govorite o ministarstvima, da govorite zašto su nam potrebna četiri nova ministarstva, da govorite o tome odakle će se finansirati ta četiri ministarstva, ko će biti ti novi državni sekretari i da li ćemo ponovo biti lideri, ne u regionu, po broju ministarstava, 25 ministarstava gospodo draga? Ko će to da finansira? Mene bi bilo sramota. I zaista će me biti sramota ukoliko ovaj zakon bude usvojen. Hvala.

PREDSEDNIK: Još 20 sekundi je ostalo poslaničkoj grupi.

Reč ima Milimir Vujadinović.

MILIMIR VUJADINOVIĆ: Hvala predsedniče, poštovani građani Srbije, poštovani naši državljani i sunarodnici u regionu i dijaspori, uvažene kolege poslanici.

Na početku iskoristiću priliku da čestitam Tomin dan, koji danas dobar deo vernika SPC proslavlja kao krsnu slavu i da im poželim da u miru, pre svega i u zdravlju dočekaju narednu slavu.

Prvi put govorim u ovom skupštinskom sazivu u plenumu, naravno već sam to imao priliku da činim u odborima. U skladu sa tim imam potrebu da se podsetim i da sve građane podsetim kako so došli do ove situacije u kojoj smo danas.

Naime, iza nas su izbori koji su odredili pravila delovanja i ovog uvaženog doma i institucije predsednika države, ako Bog da i naredne Vlade koju ćemo izabrati do Svete Petke. Ti zbori po mnogo čemu su istorijski. Pre svega po rezultatima koji su na njima ostvareni. Tu pre svega mislim na podršku koja je u tolikom broju data tadašnjem predsednikom kandidatu, a današnjem predsedniku Republike.

Nije ta podrška istorijska samo sa aspekta građana Srbije, koji su glasali u granicama ove države. Istorijska činjenica je da smo kao nikada do sada imali veliki broj biračkih mesta otvorenih u regionu i dijaspori. Pošto je juče dijaspora i odnos prema njoj i Srbima u regionu bila dosta tema, imam za potrebu da vam kažem kako to region i dijaspora gleda na delovanje srpskog predsednika i srpske Vlade u prethodnom periodu.

Reći ću vam samo neke rezultate izbora u mestima u regionu i širom sveta. Kaže, u Sarajevu 86%, Banja Luka na oba biračka mesta 90% - 93%, Drvar 98%, Mostar 90%, Trebinje 91%, Bijeljina 95%, Bratunac 95%, Vukovar 92%, Rijeka 73%, Skoplje 90%, Podgorica 69, Berane 92%, Budva 75%. Da ne bi dalje nabrajao, nije drugačije verujte mi ni u Doboju, Zvorniku, Loparama, Prijedoru, Rudom, itd, a nije ni drugačije ni u ambasadama, poput Budimpešte, Beča, itd. Valjda ta činjenica sama po sebi istorijski govori o onome šta je srpski predsednik i srpska Vlada radila za Srbe u dijasporu i u regionu.

Istorijski izvori su i zbog činjenice da je izborni proces trajao, verovatno kao nikada do sada u modernoj srpskoj istoriji, gledano sa aspekta vremena, koji je trebao da taj proces dovedemo do kraja. To takođe govori, tj. to je posledica onih zahteva kojima se izašlo u susret, a koji su dolazili od strane opozicije, a činjenica je i dokaz, ako hoćete, demokratičnosti srpskog društva, iako smo izgubili nekoliko meseci na takav izborni proces.

I nakon svega, evo nas sabranih na Tomin dan, ap pro po ove posete, iz Podgorice, ne znam da li je slučajno ili je smišljeno danas, ali mi je drago da je to na današnji dan, evo nas sabranih i na dan rođenja jednog od srpskih suverena knjaza Nikole. Drago mi je što je i ta poseta iz Podgorice došla baš na današnji dan.

Na Tomin dan i na rođendan knjaza Nikole, postavljamo temelje nove srpske Vlade, sedamnaeste po redu od povratka višestranačja u Srbiji. Dok smo mi poslanici SNS, nas 148 zajedno sa koalicionim partnerima, pokušali da uspostavimo i postavimo temelje i odredimo šta je to važno što treba da radi i može da radi srpska Vlada u narednom periodu, neki drugi su se bavili nekim potpuno drugim stvarima.

Poštovani građani, kažu – tema. Pa, evo o temi ćemo, o svemu onome što je rađeno prethodnih dana.

Poštovani građani, dok smo mi poslanici SNS predstavljali ovaj zakon, citirali reči predsednika države, citirali reči važnih političkih faktora u ovoj zemlji, ljudi sa one strane su citirali reči najokorelijih srpskih kriminalaca i glavoseča. Relativno dugo sam u ovom parlamentu, neke moje kolege mnogo, mnogo duže. Juče i danas sam ih pitao – da li je nekada u istoriji srpskog parlamenta, koliko je oni poznaju, da li se sećaju da je bilo ko iz skupštinskih klupa bio glasnogovornik i citirao najokorelije kriminalce? Nisu mogli da se sete. Pri tome, pretvarajući sebe, poslaničku grupu i politiku koju predstavljaju, ako hoćete u poslaničku grupu i glasnogovornike tih istih kriminalaca. Rekoše da nećemo o njima, evo neću ni da spominjem, ali oni su ih spominjali ko su.

Dok smo mi poslanici SNS sa koalicionim partnerima se trudili da argumentovanu narodu, javnosti, novinarima objasnimo šta je to što ovaj zakon nosi u sebi i šta je to što će da radi i kako će da izgleda srpska Vlada u budućnosti, neki drugi su novinare i građane prebijali u Novom Sadu juče, ali i način kako je to rađeno je veoma upečatljiv.

Slali su na njih potomke crnogorskih fašista i nacista i direktno se obračunavali sa građanima Novom Sada. Ono što mi je ostalo upečatljivo i što mi je ostalo kao pitanje, a evo danas poseta iz Crne Gore me je opet podsetila na to, da li je moguće i da li neko od vas drage kolege i građani Srbije misli da je moguće, otići na raskrsnicu u Cetinje koja razdvaja puteve ka Budvi, Cetinju i Podgorici, tamo prebijati radnike, tamo prebijati policiju i tamo tući novinare cetinjskoj lista i radija, a da ste pri tom potomak rojalističke porodice, recimo sa Stare Planine, da ste sledbenik kraljeve i ravnogorske politike, ako hoćete, iz države Srbije i da ste unuk nekog od tih? Jel moguće? Pa nije moguće. Znam da je nemoguće.

Gledajte, potomak crnogorskog fašiste, naciste i srbomrsca isto to radi u Novom Sadu vrlo otvoreno, a u sadejstvu sa nekim našim poslanicima. Da li bi poslanici iz katunske nahije bili saveznici takvog jednog našeg čoveka na Cetinju? Ne bi. Nažalost, koliko god ja lično i mi poslanici iz SNS nosili gorčinu zbog takvih stvari, sa druge strane smo ponosni što živimo u zemlji koja dopušta slobodu govora svakom čoveku ma kog porekla on bio, ma koje nacije bio, ma koju veru propovedao, ali naravno poštujući zakonske propise, pre svega ove zemlje.

Naravno, moram da izrazim i podršku gradonačelniku Novom Sada kome nije lako ovih dana, ali koji pre svega dostojanstveno i uporno poziva na pored svega što se dešava, na poštovanje gradskih propisa i na poštovanje zakonskih odredbi u ovom smislu. Bilo bi tu još mnogo toga, ali ostaviću vreme mojim kolegama, i ovako sam uzeo nešto malo više vremena.

U svakom slučaju, pored svega, mi ćemo kao poslanici SNS, naravno i kao predlagači ovog zakona, podržati ovaj zakon u danu za glasanje, a ako Bog da očekujemo na Svetu Petku i sastav nove srpske Vlade.

U svom delovanju nećemo dozvoliti nikome da urušava ni ugled ove Narodne skupštine, ni ugled Srbije, ni ugled njenog naroda.

Hvala vam na svemu. Živela Srbija! Živeo naš narod na Balkanu!

PREDSEDNIK: Hvala.

Povreda Poslovnika, Dejan Bulatović.

DEJAN BULATOVIĆ: Hvala, gospodine predsedniče.

Javljam se po povredi Poslovnika, člana 106. stav 1.

Dakle, to je govor van tačke dnevnog reda.

Molio bih vas, gospodine predsedniče, da ipak ova Skupština liči na ono zašto ste je sazvali, da idemo po tački dnevnog reda, a ne ovde da slušamo hvalospeve o vašoj stranci, Vladi, neuspešnim ministrima i sve ono što je sada spočitano u ovom govoru.

Hoće da vam kažem i ono čega bih se ja svakako dotakao, da ste ovde pomenuli da danas imamo uvaženu gošću, predsednicu Skupštine Crne Gore i to je sjajno, ali moram vas podsetiti da se juče predsednik vašeg poslaničkog kluba, vladajuće stranke, prema Crnogorcima, crnogorskoj nacionalnoj manjini izrazio na način koji je potpuno neprimeren, neprihvaćen, a to je – Crnogorci sa Terazija, terazijski Crnogorci.

Vratite to od juče, videćete i sami šta radite.

Dakle, gospodine predsedniče, molim vas, dajte da se držimo tačke dnevnog reda, da govorimo samo o onome o čemu treba i da polemišemo. Hvala vam.

PREDSEDNIK: Što se tiče dnevnog reda, svaki put ista priča.

Znate i sami, svesni ste, čujete i vi, valjda, barem po malo negde neki deo sednice kada ste tu, da u principu govori svako, i sa te strane, tačno ono što hoće. Onda kažete lepe stvari o sebi, to je u redu, a kada neko pohvali neki svoj rezultat, to nije u redu. U vašem slučaju je tema, a kod drugih nije i uvek tako.

Svako misli sve najbolje o svojim potezima, a druge neće da razume. Ali, sad da replicirate na nešto što je rečeno juče, to tek nema smisla. Tako da, ja nisam prekršio Poslovnik.

Da li vi smatrate da treba Skupština da se izjasni? (Ne.)

Ne treba da se izjasni.

Onda možemo dalje.

Reč ima, prema prijavi, Dragan Nikolić.

Izvolite.

DRAGAN NIKOLIĆ: Poštovani gospodine predsedniče Skupštine, dame i gospodo narodni poslanici, poštovani građani Republike Srbije, imam utisak da smo se svi zajedno udaljili od teme zbog koje smo se okupili na današnjoj, odnosno jučerašnjoj sednici, a to je Predlog za izmenu i dopunu Zakona o ministarstvima.

Nema te poslaničke grupe i poslanika u ovom parlamentu koji se nije zalagao za manji broj poslanika, nije se zalagao za manji broj ministarstava u novoj Vladi. Neki su se zalagali i za manji broj poslanika, sa 250 na 125, ali to su bile, očigledno, parole u predizbornoj kampanji koje su zvučalo lepo za uši građana Srbije, a kada se suočimo sa realnošću dođemo do broja od 25 ministarstava.

Dakle, bilo je malo 21, idemo sada na 25, da bismo, verovatno, zadovoljili sve moguće prohteve svih koalicionih partnera široke vladajuće koalicije. Možete militi koliko je to još sekretarica, koliko je to još automobila, koliko je to još radijatora, koliko je to još direktora, koliko je to još državnih sekretara koji će biti udomljeni, pa kada se svi oni najedu, osile i dobiju apanaže trudiće se da na sledećim izborima što lepše lepe plakate, jer stručnost apsolutno i nije bitna.

Naša je ideja bila da bude mnogo manje ministarstava, upravo zbog toga što ovakav predlog jeste u potpunoj suprotnosti sa trenutnom situacijom, a i u potpunoj suprotnosti je sa politikom za koju se zalagala ova većina koja će, sigurno, glasati za Vladu sledeće nedelje u ovom sastavu.

Imamo problem tehničke prirode, zašta sam ja zaista zabrinut, a to je juče pomenula predsednica naše poslaničke grupe. Imamo 20 sedišta, biće 25 ministara, a biće i mandatar. Dakle, 26 ljudi, biće problem da oni ovde sede.

Mi smo odlučili, posle konsultacija, da nećemo glasati za izmene i dopune ovog zakona. Želimo vam sreću sa 25 ministarstava, ali korektnosti radi, to smo i u kampanji rekli, i nakon izbora i sada potvrđujemo da ćemo za svaki predlog za koji procenimo da je u dobrom interesu Srbije, građana Srbije, glasati za predloge koje bude buduća Vlada nama dala. Ukoliko nam se ti predlozi dopadnu, ukoliko su ti predlozi na nacionalnoj liniji, mi ćemo naravno za njih glasati.

Mislili smo da je bilo mesta da se konačno vrati ministarstvo za KiM. Držati to na nivou Kancelarije mislim da nije primereno u ovom trenutku, kada se zaista lome i kada naši prijatelji, pod znacima navoda, sa za zapada koriste ovu krizu i sukobe u Ukrajini da bi nas dodatno pritisli, da Kancelarija za KiM nema taj nivo i ne šalje takvu poruku svetu kakvu mi mislimo da treba da pošalje.

Mislim da Kancelarija za Kosovo i Metohiju koja je u rangu Kancelarije za borbu protiv droga, kako stoji u nomenklaturi, pokazuje da mi to imamo u nekom drugom planu i da se tim problemom bavi samo predsednik Republike, a ne i neko drugi ko je ozbiljniji i morali bismo da to ministarstvo imamo. Morali smo da imamo i ministarstvo za dijasporu i za Srbe u regionu, jer je to takođe jedan od gorućih problema koji ćemo dugo imati, jer su u okruženju uglavnom zemlje koje su neprijateljski raspoložene prema nama. Koliko god se mi trudili da zaboravimo, da oprostimo za sve ono što su nam činili, oni će se i dalje tako ponašati.

Ministarstvo za evrointegracije mislim da je potpuno suvišno. To je slepa ulica, to su svi pokazali. Završili smo sa tim odavno. Čak i vrapci na grani znaju da mi nikada nećemo ući u EU. Očigledno je da samo hoćemo da odglumimo, hoćemo da odigramo duplu igru, a to nam neće doneti nikakav rezultat. Ubeđen sam da ovakav sastav Vlade, ne samo zbog brojnosti, nego i zbog toga što će u nju ući i ljudi koji apsolutno nemaju stručne spreme za tako nešto, ali ćemo o tome sledeće nedelje.

Podvlačim, osim što smo odlučili da nećemo glasati za izmene i dopune ovog zakona, odlučili smo da glasamo u danu za glasanje protiv izmena i dopuna Zakona o ministarstvima. Hvala.

PREDSEDNIK: Hvala.

Samo da vam kažem, preostalo vreme za poslaničku grupu je oko šest i po minuta.

Poštovani narodni poslanici, saglasno čl. 27. i 87. st. 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova, zbog potrebe da Narodna skupština što pre donese akt iz dnevnog reda sednice.

Takođe, obaveštavam vas da je, u skladu sa dogovorom između poslaničkih grupa, planirano da danas redovna pauza u trajanju od jednog sata bude oko 14.00 časova, da biste planirali svoje obaveze.

Reč ima prof. dr Marko Atlagić.

MARKO ATLAGIĆ: Poštovani potpredsedniče Narodne skupštine, poštovani gospodine Orliću, predsedniče Narodne skupštine Republike Srbije, dame i gospodo narodni poslanici, poštovani građani Republike Srbije, podržavam Zakon o ministarstvima u celini, a posebno podržavam podelu Ministarstva obrazovanja, nauke, tehnološkog razvoja i informatičkog društva, na Ministarstvo prosvete i Ministarstvo nauke i tehnološkog razvoja i inovacija. Svima onima koji su juče kritikovali ovu podelu i danas, nastojaće moja malenkost da ih razuveri da nisu bili u pravu.

Kada je nauka u pitanju onda naglašavam, ovo je deo odgovora, da Republika Srbija razvoj nauke zasniva na sistemu koji podržava izvrsnost u nauci i relevantnost za ekonomski razvoj društva u celini. Verujem da se svi slažete danas koji ste ovde da to zaista i radimo.

Naša Srbija, dame i gospodo, uspostavlja delotvoran nacionalni istraživački sistem, koji je integrisan u evropski inovacioni prostor, koji se oslanja na partnerstva i u zemlji i u inostranstvu, ali isto tako doprinosi ekonomskom rastu, kulturnom razvoju i podizanju kvaliteta života svih naših građana.

Poštovane dame i gospodo, Republika Srbija je svesna da je izvrsnost u nauci, podvlačim, izvrsnost u nauci osnova inovativnog društva znanja, pri čemu najznačajniji doprinos pružaju osnovna, odnosno fundamentalna istraživanja u svim naučnim oblastima. Zašto, dame i gospodo? Upravo zato što osnovna istraživanja generišu nove ideje, generišu nove principe i nove teorije i čine osnov napretka društva. Osnovna istraživanja stimulišu nove načine razumevanja koji uveliko poboljšavaju način na koji se naši praktičari nose sa problemima u budućnosti. Upravo zato, naglašavam i ponavljam, upravo zato je odličan potez ovog zakona o ministarstvima, što je oformio ministarstvo nauke, tehnološkog razvoja i inovacija.

Treba da znate, dame i gospodo, a verujem da znate, ali ako ne znate ili se možda pravite da ne znate, ili zaista da ne znate, da je Vlada Ane Brnabić još 2018. godine osnovala Fond za nauku, preko kojeg se finansira 12 projekata iz domena veštačke inteligencije. To je ta izvrsnost o kojoj juče niste ni reči rekli, a znate a pravite se da ne znate, ili možda zaista ne znate.

Nadalje, Republika Srbija je jedna od retkih zemalja, pitali ste danas u čemu to, koja se može pohvaliti da ima Strategiju razvoja veštačke inteligencije. Znate kad smo je doneli? Dve hiljade devetnaeste godine, opet Vlada Ane Brnabić, koju juče i danas neopravdano kritikujete u ovoj sali.

Podsećam vas, dame i gospodo, da je Republika Srbija 20. decembra 2021. godine pustila u rad Data centar u Kragujevcu, odnosno Nacionalnu platformu za veštačku inteligenciju. Da li znate to? Verujem da znate. Prvi korisnici te platforme su sedam tehničkih fakulteta i četiri naučno-tehnološka parka u našoj zemlji.

Ne samo to, Republika Srbija, odgovaram gospođi koja je pitala malopre, a nema je, vidite tamo, a njezin predsednik juče diže ustanak u Novom Sadu, a ovde je dizao dnevnicu, nema ga ni sada, odgovaram njoj, Republika Srbija je jedna od retkih zemalja koja je osnovala Institut u Novom Sadu za veštačku inteligenciju. I ne samo to. Republika Srbija je gospodnje 2020. godine, pitaju šta smo to postigli, evo sad ih informišem, u pogledu veštačke inteligencije bila na 46. mestu, od 172 zemlje u svetu. Pazite dobro, od država u regionu bolje od nas je bila jedino Slovenija na 39. mestu, iza nas su bile Hrvatska na 58. mestu, 12 mesta slabija, Crna Gora na 70. mestu, 24 mesta slabija, Severna Makedonija na 73. mestu, za 27 mesta slabija i BiH na 100. mestu, za 54 mesta slabija. Evo vam odgovora.

U Republici Srbiji, dame i gospodo, školske 2021/22. iz osnovnih škola izlazi generacija maturanata koja je učila informatiku i programiranje. Te godine 2017. svi vi koji ovde sedite na suprotnoj strani, a koji ste bili, bili ste protiv uvođenja digitalizacije, da vam ne citiram vaše reči u ovom visokom domu, nemam vremena, ako hoćete polemiku, mogu i to, svi do jednog, bez obzira na političke stranke, osim vladajućih stranaka. Sada vidite, ovim postupkom digitalizacije koja je započeta 2017. godine, stvorili smo prednosti, evo nam prednosti, ne samo u regionu nego i u Evropi. To su tačni podaci, proverite, dostupni svima.

Idemo dalje. Obratite pažnju, nema one gospođe, ponovo ćuti, one ovde dođu kao gosti inače, Republika Srbija danas je među deset zemalja sveta koje su najviše napredovale u digitalizaciji uprave od 193 države sveta. Je l` tačno, dame i gospodo, ili nije? I nemojte pričati juče i danas, korake nekakve, nego zaista podatke tačne.

Pozicija Srbije je unapređena za 18 mesta u odnosu na 2020. godinu. Malo li je? Ali znate šta, to je osmi najveći skok na rang-listi sveta, osmi najveći skok, ponavljam, na rang-listi sveta. Republika Srbija danas u tom pogledu je najbolja u regionu, ponavljam, najbolja u regionu. Danas je ona ispred država članica Evropske unije, i to Hrvatske, Mađarske, Bugarske, Rumunije, Češke i Slovačke. Je li tačno, dame i gospodo? To su rezultati. Po vrednosti indeksa elektronskih usluga, gle čuda, Srbija se našla na 26. mestu u svetu, i to, obratite pažnju, ispred visokorazvijenih zemalja kao što su Švajcarska i Norveška i čak, ponavljam, ispred 16 zemalja članica Evropske unije, kao što su: Nemačka, Belgija, Irska, Poljska, Portugal, Hrvatska i Grčka. Je li tako, poštovani narodni poslanici, vi od juče koji ste diskutovali i jutros i ne vidite rezultate? Vidite, pravite se da ne vidite, ili ne znate, ili se pravite da ne znate, ili je jedno ili je drugo.

Zato treba podržati ovaj zakon, kako bi Ministarstvo nauke, tehnološkog razvoja i inovacija postiglo još veće rezultate, a danas su rezultati u digitalizaciji i inovacijama veći nego što su prihodi od poljoprivrede. Jeste li to znali? A upravo osnivamo ovo ministarstvo. Drugo, da bi postigli još duplo više i naravno da ćemo postići u tom pogledu.

E, sada vidite, inicijator ovog napretka je bio naš predsednik Aleksandar Vučić, još, podsećam vas, vi koji ste narodni poslanici duže, 9. avgusta 2016. godine, u svom čuvenom ekspozeu, na stranici 71, inače to je najveći ekspoze u istoriji Srbije, ja o tome sam često govorio, kada je rekao, citiram – ono što je za nas najvažnije i o čemu sam najviše strana pisao, a vas informišem, osam strana samo o obrazovanju, jeste reforma obrazovanja, jer je to za nas najvažnije, jer je to ljudski kapital za budućnost, a mi moramo da učimo i da učimo, moramo da podignemo znanje na pijadestal, sa koga se vidi dalje i sa koga se može krenuti i na nove pobede, na osvajanje novih znanja. Završen citat.

Dame i gospodo, danas ste i juče govorili da treba uspostaviti dva ministarstva, još ministarstvo za Kosovo i Metohiju i ministarstvo za dijasporu. Ovo što se tiče za Kosovo i Metohiju već smo imali, ali je činjenica da traže oni koji su se odrekli Kosova i Metohije. Ja ću sada da kažem, imam zaista hrabrost da to kažem, da vas podsetim, ko se to odrekao Kosova i Metohije, a to su oni koji su se zalagali za uvođenje sankcija Ruskoj Federaciji.

Pođimo redom. Idemo na sankcije. Za uvođenje sankcija Rusiji, zalagao se narodni poslanik, mislim da je ovde, dr Lutovac, evo ga ovde sedi u prvoj klupi, on je 6. juna 2022. godine, izjavio, citiram – Demokratska stranka je za uvođenje sankcija Rusiji. Završen citat.

Idemo dalje, Dragan Đilas, predsednik Stranke slobode i pravde, a šta, nešto vam fali?

(Dejan Bulatović: Zato što izmišljate.)

Izmišljam? Proverite ovo i povucite reč.

PREDSEDAVAJUĆA (Elvira Kovač): Narodni poslanici, zabranjeno je direktno obraćanje jednog narodnog poslanika drugom.

Nastavite vaše izlaganje.

MARKO ATLAGIĆ: Predsedništvo Slobode i pravde, Dragan Đilas, za sankcije Rusiji, 18. juna 2022. godine, citiram – uveli bismo sankcije Rusiji. Završen citat „Fonet“, da vas informišem i odmah proverite na vaš gugl, jer vi kažete da guglate. Njegova zamenica, Marinika Tepić kaže, citiram – uveli bismo sankcije Rusiji. Završen citat, B92, 12. maja 2022. godine.

Dalje, 22. jula 2022. godine, kaže Đilas, jedan ugledni list, Đilas smatra da Srbija treba da uvede sankcije Rusiji, a Igor Mirović ga uverava zbog čega ne treba, proverite ovo i izvinite se onda.

(Narodni poslanici opozicije negoduju.)

Pa, nemojte rikati tamo. Ja sam ćutao dok ste vi govorili.

Vuk Jeremić i Zdravko Ponoš, su za sankcije Rusiji, citiram, Ponoš i Jeremić obrnuli priču, lagali da će Vučić umesto sankcija Rusiji uvesti sankcije Rusiji, a sada ih oni priznaju, završen citat 3. jula 2022. godine su izjavili.

Jovanović Ćuta, nema ga ovde, i Žene u crnom i Aida Ćorović, traže sankcije Rusiji, 24. februara, gospodnje 2022. godine. Radomir Lazović i Borko Stefanović, za sankcije Rusiji, 16. maja 2022. godine.

Zašto vam ovo govorim, dame i gospodo? Svi su oni bili u Demokratskoj stranci i drugim strankama kojih su se odrekli, a neki i nisu, ali većina koja se odrekla Kosova i Metohije, a ja ću sada da kažem kada i gde su se odrekli.

Vuk Jeremić je u razgovoru sa američkim kongresmenom, Teom Poom, decembra 2008. godine izjavio, citiram – ulazak Kosova i Metohije u UN najbolje čemu se treba Srbija da nada. Završen citat. Pitam, Vuka Jeremića i njegove poslanike da li je ovo istina da je ovo izjavio ili ne? Jeremić je bez saglasnosti Narodne skupštine Republike Srbije zatražio prebacivanje rešavanja kosovskog problema iz saveta bezbednosti na EU i tako doveo Euleks na Kosovo i Metohiju i time onemogućio stavljanje veta od strane Rusije i Kine u Savetu bezbednosti.

PREDSEDAVAJUĆA: Narodni poslaniče, da se vratite na Predlog zakona izmenama i dopunama Zakona o ministarstvima, a ostale narodne poslanike molim da se smire, jer sam videla ko je tražio repliku. Tačno zapisujem ko je spomenut, dobićete čim on završi, ima nekoliko ljudi, svako čije je ime spomenuto dobiće pravo na repliku.

MARKO ATLAGIĆ: Poštovana predsedavajuća, pošto su oni tražili za Kosovo i Metohiju, a oni su se odrekli, ovo je potpuno u temi o ministarstvu koje su tražili, Kosovo i Metohija, odnosno za kancelariju.

Isto tako, dame i gospodo, ja sad pitam Vuka Jeremića i njegove poslanike, da li je tačno da se u njegovom savetodavnom odboru, Centru za međunarodnu politiku i održivi razvoj, nalazi švajcarska političarka, Mišel Kanvej, koja se zalaže već tri decenija za nezavisnost Kosova. Neka kažu poslanici, da li je tačno, ustanite sada ovde pred građanima, da li je tačno ili ne? Tačno je da je Jeremićeva funkcionerka doktor Sandra Rašković Ivić, priznala, citiram – Vuk je napravio kobnu grešku 2011. godine kada je popustio Albancima, kada je prebacio pitanje Kosova iz UN u Brisel.

(Borislav Novaković: Molim vas, na šta ovo liči? Opomenite ga.)

PREDSEDAVAJUĆA: Izvinjavam se profesoru doktoru Marku Atlagiću, samo minut, da smirim ostale.

Rekla sam, u skladu sa Poslovnikom, svako ko je spomenut imenom i prezimenom, ima pravo na repliku dva minuta. Svi šefovi ili ako nisu prisutni, zamenici šefova poslaničkih grupa, da li Narodna, da li Ujedinjeni, imaju pravo na repliku. Dozvolite profesoru da nastavi. Tražila sam da se vrati na Zakon o ministarstvima, spominje Kosovo, molim vas, da poštujemo jedni druge. Videla sam, svako ko je prijavljen u sistem, dobiće reč. Izvinjavam se i molim vas, nastavite profesore.

MARKO ATLAGIĆ: Poštovana potpredsednice, pošto su me ometali, ja ću da ponovim ovu rečenicu koja je jako važna.

Jeremićeva funkcionerka, sadašnja doktor Sanda Rašković Ivić, je priznala, citiram – Vuk je napravio kobnu grešku 2011. godine kada je popustio Albancima, kada je izmestio pregovore o Kosovu i Metohiju iz UN u Brisel. Završen citat, 8. septembra 2022. godine. Molim vas, proverite, gospodo.

Zoran Živković, bivši predsednik Vlade Republike Srbije i bivši funkcioner DS, a vi ste mu saradnici, sedite ovde danas, je oktobra 2003. godine na međunarodnoj konferenciji u Beču rekao, citiram – meni je svejedno, i potpuno nebitno čije je Kosovo i Metohija. Završen citat. Pa, gospodin Živković se nije bunio kada je sedeo, rekao je ovde, šta ga branite vi.

Idemo dalje, Boris Tadić, evo vam i Tadića. Boris Tadić je 2006. godine u razgovoru sa američkim izaslanikom Viznerom, citiram, pružio uveravanja da je u sebi obradio i prihvatio nezavisnost, završen citat. Isti Boris Tadić je u razgovoru sa pomoćnikom državnog sekretara, Danijelom Fridom, rekao, citiram – nezavisnost Kosova i Metohije ne mora da znači gubitak, ako se, podvlačim, kaže Tadić, pod desno odredi u glavama birača, završen citat, 8. septembra, gospodnje 2011. godine.

Idemo dalje, Dragan Đilas, je 13. avgusta 2009. godine u razgovoru sa otpremnicom američke ambasade u Beogradu, Dženifer Braš izjavio, citiram – ja se zalažem za hapšenje Ratka Mladića i odreći ću se Kosova. Završen citat.

Evo, neka kažu poslanici njegovi, Dragan Đilas nikada to nije negirao, a ja sam prozivao ovde i uvek ću prozivati. Boško Obradović, žao mi je što ga nema ovde, 13 juna 2019. godine na tajnom sastanku u američkoj ambasadi, u Beogradu, gle čuda, ćutke je priznao nezavisnost Kosova i Metohije. Kako? Pa, on je tada nijednom rečju nije protivrečio Kajlu Skotu i Metju Palmeru koji su više puta ponovili, citiram, da je Kosovo nezavisna država. On je nešto bolji od vas, jer je on ćutke šutio, a vi, vaši predstavnici, kako vidite, citirao sam, svi su se izjasnili.

Nenad Čanak, vaš saradnik, inače zvani „Gicoje“, 5. 3. 2017. godine je rekao, citiram: „Spreman sam da priznam nezavisnost Kosova“, završen citat.

Predsednik Stranke slobode i građana, Sergej Trifunović, danas je predsednik Pavle Grbović koji je sedeo pored njega, je izjavio 31. januara 2019. godine, citiram, samo se vi smejte, vama je Kosovo i Metohija za smeh, sram vas bilo: „Kosovo je izgubljeno. Kosovo pripada Albancima a ne Srbima“, završen citat.

To vas boli, što ja spominjem.

Prof. dr Rade Veljanovski, vaš kolega, je 21. 4. 2018. godine izjavio, citiram: „Srbija treba da prizna nezavisnost Kosova i obezbedi stolicu u UN“.

Da dalje ne nabrajam, ali ovoga hoću, jer se ponovo javlja svaki dan, Balša Božović je izjavio 7. 12. 2020. godine: „Svi znaju da je Kosovo i Metohija definitivno izgubljeno“…

PREDSEDAVAJUĆA: Profesore, ako možete da se vratite na temu i da ne prozivate imenom i prezimenom.

MARKO ATLAGIĆ: Molim vas, imam vreme, radi se o ministarstvu, tražili su o Kosovo i Metohiji. U temi sam i nemojte me upozoravati. Produžiću ovo vreme.

Balša Božović je tražio, citiram: „Tražim odgovor kakva nam država treba, a ne kolika nam država treba“. On se već davno, kako vidite, odrekao Kosova i Metohije.

Na kraju, dame i gospodo, zašto sam vam ovo govorio. Svi oni koji su bili, ne svi, većina je onih koji su bili za sankcije, bili su i za nezavisnost Kosova i Metohije. Evo, kako ste videli, tu su i podaci.

Ministarstvo za dijasporu, vi se zalažete za njega. Molim vas, vi ste imali Ministarstvo za dijasporu. Znate šta ste radili? Opljačkali to ministarstvo. Nemam vremena da vam govorim koliko je para uzeto. Više je za vreme Vlade Aleksandra Vučića uloženo u dijasporu nego svih 20 godina ranije. Pitajte naše ljude u dijaspori.

Na kraju, obraćam se predsedniče države Vama direktno, poštovani predsedniče Republike, države, Aleksandre Vučiću, u ovim teškim vunenim vremenima pružamo vam nedvosmislenu i nepokolebljivu podršku u odbrani srpskih vitalnih nacionalnih interesa, a posebno u obnovi teritorijalnog integriteta naše otadžbine Srbije. Pritisci su teški, iznutra i iz spolja, a narod srpski je izabrao, na čelu sa Vama, svoj put. To je srpski put. Znate zašto? Zato što se tuđim putem kući ne dolazi. Hvala lepo.

PREDSEDAVAJUĆA: Poštovani narodni poslanici, zamoliću vas sve prvo za smirenje i da se razumemo.

Pošto Poslovnik ima prioritet, a ovaj naš tehnički sistem nažalost može da primi samo pet prijava, svako ko je spomenut iz poslaničke grupe će dobiti pravo na repliku.

Ali, pre toga, povrede Poslovnika.

Možete da ga podignete, ali morate da se prijavite u sistem, da vas vidim.

Reč ima narodna poslanica Jelena Jerinić, povreda Poslovnika. Citirajte Poslovnik, tačan član i pročitajte ga. Hvala.

JELENA JERINIĆ: Zahvaljujem, predsedavajuća.

Pozivam se na povredu člana 109. stav 1) alineja 3 Poslovnika, koja kaže da se opomena izriče narodnom poslaniku koji i pored upozorenja predsednika Narodne skupštine govori o pitanju koje nije na dnevnom redu.

Ja zaista mogu samo da pohvalim, kao i većina poslanika sa ove strane, vaše nastojanje da upozorite poslanika da govori o dnevnom redu i dva puta ste to učinili. Međutim, on je i dalje nastavio da govori o temi koja nije na dnevnom redu.

Mi danas raspravljamo o Predlogu zakona u načelu. Dakle, čak i da je neka poslanička grupa podnela amandman da se u predlog uvrsti nekakvo telo, kancelarija, ministarstvo za KiM, to će biti na dnevnom redu neki drugi dan, kada budemo raspravljali u pojedinostima. Pretpostavljam da to vrlo dobro znate, s obzirom da su mnogi od vas iskusni poslanici.

Dakle, moj je stav da je povređen Poslovnik zbog toga što je poslaniku i posle dva upozorenja trebala da bude izrečena opomena. Zahvaljujem.

PREDSEDAVAJUĆA: Zahvaljujem na ukazivanju na povredu Poslovnika. Smatram da sam upozorila poslanika koji je odgovorio tačno na moje upozorenje i zaista kada pričamo o Zakonu o ministarstvima, složićete se da možemo da spomenemo bilo koje ministarstvo, kao što je i on spomenuo eventualno ministarstvo za KiM.

Da li želite da se u danu za glasanje izjasnimo? (Da)

Što se tiče povrede Poslovnika, vidim još dvoje, Miroslava Aleksića i Dejana Bulatovića.

Replike ne, prvo povrede Poslovnika.

Da li još neko smatra da sam povredila Poslovnik?

Ukoliko ne, a to je očigledno, sada idu replike.

Radomir Lazović, da li je povreda Poslovnika? (Ne)

Dakle, ako nema povrede Poslovnika, pravo na repliku.

Reč ima Miroslav Aleksić, kao šef poslaničke grupe Narodne, dva minuta, izvolite.

MIROSLAV ALEKSIĆ: Prethodni govornik je govorio kao da halucinira. Ja zaista ne razumem šta čovek priča.

Što se tiče Kosova i Metohije, on bi trebalo da postavi prvo pitanja Aleksandru Vučiću i ovoj vlasti koja je razvlastila Srbe i državu Srbiju na Kosovu.

Što se tiče Vuka Jeremića, koga je pominjao, dok je on bio ministar neke druge vlade, Kosovo nije bilo član nijedne međunarodne organizacije. Takođe je Srbija imala suverenu vlast na severu Kosova, imala je policiju, obrazovanje, sve što je trebalo da ima, a što ste vi dali od 2012. godine pa do danas.

Dakle, vlast Aleksandra Vučića od 2012. godine je uradila ono što Albanci nisu uspeli ni 1999. godine. Nisu uspeli ni do 2012. godine, 12 godina kasnije, ali od 2012. do 2022. godine su uspeli da urade, a to je da naprave državu u kojoj ste vi vlast. Vaša Srpska lista je vlast u toj lažnoj državi. Sedite sa Ramušem Haradinajem u Vladi ranije, a danas sa Aljbinom Kurtijem i to je vaš rezultat.

Kada govorite o citatima, evo Aleksandra Vučića. Potpisani sporazumi u Briselu? Formirana zajednica srpskih opština? Nije. Kaže – nema dalje pregovora. Naravno da ima. Kaže – Elektromreža Srbije ostaje na severu Kosova, a nešto kasnije Kosovo i znanično dobilo svoju Elektromrežu. Kaže Vučić – pozvao Srbe da ne učestvuju u formiranju vojske Kosova, a onda kaže – vojska Kosova biće formirana 28.

Dakle, vi ste predali sve na Kosovu i to što govorite o Vuku Jeremiću i smeštanju iz UN, takođe je laž zato što Nikola Selaković ovih dana sedi u SB i govori o tome.

Dakle, da vam objasnim nešto… (Isključen mikrofon.)

PREDSEDAVAJUĆA: Vreme.

(Aleksandar Marković: Pa, ti se hvališ svojim neznanjem!)

Narodni poslanici, samo da naglasim, nema potrebe da se nadvikujete. Niko to na prenosu ne čuje.

Pošto živimo u modernom svetu, nema potrebe ni da budete glasni, dižete Poslovnik. Svako ko se prijavi, ali sa da poslednji put pitam, po povredi Poslovnika u elektronskom sistemu dobiće reč.

Prijavite se. I dalje vas ne vidim.

Narodni poslanik Dejan Bulatović.

Ako ne citirate Poslovnik, odnosno član koji je povređen ne pročitate ga, to ću smatrati za zloupotrebu Poslovnika.

Izvolite.

DEJAN BULATOVIĆ: Poštovana predsedavajuća, pozivam se na povredu Poslovnika iz člana 104. stava 2. Dakle, radi se o uvredi političke stranke i poslaničke grupe.

Ovo je zaista neverovatno, da slušamo čoveka koji tolike laži i tolike uvrede iznosi na jednu poslaničku grupu. Iznosi na nas poslanike. Direktno se obraća. To je zaista neshvatljivo da, kako kažete, u 21. veku ne dozvoljavate takvu stvar da kroz jednu opomenu…

PREDSEDAVAJUĆA: Vi upravo zloupotrebljavate Poslovnik jer tražite repliku.

Dala sam pravo na repliku.

DEJAN BULATOVIĆ: Ja vas sad vodim na Poslovnik.

Dakle, vi ste njemu rekli, kada ste mu se obratili, da ne može da se obraća poslaniku i on je pored vaše, i kada ste posle vašeg razgovora sa njim, on je nastavio da radi istu stvar. I ja vas pitam šta je urađeno iz Poslovnika kada on nastavlja da vređa sve nas? Takve laži iznosi o nama. Ovo je nezapamćeno u jednom parlamentarnom životu, a ako pričamo o 21. veku…

PREDSEDAVAJUĆA: U redu. Pošto je ovo definitivno replika i taj stav i član na koji ste se pozvali.

(Dejan Bulatović: Ja sam samo o povredi Poslovnika.)

Ali, pozivate se na taj koji reguliše repliku.

(Dejan Bulatović: Ja sam vam pročitao...)

Nemate potrebe da vičete dok mikrofon…

(Dejan Bulatović: Kad ste mi isključili mikrofon, ja moram da vičem.)

Još jednom, narodni poslanici, molim vas da se uozbiljimo svi. Svako ko je spomenut, svačija poslanička grupa sada ima pravo da traži pravo na repliku.

Koga vidim u sistemu?

Znači, tri puta sam pitala - da li neko ima povredu Poslovnika?

Ali, molim vas, citirajte član, stav i nemojte zloupotrebljavati Poslovnik tražeći repliku, kada vam posebno dajem i replike. Znači, jednom za svagda. Ako je Poslovnik, onda počnite sa citiranjem člana i da objasnite. Nemojte se pozivati na repliku. Nećemo da se igramo, ili poštujemo Poslovnik i dižemo ugled ove institucije, ili ja ne znam, i molim vas da mi svi pomognete u tome.

Izvolite.

ŽELjKO VESELINOVIĆ: Poštovana predsedavajuća, reklamiram član Poslovnika 105. stav 1. Narodni poslanik, uvaženi profesor doktor bez ijednog naučnog rada, prekršio je gotovo sve članove Poslovnika ovde.

Međutim, pored toga što je govorio neistine i laži, vršio je uvrede prema svim drugim narodnim poslanicima.

Ja nisam reagovao ovde nijedanput kada su se ovde govorile prazne priče i laži o otvaranjima radnih mesta, o novim fabrikama, o uspešnosti Srbije, o 40.000 dinara plate itd, reagujem sada kada je čovek… (Isključen mikrofon.)

PREDSEDAVAJUĆA: Stav 105. član 1. na koji se vi pozivate - niko ne može da govori na sednici Narodne skupštine, pre nego što zatraži i dobije reč od predsednika Narodne skupštine.

Govornik je bio na listi, zatražio reč, pogrešan je. Molim vas, sedite, ne bih nikoga da vređam, ali uozbiljimo se. I ovih minut sam vam oprostila, sledeći put zaista oduzimamo vreme. Zloupotrebljavate Poslovnik, definitivno tražite replike. Taj koji želi repliku i koji je spomenut, neka se prijavi u elektronski sistem.

Narodni poslanik Borko Stefanović, potpredsednik Narodne skupštine.

BORKO STEFANOVIĆ: Hvala, gospođo predsedavajuća.

Nije sada bitna ličnost, osoba koja je ovde iznela neverovatnu količinu besmislica, verovatno u svom limbu, u svom ograničenom svetu života, u njihovim režimskim tabloidima, što su građani Srbije po ko zna koji put mogli da slušaju spisak optužbi i uvreda, neistina koje su izrečene u ovom visokom domu, bez bilo kakvih posledica.

Nije čak ni tema to što se dozvoljava, ne samo da se krši jedan, dva, pet članova Poslovnika, već se to radi kao potpuno normalna stvar, verovatno pod utiskom prethodnog perioda kada nije bilo nikoga da se oponira, pa je samo falilo da stave kartonskog Đilasa ovde ili nekog drugog, da imaju koga da pljuju i o njemu lažu.

Situacija se u međuvremenu promenila. Ono što neuvaženi kolega ne razume, da dolaze takva vremena kada će i nama biti jednostavno da čitamo njegove izjave od danas, zaista bez podsmeha, ali sa ogromnim uživanjem, podsećajući ga šta je u ovom domu govorio, a koliko je situacija i odluke njihove vlasti promenila i da ga je nateralo da pojede to što je govorio o ovoj sednici.

Znate, o tome treba da misli, kao što treba da misli o tome da nije problem…

Ne dobacujte, kolega Milimire, pošto ste vi, kolega Milimire, poznati po tome što ovde govorite i kažete, ja se danas, samo momenat…

PREDSEDAVAJUĆA: Ne prozivajte se direktno, nema imena.

BORKO STEFANOVIĆ: Ne obraćam se.

Kaže - u sali prvi put. Inače, čovek se obraća sve vreme urlajući sa svog mesta, vi to tolerišete, ne vi lično.

Znači, ja sam zahvalan što smo mogli i građani Srbije još jednom da vide, kako poslanik zna da čita, otežano, doduše, ali ne zna sigurno da pronađe jedan jedini svoj navod i naučni rad, pošto ne postoje, ne zna da pronađe svoj referat za zvanje profesora.

PREDSEDAVAJUĆA: Vreme, dva minuta.

BORKO STEFANOVIĆ: Završavam.

Svoj referat za zvanje, to ne zna da pronađe, ali zna sa teškoćom da pročita iz tabloida.

PREDSEDAVAJUĆA: Replika, narodni poslanik Zoran Lutovac, potpredsednik Narodne skupštine.

ZORAN LUTOVAC: Replika po dva osnova, jedno je direktno prozivanje mene i pitanje sankcija i drugo je prozivanje političke stranke na čijem sam čelu.

Što se tiče ovoga što je govorio o Kosovu i Metohiji, delom je govorio i poslanik Aleksić, ja ću reći samo jednu stvar, da su se najpre potpisali Kumanovski sporazum, a potom su, kada su došli na vlast, otišli sa severa Kosova i napustili sve institucije Srbije sa Kosova i Metohije. Ostali su samo kriminalci i lista koja učestvuje na svim izborima tamo. Ti kriminalci maltretiraju narod na severu KiM. Oni maltretiraju Srbe na KiM. Oni maltretiraju Srbe na KiM. Oni su u vladi Kosova. Oni su u parlamentu Kosova. Oni polažu zakletvu na njihovom ustavu. To je stanje stvari.

Što se tiče njihovog uticaja na narod dole, svi oni koji su imali hrabrosti, kao što reče jedan poslanik juče, mrtva usta ne govore, ubili su Olivera Ivanovića neki ljudi dole.

Što se tiče sankcija, ne može poslanik da se poziva na naslovne strane tabloida. On mora da se pozove na ono što je stvarno rečeno. A ja sam rekao i mnogo pre toga, odmah 24. februara sam osudio agresiju, a u direktnom prenosu protiv pet onih koji su bili drukčijeg mišljenja na RTS-u sam rekao sledeće, da Srbija mora da uskladi svoju spoljnu politiku sa spoljnom politikom EU. To sam rekao još tada u vreme kampanje, a to znači… (Isključen mikrofon.)

PREDSEDAVAJUĆA: Isteklo je vreme za repliku.

Ovim zatvaramo krug replika.

Imamo još jednu povredu.

Moje pravo kao predsedavajuće je da procenim. Oni koji su tražili, dobili su repliku. Sa ove strane bilo je povrede Poslovnika, nekoliko puta sam vas prozivala.

Povreda Poslovnika, narodni poslanik Marijan Rističević.

Izvolite.

MARIJAN RISTIČEVIĆ: Dame i gospodo narodni poslanici, reklamiram član 103. Reklamiram i član 107.

(Radomir Lazović: Na šta ovo liči?)

Možete li da obezbedite red malo? Pa, nije ovo zverinjak.

(Radomir Lazović: Pa, vi ste me uveravali…)

PREDSEDAVAJUĆA: Nema potrebe da vičete, oni koji su u sistemu, nema potrebe da se viče. Povreda Poslovnika ima prioritet nad replikom. To sam rekla, zato što tako piše Poslovnik.

Povreda Poslovnika, Marijan Rističević nastavlja, molim vas da se smirite.

Izvolite.

MARIJAN RISTIČEVIĆ: Ovo je ipak Narodna skupština, a neki se ponašaju kao da je ovde zverinjak.

Da ponovo ponovim. Reklamiram čl. 103. i 107. Poslovnika Narodne skupštine, povreda dostojanstva.

Ovde je nekoliko prethodnih govornika vređalo mog kolegu Atlagića. Ja moram reći da je on u svom govoru previše bio opširan, ali ništa nije izmislio.

Što se tiče pojedinaca i što se tiče Kosova i Metohije, ja moram reći da jedan od prethodnih govornika, a i onaj Vuk potomak su veći Albanci i od Kurtija i od Tačija i od Haradinaja. Jedan je menjao deo zemlje za fotelje, a drugi je tražio da se ta vrsta nezavisnosti potvrdi u Međunarodnom sudu pravde.

Tako da, Marko Atlagić ništa nije izmislio, sve je pročitao u citatima. A ove uvrede koje je on dobio kao profesor, nije zaslužio.

Ne tražim da se o ovome glasa. Hvala.

PREDSEDAVAJUĆA: Zahvaljujem.

Idemo dalje.

Sledeći prijavljeni govornik o temi dnevnog reda izmene i dopune Zakona o ministarstvima, narodni poslanik Vladimir Gajić.

Izvolite.

(Borko Stefanović: Poslovnik.)

VLADIMIR GAJIĆ: Da li ćete da date reč nekom od poslanika koji se javljaju zbog replike?

PREDSEDAVAJUĆA: Poslednjih 15 minuta sam tražila da poštujemo Poslovnik. Imali ste tri prilike da se prijavite i jasno mi je, neki su novi. Morate da ubacite kartice i tražite reč.

Zloupotrebljavali ste, svi su dobili svoje pravo. Molim vas da se vratimo na dnevni red. Ukoliko procenim, dobićete reč, samo vas molim da ne vičete.

Nastavite po dnevnom redu.

Narodni poslanik Vladimir Gajić.

Izvolite.

VLADIMIR GAJIĆ: Potpredsednice, samo bih vas zamolio, 45 sekundi sam sad izgubio od vremena poslaničkog kluba, tako da molim da se to evidentira i nadoknadi.

Parafraziraću kolegu Boška Obradovića sa jučerašnje sednice Odbora za pravosuđe. Neću da skupljam jeftine političke poene, pokušaću neki skup politički poen da skupim.

Smatram da je glavni problem Predloga zakona što on nema razloga. Znači, nema razloga za donošenje izmena zakona u hitnom postupku, odnosno razlozi koji su dati prikrivaju prave razloge zbog kojih se donosi zakon u hitnom proceduri.

Pravi razlog je taj što se približavamo ustavnom roku za izbor nove Vlade Republike Srbije koji ističe krajem ovog meseca. Ja ne vidim zašto ovlašćeni predlagač, odnosno ova većina poslanika u Skupštini Republike Srbije nije izašla sa tim razlogom da sprovodi ove izmene zakona u hitnom postupku, pogotovu kada vi kao poslanici niste odgovorni što izvršna vlast kalkuliše punih šest meseci od kada su održani izbori u aprilu mesecu.

Juče smo imali priliku da čujemo da se gospodin Jovanov žali na činjenicu da je do tog zastoja došlo jer je menjan izborni zakon na zahtev opozicije, pa je to kao bio razlog koji je omogućio da se u Velikom Trnovcu pet puta ponavljaju izbori. Ne znam, ali vi kao da hoćete da kažete da je pravo na prigovor na izborne radnje koje su odigrane na biračkom mestu zakonska novina po ovim izmenama Zakona o izborima, a zna se da su se izbori ponavljali, jer je stalno jedan čovek koji je davno umro, bio upisivan u birački spisak i da je izašao na glasanje. Pogotovo nema razloga da zakon stopi na snagu odmah, a ne kao što je opšti princip na osnovu Ustava da zakoni stupaju na snagu osam dana od objavljivanja u „Službenom glasniku“.

Vi se koristite ovde izuzetkom koji nije predviđen kao izuzetak na način na koji ga vi prikazujete, izmišljaju se razlozi, ne postoje nikakve izuzetne okolnosti zbog kojih bi ovaj zakon stupio na snagu na ovaj način na koji vi predlažete. Istina je da i ovo radite da ne bi protekao rok za izbor Vlade do kraja ovog meseca, jer ja mislim da na izbore koji bi onda na taj način bili izazvani ne smete vi da izađete, ne zato što se plašite opozicije, nego zato što izbori nisu u agendi namesnika koji vodi Srbiju.

Nedostatak obrazloženja ili razloga koji su sastavni deo svakog predloga zakona je kršenje ustavnog principa i Konvencije o ljudskim pravima da svaki pravni akt mora da ima obrazloženje ili razloge. Ove koje ste vi dali su rezultat manipulacije političke, a ne pravnih argumenata.

Pored toga što će ova Vlada biti jedna od najvećih Vlada, ako ne i najveća Vlada u Evropi po broji ministara, propustili ste da organizujete ministarstvo za Kosovo i Metohiju i dalje ga držite na nivou Kancelarije i propustili ste da među ministarstvima predvidite ministarstvo za dijasporu, uprkos činjenici da oko dva miliona Srba živi u dijaspori i da je to, ako ništa drugo, jedan red da ljudi, koji omogućavaju jedan ogroman devizni priliv Srbiji i sa novcem koji pada s neba, imaju makar to da imaju svoje ministarstvo.

Ovde se gospodin Jovanov često koristi ovom ustaljenom propagandom koja je po meni jedna besmislena mantra koja se svodi na ovo - „hvala Jeremiću“, što stalno pokazuje iz nekih albanskih novina sa Kosova. Radi se u stvari o jednoj usluzi koji je predsedniku vaše stranke učinio Hašim Tači koji se danas nalazi u pritvorskoj jedinici optužen za ratne zločine u srpskom ... na Kosovu.

Da, to je opet povezano sa vašim pogrešnim tumačenjem nekoliko ključnih paragrafa koji se nalaze u tom mišljenju Međunarodnog suda pravde u Hagu koji je tu deklaraciju o nezavisnosti Kosova sveo na jedan privatni akt grupe građana koji nije donet od strane privremenih institucija koje su organizovane na osnovu odluke Saveta bezbednosti UN. Znači, to je pravni dokument koji nema tretman izvora međunarodnog prava i mislim da je ispod svakog nivoa da se pozivate kao na argument koji ide u korist Albancima na Kosovu i Metohiji, pozivajući se na to pravno mišljenje Međunarodnog suda pravde u Hagu koji kaže da samo međunarodno priznate države mogu da donose ovakvu vrstu deklaracije o nezavisnosti i da u stvari one zemlje koje su priznale, na osnovu te deklaracije tzv. republiku Kosovo, direktno krše međunarodno pravo. Hvala vam.

PREDSEDAVAJUĆA: Zahvaljujem.

Dakle, da raščistimo ono vreme na početku. Kada ste počeli imali ste 10 minuta i šest sekundi, kada oduzmemo ovo vaše vreme, sistem to trenutno radi, tom vremenu ćemo dodati još 40 sekundi koje vam je oduzeto na početku, odnosno potrošeno i to vreme je preostalo za vašu koleginicu Ivanu Parlić koja je sledeća iz vaše poslaničke grupe, i to će sve ukupno biti četiri minuta. Sada je sistem izračunao.

Reč ima Milenko Jovanov.

MILENKO JOVANOV: To je jedna interesantna odbrana onoga što se teško da braniti, iskreno rečeno, ali ja razumem i taj advokatski poriv da čovek ima potrebu da nadmaši i moguće, a nemoguće je odbraniti ono što je tadašnji ministar inostranih poslova Vuk Jeremić uradio u UN. Dakle, ne samo da mu se zahvalio Hašim Tači u dogovoru sa nama, kako kažete, njemu se zahvaljuje i Kurti, njemu se zahvaljuje i ova Osmani. Njemu se svi zahvaljuju za ono što je uradio. Jesmo li i sa njima dogovarali?

Što se tiče vašeg tumačenja onoga što je Međunarodni sud pravde doneo u formi mišljenja, problem je u tome što to vi samo tako tumačite. Čak se i Vladimir Putin poziva na ono što je Međunarodni sud pravde odlučio na osnovu pitanja koje je postavio Vuk Jeremić. I on se poziva na to kao nekakav presedan, koji daje opravdanje za neke druge stvari.

Dakle, samo vi vidite ono što niko drugi ne vidi. Ja pričam sa vama jer ste ozbiljan i obrazovan čovek i znate o čemu govorite. Ne mogu da polemišem sa onima koji ne shvataju uopšte zašto se Nikola Selaković juče obraćao u UN. Jednostavno, on čovek ne shvata kako te stvari funkcionišu.

Mišljenje Međunarodnog suda pravde je izvor prava. Konstituisano je određeno pravo tim mišljenjem, a mi smo naopako postavljenim pitanjem pomogli da do takvog mišljenja dođe i džaba sad trikovi – dogovorili ste sa ovim, dogovorili ste sa onim. „Hvala, Vuče“ se dešava svaki dan, i to je činjenica. Ja ne znam da li mu se Kurti zahvaljuje zato što ga je Vuk Jeremić hvalio, pa ga nazvao intelektualcem, patriotom i stabilnim čovekom, i to na našim medijima, evo, sad ja citiram, ali mu se zahvaljuje.

Nije to jedino što je pogrešno bilo u tom periodu. Pogrešno je bilo to što smo se igrali sa stalnim članicama Saveta bezbednosti UN Rusijom i Kinom, što smo njima iza leđa menjali sopstvene predloge, što smo im predlagali jedno, a onda ih molili drugo, što smo ubeđivali Rusiju i Kinu da dozvole dolazak Euleksa i onda kažete – nije se … Kako? To samo vi vidite i u tome je problem. To je radio tadašnji ministar inostranih poslova, sam pričao o tome.

Uostalom, ako je tačno sve ovo što govorim i ako je tačno to da je ovo mišljenje Međunarodnog suda pravde povoljno po Srbiju, zašto je onda tadašnji ministar inostranih poslova želeo da podnese ostavku? Zbog pobede? Zbog trijumfa? Sumnjam. Nego naknadno nakon 10 godina želi da konvalidira nešto što se neda konvalidirati.

I na kraju krajeva, ne bi se to tumačilo, bar sa naše strane, na način na koji se tumači da ima bilo kakvog pravnog osnova, da imamo bilo kakvo uporište u tome što kažete. Ja bih voleo da je to tako. Iskreno, mi bi smo voleli da je to tako, ali nažalost nije. To je danas presedan na koji se svi pozivaju, na koji nam ukazuju, na koji se pozivaju i Albanci na Kosovu i Metohiji, na koju se pozivaju u međunarodnoj zajednici i kao što vidite, pozivaju se i sa jedne i sa druge strane. Tako da, ako je nešto korisno uradio Vuk Jeremić tim pitanjem, postavio je pravni presedan za raspad brojnih država u celom svetu. Boga pitaj kakav će džumbus zahvaljujući tom njegovom presedanu da nastane na kugli zemaljskoj. Hvala.

PREDSEDAVAJUĆA: Zahvaljujem.

Pravo na repliku, narodni poslanik Vladimir Gajić. Izvolite.

VLADIMIR GAJIĆ: Vidite gospodine Jovanov, bilo bi lakše svima kada bi se neko potrudio, a ja mislim da vi jeste, ali to vešto krijete, da pročitate to mišljenje Međunarodnog suda pravde. Kada god iznosite argumente koje i danas iznosite i koje često ponavljate, vi zapravo pomažete kosovskim Albancima, a odmažete položaju Srbije.

Evo, ja ću da vam ovde sada citiram, nije stvar mog mišljenja, kaž paragraf 109. tog mišljenja: „Nije reč o aktu „Skupštine Kosova“, niti privremenih institucija na Kosovu, dakle radi se o privatnom dokumentu kojim se ne krši međunarodno pravo“. To je paragraf 109.

U paragrafu 80. izričito se navodi: „Obaveza poštovanja teritorijalnog integriteta važi među državama članicama UN, pa ovaj princip ne važi za autore deklaracije, jer oni nisu bili predstavnici bilo koje međunarodne priznate države“. I s toga ja zaključujem da oni koji priznaju tu tzv. „državu“ elementarno krši međunarodno pravo.

Znači, ja hoću ovu stvar da vam kažem, da vas podsetim na još jednu stvar, nije Vuk Jeremić, nije Boris Tadić, nisu oni sačinili to pitanje iz dva razloga. Prvo, to pitanje je sačinio pravni ekspertski tim Srbije koji je pre toga u istom sastavu, a vodio ga je profesor, pokojni Radoje Stojanović, pobedio na dva suđenja. Ne mišljenja, nego dve sudske odluke u kojima je Srbija odbila tužbe za genocid i od Bosne i od Hrvatske. To je taj pravni tim sastavio to pitanje. To je prva stvar.

Druga stvar, Međunarodni sud pravde nije odgovorio na pitanje koje mu je uputila Generalna skupština, nego je promenio pitanje i odgovorio kako njima odgovara. Prema tome, nemojte zarad ovo da upotrebite, ovu floskulu koju upotrebljavate vi, da opozicija skuplja jeftine poene. Nemojte da vršite propagandu protiv svojih političkih protivnika i da se služite argumentacijom kojom podrivate položaj Republike Srbije.

PREDSEDAVAJUĆA: Vreme za repliku potrošeno.

Reč ima Milenko Jovanov, kao ovlašćeni predstavnik.

MILENKO JOVANOV: Ja bih iskreno voleo kada bi uporno pozivanje na vaše tumačenje promenilo bilo šta u realnosti, ali je to nemoguće. To je nemoguće.

Sa druge strane, ono što je činjenica, to je da je neodgovorno bilo samo obraćanje toj instituciji, bez obzira na kakvo god pitanje postavljali, jer ste znali, odnosno tadašnji ministar je morao da zna, sudije iz kojih zemalja dolaze da odlučuju o tom pitanju koje će biti postavljeno, a oni neće odlučiti, ako smo bar imali kakvih iluzija po pravu, nego onako kako bi trebalo da zadovolje interese onih koji ih tamo šalju.

Dakle, izabrali smo potpuno pogrešno mesto za borbu za svoje interese. Dva puta smo dobili, treći put vi kažete da smo dobili, ja mislim da nismo. Voleo bih da ste u pravu, ali mi se čini da grešite. I kao što kažem, nije više to pitanje na koje se samo pozivaju kosovski Albanci, nego se pozivaju i drugi u svetu.

I očigledno je da to tumačenje, možete ga vi zvati iskrivljenim ili ovakvim ili onakvim, ali to tumačenje, takvo tumačenje tog mišljenja je preovladalo i pravi posledice. To je ono što je problem. Problem je u tome što jednostavno niste, odnosno tadašnji ministar nije predvideo koje sve posledice može da proizvede ovim. To je njegova direktna odgovornost, jer je lakomisleno ušao u nešto što je mislio da će da dovede dotle da će da uradi nešto pozitivno, mada opet pozivajući se na depeše „Vikiliksa“, opet citiram to gde on kaže da je to mudar način da malo u srpskoj javnosti stave po strani pitanje Kosova i Metohije.

Dakle, da anestezira srpsku javnost tada, dakle govorimo o periodu 2008. do 2012. godina, kada je tadašnja vladajuća Demokratska stranka preko Vuka Jeremića pokušavala da uđe u biračko telo DSS, misleći da će na taj način, dakle to uspeti. Oni su njega predstavljali kao velikog patriotu i on je na taj način valjda želeo da pokaže borbom za Kosovo, mada je suludo što se on isturio u tom pravcu, jer je on ministar inostranih poslova bio, a Kosovo nije inostranstvo. U svakom slučaju, to je dovelo do ovog do čega je dovelo

Posledice su tu, a to što ćemo mi sada da tumačimo da je drugačije, možemo mi, vi i ja, da se pravno nadgornjavamo i da tumačimo da li je rečeno ovo ili je rečeno ono, od tog nikakve koristi biti neće zato što oni koji odlučuju i oni koji imaju mnogo veću silu od nas, kažu da će se tumačiti onako kako su oni rekli. To sada kažu i jedni i drugi.

Najzad, bez namere da omalovažavam međunarodno pravo i na bilo koji drugi način loše da pričam o tome, mislim da čitanje paragrafa u današnjem svetu i pozivanje na to jednostavno je bespotrebno i besplodno. Nemoguće je da da bilo kakav rezultat. Oni jednostavno su to izabrali kao svoj osnov i imaju silu koja stoji iza toga, a nama ostaje da raspravljamo da li je rečeno ovo ili ono. Šta god bilo rečeno, posledice su jasne.

PREDSEDAVAJUĆA: Zahvaljujem.

Zatvaramo krug replika. Moje pravo je da procenim, u ovom obraćanju nije bilo izazivanja dodatnih replika, tako da nastavljamo…

(Vladimir Gajić: Četiri minuta i još petnaest sekundi…)

On je govorio, dala sam mu reč kao ovlašćenom, ima neograničeno vreme, nisam mu dala pravo na repliku, tako da nastavljamo po listi.

Reč ima narodni poslanik Nebojša Bakarec. Izvolite.

NEBOJŠA BAKAREC: Hvala vam, poštovana gospođo predsedavajuća.

Dame i gospodo narodni poslanici, poštovani građani, uskoro će biti na osnovu kada izaberemo ovaj Zakon o ministarstvima izabrana četvrta Vlada Srbije, čiji temelj čini SNS i glavni oslonac svim ovim vladama i naravno narodu je bio predsednik Aleksandar Vučić.

Srbija je u ovom periodu od ovih deset godina doživela transformaciju zahvaljujući predsedniku Vučiću i SNS. Vučić je stabilizovao državu, obnovio najvažnije državne institucije, uspostavio je strateško partnerstvo sa Rusijom i Kinom i nastavio strateško partnerstvo sa EU i SAD. Još važnije, izborio se za dostojanstvo malog čoveka.

Srbija danas ima snažne i stabilne institucije i javne finansije, nezavisno pravosuđe, visoku zaposlenost i rast plata i penzija. U poslednje dve godine, Srbija je, da vas podsetim, najbrže rastuća ekonomija u Evropi. Da vas takođe podsetim, nezaposlenost smo oborili sa skoro 26%, kolika je bila 2012. godine, na ispod 10% sada.

Da vas podsetim prosečna plata 2012. godine je bila 331 evro, a krajem prošle godine je bila 635 evra. Da vas podsetim minimalna zarada je podignuta sa 15.000 kolika je bila 2012. godine na 40.000 sada. Otvoreno je ili je postavljen kamen temeljac za 250 fabrika. Do 2025. godine biće uloženo 14 milijardi evra u projekte i saobraćajne infrastrukture, za nove bolnice i škole, za energetiku, za mlade, za pronatalnu politiku i to će raditi nova Vlada i sva ministarstva.

Obrazovaće se, kao što znate, ovim predlogom, o čemu je bilo vrlo malo reči od strane opozicije, četiri nova ministarstva. Dakle, nauke, tehnološkog razvoja i inovacije, pod dva – turizma i omladine, tri – informisanja i telekomunikacije i četiri – za javna ulaganja.

Ono što nažalost opozicija uopšte ne pominje i veoma je važno biće osnovana i kancelarija za informacione tehnologije i elektronsku upravu. Opozicija dva dana ovde iznosi, kratko ću se osvrnuti, neistine u vezi budućeg broja članova Vlade i broja ministarstava. Kaže se da će to biti najveća Vlada u istoriji Srbije. Samo ću vas podsetiti. DOS-ova vlada, bavio sam se tada aktivno politikom, iz 2000. godine, pazite, imala je, znate koliko, 36 članova, Đinđićeva je imala 24, Koštuničina druga 24, a Vlada žute hunte Mirka Cvetkovića je ima 27 članova. Toliko o istini.

Ovo će biti Vlada i dalje kontinuiteta i stabilnosti. Osnovni strateški prioriteti su isti. Već imamo deset godina, to smo svedoci, reformski menadžment. Sada osam meseci imamo drugačije poređane prioritete. Dakle, i dalje imamo reformski menadžment. Međutim, rešavanje kriznih problema iz energetike, ekonomije i spoljne politike dovode do toga da Vlada mora da se bavi pored reformskom i kriznim menadžmentom i ova ministarstva su odgovor upravo na krizu.

Rat u Ukrajini i njegove ekonomske posledice uslovljavaju prioritete i to se vidi u ovim ministarstvima novog kabineta, jer dotiču gotovo, taj rat dotiče gotovo sve aspekte politike i života i sve aspekte Vlade. Kosovo i Metohija, o čemu je malo, suštinski samo jedan, juče je predstavnik, govorio opozicije, svi su govorili o tome koja ministarstva treba ne treba, ali različito, dakle, Kosovo i Metohija su za buduću Vladu ključni unutrašnji izazov. Dakle, to je naš vrhunski i nacionalni interes i tome posvećujemo najveću pažnju.

Opozicija nam prebacuje da ne možemo da se dogovorimo zato što je kao krajnji rok. Prvo, nije krajnji rok, ima dovoljno vremena. Da podsetim, opozicija je u onom jadu 2007. godine, ovi sada kada su bili na vlasti opozicioni, Vladu su izabrali u ponoć i molili su ove prokažene radikale da im dozvole da izaberu Vladu, a ti patriotski radikali su im to lepo kao patriote i dozvolili.

Deset godina SNS je simbol čeličnog jedinstva i sloge. Kada bi vlast poklonili slaboj i nesložnoj opoziciji, levom i desnom sektoru, mi ne bi imali ne jedno nego ni jedno ministarstvo. Sva ministarstva koja hoće levi sektor, desni sektor neće i obrnuto. Ne bi imali ni Vladu, jer opozicija u tom fantazmagoričkom slučaju ne bi mogla da se dogovori ni oko jednog ministarskog mesta.

Levi sektor bi da proda Kosovo uz uslov da sadimo jagode sa Albancima, sadnicama Viole fon Kramon, a levi sektor želi da uvede sankcije Rusiji i da uđemo u NATO. Desni sektor opet bi da Srbija ratuje na Kosovu, ali da ne ratuju njihova deca već neka tuđa deca. Desni sektor donosi jalove deklaracije i peticije koje štancuju već 20 godina. Desni sektor podržava, inače, rat protiv Ukrajine, a levi sektor zastupa interese NATO i Brisela i ima gazde u Briselu. Pored gazda u Briselu, levi sektor je pokazao da ima gazdu i u Srbiji. To je koljač, ubica i diler Veljko Belivuk. Levi sektor je političko krilo klana Belivuk i ubica, da konstatujemo ovde u Skupštini, ubica Belivuk ima poslaničku grupu levi sektor koji broji tačno 55 poslanika.

PREDSEDAVAJUĆA: Narodni poslaniče, molim vas da se vratite na Predlog zakon o izmenama i dopunama Zakona.

NEBOJŠA BAKAREC: Vraćam se. To je značajno da utvrdimo novu poslaničku grupu i ko je šef. Hvala vam.

PREDSEDAVAJUĆA: Ne, ne. Izazivamo … Vratite se na temu.

NEBOJŠA BAKAREC: Inače, desni sektor zastupa interese tzv. vostočne rodine i ima gazde u Moskvi, a ko zastupa, pitam vas, interese Srbije? Patriotizam nije zastupanje Brisela. Patriotizam nije zastupanja Moskve. U Srbiji patriotizam znači biti na strani Srbije, raditi u interesu Srbije i jedino Srbije.

Kada govorimo, i završavam uskoro, o ratu u Ukrajini i problemu na KiM svedoci smo neviđenih pritisaka i pretnji Srbiji. Traži se od Srbije da kažnjava druge države, da se odrekne dela svoje teritorije, citiram, da se opredeli, da zauzme stranu, da bude na pravoj strani istorije. Srbija se opredelila pod Vučićem, sadašnja Srbija već 10 godina se opredelila i zauzela je svoju stranu – za Srbiju. Srbija je sada i biće uvek na strani Srbije. Srbija neće nikoga da kažnjava, osetila je nepravdu kazni na svojoj koži. Srbija je uvek na pravoj strani istorije i dok je 500 godina bila pod ropstvom Osmanlija i u balkanskim ratovima i u Prvom svetskom ratu i u Drugom svetskom ratu i 1990. godine i danas. Srbija je uvek bila antifašistička, uvek na pravoj strani istorije. Živela Srbija. Hvala vam.

(Borko Stefanović: Povreda Poslovnika.)

PREDSEDAVAJUĆA: Samo da vidim po kom osnovu Borko Stefanović traži reč? Povreda Poslovnika. Molim vas da citirate član, stav.

Izvolite.

BORKO STEFANOVIĆ: Naravno, gospođo predsedavajuća.

Koleginice, član 107. Zašto? Dakle, vi ste propustili da primetite da je prethodni govornik u jednom momentu izneo zastrašujuće optužbe, čak onako ideološke odrednice iako on sam verovatno ne zna u kojem je sektoru pošto mislim da ne spada u sektore, on spada u nešto drugo, ali govoriti ovde kolegama apsolutno na jedan generalan način, razumete, da su za priznanje Kosova, da imaju gazde ne znam gde, da Belivukov klan vodi poslanički, to je nešto što su opasne stvari i jako opasne optužbe bez ikakve osnove na koje ste propustili da reagujete.

Dakle, nemam zamerke na ničiji stav politički ili raspravu o tački dnevnog reda, ali ovakve stvari da se govore u prisustvu ljudi koji, kao što vidite, sada mogu da ustanu pa da kažu nešto u tom smislu, da mu ukažu da je ovako nešto opasno, nedopustivo i molim vas da to ne dozvoljavate jer ovo nije sad čak ni lična optužba. Ovo je optužba za jedan značajan deo predstavnika građana Srbije, koja po meni ne može da prođe bez opomene ili bez neke vaše reakcije.

PREDSEDAVAJUĆA: Prelazite u repliciranje.

Zahvaljujem na ukazivanju. Ne smatram da je bilo uvredljivih i nije bilo neposrednog obraćanja.

Da li želite da se u danu za glasanje glasa? (Ne.)

Zahvaljujem.

Po kom osnovu Nikola Dragićević traži reč? Poslovnik.

Izvolite.

NIKOLA DRAGIĆEVIĆ: Uvažena predsedavajuća, smatram da je povređen član 106. stav 1. koji kaže – govornik može da govori samo o tački dnevnog reda o kojoj se vodi pretres.

Iako u potpunosti razumem vaš način vođenja sednice koji ume da bude liberalan, umete da dozvolite slobodu i predstavnicima vlasti i opozicije da pomalo izađu iz tema, mislim da govor prethodnog kolege koji je trebao da govori o tački dnevnog reda koja se tiče izmena i dopuna Zakona o ministarstvima nije imao nikakve veze sa temom. Priča o levom i desnom sektoru, verovatno aludirajući na onaj ukrajinski, optuživajući opoziciju da sarađuje sa nekim klanovima koji kolju ljude itd. smatram da ste bili u obavezi da ga prekinete, da ga opomenete ili u neku ruku da utičete na njega da se vrati na ono što je tema.

Ne želim da se u danu za glasanje Skupština izjasni o ovoj povredi Poslovnika. Samo vas molim da ubuduće, ukoliko je moguće, malo više vodimo računa o onome što je dnevni red. Hvala vam veliko.

PREDSEDAVAJUĆA: Zahvaljujem.

Verovatno ste primetili da sam ga ja jednom opomenula. Široka je tema. On je povezao svoje izlaganje sa temom dnevnog reda.

Po kom osnovu narodni poslanik Nebojša Zelenović?

(Nebojša Zelenović: Povreda Poslovnika.)

Izvolite.

(Marinika Tepić: I ja isto. Poslovnik, predsedavajuća.)

NEBOJŠA ZELENOVIĆ: Hvala predsedavajuća.

Povređen je član 108. Dakle, o redu na sednici se stara predsednik Narodne skupštine. Stvarno mislim da ste na ovakva izlaganja koja ste mogli da imate i od gospodina Bakareca i od gospodina Atlagića morali reagovati.

Ovde su ljudi u nekim trenucima, sa strane opozicije, bilo koje opozicije, poskakali tražeći reč. Pomenuti su lično, više puta, različiti poslanici opozicije i ni jednom niste dali reč. Ja sam lično nekoliko puta ovde u sistemu prihvaćen, a onda ste me vi odbili bez ikakvog obrazloženja.

Takođe, kada neko kvalifikuje ljude nazivajući ih izdajnicima ili članovima nekog klana ja mislim da u najmanju ruku treba da mu se oduzme reč i izrekne ozbiljna opomena, ali bavezno da se oduzme reč, jer sa tim se mora stati.

Takođe, kada govore poslanici iz opozicije ne može da se pušta muzika na drugoj strani. Pa nije ovo, gospođo Elvira, kafana, ovo je Skupština.

Molim vas. Dakle, molim vas. Propustio sam nekoliko puta, nisam dobio reč, evo sad sam dobio, da ukažem na to. Ili ćemo pričati kao ljudi ili će ovo prerasti u nešto što više niko ne može kontrolisati.

Ušli smo u Skupštinu kao opozicija sa idejom da ćemo moći ovde da debatujemo, da ćemo moći da sučelimo argumente, da će moći da bude red. Molim vas da nam to obezbedite. U protivnom, ovo je sve besmisleno.

Hvala.

PREDSEDAVAJUĆA: Zahvaljujem.

Pre nekoliko minuta, možda pola sata, vaša koleginica iz poslaničke grupe, dr Jelena Jerinić, je rekla da je uvidela da sam dva…

(Jelena Jerinić: Nismo ista poslanička grupa.)

Dobro, da sam dva puta reagovala. I sada sam reagovala. Dobili ste reč. Tada sam tražila da definišemo po kom osnovu. Ukoliko je povreda Poslovnika - prioritet, onda replika.

Dakle, po povredi Poslovnika se javio narodni poslanik Aleksandar Jovanović.

Izvolite.

ALEKSANDAR JOVANOVIĆ: Povređen je član 106. po ko zna koji put.

Ovo što je gospodin Bakarec malopre izlagao to isto važi i za profesora Atlagića…

PREDSEDAVAJUĆA: Ukazali ste na povredu istog člana, istog stava. Ne možete ukazati još jednom na istu povredu, koja je bila malopre.

ALEKSANDAR JOVANOVIĆ: Ko je pre mene reklamirao istu povredu?

PREDSEDAVAJUĆA: Nikola.

ALEKSANDAR JOVANOVIĆ: Molim?

Nikola?

PREDSEDAVAJUĆA: Kolega, da. Iz poslaničke grupe Zavetnici.

ALEKSANDAR JOVANOVIĆ: Ne znam ko je Nikola, ali ovo što govori prof. Atlagić ili Bakarec je otrovnije od sumporne kiseline.

PREDSEDAVAJUĆA: Ne možete na ovaj način.

Molim vas narodni poslanici, ne možete ukazivati na povredu istog člana, istog stava. Molim vas, zaista se trudim, i zvonila sam gospodine Zelenoviću da bih i ja čula šta se dešava u sali i ja se slažem sa tim da ne može da se pušta muzika, da se dovikuje itd.

Imamo još jednu povredu Poslovnika i polako u skladu sa dogovorom ćemo imati i redovnu pauzu.

Reč ima narodna poslanica, šefica poslaničke grupe Marinika Tepić. MARINIKA TEPIĆ: Zahvaljujem potpredsednice.

Smatram da ste prekršili član 27. stav 2. Treba da se starate o primeni Poslovnika, a to niste učinili tokom izlaganja Nebojše Bakareca kada ste morali bar da ga zaustavite ako ne i da mu oduzmete reč kada je u kontinuitetu optuživao opoziciju da tobož sarađuje sa kriminalnim klanom, sa ubicama, sa ljudima koji melju ljude itd.

Znate zašto je to važno i vi morate da budete svesni, ipak niste standardno informisani građanin. Vi ste politički maksimalno informisani građanin i imate ozbiljnu ulogu ovde u Narodnoj skupštini. Taj isti Nebojša Bakarec je isto to ponavljao i u proteklom sazivu.

(Predsedavajuća: Prelazite u repliku.)

Ne, ja vama ukazujem zašto ste morali da reagujete.

Kada je mene lično, a tada nisam bila prisutna ovde da se branim, optužio za bliske odnose sa Veljkom Belivukom, a onda se dogodi da na sudu kada ga tužim, on pobegne kukavički i pozove se na imunitet. E zato vi morate imati višu svest …. (Isključen mikrofon.)

PREDSEDAVAJUĆA: Ovo je definitivno replika, složićete se i vi sa mnom. Zahvaljujem.

Smatram da nisam povredila Poslovnik.

Da li želite da se u danu za glasanje glasa?

Gospođo Tepić, ne možete i vi znate, koristiti ovu priliku da replicirate narodnom poslaniku. Rekli ste stav 27. smatram da nisam.

Da li da glasamo u danu za glasanje? (Ne.)

Zahvaljujem.

Poštovani narodni poslanici, molim vas da svi zajedno poštujemo Poslovnik.

Sada u skladu sa članom 87. Poslovnika Narodne skupštine, određujem pauzu u trajanju od jednog časa. Sa radom nastavljamo u 15.00 časova.

(Posle pauze)

PREDSEDAVAJUĆA(Sandra Božić): Poštovani narodni poslanici, nastavljamo sa radom.

Po listi prijavljenih za reč, sledeći je Dejan Bulatović. Izvolite.

DEJAN BULATOVIĆ: Poštovana predsedavajuća, poštovani narodni poslanici, dragi građani Republike Srbije, želeo bih da se držimo teme dnevnog reda i malo bih da prokomentarišemo sve ovo što se tiče ministarstava, a posebno kada se tiče novih ministarstava.

Voleo bih da vam predložim, recimo da niste davali imena takva koja ste dali tim ministarstvima novoosnovanim, predlažem vam da, ako ima vremena, to izmenite i, recimo, osnujete ministarstvo za uvoz mleka, ili ministarstvo za uvoz mesa, ministarstvo za uvoz jaja, jer ovo što vi radite u poslednje vreme je da uvozite sve te namirnice. Jasno je da je uništena potpuno poljoprivreda u Srbiji. Građani Republike Srbije danas strahuju od gladi, sa pravom, jer kada malo uđete u sela širom Republike Srbije videćete da tamo više nema krava, ovaca, nema onoga svega što je nekada krasilo Srbiju i činilo je bogatom. Danas se čuje plač po tim selima.

Danas je strah od svega onoga što će se dešavati u budućnosti, a mi se prosto ovde, čini mi se, bavimo time da sakrijemo to sve ispod tepiha, osnujemo neka ministarstva koja zaista ne vidim šta će doprineti građanima Republike Srbije, osim vama, koalicionim partnerima, u toj raspodeli tih političkih plenova, ali ne vidim šta će to zaista uticati, kako će to napuniti svinjce, kako će to napuniti štale, kako će to doneti i dati doprinos tom mleku da ga ima u rafovima širom Republike Srbije, da to bude naše domaće mleko, kako će to garantovati da u budućnosti nećemo imati krizu sa mesom, krizu sa svim tim domaćim proizvodima. To je ono što je zaista suština cele priče.

Onda kada vam kažem da, recimo, da ne bude previše grubo politički, ali ako hoćete da ostanete na stanovištu da ne dirate ništa, to što ste rekli 25 ministarstava, predlažem vam da vi lepo Ministarstvo za poljoprivredu preimenujete u ministarstvo za uništenje poljoprivrede, ministarstvo za selo da preimenujete u ministarstvo za uništavanje sela, jer, napokon, šta su uradila ta dva ministarstva? Šta je uradilo Ministarstvo za selo? Šta ste uradili za to? Šta ste uradili zadnjih 10 godina za poljoprivredu, za Srbiju? Šta ste uradili za građane? Šta ste uradili na tome da građani širom Republike Srbije na pijacama kupuju te domaće proizvode? Šta ste uradili? Šta su ta dva ministarstva uradila u tome?

Ovde ćemo čuti koliko je agrarna politika velika, koliko je snažna, koliko imamo tigra i u tom delu kada pričamo o poljoprivredi, kada pričamo o selu, a videćemo samo tragove, obrise onoga što je nekada Srbija bila kada je mogla da se pohvali sa svom tom domaćom stokom, sa tim proizvodima na pijaci. Danas kada odete vi ćete kupiti, recimo, iz Kine pasulj, paradajz iz Makedonije ili Albanije, ali ćete čuti sa druge strane da, recimo, u Leskovcu poljoprivrednici koji se bave proizvodnjom paradajza bacaju taj paradajz u kanale. Isto tako, u Ivanjici domaćini koji se bave uzgojom krompira bacaju taj krompir u kanale.

Dakle, suština je da ova dva krucijalno važna ministarstva baš u tom delu ne postoje. A šta ste vi uradili? Ništa. Zato, još jednom vas molim, neka to čuju građani Srbije, poljoprivrednici širom cele Srbije, znate, obilazio sam sva ta mesta, sva ta sela, sve te štale, ljudi plaču, ljudi plaču. Obećali smo im da ćemo tu priču podići ovde u Skupštini, da ćemo ovde to predstaviti, da ne bude da samo pričamo po tim selima, po tim mestima gde su najugroženija, evo i u ovom najvišem domu o tome ćemo pričati.

Vi, gospodo, uradite onako kako mislite da je najbolje. Unapred da vam kažem, od toga nema ništa, ništa Srbija od toga neće imati, ali je sigurno da će se Srbija probuditi. Vi imate moć, imate silu, ali jedno je sigurno da gubite, to je podršku naroda, a gubite je najpre u selu.

Eto, toliko za ovaj put, a pričaćemo, nadam se, još uvek o toj temi. Hvala.

PREDSEDAVAJUĆA: Gospodine Jovanov, izvolite.

MILENKO JOVANOV: Prvo, što se tiče te poljoprivrede koja je u tako tužnom stanju, kako je opisao kolega, ta poljoprivreda ostvaruje suficit od skoro dve milijarde dolara, što je važno za ceo BDP i učestvuje ozbiljno u BDP-u Srbije. Ta ista poljoprivreda učestvuje u izvozu Srbije u visini od preko četiri milijarde dolara. Tako da, kada pogledate, dobro stoji ta poljoprivreda kad je on predstavi ovako jadno, a kako li bi izgledala da je jaka i da je mnogo snažnija.

Dakle, daleko od toga da je situacija takva. Samo još jednom podsećam, pošto sam to već jednom danas rekao, a očigledno i danas moram da ponavljam neke argumente, ova vlast, vlast predvođena Srpskom naprednom strankom zatekla je poljoprivredni budžet od 14 milijardi dinara, a danas je poljoprivredni budžet više od 50 milijardi, 51 i nešto, što je skoro tri puta veći agrarni budžet nego što je bio. Tako da, i te kako se ulaže.

Sa druge strane, pošto obilazite te proteste, valjda vidite tu novu mehanizaciju tih ljudi koji protestuju, koja je kupljena i sredstvima Vlade Srbije i sredstvima iz evropskih fondova i sredstvima tih ljudi, naravno, koji svojim novcem mogu da kupuju poljoprivredne mašine.

Što se tiče ministarstva za uvoz mleka, mesa, namirnica itd, zato i formiramo ministarstvo za spoljnu i unutrašnju trgovinu, dakle, to je suština tog ministarstva, ne da ga zovemo ministarstvo za uvoz mleka i svega ostalog. Ali, sada tu postoji opet jedno pitanje koje se tiče i lično prethodnog govornika i kolege, a i načelno tog pitanja na način na koji se postavlja. Vi ste i lično učestvovali u protestima, promenama koje su prethodile 2000. godini i 5. oktobru. Vi ste lično i danas na stanovištu da Srbija treba bezuslovno da uđe u EU. Vi ste se lično borili i danas se borite za apsolutnu slobodu protoka roba, ljudi, kapitala. Hoćemo li onda plansku privredu i državnu, da država utiče, ili ćemo privredu da je slobodan uvoz svega onoga što trba da uvozimo? Da se ne vraćam na potpisivanje SSP-a, koji ste potpisali, Boža Đelić se hvalio tom olovkom, koji je omogućio uvoz sve te robe u Srbiju.

Dakle, kada je sve to tako, mi treba da se odlučimo šta hoćemo kao društvo, da li hoćemo plansku privredu, pa da država kaže zabranjujemo uvoz mleka, zabranjujemo uvoz mesa, zabranjujemo uvoz svega, samo naša proizvodnja i to je to, što je legitimno i moguće, ali se onda postavlja pitanje kako ćete da ostvarite cilj koji postavljate pred sebe, a to je ulazak u EU, jer jedno s drugim ne može. Kako onda mislite da se tek u EU zaštitimo od uvoza? Pa, biće svega što može da se uveze na jedinstvenom tržištu EU.

Prema tome, da se ne koristimo tim argumentima koji nisu argumenti, a ministarstvo koje će objediniti unutrašnju i spoljnu trgovinu će mnogo bolje nego ja da vam da odgovore upravo na pitanja koja vi postavljate.

Ali, onda će se otvoriti i neka nova pitanja, recimo pitanje marži. Kolike su marže trgovinskih lanaca? Kolike su marže proizvođača? Kolike su marže nekih drugih učesnika u trgovini u Srbiji?

Kakve to može da ima veze na krajnjeg korisnika, a to je građanin, što nam je najvažnije? Imaćemo objedinjeno ministarstvo koje će imati uvid u uporedne analize i na taj način ćemo dobiti ono što je važno građaninu Srbije da zna, da zna zašto određeni proizvod plaća određenom svotom novca. To je ono što je suština i što hoćemo da uradimo, ali vidim da ste na neki način i vi saglasni sa tim. Doduše, vi ste to malo drugačije nazvali, ali mislim da se u suštini u tom delu apsolutno ne razlikujemo.

Na kraju, što se nas tiče, upravo iz razloga nekih kritika koje smo i sada čuli, smatramo da je upravo koncipirano i organizovano ministarstvo i ovo je pravi odgovor u ovom trenutku. Jer, nemate redovno i normalno stanje na svetskom tržištu u gotovo nijednoj jedinoj oblasti.

Srbija za sada i zahvaljujući tome što se vlast ponašala odgovorno i ozbiljno, iako je od strane određenog dela medija nevladinog sektora i stranaka u Srbiji to doživljeno na jedan omalovažavajući, pa čak i posprdan način, Srbija je obezbedila da mi u suštini nemamo one nestašice i restrikcije kakve danas postoje u nekim zemljama EU i bar što se hrane tiče, deluje da je taj posao urađen kako valja.

Ali, nalazimo se u jednom vremenu koje je potpuno nepredvidivo i moramo da vodimo računa kako ćemo se kroz to vreme provući, a da naši građani što manje osete posledice onoga u čemu živimo, a za šta apsolutno ni na koji način nismo krivi, ni na koji način nismo odgovorni.

Mi možemo da se sporimo i da vi kažete – nije dovoljno što ste odredili tri puta veći budžet za poljoprivredu nego 2012. godine, treba hiljadu puta veći budžet. U redu, ali to podrazumeva i neka druga pitanja, od čega treba da se oduzme da bi se dalo tamo, itd, ali to je sada drugi par rukava, nije važno. Ali, oko toga da se sporimo da poremećaji na tržištu koji se kod nas preslikavaju potiču u velikoj meri iz nekih sasvim drugih, ili sa nekih sasvim drugih teritorija, to je činjenica. Tako da mislimo da će ovo ministarstvo, na ovaj način koncipirano, moći da odgovori zahtevima građana Srbije, pre svega, da dobiju odgovor na pitanja koja žele da postavljaju, neka od njih ste postavljali i vi, a sa druge strane da na jedan adekvatan način Srbija prođe kroz ono što su okolnosti u kojima se nalazi. Hvala.

PREDSEDAVAJUĆA: Pravo na repliku, Dejan Bulatović.

DEJAN BULATOVIĆ: Moram da zaključim da je gospodin Jovanov zaista dobar zaključak izveo i primetio da ja stojim na stanovištu Srbija na evropskom putu i da Srbija treba da bude na evropskom putu i da sam se borio, da, tačno je, od 1996. godine pa nadalje, da budemo evropska zemlja. I to je super.

Ali, moram isto tako ja da primetim i da pitam gospodina Jovanova da li, isto tako i njegove stranačke kolege, da li je njihova istorija slična mojoj u smislu integracije Srbije i EU, da li ste vi ispočetka, isto tako, glasno i jasno podržavali EU? To je ono što su vaše kolege iz prethodne SRS i ne verujem da će to moći tako da potvrde.

Ono što sam hteo da vam kažem, ono što iznosite u poslednje vreme kao podatke, a što se tiče uspeha i što se tiče te transparentnosti prema poljoprivredi ili uspeha u poljoprivredi, ja bih vas zamolio, gospodine Jovanov, da vi i vaše kolege i ljudi iz Ministarstva poljoprivrede i sela malo odete po Srbiji, malo odete u ta sela, malo da vidite kako se ta sela gase, kako su štale prazne, pa kada vidite te bake kako plaču za tim unucima koji se sele iz sela i odlaze u gradove, pa čak i u inostranstvo, da vidite kako je tuga i bol kada vidite da su ti ljudi na ivici egzistencije, kada vidite poljoprivrednike koji su bili bogati poljoprivrednici, kada vas samo vrate 10 godina unazad i kažu – držali smo na desetine goveda u našim dvorištima, imali smo na desetine svinja a više nemamo ništa jer nam se ništa ne isplati.

Znate, gospodine Jovanov, treba samo malo da prošetamo. Evo, možemo i zajedno, ako ne verujete u to. Ja vam predlažem, izvolite, recite, birajte koji deo Srbije hoćete, hajmo zajedno, pred kamerama, pa da vidimo – ako laže koza, rog ne laže. Hvala.

PREDSEDAVAJUĆA: Gospodin Milenko Jovanov ima reč.

MILENKO JOVANOV: Sada se opet pravi jedna kontradikcija, ali, dobro. Nema potrebe da ja šetam po Srbiji, ja u Srbiji živim. Drugo, ja ne živim u krugu beogradske „dvojke“. Živim u Kikindi, koja je pretežno poljoprivredni kraj. Nekada je bila industrijski, pa je deindustrijalizovana u nekom vremenu sankcija i privatizacija, koje su se naslonile – ono što nisu uništile sankcije, to su uništile privatizacije. Ali, u svakom slučaju, kraj jeste poljoprivredni.

Sad je stvarno pitanje šta čovek želi da vidi – da li želite da vidite poljoprivrednike koji voze „Džon Dirove“ od po 250 hiljada evra, koji imaju kombajne od 200 hiljada evra, a to da ima situacija da neki ljudi teško žive na selima, pa ima, naravno, nismo mi toga nesvesni. Zato se i borimo, između ostalog, „Planom 2025“, koji se baš bavi selima, da omogućimo bolji i kvalitetniji život.

Malo pojednostavljeno se posmatraju stvari. Dakle, nemoguće je da ljudi imaju ozbiljnu imovinu, a vi, pošto znam da dolazite iz Šida, takođe vrlo dobro znate i koje parcele i kolike parcele i kolike površine pojedini poljoprivredni rade, i ne rade ih od juče, tako da neki ljudi, zaista, zahvaljujući poljoprivredi, što je u redu i to pozdravljam, vrlo dobro žive. Dakle, nisu baš stvari tako – hej, jako se teško živi, ništa se ne proizvodi, ništa se ne isplati itd. Ne kažem da je idealno, ali opet kažem da živimo u potpuno nenormalnim uslovima, kada se neke stvari i na tržištu diktiraju spolja, a ne zato što smo mi bilo šta loše uradili. Tako da, to je što se tiče tog dela.

Što se tiče EU, mi smo naše političko opredeljenje pokazali time što postoji Ministarstvo za evropske integracije i to je odgovor na vaše pitanje, imate ga u predlogu zakona, nije bilo potrebe ništa da pitate. Hvala.

PREDSEDAVAJUĆA: Nastavljamo dalje sa listom.

(Hadži Milorad Stošić: Replika na izlaganje gospodina Jovanova.)

Niste spomenuti.

(Hadži Milorad Stošić: Pomenuto je Ministarstvo za brigu o selu.)

Niste spomenuti.

Sledeći prijavljeni za reč je gospodin narodni poslanik Marijan Rističević. Izvolite.

MARIJAN RISTIČEVIĆ: Dame i gospodo narodni poslanici, mogao bih da postavim pitanje kakva je poljoprivredna politika u Francuskoj. Srbija je slobodna demokratska zemlja, toliko slobodna da i strani državljani mogu da budu narodni poslanici u Skupštini Srbije. Dakle, mogu i francuski državljani da budu narodni poslanici u Skupštini Srbije, pa bih mogao da poredim francusku poljoprivrednu politiku, odnosno zajedničku evropsku poljoprivrednu politiku i poljoprivrednu politiku u Srbiji. Sada bih mogao francuskog državljanina da pitam da li je on protiv toga da i Srbija vodi poljoprivrednu politiku kakva se vodi u Evropi. Verovatno da bi se složio, ali u njegovom nastupu vidim dirigovanu ekonomiju i vidim ono da država odredi cene i baš bih voleo da vidim da li francuska država određuje cene svih poljoprivrednih proizvoda kao što ovde francuski državljani preporučuju.

Ovo jeste tema zato što se ja malo slabije u ekologiju razumem i nisam onaj koji je vodio Ekološku zelenu stranku, pa vršio proteste sa hiljadu dizel automobila i potrošio ne znam koliko tona CO2, izazvao maltene ekološku katastrofu i nisam Ekološku zelenu stranku predao ili prodao tajkunu koji je težak 619 miliona evra samo za 50.000. Mislim da je francuski državljanin mogao ipak izvući malo više novca od tog tajkuna koji je težak 619 miliona evra.

Ali moram zbog zajedničke evropske poljoprivredne politike da kažem da smo mi u nju ušli neobuveni. Znači, SSP je parafiran 2007. godine, a potpisan 2008. čuvenim potpisom onog Đelića, Bože derikože, kako su ga zvali već. Neki su ga zvali Miki Maus, ja nisam. Tetkin kauč, dobro.

Dakle, potpisivanjem SSP-a mi smo postali deo evropskog tržišta. To je, kao kada bi u Kup šampiona, u Ligu šampiona ubacio „Polet“, iz Novih Karlovaca. Znači, potpuno nespremnu poljoprivredu, najlošije poglavlje koje su potpisali je bilo poglavlje o poljoprivredi. Neka poglavlja su dobra, ali smo totalno nespremni ubačeni u evropsko tržište, znači hrane, prehrambenih proizvoda, pale su carine, a da pri tome smo imali deset puta manje podsticaje, a prve godine ih uopšte nismo imali.

Dakle, ukoliko neko je imao tamo cene poljoprivrednih proizvoda 40% podsticaja, mi smo imali nulu i onda mi zajedno učestvujemo na tržištu i pri tome, naravno da trpi naša poljoprivredna proizvodnja. Naši poljoprivrednici su veoma izdržljivi i da nisu takvi, danas, u Srbiji, gotovo da ne bi bilo poljoprivrede, ali takvi kakvi jesmo imamo suficit i izvoz od 4,96 miliona dolara. Znači, prošle godine smo od izvoza u poljoprivredi zaradili 4,96 miliona dolara, da kažemo da 4,96 milijardi dolara, to je sad jednako koliko i evro, jel tako?

Dakle, dame i gospodo nestašica mleka nije proizvod manje proizvodnje, jeste da imamo nešto manje krava, ali smo ih zamenili visokomlečnim kravama, koje daju daleko više mleka, nego što je to bio slučaj do 2012. godine. Ukupno smo premijama isplatili 800 i nešto miliona litara godišnje. Znači, proizvedemo 880 i nešto miliona litara mleka ili 110 litara po stanovniku, to je samo ono što je premirano, a više od polovine proizvodnja mleka posebno kod malih nije u sistemu premije, jer oni to rade za komšiluk itd, kućnu upotrebu, snabdevaju okolna tržišta i ne podležu premijama, zato što nemaju određenu kvotu.

Ja vas pitam, da li je tačno da mi popijemo 110 litara mleka po stanovniku. Mislim da trošimo manje, jer imamo izvoz, imamo SSP za koji sam rekao iz 2008. godine, imamo CEFTA tržište, dakle to je sklonost ka zajedničkoj evropskoj poljoprivrednoj politici i deo našeg mleka koje mi subvencionišemo, ode u Makedoniju koja nema dovoljnu proizvodnju mleka, ode u izvoz i zašto ode u izvoz? Zato što prerađivači nemaju razumevanja za nestašicu mleka na domaćem tržištu­? Zato što tamo dobiju 10, 20 centi više i ukoliko bi mi podigli cene, dodatno bi opteretili naše stanovništvo.

Dakle, mi na određen način subvencionišemo i potrošače na CEFTA tržištu, a još da kažem da je recimo naša mlečna industrija, odnosno prerađivači, da je ostala u srpskim rukama verovatno bi imala razumevanje, ali gle čuda, privatizacija kompletne mlečne industrije u mlekarstvu je izvršena za vreme čije vlasti? Pa, recimo da ima tu i neki francuskih fondova ili firmi koji su vlasnici određenih mlekara i bilo bi u redu da jedan francuski državljanin dođe i kaže Francuzima, znate šta, vi ste kupili mlečnu industriju u Srbiji, zato vas molim, nemojte da izvozite mleko, zato što vas mi premiramo, premiramo vas da vršite snabdevanje domaćeg stanovništva, pošto ne možemo da naredimo, zamolili bih vas eto da nas razumete, jeste da smo vam jeftino to prodali u privatizaciji, pa sada nam vratite tako nemojte da jurite profit po svaku cenu. Takva poljoprivredna politika koju zagovaraju ovi Evropejci, ne postoji nigde, sem trenutno u sali Narodne skupštine prilikom izlaganja jednog od prethodnih govornika.

Dame i gospodo narodni poslanici, što se tiče organizacije ministarstva, država nije vlasnik naroda, narod je vlasnik države. Narod kontroliše svoje vlasništvo i bira, na izborima, ko će da upravlja tim vlasništvom. Narod je nekada birao vas, a sada, od 2012. godine narod je promenio stav i ne menja ga i vidi ko je daleko uspešniji u organizaciji vlasti i koje daleko uspešnije i u privredi, u izgradnji infrastrukture, u nabavci oružja, jačanju vojske, u čuvanju kursa.

Recimo, za vreme bivše vlasti, za jednu godinu dana, evro je vredeo 78, pa 119 dinara, sada kurs miruje deset godina. A, pri tome, gle čuda, ako se veštački drži kurs, ako nije proizvod privredne aktivnosti, onda bi devizne rezerve trebale da padaju, a devizne rezerve su porasle za šest milijardi ili za 57%. Zlatne rezerve sa 15 tona otišle na 38, ako ne grešim. Znači za 150%. Znači, da je to očuvanje naše valute i očuvanje kursa nepromenjeno, čak nešto manje nego 2012. godine, da je to proizvod snage naše privrede koja je u međuvremenu podignut.

Mi smo imali, zatekli smo, ima ovde kolega koji su bili 2012/2013. godine, potpuno razrušenu državu, državu bez države. To je bila kuća golih zidova. To je bila maltene ekološki čista država. Mislim bilo je zatečenih ekoloških problema, ali su u tom trenutku bila dva dimnjaka u Srbiji koja su se dimila. Nikakve privredne aktivnosti nije bilo i ovi ekolozi pripadnici samoplaćajućih organizacija su mogli da budu oduševljeni da je ta vlast ostala, jer bi u potpunosti imali ekološki čistu državu bez privrede. Bože moj, ne možemo svi da živimo od donacija Abazija, da li se Abazije zove ovaj što donira ove zelene samoplaćeničke organizacije. Ne možemo mi da živimo ni od donacije Viole fon Kramon. Ne možemo svi da živimo ni od „River voča“ koji subvencioniše ove strano plaćeničke organizacije, koje su prerasle u ekološke aktiviste, odnosno bolje rečeno skoro teroriste. Znači, to im postaje zanimanje, tuku ljude, organizuju okupljanja nasilna i nasilničko ponašanje i tako dalje, još samo puške da potegnu, može tu da bude na kraju svega jer na sve su oni spremni.

Moram da upozorim ne možemo svi, mogu oni, ali ne možemo svi da živimo od ekološki čiste države bez ikakve privredne aktivnosti. Ovi pre nas su napravili gotovo ekološki čistu državu, jer nikakve privrede nije bilo. Ako smo krivi, krivi smo što smo podigli privredu, infrastrukturu, bolnice, zdravstvo je bilo na poslednjem mestu, sad smo pretekli više od polovine zemalja EU po njihovim merilima, po pitanju kvalitet zdravstvo.

Znači, u svemu smo napredovali čak i u sportu. Pogledajte koliko imamo i reprezentacija, pogledajte klupska takmičenja i tako dalje, gotovo smo svugde napredovali. Kažem, mogli smo više, imamo određene probleme, ali Bože moj, mi treba da organizujemo vlast ovim zakonom, na takav način da ona što bolje funkcioniše. Narod je glasao za nas, mi izaberemo Vladu na način na koji smo predložili u sastavu u kojem smo predložili i mi smo u obavezi da ih nadziremo i da kritikujemo baš zbog toga što je narod vlasnik države, a država je zajednica ljudi,

Ima naroda bez države, ali nema države bez naroda. Dakle, to su činjenice. Ima čak i država bez demokratije, ali nema demokratije bez države. Moj savet vam je, a ja vidim da se vi nudite, pod pritiskom da priznamo Kosovo i da uvedemo sankcije. U jednom i drugom slučaju gubi država. Ako uvedemo sankcije Rusiji, ja pitam šta ćemo sa jabukama i voćem gde je tržište bilo Rusija. Šta ćemo sa energentima? Ako priznamo Kosovo i Metohiju, to ne priznaje pet zemalja EU. Ali, od ovih pripadnika koji zagovaraju EU po svaku cenu, traže da mi priznamo divlju državu na našoj teritoriji. Pa, to ne priznaje pet evropskih država iako ta divlja država nije na njihovoj teritoriji. Zašto bi mi onda priznali nešto što ne priznaje preko sto zemalja. Da vas podsetim da imamo 26 od priznanja. Zato vas ja pozivam na jedinstvo.

Vidim da smo podeljeni. Srbiju ne mogu srušiti spolja ako im neko ne pomaže iznutra. Vidim da ima ovih raspoloženih koji bi dali Kosovo, dali bi se, oni se, naprosto nude, poput one Trivićke u Republici Srpskoj.

E, ako bi mi bili vlast, evo mi da dovedemo Bosnu i Hercegovinu do unitarne islamske države, jer nema većinske islamske države, a da je građanska to ne postoji.

Evo, mi bi se odrekli Kosova, oni bi nastavili izgradnju divlje države kao što ste radili, kao što su radili. Dakle, oni su išli u Američku ambasadu i rekli – ne, nemojte da Albanci proglašavaju nezavisnost, nego su tražili samo da se odloži priznanje dok ne overe vlast, i dok Tadić ne bude izabran za predsednika Republike Srbije, što se i desilo, čim je dao zakletvu tri dana kasnije Albanci su po dogovoru sa njima proglasili nezavisnost.

Rekli su da neće da prelaze crvene linije i nisu ih prelazili zato su naručili mišljenje Međunarodnog suda pravde, zato su menjali rezoluciju i pregovore premestili iz Ujedinjenih nacija u Evropsku uniju i tako eliminisali iz procesa Rusiju i Kinu.

To su radili i žele da nastave. Ne govorim o kompletnoj opoziciji, govorim o ovoj Šolakovoj. Nemam ja problem sa opozicijom, već sa Šolakovim biznisom, sa ovim neregularnim medijima neregistrovanim, ovi što kradu oglasni prostor domaćim medijima, oni su selektirali određeni deo opozicije, tako što postoje opozicioni birači, oni su najčešće nudili na pijacu, ti mediji su nudili ove, neću reći izdajnike, već nesrećnike, i naravno da je opozicioni birač morao da se opredeli i da nam pošalje ovde one koje je poslao i to je legalno i legitimno, s tim što mediji koji su selektirali nisu legalni, nesu legitimni, kradu oglasni prostor, kradu i kupuju one fudbalske klubove.

Dakle, dame i gospodo, ja vidim da Evropa i velike sile koje su igrači hoće da opet Srbija bude igrač. Vidim da žele da nas podeljene koriste jedni protiv drugih, u borbi samih sa sobom sigurno gubimo mi.

Zato vas pozivam da promenite stav, da ostvarimo neko jedinstvo. Mislim da preci nekih pojedinih poslanika, kada bu ustali iz groba, a to je nemoguće, ali kada bi ustali da bi tražili DNK analizu, oni ne bi verovali da su to njihovi potomci.

Dame i gospodo narodni poslanici, ja ne branim vlast, branim državu. Bolje da me zbog vernosti države i kazne, nego zbog izdaje nagradi Viola fon Kramon.

Hvala.

PREDSEDAVAJUĆA: Povrede Poslovnika.

Reč ima narodna poslanica Jelena Kalajdžić.

Samo mi kažite po kom osnovu?

JELENA KALAJDžIĆ: Poštovanje svima.

Član 106. govornik može da govori samo o tački dnevnog reda o kojoj se vodi pretres.

Meni je drago što gospodin Rističević…

PREDSEDAVAJUĆA: Koleginice, samo momenat, molim vas.

Dozvolila sam širu upotrebu Poslovnika, i maločas dok je sa ove druge strane govorio gospodin Bulatović, povela se jedna bitna tema važno za građane Srbije. Odlično je argumentovano razmeniti određenu priču, a vezane za Ministarstvo.

Te vas molim da vidimo ako imate neku drugu povredu Poslovnika. Mislim da ovo ne mogu da uvažim.

Izvolite, kažite. Sem 106.

JELENA KALAJDžIĆ: Meni je drago što gospodin Rističević ovde pominje mleko, jabuke, meso, poljoprivrednike…

PREDSEDAVAJUĆA: Gospođo Kalajdžić, vi replicirate.

Zaista dozvoljavam da se Poslovnik široko tumači da bismo imali kvalitetnu raspravu sa kojom smo počeli i bilo bi dobro da u ovom duhu nastavimo.

(Jelena Kalajdžić: Ali vi ste tražili povrede Poslovnika.)

Izvinite, ali ne mogu da uvažim povredu Poslovnika 106. zato što smo se složili da ćemo završiti ovu priču oko replika, oko povrede Poslovnika i da ćemo preći dalje kako bismo razvili diskusiju i pružili priliku drugim poslanicima da diskutuju.

Reč ima narodni poslanik Aleksandar Jovanović.

Isto je bila povreda Poslovnika. Molim da se i vi izjasnite koji član.

ALEKSANDAR JOVANOVIĆ: Znači, svestan sam, uz punu svest da ćete me prekinuti.

Član 104. je povređen, gospođo zamenice predsednika.

Ovde se Marijan Rističević uvredljivo izražava o drugim poslaničkim grupama, nije prvi put da nas ovde nazivaju ekoteroristima.

To što vi dozvoljavate ovde da se gospodin profesor Atlagić, gospodin Bakarec i gospodin Marjan Rističević tako izražavaju to je vaša stvar. Ja samo želim da građanima uputim jednu poruku - nemojte da slušate ove ljude, oni su toksičniji od koncentrovane sumporne kiseline "Rio Tinta" i sve što izgovaraju je laž. Hvala lepo.

PREDSEDNIK: Ovo što ste vi upravo uradili je direktna uvreda. Pri tome, niko od ljudi koje ste pomenuli nije govorio sada. Tako da, razmislite malo koliko ima smisla da se na taj način ponaša i obraća.

Ko je još hteo povredu Poslovnika?

Reč ima Dejan Bulatović.

Izvolite.

DEJAN BULATOVIĆ: Dakle, reklamiram povredu Poslovnika, član 107. stav 2.

Ne želim da o mom prethodniku ništa kažem, to ostavljam građanima Srbije, taj nivo je nešto što ja neću nikada prihvatiti. Čovek ima pravo na svoje izražavanje, ali ja u tome neću učestvovati.

Ono što je meni jako važno, jeste da vodimo ipak računa kada tako selektivno i kada tako grube optužbe upućujete, a da to može da ima konsekvenciju i na moju porodicu, a da može da ima konsekvenciju na moju bezbednost, onda bi zaista trebali malo da vodite računa o tome, da li posredno ili neposredno obratio.

Zarad svega toga želim da kažem - ja sam rođen u Srbiji, ja sam Srbin i volim Srbiju. Hvala vam.

PREDSEDNIK: Osim toga što ste sada rekli niko vas nije ni pomenuo.

(Dejan Bulatović: Jeste.)

PREDSEDNIK: Dakle, niko.

Kako stojimo sa prijavama za reč dalje.

Reč ima narodni poslanik Đorđe Pavićević.

Izvolite.

ĐORĐE PAVIĆEVIĆ: Hvala, predsedavajući.

Teško je govoriti posle ovakvog vizionarskog govora u kome smo saznali da je kravama bolje u Srbiji od kako je Srpska napredna stranka na vlasti, ali prosto, ja ću reći nekoliko stvari o Vladi.

Na početku je rečeno da ćemo dobiti jednu ratnu Vladu, znači u situaciji u kojoj smo, trećeg svetskog rata, ali smo dobili jednu bezidejnu Vladu i jednu glomaznu Vladu.

Poslušao sam poslanike vladajuće većine da proverim kako je to u drugim državama ukoliko imate manju Vladu da li morate da imate baš onoliko državnih sekretara koliko oni pominju. U Nemačkoj, na primer, Ministarstvo unutrašnjih poslova ima tri državna sekretara, za privredu i klimu ima četiri državna sekretara, imaju po tri parlamentarna sekretara, ali to je nešto drugo, to služi za kontrolu Vlade, a ne za postavljanje na različita mesta.

Tako da to ubeđivanje, prosto nije nešto što je uspelo, ali to da je velika Vlada, jeste i najveća je.

(Predsednik: Samo da vas podsetim, vreme poslaničke grupe je isteklo. Završite misao.)

Samo da završim rečenicu.

I to smo proverili. Najveće Vlade u Srbiji do sada su bile druga Vlada Mirka Marjanovića, vlada Mirka Cvetkovića i ova, pa vi izvedite zaključak sami.

Hvala.

PREDSEDNIK: Reč ima narodni poslanik Uglješa Mrdić.

Izvolite.

UGLjEŠA MRDIĆ: Zahvaljujem, predsedavajući.

Uvaženi gospodine Orliću, uvažene kolege narodni poslanici, dragi građani Republike Srbije, kada deo opozicije nema nikakve argumente da napadne odličnu politiku predsednika Aleksandra Vučića i Vlade Srbije, onda oni koriste jezik uvreda, jezik kleveta, jezik laži i jezik pretnje.

To dovoljno govori o njima. Narod to zna. Zato je narod dao podršku na izborima najboljoj politici za Srbiju, to je ona politika Aleksandra Vučića.

Upravo ta politika u proteklih deset godina vodi Srbiju sigurnim koracima u bolju budućnost za sve njene građane. To govore rezultati u svim oblastima. Dakle, nema oblasti koje se tiču ovih predloženih ministarstava, a da mi nemamo konkretne i ozbiljne rezultate, a u nekim oblastima i najbolje rezultate u savremenoj istoriji.

Da li je to oblast finansija, da li je to oblast privrede, da li je to oblast zdravstva, da li je to oblast unutrašnjih poslova, iz borbe protiv kriminala i korupcije, da li ulaganje u našu vojsku, prosvetu, infrastrukturu ili saobraćaj, Srbija napreduje.

Do 2012. godine, pošto se ovde juče i danas dosta govorilo o reči korupcija, ja bih samo podsetio da je do 2012. godine, dok je bivši režim bio na vlasti, korupcija bila jedna od najvećih pošasti savremenog srpskog društva. Ona je upravljala i harala Srbijom. Nije bilo institucije da nije bilo koruptivnih radnji, ali na sreću taj put korupcije i kriminala je presečen 2012. godine, ali da se vratimo na rezultate.

Preduslov za formiranje Vlade je da mi usvojimo predloženi Zakon o izmenama i dopunama Zakona o ministarstvima i meni je jako drago što imamo i nova ministarstva zato što Srbija i ovim predlogom ministarstava jasno pokazuje da nam je potrebno i ministarstvo za javna ulaganja i posebno ministarstvo za omladinu i turizam i Ministarstvo sporta, gde imamo ozbiljne rezultate, da bude izdvojeno od omladine i dobro je što je razdvojena nauka od prosvete. Dobro je što ćemo posebno imati ministarstvo za unutrašnju i spoljnu trgovinu i da ne citiram sada moje kolege iz poslaničke grupe Aleksandar Vučić – Zajedno možemo sve, koji su sve to detaljno i taksativno naveli zbog čega je to dobro.

Kako vi iz dela opozicije odgovarate? Odgovarate isto onako kao što poručuju i pojedini centri moći koji svakodnevno napadaju Aleksandra Vučića i njegovu porodicu i Vladu Srbije i sve predsednikove saradnike. A zašto? Zato što vam je cilj da srušite Vučića da bi srušili Srbiju. Vi napadate Vučića da bi urušili Srbiju, da bi učinili uslugu i pojedinim centrima moći i pojedinim tajkunima i pojedinim kriminalnim organizacijama i pojedinim stranim službenicima i njihovim saradnicima ovde u Srbiji i sve to zajedno sa pojedinim opozicionim medijima i pojedinim opozicionim liderima.

Svi zajedno imate jedan zadatak, da srušite Vučića da bi oslabili Srbiju. Isto radite što radi i Aljbin Kurti. Evo, sada smo svedoci i današnje Kurtijeve nervoze, koji opet napada Aleksandra Vučića, jer mu smeta Vučićevo zalaganje za zajednicu srpskih opština, jer mu smeta Vučićeva politika mira i stabilnosti.

Svakom čoveku dobronamernom koji želi dobro Srbiji ili čoveku i političaru u regionu koji želi mir i stabilnost na Balkanu treba da podrži i pohvali onu politiku koja je najbolja za Balkan, a najbolja politika za Balkan je jedna jedina moguća, a to je politika mira i stabilnosti i to je ta politika Aleksandra Vučića. Ali, vi iz dela opozicije nemate nijedan argument da to osporite i onda vređate moje kolege narodne poslanike, vređate ono što su rekli, vređate predsednika, izmišljate razne stvari, a ja sada kada bih govorio o aferama bivšeg režima do 2012. godine govorio bih satima na koji način ste vi glasali, kako ste sa mora glasali za pojedine zakone, koje su bile korupcionaške afere, kako ste radili sa privatizacijama. Na kraju krajeva, možemo da govorimo i o tome kako su radile DOS-ove Vlade, pojedinačno svako ministarstvo, kako ste urušavali i poljoprivredu i privredu, kako ste urušavali trgovinu i energetiku i rudarstvo. Pa, nije bilo oblasti koju bivši režim nije urušavao do 2012. godine, ali na sreću građana Srbije to je prošlost.

Na kraju želim da kažem, pošto je bilo reči i o Srbima u regionu, da Srbi i u Beogradu i u Vojvodini i u južnoj srpskoj pokrajini na Kosovu i Metohiji, na istoku i na jugu i zapadu Srbije i sve druge nacije, i naši dragi Bošnjaci i naši dragi Mađari i sve druge nacije koje žive u Srbiji, u većini, skoro svi, podržavaju politiku mira i stabilnosti, politiku Aleksandra Vučića.

Isto tako, naš narod koji živi u Republici Srpskoj, u Crnoj Gori, u Severnoj Makedoniji i u ostalim delovima regiona je zahvalan ovoj politici mira i stabilnosti koju vodi Aleksandar Vučić i zato kao narodni poslanik SNS i poslaničke grupe Aleksandar Vučić – Zajedno možemo sve, ne samo da ću podržati ovaj Predlog zakona koji je preduslov za formiranje Vlade Srbije, nego podržaću i Vladu Republike Srbije zato što će Vlada Republike Srbije nastaviti da vodi politiku u interesu građana Srbije, a najbolja politika za građane Srbije je politika Aleksandra Vučića.

Hvala i živela Srbija!

PREDSEDNIK: Hvala vam.

Reč ima Milija Miletić.

MILIJA MILETIĆ: Zahvaljujem se, predsedniče dr Orliću.

Uvažene kolege poslanici, građani Srbije, ja sam Milija Miletić i dolazim iz Svrljiga. To je najlepša opština u Srbiji koja se nalazi pored grada Niša, a to je najlepši grad u Srbiji. Inače sam u Skupštini izabran sa liste Aleksandar Vučić – zajedno možemo sve i predstavljam u Skupštini Ujedinjenu seljačku stranku.

Ja sam i do sada uvek govorio o problemima svih naših krajeva naših ljudi koji žive na selu od sela, problema naših opština na jugoistoku Srbije, brdsko-planinskih područja. Evo sada i danas govorimo o ovom Zakonu o ministarstvima gde ću ja kao poslanik i predstavnik Ujedinjene seljačke stranke podržati Predlog zakona baš zbog toga što u okviru kontinuiteta Vlade koju vodi naša premijerka Ana Brnabić očekujem da ćemo one stvari koje nisu završene prethodnih godina da ćemo to sada nastaviti da radimo, da to završimo.

Unazad nekoliko dana, tačnije 15. oktobra bi je Svetski dan žena sa sela. Mi smo to obeležili u Svrljigu zato što želimo da stavimo akcenat na naše žene koje žive na selu, da njima damo poseban akcenat, da se njima obezbede veća sredstva i da u okviru toga te naše žene na selu mogu da žive bolje, da imaju iste ili slične uslove kao naše žene koje žive u gradu.

Tamo je bio predstavnik ministarstva gospodin Krkobabić, predstavnica našeg predsednika Srbije dr Verica Lazić, gde smo mi na tom skupu rekli određene stvari koje su bitne za svaku onu ženu koja živi u seoskom području, koja živi u Svrljigu, Beloj Palanci, Gadžinom Hanu, koja živi u tim rubnim područjima, ali koja kao stub kuće ona čuva našu Srbiju. Tim ženama očekujem da ćemo u novoj Vladi imati mogućnosti imati mogućnost da damo veću pažnju kroz finansijsku pomoć. To je vrlo bitno.

Jedna od bitnijih stvari jeste i ta da u našim selima, tim rubnim područjima, moramo staviti akcenat na našu decu koja žive u seoskim područjima. Ta naša deca koja se rode i koje žive u seoskim područjima, verujte mi, njima nije isti život kao što žive deca u gradu.

Ja želim da kroz program Vlade, kroz novu Vladu koja će biti izglasana, očekujem, narednih dana, da ćemo imati mogućnost da toj našoj deci obezbedimo bolje uslove života, da tamo mogu da rade isto ono kao što rade deca u gradu.

Jeste, lepo je kada se živi na selu, kada neko dođe iz grada, pa tamo bude nekoliko dana, vidi da je lepa priroda, zdrava hrana i sve je lepo, ali ja kažem da neki koji žele da prihvate određene funkcije, da li su to ministarske ili neke druge funkcije, da pođu sa mnom, da budu sa mnom 10-15 dana, da osete probleme kako se na selu živi, da vidi taj koji će možda voditi neko ministarstvo i oseti taj problem. Sigurno će drugačije gledati kada oseti na svojoj koži i drugačije će biti ako to vidi na televiziji ili na daljinski. Tako se kaže u mom kraju.

Jedna od bitnijih stvari jeste da se nastavi, to će naša buduća vlada imati obzira, izgradnja na jugoistoku Srbije. Urađeno je dosta.

Malopre sam čuo nekog kolegu koji je govorio da ne postoji nijedna stranka ovde u Skupštini da nema sedište u Beogradu. Jeste, Ujedinjena seljačka stranka – sedište u Svrljiga. Jeste mala sredina. Mi smo nerazvijena, demografski jedna od najugroženijih opština, ali pokušavamo da zajedno sa Vladom Republike Srbije neke stvari rešavamo.

Evo, tu je sada novo ministarstvo, gde je bila ranije Kancelarija za ulaganje. Sada će biti Ministarstvo za javna ulaganja.

Očekujem da će to ministarstvo biti još agilnije kroz programe, kroz angažovanje, obilazak svih naših potrebnih problema da rešavamo na najbolji način.

Moja opština odakle ja dolazim, recimo, nema sporsku halu. Ja to želim da rešimo. To smo unazad sedam, osam godina odradili nešto samo iz budžeta, trebali smo iz Kancelarije za ulaganje da ovo uradimo, da završimo, ali to ćemo sigurno sada uraditi sa ministarstvom za javna ulaganja. Očekujem da će to biti rešeno ne samo kod mene, u mom Svrljigu, nego će to biti rešavanje problema i u drugim lokalnim samoupravama.

Ja imam veliko poverenje u predsednika Srbije, Aleksandra Vučića, kojem dajem maksimalnu podršku, s tim što nova Vlada, koja će imati 25 ministarstava, ta Vlada će biti u mnogo težoj situaciji nego što je bila do sada. Imali smo 2020. i 2021. godine koronu, ali sada globalna situacija u svetu je veoma teška. Prema tome, moramo biti složni i u prvom planu za sve nas jeste mir i stabilnost. Stabilnost moramo poštovati iznutra, mir moramo imati iznutra. Određene stvari o kojima ovde govorimo, to su stvari koje svi znamo. Znamo šta treba da se uradi, ali je situacija takva da puno stvari ne možemo završiti zbog situacije koja je slična u celome svetu. Ja kao čovek verujem da će to biti urađeno.

Maksimalno angažovanje za jugoistok Srbije, niški aerodrom, nastaviće sa izgradnjom, da ima veliki broj putnika, auto-put je završen prema Merdarima. Tamo se radi punim intenzitetom, železnica se završava. Velika pažnja usmerena je na Negotin, na taj deo železnice, gde je luka Prahovo, gde će biti velika ulaganja, gde ima potrebe da železnička pruga bude izgrađena. Od Niša preko Svrljiga, taj deo pruge je završen. Sada se nastavlja sa izgradnjom rekonstrukcije pruge od Knjaževca, Zaječara, Bora, Majdanpeka, tamo prema Negotinu.

Ono što je bitno za sve nas jeste Ministarstvo poljoprivrede. Od tog Ministarstva očekujem da će imati veću pažnju da se one subvencije koje nisu isplaćene, da sve to bude isplaćeno na vreme, jer situacija o kojoj govorim ovde, svi znamo kako je našem seljaku, svi vidimo da nema mleka u rafovima, da nemamo određenih proizvoda, a verujte mi, ljudi, siguran sam, i IT tehnologija, to je velika šansa, puni budžet Republike Srbije, zapošljava ljude, ali verujte mi, to ne proizvodi ni mleko, ni sir, ni kajmak, ni meso, ni krompir, sve se to proizvodi kod nas u našim selima, u našim gazdinstvima.

Još jednom, uvaženi kolege poslanici, još jednom vas sve pozivam da podržimo predlog zakona, da se to prihvati i da se formira Vlada koja će raditi u interesu svakog građanina, bez obzira da li on živi u Svrljigu, da li živi u Gadžinom Hanu, da li živi u bilo kom delu Srbije. Hvala još jednom.

PREDSEDNIK: Hvala.

Reč ima Ivana Parlić.

IVANA PARLIĆ: Poštovane kolege, juče sam slušala detaljno, i danas, sve vas o tome što ste govorili i moram da kažem da se slažem sa kolegama koji su ukazali na neke elemente ovog predloga zakona koji ukazuju na neukost i na neznanje, od terminoloških do suštinskih promašaja. Ali, ja moram da vam skrenem pažnju i na lošu nameru, za koju osnovano sumnjam da ovde postoji, i krenuću najpre od predloga da se u jedno ministarstvo spoji omladina, ili kako je kolega Lutovac ispravno rekao da bi trebalo da koristimo termin mladi, i turizam. Ja samo ne znam kako ste došli na ideju da spojite to dvoje. To pokazuje jednu potpunu nebrigu ove vlasti za mlade u Srbiji i to za mlade kojih je sve manje u Srbiji.

Ali, moram da vam skrenem pažnju na to da mislim da to uopšte nije u neskladu sa politikom koju vodi SNS i sa agendom koju sprovodi Zorana Mihajlović, Ana Brnabić, Irena Vujović, Aleksandar Vučić itd. i svi oni za koje slobodno mogu da kažem da su lobisti stranih kompanija, lobisti novih kolonizatora, lobisti novih predatora na resurse Republike Srbije.

U skladu sa njihovom agendom jeste da što manje mladih ljudi ostane u Srbiji, jer ukoliko ima dosta mladih ljudi u Srbiji, oni će se buniti, oni će pružati otpor, oni će se boriti da zaštite zemlju. Ukoliko se nastavi ovaj trend opšte, potpune depopulizacije, nestanka mladih, odlaska mladih iz Srbije, Srbija će se vrlo lako pretvoriti u rudarsku koloniju. Mi smo na korak od toga da budemo.

Za vreme SNS iz Srbije je otišlo 600.000 ljudi. To su, pre svega, mladi ljudi. Nisam primetila da bilo koje drugo ministarstvo reaguje na antikulturnu politiku, politiku agresije koja dolazi sa medija, koja utiče na sve ljude u Srbiji, ali pre svega na mlade ljude u Srbiji, koji neće to više da gledaju, neće da učestvuju u tome. To što ih podmićujete sa 5.000 ili sa 100 evra pred izbore, ne može da ih zadrži da ostanu u Srbiji. Mislim da je odlazak mladih iz Srbije potpuno u skladu sa agendom koju sprovodi ova vlast. Znači, to je lažna briga za mlade.

Slušala sam i šta govori mladi kolega Krkobabić juče, koji dolazi iz, pretpostavljam da će ponovo biti njegov resor Ministarstvo za brigu o selu. Osnovano sumnjam da je u pitanju lažna briga o selu. On se nijedanput, niti njegovo ministarstvo nije oglasilo na činjenicu da će nestati mnoga sela, 19 sela u dolini Jadra, da će nestati preko 40 sela širom Srbije, gde ova vlast planira rudnike. Nijedanput nisam čula da se bavi time. Zaista sumnjam da je Ministarstvo za brigu o selu u stvari…

PREDSEDNIK: Isteklo je vreme poslaničke grupe i onaj dodatak gospođe Kovač. Završite misao.

IVANA PARLIĆ: Nije isteklo vreme. Imamo četiri minuta.

PREDSEDNIK: Imali ste dva i 30 i nešto sekundi, plus onih 40, tri i 10, ali završite.

IVANA PARLIĆ: Htela sam da skrenem pažnju javnosti i na to da sam slušala i gospodina Palmu kada je juče govorio da takođe voli građane Srbije, mlade Srbije itd, ali Ministarstvo za zaštitu životne sredine nije nijedanput reagovalo na činjenicu da je upravo gospodin Palma jedan od najvećih trgovaca lignitom, čiju trgovinu, čiju prodaju domaćinstvima treba pod hitno zabraniti. To je jedan od razloga što je Srbija prva po smrtnosti od zagađenja u Srbiji. Dvanaest hiljada i 200 ljudi umire svake godine od posledica otrovanog vazduha. Hvala.

PREDSEDNIK: Reč ima Milenko Jovanov.

MILENKO JOVANOV: Malo je mučno uopšte ulaziti u polemiku sada kada je na medijima izašla vest da je Ivan Todosijević osuđen od suda u Prištini na godinu dana zatvora zato što je rekao da je Račak izmišljen, montiran i da je bio uzrok svega onoga što je bio. Prištinske vlasti su to ocenile kao verovatno udare na temelj. To niti je država, niti je državnost, na temelj svoje kvazi tvorevine i jednog konstrukta koji oni zovu republic Kosova i zbog toga je taj čovek, zbog verbalnog delikta, kao u najgorim, najcrnjim vremenima Envera Hodže osuđen prvostepeno. Ja se nadam da će biti pameti da bar u drugom stepenu nekako taj čovek bude oslobođen i da se pravo na slobodnu reč poštuje i u toj nakazi i nakaznoj tvorevini i u režimu onoga koga su hvalili neki političari u Srbiji, Aljbina Kurtija.

Što se tiče izlaganja koje smo maločas čuli, ja sam zadovoljan onim što sam čuo, budući da ovog puta nikome iz poslaničke grupe nije rečeno, citiram: „mrzim vas, mrzim vas, mrzim vas“, kraj citata, da nikome iz poslaničke grupe nije rečeno da će biti juren motkama, da nije ponovljeno ono što smo juče ovde čuli, da ćemo biti jureni po ulicama. Ja samo ne znam kad gospođa planira da nas juri, da se dogovorimo, pa da obujemo patike, jer smo mnogo uplašeni, pa ćemo daleko da bežimo.

Nismo ovog puta nazvani Hitlerovim sledbenicima, kao što se desilo, i to ponovljeno nekoliko puta na konkretno pitanje. To ste rekli. Da, to ste rekli. Da, to ste rekli. Da, to ste rekli. Ono što je Hitler radio to sada vi radite.

Ovo što smo sada čuli jeste bilo nebulozno, ali bar nije bilo ovog svega što smo do sada imali prilike da čujemo, pa smo valjda doživeli nekakav napredak. Važno je da predstavnici stranke Vuka Jeremića Srbiju doživljavaju kao Hitlerovu Nemačku, a ja očekujem da, ako je to stvarno tako, ovde bude jedan pokret otpora, da odete u šumu, da se tamo borite za slobodu, imate i Mišel iz pokreta otpora koja će da vam prenosi poruke i da to bude jedna prava onako organizacija koja će Srbiji da donese slobodu potomaka Pozderaca i Murat age Pozderca i ostalih iz te familije.

U svakom slučaju sadržina sama je takva da je ne vredi komentarisati, ali zbog razloga koje sam već naveo veoma sam zadovoljan izlaganjem.

PREDSEDNIK: Pravo na repliku ima Stefan Krkobabić.

STEFAN KRKOBABIĆ: Zahvaljujem, predsedniče.

Uvaženi potpredsednici, samo jedna stvar, znam da imam dva minuta, da ljudima bude potpuno jasno, ja mislim da je pomenuto da neka ministarstva postoje 10 godina, neko je pričao da Ministarstvo za brigu o selu postoji 10 godine. Ne postoji. Da smo čekali da se neki sete Ministarstva za brigu o selu ne bi se setili nikada.

Uvaženi građani Srbije koji i danas ovo gledate, predlog da se to ministarstvo formira dao je Aleksandar Vučić i njegova jedina briga za sela Srbije. Ovi pre toga su pričali, ali nisu imali ništa nameru da urade. Ko će da bude ministar, pa to je na mandatarki i to ćemo videti u narednom periodu. Hvala.

PREDSEDNIK: Pravo na repliku isto?

Izvolite.

ŽIVOTA STARČEVIĆ: Već smo ovih dana navikli da slušamo priče – trla baba lan da joj prođe dan. Znači, neke floskule i prazne priče koje su neutemeljene. Maločas smo imali priliku da čujemo koleginicu koja kaže da Dragan Marković Palma, navodno, vodi računa o poljoprivredi i o mladima, a ne kaže da je najveći trgovac lignita.

Prvo, da krenem od ovog poslednjeg, a to je da Dragan Marković Palma, niti firma koju on više ni ne vodi, nije ni najveći, nije ni među 50 najvećih trgovaca ugljem, ni među 100 najvećih trgovaca ugljem u Srbiji. Tako da je to priča koja ne stoji, prazna priča i može da se proveri, lako je proverljiva.

Ono što je nas posebno iziritiralo jeste to da se spočitava Draganu Markoviću Palmi briga o poljoprivredi. Prosto koleginica ne poznaje činjenično stanje ili ne zna da naša sela u Jagodini, ne postoji ni jedno od 52 sela, ne postoji ni jedan jedini sokak u selima koji nije asfaltiran, ne postoji ni jedno selo da nema sportski teren, ne postoji ni jedno selo da nema dom kulture, ne postoji ni jedno selo gde su atarski putevi nasipani kamenom i gde možete mercedesom otići do njive, a ne traktorom.

U prethodnom periodu, u prethodne dve godine oko 4.000 poljoprivrednika je vođeno na različite destinacije, od sajmova poljoprivrede u Parizu i Minhenu, pa na dalje. Da ne pričamo o tome da je grad Jagodina kupio nekoliko stotina grla steonih junica kvalitetne sorte i poklonio poljoprivrednim proizvođačima. Znate šta, lako je pričati…

(Predsednik: Dva minuta samo, gospodine Starčeviću.)

Završavam.

Lako je pričati, pokažite vi vaša dela. Hvala.

PREDSEDNIK: Hvala.

Reč ima Anna Oreg.

Izvolite.

ANNA OREG: Poštovani predsedavajući, poštovane koleginice i kolege, na ovu Vladu se čeka jako dugo i najavljena je kao Vlada koja će da se uhvati u koštac sa krizom.

Izmenama u ovom Zakonu o ministarstvima vidimo da ono što se menjalo je da se na prethodna ministarstva dodaju naredna četiri i pošteno je reći građanima da će to poreske obveznike dodatno i koštati. Shodno tome je legitimno pitanje – kakva se to tačno kriza rešava: ekonomska ili kriza apetita SNS i njenih koalicionih partnera? Neka su ministarstva veštački podeljena, neka su ipak i uprkos tome što su potpuno neefikasna opstala.

Ja ću kao neko ko dolazi iz Vojvodine tzv. žitnice Balkana u propadanju da se osvrnem na jedno od tih ministarstava, a to je upravo Ministarstvo za brigu o selu, a o čemu smo malopre razgovarali. Nadležnost tog ministarstva je, citiram: „Sagledavanje položaja sela i seoskog života, kao i negovanje tradicije i tradicionalnog načina života na selu“. Svima ću da nam postavim pitanje – kako je negovanje tradicionalnog načina života na selu postalo bitnije od toga kako će ljude da nam prežive na selu? Nama su sela prazna zato što oni koji se ne odsele u inostranstvo pomoću centralizacije se odsele ili u Beograd ili u Niš ili u Novi Sad.

Mi smo kroz ovo ministarstvo i sad izveštaj Vlade platili 650 seoskih kuća i okućnica za one koji hoće da se vrate na selo, izdvojili smo pare za prenamenu 10 starih domova kulture, zaključili ugovore sa 18 jedinica lokalnih samouprava za poboljšanje prevoza i u to smo uložili nešto malo više od 10 miliona evra. To su naši rezultati. To je u redu.

Istovremeno, Hrvatska je u sklopu sedmogodišnjeg plana od EU dobila više od 25 milijardi evra za regionalni razvoj, 25 milijardi evra, malo li je. Nama ne treba Ministarstvo za brigu o selu. Nama treba ministarstvo koje će da brine o ravnomernom regionalnom razvoju Srbije. Nama trebaju investicije od kojih će građanin Srbije pošteno da zaradi, ali ne one investicije koje će centralna vlast da im nametne, koje će da budu proglašeni projektima od nacionalnog značaja i imati neke skrivene ugovore, poput „Linglonga“ u Zrenjaninu kojem se ustupilo, njima se poklonilo 97 hektara zemljišta, bez nadoknade, znači poklonjeno je, i koje nosi ogromne ekološke rizike.

Inače, mislim da kada ta fabrika počne sa radom, građani Zrenjanina će postati svetski fenomen. Pokazaće kako je moguće živeti bez vode i bez vazduha. Valjda ti građani Zrenjanina najbolje znaju da li im ta fabrika treba ili ne treba i to je suština decentralizacije. Decentralizacija je ključ regionalnog razvoja. Mi do nje ne dolazimo jer živimo u sistemu gde vlada jedan čovek, a svi ostali imamo jedno građansko pravo, a to je pravo da slušamo.

Dobar primer štetne centralizacije je i primer Vojvodine. Vojvodina koja po Ustavu, znači autonomni region, nema svoje izvorne prihode. Zašto? Zato što Zakon o finansiranju, i to kaže naš pokrajinski predsednik Vlade, nije nikad donet zato što nikad nije bio prioritet da dođe na dnevni red u ovom domu. Inače, verujem da ne postoji čuvena struja, dve struje SNS u Novom Sadu, građani ne bi ni znali kako nam se zapravo zove pokrajinski premijer.

Znate, mi u Vojvodini, neki bi rekli severnoj Srbiji, živimo kao Indijanci u severnoj Americi, u rezervatima tik nakon što su proterani. Svesni smo da tako žive i ljudi u Šumadiji dok motaju kablove. Svesni smo da tako žive i građani u Boru, Majdanpeku koji će uskoro da se isele iz svojih domova da bi se otvarala nova rudarska okna.

Umesto živih ljudi, mi postajemo brojke. Mi smo statistički dokaz napretka ove zemlje i rasta BDP, a činjenica je da nas je sve manje i da smo sve siromašniji. Ova Vlada će očigledno nastaviti sa takvom praksom na vrlo ograničeno vreme, a mi ćemo sa druge strane da ponudimo neku našu viziju jednog humanijeg, slobodnijeg i bolje uređenog društva koje je, po nama, izuzetno bitan. Hvala vam na pažnji.

PREDSEDNIK: Reč ima Milenko Jovanov.

MILENKO JOVANOV: Iskreno rečeno, prvo moram da vam se izvinim, budući da smo vrlo malo toga čuli, jer mikrofon je izgleda bio daleko, a vi ste tiho govorili pa…

(Borislav Novaković: Imate dve struje.)

Boro, to je samo 10% struje koja postoji u tvojoj glavi. Evo, vidim i tikove si dobio, koncentriši se, u redu je. Samo lagano, nemoj da se nerviraš, sve je u redu, šta ti je?

U svakom slučaju teza koja se često čuje, već je nekoliko puta danas ponovljena, kako se sela prazne. Pa, hajde da napunimo sela, hajde da se preselimo svi na sela. Zašto nećemo, jel, nam neko brani? Postojao je program Ministarstva koji se odnosio na kupovinu seoskih kuća za mlade bračne parove, tako da, kako bih vam rekao, svako je mogao da izabere da živi na selu. Sami smo izabrali da živimo u gradovima, velikim, manjim, srednjim, kakvim god.

Tako da, u tom smislu mislim da je, blago rečeno, licemerno da sada nekoga ubeđujemo da je dobro i super mu je da živi na selu i treba da se trudimo da što više ljudi ostane na selu, a da smo mi istovremeno otišli da živimo u gradove. Dakle, ako nam se živi na selu, možemo sutra svi da odemo na selo. A da se sela prazne, od kada to datira? Od kada je SNS na vlasti ili to malo duže traje?

Hajde da se vratimo malo više u prošlost. Da li smo mi imali ovde režim koji je smatrao da je poljoprivrednik neprijatelj režima? Jesmo. Zašto? Zato što seljak po definiciji njihovoj nikad ne može da bude proleter, jer svaki seljak ima nešto, a to nešto je previše da bi se bio proleter. Proleteri su bili ključna i temeljna snaga tog režima. Onda smo poljoprivrednicima na selima, upravo toj Vojvodini o kojoj pričate, oduzimali zemljište i gurali ih u fabrike da bi se pravili kombinati i sve ostalo, kako je bilo. Mislite li da je to imalo nekih posledica? Mislite da je to prošlo tek tako? Naravno da je bilo posledica.

Depopulacija je zahvatila ne Srbiju, nego čitavu Evropu, da li je to činjenica ili nije činjenica? Koja zemlja osim Albanije ima prirodni priraštaj u plusu?

(Borko Stefanović: Nema ni Albanija.)

Nema ni Albanija. Ali, to ne mogu da shvatim samo zašto imamo potrebu ono što vidimo da je trend kontinenta na kome živimo, dakle pripisujemo samo zemlji u kojoj živimo? Dakle, to je samo ono što je sporno.

Trudili smo se i pokušavali i pokušavamo, borićemo se za ravnomeran regionalni razvoj, jer ne renovira se bolnica u Kikindi od temelja do krova i svaka prostorija od poda do plafona da bi ljudi odande odlazili, nego da bi ljudi tu ostali da žive. Ne dovodi se fabrika u Vladičin Han da bi ljudi odande odlazili, nego da bi imali gde da rade. Ne dovodi se fabrika u Krupanj da ljudi odlaze nego da ljudi imaju gde da rade itd. Mogu da nabrajam manja mesta po Srbiji do ujutru gde se sve radilo.

Nije tema beogradizacija i novosadizacija, nego da pokušamo da omogućimo ljudima koji žive u unutrašnjosti Srbije da žive bolje. To je opet Plan 20/25 i to takođe možete da pogledate.

Što se tiče pokrajinske Vlade, završili smo sve ono što su ovi pre nas lagali da su radili, lagali da su završili Kamenicu 2, tri puta je otvarali. Na kraju su morali vrata da razvaljuju jer su zbog otvaranja postavljali drvenariju unutrašnju, a onda morali da donose mašine koje nisu mogle da uđu. To su bili njihovi poduhvati. Mi smo završili tu Kamenicu 2, radimo bolnice i u Kikindi i u Zrenjaninu i u drugim gradovima, kupljena oprema, kupljeni ovi aparati za angio-sale.

Eto vam samo u zdravstvu. U infrastrukturi, poljoprivredi, u čemu god hoćete, sadašnja pokrajinska Vlada je nedostižni ideal za pokrajinske vlade koje su bile pre nje, nedostižni ideal.

Nismo formirali lažnu „Tesla banku“ u Zagrebu pa je opljačkali, nismo formirali „Razvojnu banku Vojvodine“ pa je opljačkali. Niko nije pljačkao sa Borovicom na Bulevaru Evrope, pa trčao da se prijavi da prekršajno odgovara, niko to od njih nije radio, takvih stvari nije bilo.

Bilo je to i sada vam je to da je pokrajinski budžet došao do 100 milijardi, a zatekli smo ga na nešto preko 40. Takva vam je privredna Aktivnost u Vojvodini, takva vam je zaposlenost u Vojvodini, tako vam je u Vojvodini sve, a to kroz pokrajinski budžet najbolje možete da vidite, odnosno kroz iznos pokrajinskog budžeta.

Tako da, u svakom slučaju, što se frakcija i struja tiče u SNS, hvala vam što brinete, dobro smo, što i vama želimo, ali brinite vi o vašim frakcijama, mislim da bi bilo mnogo blagotvornije za vas da se pozabavite sobom i da pokušate da svoje probleme rešavate.

Za naše probleme ne brinite, mi ćemo ih rešavati onako kako smo ih uvek rešavali…

(Borislav Novaković: U Ritopeku.)

Molim?

(Borislav Novaković: Šta gledaš u mene?)

Pa zato što mogu da pretpostavim ko tako inteligentno može da dobaci. To nikome drugom ne bi palo na pamet. Pošto dobacuje da je bilo u Ritopeku, čovek koji je bio deo režima koji je Darku Šariću dao Vojvodinu na dlanu, koji je Darku Šariću poklanjao poljoprivredne kombinate, sa kim ste se vozali helikopterima sa Darkom Šarićem po Vojvodini, obilazili zemljišta, obilazili kombinate? Najveći investitori u Vojvodini su bili crnogorski mafijaši u vreme vašeg režima i vi da pričate o Ritopeku?

Jeste i vi rešili da postanete deo političke podrške odbrani Veljka Belivuka? Inače i ovaj njegov pomoćnik, valjda vam je to neki zamenik šefa, kako ga već doživljavate danas, svedočio i ponovo rekao za Svetu Vujačića da mu je deda, da ga je vodio po „Gotik“ klubu i ne znam ni ja gde. Da li i to verujete? I da mu je bio na svadbi 1981. godine iako je rođen 1989. godine, u to verujete? Dobro, neko veruje u Deda Mraza, šta da radimo.

U svakom slučaju, da se vratimo na ono što jeste bila tema. Dakle, niko nam ne brani da živimo na selu, niko nam ne brani da se bavimo poljoprivedom, niko nam ne brani da svojim primerom pokažemo da verujemo u ono u šta govorimo, ali živeti u gradu, a pričati o tome kako je divno živeti na selu i kako je jako važno da svi na selu živimo, malo je licemerno. Hvala.

PREDSEDNIK: Marinika Tepić, povreda Poslovnika.

MARINIKA TEPIĆ: Poštovani predsedniče Narodne skupštine, smatram da ste prekršili član 107. stav 1. zato što ste morali opomenuti prethodnog govornika da je prekršio dostojanstvo Narodne skupštine time što je ovde iznosio ne samo ne istine, već i lažne krivotvorene i krivične teške optužbe na račun opozicije, a vi takođe i lično, a i svi koji ovde sede u sali znaju da to nije tačno.

Trebalo je da prethodnog govornika upozorite i prekinete ga kada je pominjao Ritopek na način da imputira saradnju opoziciji, jer vi dobro znate i morali ste reagovati da je funkcioner SNS rekao i pitao se ko je omogućio iz vlasti da se asfaltira put do kuće u Ritopeku, Belivukovog klana. Ne mi iz opozicije, to je mogao samo neko iz vlasti i vi morate na to da reagujete.

Apsolutno morate na to da reagujete i da prekinete više ovu tiradu koja traje od juče, da se Belivukov klan pripisuje nekome, bilo kome ili svakome iz opozicije, a znamo čije je „čedo“, znamo kako se razvijao, znamo kako se štitio i znamo kako je na kraju moralo da dođe do hapšenja. Moralo nevoljno, a ne voljno.

Ja vas molim da ne dozvolite više da se ovakve stvari dešavaju, to nema nikakvog smisla. Dajte da pričamo o argumentima. Ovo su činjenice koje su izrečene i vi ste sigurno informisan čovek i znate, ponoviću, da je vaš funkcioner SNS, predsednik opštine rekao da je neko iz vlasti omogućio Veljku Belivuku da asfaltira put do klanice kuće u Ritopeku, ne mi iz opozicije.

Nemojte onda da dozvolite da se ovakve stvari dalje šire. Hvala.

PREDSEDNIK: Znači, s obzirom da ste ovo iskoristili za repliku, u formi pitanja meni.

Što se tiče reagovanja na ono što ste izgovarali vi, vi koji sedite u tim klupama, ne znam, vi lično da li ste bili na sednici juče i danas, da čujete kako iz tih klupa, iz tih klupa, samo su ode krenule u slavu Veljka Belivuka, koji je proglašen praktično za simbol istine, časti, poštenja, svega najlepšeg i najboljeg.

Onda, kada čujete da se neko sa tim ne slaže, nego naprotiv misli da je to jako loše, da je to užasno, onda morate da prihvatite da postoji takva vrsta reakcije. Morate da prihvatite takva vrsta reakcije. Ne misle svi kao vi da je to divan čovek, da je sve što je izgovori zlata vredno itd.

Ovo drugo što ste pričali, ja ne znam gde ste vi to čuli. Na ovoj sednici niste sigurno. U svakom slučaju, na dobacivanje iz ovih klupa reagovao je i Milenko Jovanov. Da nisu vikali ovde, iz prvog reda, u kom sedite i vi, vikali, tako je i to sam čuo i nisam vam delio opomene, kao što ste primetili, niko nije trpeo meru zbog toga što se ponaša na taj način, a vi pričate sve vreme. Vičete i galamite sve vreme, čak sam čuo da ste u međuvremenu, tokom dana dok sam imao susret sa predsednicom Skupštine Crne Gore i vikali i muziku puštali, pa opet niste dobili nikakve opomene na taj način. I sada kažete šta, da neko nema pravo da reaguje na takvo ponašanje. Ne, može da reaguje.

Dakle, ne smatram da sam prekršio bilo šta. Ako me pitate za informisanost, da, znam ko je kompletan Belivukov klan poslao iza rešetaka gde se danas nalaze, to znam, to zna cela Srbija i kome oni upućuju pretnje, koje posle vi, ne samo da podržavate, nego i prenosite u Narodnoj skupštini.

Dakle, informisan, pitali ste da li jesam, jesam i to znaju svi u ovoj zemlji.

Da li vi hoćete da se mi izjasnimo?

(Marinika Tepić: Hoću.)

Hoće, izjasnićemo se.

Ko se još javio za povredu Poslovnika?

Vi niste, niko više nije.

Onda ćemo da vodimo računa o prijavljenima za reč.

Dakle, gospodine Veselinoviću, vi ste onda sledeći.

Možete dobiti reč, izvolite.

JANKO VESELINOVIĆ: Poštovani narodni poslanici, dragi građani Srbije, ono što bih hteo, čisto radi informacije koju bi trebala da ima poslanička većina jeste da se predsednik njihove stranke sutra ili ovih dana sastaje sa Eskobarom. Čisto oko prebacivanja toga da opozicija ima neku saradnju iza vas, sa nekim sa zapada.

Sa druge strane, voleo bih u ove tri i po minute da kažem radi građana Srbije o čemu mi ova dva dana pričamo.

Ovde je na dnevnom redu zakon o izmeni Zakona o ministarstvima i dragi građani Srbije, SNS sa svojim koalicionim partnerima je u ovo teško vreme kataklizmičko vreme, vreme pred treći svetski rat i za vreme trećeg svetskog rata kada vi dragi građani sastavljate kraj sa krajem, umesto 21 ministarstva planirala da formira 25 ministarstava. Četiri nove fotelje. To je 28 ministara zajedno sa predsednikom Vlade kada ta Vlada bude formirana, pošto su dva ministra vez portfelja.

Kada je neko pre onog tamo prvog, odnosno drugog rata gradio ovu zgradu, postojao je neki arhitekta, rekao je – recite nam, koliko će ovde biti najviše moguće ministara. Verovatno je neko rekao – pa, evo, 20 maksimalno. I on je isprojektovao mesta za 20 stolica. Pa gde ćete vi ljudi sedeti. Pitaju vas građani Srbije – da li ste vi normalni? Da li ste vi normalni, zašto trošite sredstva građana Srbije iz poreza, iz akciza, iz raznih drugih nameta, umesto da ih upotrebite za lečenje bolesnih građana, da ih upotrebite da okrečite neku školu. Zašto pare bacate za ministarske fotelje, za vozače, za rotaciona svetla, za blinkere kako volite da ih zovete i kako ih često koristite. Pa vi ćete se između sebe sudarati po gradu kada 28 vozača sedne u vozila sa blinkerima. Zamislite pometnju u Beogradu. Pa šta radite ljudi, pitaju vas građani Srbije? Zašto razbacujete sredstva? Pa vi imate ministarstava koliko tri zemlje u okruženju imaju ministara. Zašto to radite? Mi vam to najdobronamernije savetujemo.

Nemojte rasipati sredstva građana Srbije. Uložite ta sredstva u škole, uložite ta sredstva u sela, ali ne tako što ćete dati Krkobabićima resor koji su uništili, „Poštu“, uništili penzionere, oteli im penzije i sada im dajete da dokusure srpsko selo.

Dakle, zašto ne uložite sredstva u poljoprivredu? Zašto ne asfaltirate neki put na selu? Zašto ne rešite vodovod u Zrenjaninu? Zašto ne rešite neka druga pitanja, umesto što dajete portfelj nekom ko će se baviti investicionim planom. Zar nema dovoljno sredstava… potrošio sam vreme, jel?

PREDSEDNIK: Da, odavno.

Ali ste završili rečenicu, to je važno. Pošto kažu ovim na vašim medijima da nikako da završite rečenicu, ne dam ja. Bilo je 40 sekundi duže.

Gospodine Krkobabiću, hoćete repliku? Dva minuta.

STEFAN KRKOBABIĆ: Hoću repliku, jer sam još jednom pomenut.

Znate kako, ovo nije 14. kongres saveza komunista Jugoslavije. Ti koji su govorili na tom 14. kongresu saveza komunista Jugoslavije danas su velike demokrate. Šta možemo da očekujemo od delegata, a na propalom kongresu, propale političke partije? Tada su se znate za šta borili? Borili su se da nam političke partije više nisu potrebne. Danas im smeta PUPS, danas im smeta Krkobabić, danas im je Vučić kriminalac, a 2012. godine to je sve bila demokratija. Nemojte ljudi da dođete u ovaj dom i onda svedemo priču na to da li nam treba 20, 25. Zna mandatarka koliko njoj treba ministara.

Čekajte drage kolege, vi ste tako kulturni, ja vam nisam ništa dobacivao. Jel možemo da se saslušamo? Zna Ana Brnabić koga ima nameru da predloži i zna koji je to broj ljudi, a mi smo sveli na to da li je to fotelja, nije fotelja, da li je blinker ili nije blinker.

Hajde da uozbiljimo ovu raspravu. Ovde se priča koalicija Aleksandra Vučića ima, ne znam ni ja, pet, šest koalicionih partnera, na određenim listama je bilo 50 stranaka, 50 pokreta, pa ušli ovakvi, izašli onakvi. Ne znaju ni gde su pošli, ne znaju ništa.

Molim vas, hajde da uozbiljimo raspravu, mi je nismo svodili na ličnu raspravu, ali dobro, opet kažem jednu stvar. One koje spominju očito im zbog nečega smetaju, videćemo zašto smetaju. Izvinjavam se predsedniče.

PREDSEDNIK: Sve je u redu. Hvala.

Gospodine Jovanov, izvolite.

MILENKO JOVANOV: Ponovo se vraćamo na temu broja ministarstava, ali, opet mislim da nema legitimiteta za kritiku, jer 2007. godine, to je ona ponoćna Vlada, druga Vlada Vojislava Koštunice…

PREDSEDNIK: Ne mora valjda na svakih 15 sekundi da se dobacuje. Odslušajte bar malo, pa onda reagujte.

MILENKO JOVANOV: Nije problem što dobacuju, nego je problem što ja moram izgleda baš sve što sam rekao ovde da ponavljam sto puta. Meni nije teško, ali ako vas nije sramota, što bi mene bilo sramota da ponavljam?

Da, to je bila stranka u kojoj sam ja bio član. I šta je sporno? I šta sad, vi mene podsećate na ono što ja znam? Hvala vam što me podsećate na ono što ja znam.

Hoćete još nešto da me podsetite?

Ja bih vas podsetio na vašu prošlost, ali, nažalost, nemate je.

Ono što je poenta, to je da je ta Vlada imala 23 ministarstva i jednog ministra bez portfelja, to je bio lider koalicije koja je ušla ovde kao ujedinjeni pa se posle razjedinila. Tada nisu bila problem rotaciona svetla, oni se nisu sudarali po Beogradu, za njih je bilo dovoljno mesta u onoj staroj zgradi Skupštine, itd, itd.

Samo je ključno pitanje – kako ono što je bilo dobro tada, a saglasni ćete biti da jedno ministarstvo nije drastična razlika u odnosu na taj period, dakle, sve ono što je bilo tada dobro, sada odjednom ne valja i sada je odjednom problem?

Još jedna stvar. Ovo ovde ne potiče iz vremena kada je Ilkić projektovao zgradu, ovo je nekoliko puta menjan ambijent. Ovaj konkretno potiče od pre desetak godina kada je Skupština počela da zaseda opet u ovoj zgradi, jer je Skupština bila spaljena 5. oktobra. Kada sve saberete i oduzmete, nije ovo neko projektovao da bi odredio broj ministarstava ili najviši broj ministarstava.

Opet kažem, hajde da budemo bar toliko korektni da ono što smo sebi dozvolili i ono što za sebe smatramo da je u redu, da to ne kritikujemo kada je sa druge strane. Dakle, 23 ministarstva i 24. ministar bez portfelja za realizaciju nacionalnog investicionog plana su bila u toj Vladi, sve ukupno 24, a ovde se predlaže 25. I sada je ovo nešto što će izazvati potpuni haos?! Pri tom, okolnosti su sada, saglasan sam, teže, ali je i ono bila Vlada koja je bila pred krizu, a onda je došla Vlada Mirka Cvetkovića koja je imala još više ministarstava, koja je bila u krizi od 2008. do 2012. godine, dakle, svetska ekonomska kriza i sve ono što je posledično išlo. Nijedan argument nije važio u ono vreme, ali danas očigledno dobija na značaju, kada treba reći sve ono što je kasnije rečeno, bez ikakvog osnova. Hvala.

PREDSEDNIK: Vi niste pomenuti.

Tumačenje? Ali zaista nije bilo ništa negativno.

Reč ima Jelena Žarić Kovačević.

JELENA ŽARIĆ KOVAČEVIĆ: Uvaženi predsedniče Orliću, dame i gospodo narodni poslanici, poštovani građani Srbije, kada govorimo o Zakonu o ministarstvima, dobra je prilika da podvučemo crtu i da kao narodni poslanici, ali i građani na koje se jednako odnose svi zakoni, možemo da damo mišljenje o tome na koji način su radila ministarstva, da ih ocenimo, ali, sa druge strane, i da kažemo šta mislimo o predlogu koji je pred nama.

Ovom pitanju, složićete se, treba pristupiti sa visokom dozom ozbiljnosti, jer su ministarstva ta koja će sutradan biti zadužena za obezbeđivanje boljih uslova za život i rad u Srbiji.

Kažemo – očekujemo Vladu kontinuiteta. I mnogi opozicioni političari su različito gledali na izjave nekih od nas iz SNS, to su kritikovali ili čak zloupotrebljavali.

Reći ću vam šta znači, odnosno šta podrazumeva Vlada kontinuiteta - skup resora i odgovornih ljudi koje mi želimo na njihovom čelu koji će obezbediti brži ekonomski i privredni rast i razvoj, ali i očuvanje mira i stabilnosti, kako finansijske, tako i političke.

Ako uzmemo u obzir rezultate koje je postigla aktuelna Vlada ili prethodna Vlada, na čelu sa Anom Brnabić, ništa drugo ne bismo mogli ni da očekujemo. Lestvica uspeha odavno je podignuta i iz godine u godinu mi nižemo rezultate na svim poljima, u svim oblastima, i to brzinom kojom to nije bilo moguće pre 15 ili 20 godina. Upravo smo stvorili šansu da Srbija bude među najrazvijenijim zemljama Evrope i tu šansu smo i iskoristili.

Ako pomenemo samo deo rezultata, a svakako neću imati dovoljno vremena da govorim o svim rezultatima, ali mogu da postavim pitanje – zašto je loše da želimo ili da govorimo o Vladi kontinuiteta? Osvrnite se oko sebe, krenite kroz Srbiju, vidite puteve, pruge, bolnice, kliničke centre koji su podignuti, vidite fabrike, naučno-tehnološke parkove, investicije kakve Srbija nikada nije imala. Prođite kroz opštine u kojima sada ne postoje nezaposleni, zbog čega se investicije preusmeravaju. Budite svedoci novih gasovoda, naftovoda, novih kapitalnih projekata koje smo započeli, a nova Vlada će ih završiti. To je Vlada kontinuiteta.

Sa druge strane, potpuno bez osnova, spočitava nam se veći broj ministarstava kao jedno loše rešenje koje navodno nameće SNS da bi zbrinula kadrove i iskoristila resore zbog pronevere para. Ako vidite koji političari o tome govore i na koji način su diskutovali, možete zaključiti da su upravo oni ti za kojima se vuku repovi afera, kršenja zakona, ispumpavanja para iz raznih preduzeća, pa nije ni čudo što polazeći od sebe imaju takav stav.

Takođe, pojavila se i naknadna pamet pa sada oni koji su učestvovali ranije u vladama koje su brojale više od 25 ministarstava, sada su za to da Vlada ima manje ministarstava.

Rezultati se vide i građani ih prepoznaju. Borba za Srbiju, koja je svakodnevna, se vidi. Želimo jaku Srbiju i svoju, onu koja nije podložna uticajima ni ucenama, a to je najteže ostvariti. Želimo mir i stabilnost. Želimo da budemo samostalni i nezavisni u vođenju države i da narod koji je dao legitimitet vlasti vrši vlast.

Slušamo građane, obraćamo pažnju na njihove potrebe i zajedno sa njima hvatamo se ukoštac sa izazovima koja pred nas stavljaju ili međunarodna kriza ili situacija na Kosovu i Metohiji ili naša jednostavno sposobnost i odgovornost koju moramo pokazati u vršenju vlasti.

Da bismo to obezbedili, potrebna nam je jaka Vlada sa resorima koji su predloženi upravo sa ovakvim Predlogom zakona o izmenama i dopunama Zakona o ministarstvima, potrebni su nam ljudi koji će biti na čelu tih ministarstava, koji će misliti dobro Srbiji, koji će raditi za Srbiju, koji će nastaviti započetu borbu i izgradnju i jačanje naše zemlje. Moramo da prebrodimo sve krize, da idemo napred u nove investicije, u veće plate i penzije, u nova radna mesta i u bolje uslove za život u Srbiji.

Zbog svega što sam navela, pozivam koleginice i kolege narodne poslanike da podržimo ovaj predlog zakona, kako bismo krenuli korak dalje u izboru Vlade Srbije. Hvala.

PREDSEDNIK: Hvala.

Reč ima Zoran Zečević.

Preostalo vreme poslaničke grupe je 6,32.

ZORAN ZEČEVIĆ: Hvala, poštovani predsedavajući.

Poštovane koleginice i kolege narodni poslanici, poštovani građani Republike Srbije, dragi moji srpski rode razbacan po Balkanu, Evropi i svetu. To kad kažem moj srpski rode, jednako mislim na Srbe pravoslavce, Srbe katolike i Srbe muslimanske veroispovesti, odnosno islamske veroispovesti, kao i Srbe ateiste.

Poštovani građani, vi ste svedoci da se dva dana raspravlja oko jedne teme, a to je da ne mogu da se sadašnja vlast i bivša vlast dogovore čiji je Šarić, čiji je Belivuk. Ja bi ih zamolio da to urade mimo ovih poslaničkih klupa, jer građani Srbije nas nisu ovde poslali da slušamo ko je sarađivao sa Šarićem, a ko je sarađivao sa Belivukom. To je tema za neko drugo vreme.

Dok vi o tome razgovarate na jednom nivou koji ne zaslužuje ovaj parlament, ultimatumi stižu sa Zapada, kaže – Kosovo da se reši do decembra. Umesto da raspravljamo o vitalnim stvarima za opstanak ove države i njenih građana, mi raspravljamo o temama koje nisu za ovaj parlament. Umesto da pomognemo predsedniku Aleksandru Vučiću, umesto da pomognemo aktuelnoj vlasti da se uhvati ukoštac sa rešavanjem ovih problema, a najbolje će se uhvatiti ukoštac da ste poslušali da se formira ministarstvo za Kosovo i Metohiju.

Umesto toga, poštovani građani Republike Srbije, aktuelna vlast formira ministarstvo za javna ulaganja.

Mi svi dobro znamo da se time bavila vladina Kancelarija za upravljanje javnim ulaganjima. I tako kako su ulagali, dovedeni smo u jednu vrlo katastrofalnu situaciju u svim oblastima. Nemojte da se iščuđujete samo kroz zdravstveni sistem koliko je prošlo novca i para, pojedini ljudi su se obogatili. Igrom slučaja znam da predsednik Aleksandar Vučić zna tu stvar i da kaže da je polovina materijala koju je obezbedio zdravstvenim ustanovama završila u privatnim apotekama. Formirali ste još jednu novu mafiju koja se zove farmaceutska mafija. O tome ćemo raspravljati i pričati. Ovo je put da će zaposleni u Republičkoj direkciji za imovinu polako prerasti u Ministarstvo i postaće ministri.

U našem budućem radu Zavetnici će postavljati konkretna pitanja. Nas interesuje gde se troši naš novac, u koje svrhe i ko se na leđima građana Republike Srbije obogatio. A vi gospodo, pričajte priče, dogovarajte se i na kraju se dogovorite čiji je Šarić, a čiji je Belivuk? Hvala lepo.

PREDSEDNIK: Reč ima Aleksandra Tomić.

ALEKSANDRA TOMIĆ: Uvaženi predsedavajući, poštovane kolege poslanici, i juče i danas evo pokušavamo da ovde između sebe, kolege, diskutujemo o tome koja je to u stvari politička platforma kao odgovor na svetske izazove koji očekuju Republiku Srbiju, odnosno novu Vladu i koji je to predlog od strane opozicionih stranaka, i verujte mi da ne možemo uopšte da nađemo to rešenje, jer osnovni argumenti o kojima danas razgovaramo, na koje je napad uopšte, na izmenu i dopunu zakona, je pre svega broj ministarstava, a onda je Ministarstvo za Kosovo i Metohiju.

Znači, mi imamo Kancelariju za Kosovo i Metohiju i ako neko ne zna, može da vidi na osnovu njihovih izveštaja da je od 2016. godine do danas uloženo preko 10 milijardi dinara za javna ulaganja, znači iz budžeta kada ulažete to su javna ulaganja, na teritoriji Kosova i Metohije.

Nama je interes da nemamo Ministarstvo za Kosovo i Metohiju koje će da učestvuje u radu institucija tzv. republike Kosovo, zato što smo mi to imali kao primer do 2012. godine, ako se sećate, i Ministarstvo za Kosovo i Metohiju, koje je u stvari imalo kod sebe finansiranje privremenih organa na Kosovu. Znači, tako su se zvali, privremeni organi. Samim tim, vi ste na određeni način učestvovali i u finansiranju određenih aktivnosti koje je tzv. Kosovo radilo.

Prema tome, mi smo ovakvim predlogom koji još od 2013. godine od Briselskog sporazuma funkcioniše i daje svoje rezultate, zato što osnovni izazov kojim je Republika Srbija negde sada pod pritiskom je očuvanje života i naših sunarodnika na teritoriji Kosova i Metohije, očuvanje mira na toj teritoriji, očuvanje teritorijalnog integriteta kada su u pitanju međunarodni sporazumi i međunarodne institucije i zalaganje za teritorijalni integritet da se poštuje, kao što se poštuje i za Ukrajinu i sve ostale države, tako da se poštuje i za Srbiju.

Iako to ne važi, iako smo mi svedoci dvostrukih aršina kada je u pitanju međunarodna zajednica i dvostrukih standarda kada je u pitanju Srbija, ali naše je da se borimo za to i da budemo proaktivni, a ne da čekamo i da isterujemo bilo koga ko želi da priča o tome i da dođemo do toga da ne daj bože nam se desi neki novi Rambuje.

Znači, mi smo kao država pokazali koliko smo odgovorni, i to zahvaljujući gospodinu Vučiću, koji je od 2012. godine, kada je preuzeo odgovornost zajedno sa SNS, težio da promeni sliku o Srbiji kada je u pitanju ova tema, da ih čuje kada uđe i na Istok i na Zapad, kada je u pitanju Kosovo i Metohija. Mislim da smo u tome uspeli, bez obzira na sve pritiske da razgovaramo i u Vašingtonu i u Moskvi i u Briselu na određeni način gde ćemo svoje nacionalne interese da zastupamo na najbolji mogući način, da bi očuvali živote i mir i stabilnost ljudi koji žive na Kosovu i Metohiji.

Doslednost odluka kada je u pitanju odnos prema Ruskoj Federaciji, takođe jedan od izazova koji je jako važan i koji će ovu Vladu, novu Vladu sačekati, zatim ubrzane evropske integracije, u kojima je na evropskom putu Srbija zaista otišla daleko, jer bez obzira na sve pritiske koje imamo, ne može da se ospori uspeh koji smo kao država postigli kada su u pitanju i klasteri i pregovaračka poglavlja i gde smo u mnogim oblastima na mnogo višem nivou nego same članice Evropske unije.

I ono što je najvažnije, kao jedan od najvažnijih izazova, to je energetska kriza i kriza hrane koja čeka ceo svet, a očito energetika se pokazala kao jedan od najvažnijih političkih instrumenata da se redefinišu praktično odnosi bilateralni i Istoka i Zapada i pošto je Srbija mala i nezaštićena, ona mora da se bori za svoje nacionalne interese na određeni način i da dokazuje sve to i Istoku i Zapadu.

Ono što je, mislim, svima nama važno, to je da rezultati globalne politike u stvari se pokazuju kroz ekonomiju, kroz svakodnevni život svih građana Srbije. Mislim da smo tu pokazali da smo kao država krajnje odgovorni prema svakom građaninu, pogotovo kada su u pitanju plate i penzije i kada su u pitanju strane direktne investicije. Mislim da u budućnosti ovakav redefinisan oblik organizacije Vlade na određeni način daje veliku podršku i Aleksandru Vučiću i Ani Brnabić da sve ove ciljeve, kao adekvatan odgovor na izazove, jednostavno damo kao jednu podršku, da u budućnosti zaista preživimo ove teške godine na najbolji mogući način, sa što manje štete i da budućnost ostavimo mladima. Inače, za vašu informaciju, u protekle dve godine u Srbiju se vratilo 95.800 ljudi iz inostranstva, od toga preko 30% mladih, koji su našli, naravno, ovde posao u svojim kompanijama, domaćim i stranim, i koji zaista pokazuju jednu tendenciju želje da se vrate u Srbiju, jer imaju na šta i da se vrate.

Sve ovo o čemu smo danas pričali i što čujemo je, s druge strane, kada su u pitanju mladi, neka priča od pre 10, 15 godina. Mislim da treba da promenite tu mantru, jer svakodnevni život pokazuje potpuno nešto drugo. Mislim da ono što će SNS podržati ovakav predlog zakona i dati podršku jednostavno premijeru da sledeće nedelje ima prilike da objavi koji je to kabinet, koji su ti kadrovi, da se nosi u najgore vreme u kojem Srbija treba zaista da očuva svoje državne i nacionalne interese, mislimo da će biti od velikog značaja. Mislim da biste trebali, bez obzira na poziciju opozicije i opozicionih stranaka, da zarad nacionalnih interesa i nacionalnog jedinstva podržite te predloge i glasate, jer ćete time poslati snažnu poruku i Evropi i Istoku i Zapadu, da Srbija ima čemu da se nada, da ima čemu da održi svoj život i svoju državnost na teritoriji Kosova i Metohije. Hvala.

PREDSEDNIK: Hvala.

Reč ima Dragana Miljanić.

Vreme poslaničke grupe je 3.07 minuta.

DRAGANA MILjANIĆ: Poštovane kolege, poštovani predsedavajući, Srpska stranka Zavetnici postavila je juče jedno pitanje, a to je – čemu služi ministarstvo gospođe uvažene Gordane Čomić? Nažalost, nismo čuli odgovor na to pitanje. Zatim je kolega Jovanov uspeo nekako od 193 članica Ujedinjenih nacija da pronađe i tu jednu državu koja u svojoj javnoj upravi ima Ministarstvo za dijalog. To je, dakle, bila država Senegal, međutim, kolega je zaboravio da kaže ili propustio da kaže da je Ministarstvo za dijalog u Senegalu zapravo ministarstvo koje je u okviru Ministarstva za rad. U tom ministarstvu vodi se dijalog između poslodavaca i sindikata. Je li tako? Bilo bi sjajno, kad smo već krenuli da imitiramo Senegal, da smo onda u potpunosti prekopirali to njihovo ministarstvo, jer je jasno da naši zaposleni svakako imaju mnogo veće probleme nego što ih imaju nevladine organizacije u Srbiji.

S druge strane, možemo slobodno da zaključimo da sve što smo juče pitali ni na jedno pitanje nismo dobili odgovor, ni kako smo uspeli nekako da spojimo obrazovanje sa turizmom, ni Ministarstvo za informisanje sa telekomunikacijama, na žalost ništa od toga nismo uspeli da saznamo. Čuli smo ko je u kom klanu spominju se nekakvi tabloidi i tako dalje, tako da možemo da zaključimo definitivno da to pitanje i dalje stoji, dakle, čemu služi to ministarstvo i koja je njegova svrha.

Što se nas tiče postavljam još jednom to pitanje i nadamo se da ćemo dobiti odgovor na to pitanje. Hvala.

PREDSEDNIK: U redu, hvala.

Reč ima, Dubravka Filipovski.

DUBRAVKA FILIPOVSKI: Poštovani predsedniče Narodne skupštine Republike Srbije, kolega Orliću, poštovane koleginice i kolege narodni poslanici, juče i danas smo od predstavnika opozicije čuli neutemeljene kritike, netačne informacije, pokušaje da se ospori rezultat vladajuće koalicije koji je u ovim okolnostima evidentan i negde bih rekla da je to matrica njihovih prethodnika, ali da su samo akteri drugačiji.

Međutim, zarad istine i zarad i današnje informacije koju je preneo šef poslaničke grupe Aleksandar Vučić – Zajedno možemo sve, kolega Milenko Jovanov da je Ivan Todosijević osuđen prvostepeno na godinu dana, kao i činjenice da je i danas Aljbin Kurti iskoristio priliku da napadne predsednika Srbije Aleksandra Vučića. Želim pre svega, zbog građana Srbije, da podelim jednu informaciju sa njima.

Naime, jedna od političkih organizacija ili pokreta koja je zadobila poverenje u ovom visokom domu posle poslednjih izbora i koja je ovde prisutna, glasala je da DPK Hašima Tačija uđe u liberalnu organizaciju partija jugoistočne Evrope. Tu informaciju smo saznali od jedne druge opozicione stranke koja je rekla da je bila time iznenađena i da su se i mnogi predstavnici stranci na tom skupu pitali kako je moguće, da li je ovo tačno. Tačijevci su se hvalili, a oni su sumnjali i pitali da li je Hašim Tači i dalje optužen u Haškom tribunalu na šta su oni odgovorili da jeste, ali da se stvari odvijaju u pozitivnom pravcu. U kakvom pozitivnom pravcu to je pitanje za njih? Ne želim da govorim o kome je reč da ne bih izazvala repliku, ali sam smatrala da je to važna informacija koju treba da podelim sa građanima Srbije da bi jednostavno još jednom shvatili kakva je u stvari verodostojnost svega onoga što smo čuli juče i danas od pojedinih predstavnika opozicije.

Što se tiče Predloga zakona o Ministarstvima potpuno je jasno da je to istovremeno poslednji i važan korak u formiranju nove Vlade, Vlade koja će očigledno raditi u teškim i nametnutim okolnostima i koja će biti suočena sa brojnim spoljno-političkim, ali i unutrašnjim izazovima.

Smatram da se pred budućom Vladom nalaze tri važna zadatka. Prvi je naravno i najvažniji očuvanje nacionalnih interesa, drugi je da se očuva politička stabilnost, da se očuva finansijska, privredna, energetska bezbednost, a treći, po mom mišljenju isto tako bitan jeste da se očuva privredni potencijal i to neće biti ni malo lako. Neće biti lak zadatak i neće biti ni lakih rešenja. Svi smo svedoci da Srbija na žalost trpi pritiske na dnevnom nivou zbog toga po mom mišljenju nije vreme za populizam, nije vreme na manipulacije, već političku korektnost i konkretne predloge.

Na žalost juče i danas smo mogli da čujemo i netačne podatke o tome kako se danas u Srbiji živi. Oni koji su o tome govorili ne žele da pogledaju zvaničnu statistiku Eurostata i kažu kako se danas Srbija uspešno bori sa poskupljenjem hrane, sa inflacijom u odnosu na mnoge zemlje EU koje imaju mnogo više novca i mehanizama da se zaštite.

Svi oni koji su juče i danas govorili i o urušavanju institucija, vrlo dobro znaju da institucije Republike Srbije rade u interesu građana i građanki Srbije na najbolji način u datim okolnostima. Svi oni koji su, odnosno predstavnici opozicije koji su juče i danas iznosili kritike neka se samo sete kolika je bila minimalna plata pre deset godina, kolika je bila nezaposlenost, kakva je bila infrastruktura, koliko su novca u budžetu ostavili 2012. godine. Danas nema grada u Srbiji u kojem nije otvorena neka fabrika, a o tome govore i investicije koje uprkos sve opštoj krizi i dalje rastu.

Na kraju želim da kažem da za mene nije važan broj ministarstava, odnosno nije važna forma nego je važna suština. Dakle, nije važan broj ministarstava nego je važan program koji će ta ministarstva sprovoditi i rezultate koji će postići. U danu za glasanje podržaću ovaj predlog zakona.

PREDSEDNIK: Hvala vam.

Reč ima, Nenada Mitrović.

NENAD MITROVIĆ: Dame i gospodo narodni poslanici, poštovani građani Srbije, jedini mogući patriotizam danas u Srbiji je prosvećeni demokratski patriotizam koji je zasnovan na tri principa. Prvi princip je red u državi. Drugi princip je pravda u društvu i treći princip je odgovornost u politici. To je ujedno i program DS u koji smo ubeđeni da će sa tim principima narod u Srbiji imati kvalitetniji život i izgledniju budućnost.

Imperativ svakog političara je da živi život sličan, isti ili pod navodnicima, nešto malo bolji od građana koji su ga birali. Onog trenutka kada političari po bogatstvu se odvoje od naroda koji ih je birao nastupa klasna borba. To nije dobro ni za narod, ni za političare. Vi, ovim zakonom gde ćete izglasati 25 ministarstava, odnosno 25 ministara plus premijera, verovatno i zamenika premijera, vicepremijera, i ministre bez portfelja sa foteljom, dovodite u situaciju političare da još bolje žive i dovodite u situaciju narod da živi još teže.

Sada ću vam dati primere nekih država gde su političari vrlo odgovorni prema svom narodu i na neki bolji način vole svoju državu od vas na vlasti. Japan, ima 127 miliona stanovnika.

Zakonom je ustanovljeno da mogu da imaju samo 14 ministarstava, izuzetno u slučajevima kada se digne neki talas, kada bude zemljotres, kada ih neko gađa bombama atomskim, kada postoji neka nacionalna, odnosno teška zarazna bolest koja je pogodila Japan, oni mogu da podignu broj ministarstava na 17.

Japan ima i cara, vrlo zanimljivo, možda znate, možda ne znate sa ograničenom političkom moći, za razliku od stranke na vlasti koja ima cara sa neograničenom političkom moći.

Kada bi se napravila proporcija između broja stanovnika Japana i broja ministarstava i predloga vašeg zakona i broja ministarstava, vi da vladate u Japanu imali bi 500 ministara, plus zamenike ministara. Garantujem vam da „Tojota“ i „Mazda“ ne bi mogli da proizvedu samo automobile za te ministre, zamenike ministara i državne sekretare.

(Veroljub Arsić: Bravo!)

Hvala vam. Hvala vam na iskrenosti.

Druga zemlja, isto naš veliki prijatelj, jedna uređena, respektabilna zemlja, Turska. Ona ima 85 miliona stanovnika i ima 20 ministarstava, premijera, i vicepremijera. Često predsednik države Turske dolazi, pa trebali ste barem nešto od njega da naučite.

Hajde da uzmemo malo bliže zemlje koje su ovde do nas. Austrija. Ona ima samo devet miliona stanovnika, a ima 11 ministarstava.

Da se vratimo na ono što ste govorili i juče i danas.

Samo budite mirni, samo budite mirni, ja sam vrlo iskusan čovek i ne odgovaram na provokacije.

Vlada Mirka Cvetkovića je imala samo 24 ministarstva, jer je donet Zakon o ministarstvima koji broji 24 ministarstva. Verujte mi da poznajem to vreme, jer u to vreme Vlade Mirka Cvetkovića bio sam i predsednik opštine i znam kako funkcioniše.

Tada sam postavio sebi najmanju platu u Srbiji, svestan da dolazi teška ekonomska kriza i svestan da političar ne sme da živi bolje od svoga naroda kada je kriza. Svesni te situacije i 2011. godine, napravljena je rekonstrukcija Vlade Mirka Cvetkovića gde je ministar ekonomije i prvi potpredsednik Vlade isteran iz Vlade. Jedan od onih koji su i krivci, a zove se Mlađan Dinkić, koji su i krivci za gubljenje radnih mesta i za otpuštanje velikog broja radnika.

Mi iz Demokratske stranke smo znali da ćemo platiti političku cenu 2012. godine, za loše kadrovanje i za loše ljude koje smo postavljali u Vladi.

Svaki član Demokratske stranke kao i vi koji ste tada bili stranka u nastajanju se radovala, jer ste obećavali da ćete konačno da pročistite srpsku političku scenu, da više nikada niko neće se okoristiti o politici. Mi smo bili spremni da izgubimo vlast kako bi vi uradili to što treba da uradite i kako bi se sreli u nekom vremenu ponovo da napravimo državu u kojoj niko od političara neće da krade minute mladim ljudima. Kad, ne leži vraže, svi protiv kojih su se provoborci SNS i pravi članovi Demokratske stranke borili su prešli kod vas, a to su Mlađan Dinkić, Goran Vesić, Nebojša Krstić, Siniša Mali, Jelena Trivan, Gordana Čomić, i svi ti su odgovorni za ekonomski sunovrat ove zemlje.

Zato gospodo, poslanici SNS, kada god pričate loše o Demokratskoj stranci znajte da pričate samo o vašim članovima, o Goranu Vesiću, o Nebojši Krstiću, o Mlađanu Dinkiću, o Siniši Malom i Gordani Čomić. O vama pričate, ne o Demokratskoj stranci, jer Demokratska stranka se očistila od takvih kadrova. Sa takvim iskustvom otvorila je četvoro oči i više nikada neće dozvoliti da takvi ljudi budu u politici Demokratske stranke.

Opet da se vratimo malo na temu. Znam ja kako je funkcionisala prethodna Vlada. Sednica svake Vlade je trajala pet minuta. Kada ste imali neka posla, trajala je i deset minuta. Zamislite sada, sa 25 ministara kako će da funkcioniše ta Vlada.

Predlažem vam dobronamerno da pod hitno zaposlite i državnog sekretara koji će strogo da vodi računa o zdravstvenom stanju, odnosno o tehničkoj ispravnosti audija koji će da imaju svi ministri, državni sekretari i zamenici ministra.

Da, takvo je zdravstveno stanje i tehnička ispravnost audija, jer vi bez blinkera ne možete da živite. Vi ćete, kada se rastrojite po Srbiji da budete opasnost po bezbednost građana Srbije i svetleće Srbija kao novogodišnja jelka od onomad, Gorana Vesića. To je glavni problem koji će biti u funkcionisanju nove Vlade, sve ostalo biće pogrešno.

Još nešto treba da znate. Demokratska stranka je jedina stranka na svetu, pored Kongresne partije koja je preživela ubistvo svoga premijera i postoji i dan danas, i dan danas ima tri principa kojih se drži, i to su: red u državi, pravda u društvu i odgovornost u politici. Svi ovi ovde, članovi Demokratske stranke, su vrlo odgovorni u politici. Obećavam da ćemo nastaviti i da ćemo se držati tih principa, prvo nikada nećemo dozvoliti da zahvali dva minuta naplatne rampe gde je život izgubila Stanika Gligorijević.

Možda je vama to smešno zato što to nije vaša majka, nije vaša sestra, nije vaša rođaka, i ne bih voleo to da vam se desi, može vama da se desi, pa ćemo videti kakav ćete smeh imati. Hvala.

PREDSEDNIK: Zahvaljujem.

Reč ima narodni poslanik Milenko Jovanov.

Izvolite.

MILENKO JOVANOV: Ko je ubio Branka Bulatovića? Ne znate. Ubijen je u vreme Demokratske stranke dok je bila na vlasti. Ko je ubio Boška Buhu, policijskog generala? Ne znate. Ubijen je u vreme vlasti Demokratske stranke. Šta sad? Ko je ubio Momira Gavrilovića posle sastanka sa predsednikom Savezne Republike Jugoslavije Vojislava Koštunicom, nakon što je izašao sa sastanka na kome je upozoravao na spregu mafije i Vlade?

(Srđan Milivojević: Što ne istražite to?)

I šta sad? Kako to da sada vlada tišina, ali znate da uperite prst na ovu stranu i da kažete da je sve što se dešava u zemlji apsolutnih krivac Srpska napredna stranka.

Vi znate da sednice traju pet i deset minuta?

(Nenad Mitrović: Da.)

Vi? Prisustvovali ste sednicama Vlade?

Dobro, molim samo ako nije ušlo u stenobeleške, ako nije ušlo u nešto što će biti čitano i u budućnosti da je poslanik potvrdio da je prisustvovao sednicama Vlade koja je vodila Ana Brnabić i da su sednice trajale pet i deset minuta.

Dakle, prosto da ostane zabeleženo. Jednog dana će neko čitati šta smo pričali mi, šta ste govorili vi, pa nekom će možda biti duhovito, nekom će možda biti čudno, ali neka ostane zabeleženo da je poslanik potvrdio da je prisustvovao sednicama Vlade Republike Srbije i da su one trajale pet i deset minuta.

Ono što je problem, to je da nam predavanje drže oni koji su dnevni red Vlade slali u tri ambasade na odobrenje. Znači, osmisle dnevni red Vlade, a onda taj dnevni red pošalju da im onu kažu – da li može to da ide na dnevni red ili ne može da ide na dnevni red. I, koliko su trajale te Vlade? Koliko je telefonskih sednica Vlade bilo u tom periodu? Bilo je mnogo. Bile su skoro sve.

Vi sada, opet, koristeći se tehnikom micelarne vode, brišete sve ono što je bilo. Ovo je sada jedna nova Demokratska stranka, koja nema nikakve veze sa svim onim što je bilo i sada jednostavno imate potrebu da kažete da će sve biti drugačije u odnosu na ono kako je bilo kad ste vladali, jer vi ste sada shvatili svoje greške. Sve loše ljude u koje ste se zaklinjali, koje ste vukli za rukav, koje ste molili za usluge, sve ste ih odbacili kao prljave i odvratne i poslali ih u SNS i zato će SNS da propada, a vi ćete da napredujete i vi ćete da pobedite i ja vam na tome čestitam.

Verujem da ste vi vrlo blizu pobede. Mislim da ste na pola koraka, samo još da nađete novu žrtvu kojoj ćete da se, poput neke političke pijavice, pribijete da vas uvede preko 3% u ovaj parlament, pošto samostalno teško da možete i potpise da skupite, jer vam je takva organizacija.

Ponovo se vraćamo na to kako će rotacije… Ko ovde ima rotaciju? Dajte, recite ime i prezime ovde osobe koja ima rotaciju?

(Janko Veselinović: Ko nema.)

A ko nema? Pa, nema niko.

(Janko Veselinović: Čija su to vozila sa rotacijom?)

Koja? Pročitajte koja. Recite mi koja vozila sa rotacijom? Ko od poslanika vozi vozilo sa rotacijom?

Dakle, prosto je neverovatno da se tako paušalno kaže – vi se vozite. Niko se ovde ne vozi u vozilu sa rotacijom, ali nema veze. Opljuni, narod će da kaže – to je tako. Sudaraće se. Opet će se sudarati, opet će biti saobraćajna gužva, opet će da bude ne znam ni je šta i svega toga nije bilo kada ste pravili vlade od 27, 28, 25 i ne znam ni ja koliko ministarstava. Tad je bilo super i tad je to bilo odlično. Tad je to bilo genijalno i tad je baš tako trebalo, ali evo sad je katastrofa i sad je potpuna propast.

Nikada niko nije gledao i poredio broj ministarstava i broj stanovnika i to ste uspeli, ali dobro. Budući da vlade traju pet minuta, očigledno ne troše mnogo vremena i struje u tim zgradama, nego završe to brzo što imaju i odlaze dalje.

U svakom slučaju, bez obzira na to što ste prisustvovali, kako kažete, sednicama Vlade, ja vam stvarno želim, iskreno vam želim da jednog dana stvarno posetite u vidu gosta zgradu u Nemanjinoj, da vidite kako to tamo izgleda, da vidite kako izgleda sala u kojoj se sednice Vlade održavaju. Kao gost, jer mislim da jedino do daleke budućnosti možete da vidite ne zato što vam ne verujem ja. Evo, ja vam sve verujem, vi ste jedna ozbiljna politička snaga, ali vam ne veruju građani.

Ne veruju vam građani. Ne veruju vam da ste se promenili, ne veruju da ste bolji nego što ste bili, ne veruju vam da ste vi oni koji možete da donese bilo kakav boljitak i to pokazuju izbori gde se građani izjašnjavaju. Naravno, vi ćete reći da ti izbori nisu merilo, jer vi kao da se ne bavite politikom, nego skokovima u vodu pa treba čovek da vam daje ocene za umetnički dojam, kako je to izgledao vaš nastup, kako je izgledalo ovo, kako je izgledalo ono, ali u politici su glasovi merilo politike. Jednostavno, glasova nemate, a da li ćete ih dobiti, iskreno rečeno, ovakvim nastupima i pričom da ste prisustvovali sednicama Vlade, sumnjam.

Ono što na kraju jeste suština to je da dobro treba da razmislite kako da to da su brojni glasovi koje je imala vaša stranka, jer ovaj narod nije neki novi narod, ovo su isti oni građani koji su u velikoj meri glasali i za stranku kojoj pripadate, danas glasaju za nas ili neke druge političke stranke. Kada budete imali odgovor na to pitanje i kad to sebi prvo budete odgovorili, a ne budete tražili odgovore u metafizici i ne znam ni ja čemu, u zaverama i ne znam ni ja kakvim sve paralelnim univerzumima, itd. možda ćete imati šansu da se vratite. Do tada, zamišljajte da prisustvujete sednicama Vlade, pa makar one trajale i pet minuta.

Hvala.

PREDSEDNIK: Hvala.

Pošto ste pitali, gospodine Jovanov, potvrđujem, služba beleži sve što se govori u sali. Zabeleženo je i da je poslanik Mitrović rekao da je prisustvovao sednicama Vlade.

Gospodine Lutovac, povreda Poslovnika.

Izvolite.

ZORAN LUTOVAC: Član 104. stav 2.

Gospodin Jovanov je više puta i sve vreme, u stvari, se obraćao govoreći o Demokratskoj stranci i na kraju postavio pitanje kako su glasali nekada za vas, a sad glasaju za SNS. Odgovoriću vam na to pitanje.

PREDSEDNIK: Samo da vam kažem, gospodine Lutovac, ako želite da odgovorite na takvo pitanje, javite se za repliku i kažete da se tiče Demokratske stranke ili čega već i onda to odgovarate, a ne javite se za povredu Poslovnika, kažete da smo prekršili nešto za šta se niste ni prijavili još uvek.

ZORAN LUTOVAC: Samo da vam objasnim. Prekršio je to. Znači, sve vreme pominje Demokratsku stranku uvredljivo i postavio je pitanje Demokratskoj stranci, a ja odgovaram na to pitanje.

PREDSEDNIK: Niste razumeli. Znači, Poslovnik kažete da sam prekršio ja time što nisam omogućio repliku, a vi repliku ni tražili niste. Dakle, ne mislim da sam prekršio bilo šta.

Vidim da se javio i poslanik Mitrović. Želite li da mu dam repliku?

ZORAN LUTOVAC: Da li ja onda mogu repliku na ovo kao šef poslaničkog kluba?

PREDSEDNIK: Znači, ne bi bilo ništa problematično, ali niste se ni prijavili za to. Poslanik Mitrović se prijavio.

Jel mogu njemu da dam pravo na repliku?

ZORAN LUTOVAC: U redu.

PREDSEDNIK: Da li tražite da se izjasnimo oko ovoga, za 104?

ZORAN LUTOVAC: Pazite, ja ne znam, ako se ja vama sada javljam i kažem vam da je po Poslovniku 104…

PREDSEDNIK: Ne, povrede Poslovnika očigledno nema, ali moram da vas pitam da li želite?

ZORAN LUTOVAC: Ima povrede. On uvredljivo govori o stranci čiji sam ja predsednik.

PREDSEDNIK: Dobro.

Znači, da se izjasnimo?

ZORAN LUTOVAC: Da.

PREDSEDNIK: Izjasnićemo se.

Gospodine Mitroviću, vi želite repliku?

(Nenad Mitrović: Da.)

Izvolite.

NENAD MITROVIĆ: Biću vrlo kratak.

Meni stvarno nije važno šta ćete vi zapisati o meni i šta sam rekao, meni je mnogo važnije da kao Demokratska stranka povratimo poverenje građana koje smo 2012. godine izgubili zbog Gorana Vesića, zbog Gordane Čomić, zbog Nebojše Krstića, zbog Jelene Trivan i svih ostalih koji su prešli u Srpsku naprednu stranku.

Budite sigurni da ćemo svojim kvalitetnim radom povratiti poverenje naroda i apsolutno se slažem sa gospodinom Jovanovim da razočarani narod je glasao za vas zato što je očekivao promene. Sada je došlo vreme kada će isti taj narod da se vrati starim vrednostima jer zna narod da nema jake Srbije bez jake Demokratske stranke.

To je vama, bucko, smešno, ali doći će vreme kada će vam biti tužno.

PREDSEDNIK: Hvala.

Hoćete li vi sada, gospodine Lutovac? (Da.)

Izvolite.

ZORAN LUTOVAC: Dakle, gospodin Jovanov je pitao kako su glasali nekada za Demokratsku stranku, a sada za SNS. Pa, između ostalog, Demokratska stranka je pravila neke greške, priznala je te greške, ali ništa što je dobro urađeno u državi Srbiji nije urađeno bez Demokratske stranke, pa ni posle one pustinje koju ste ostavili za sobom posle devedesetih, kada ste se zvali radikali.

Što se tiče toga zašto sada glasaju za SNS, a ne za Demokratsku stranku, između ostalog, zato što nema slobodnih i poštenih izbora, zato što su ljudi ucenjeni, zato što ne mogu slobodno da se izjasne, zato što se glasa tako da nije tajno glasanje, zato što ljudi se ucenjuju da će izgubiti posao ili neko njihov posao ako ne glasa za Srpsku naprednu stranku, zato što nema slobode medija, zato što Demokratska stranka ne može da dođe do RTS-a, zato što RTS-om se upravlja iz kabineta sa Andrićevog venca, zato što ljudi ne mogu da čuju drugi glas.

Evo, dok sada ja govorim sve vreme se dobacuje. Sve vreme dobacujete. Ovi ljudi aristokratskih manira su verovatno tako zaslužili glas.

PREDSEDNIK: Smejali su se malopre. Samo nastavite.

ZORAN LUTOVAC: Čuje se da, ali nemojte da dobacujete. To je nepristojno. Ne znam da li su vas učili to u vašim porodicama, ali nije pristojno da se dobacuje kada neko govori.

Dakle, to je jedan od razloga. Jedan sam rekao. Prvi razlog je zato što je bilo grešaka. Mi smo priznali te greške i kažnjeni smo politički zbog toga. Drugi, mnogo važniji razlog, je taj što nema elementarnih uslova za slobodne i poštene izbore, zato što ljudi ne idu da glasaju, nego da idu da sačuvaju svoja radna mesta, da sačuvaju svoju egzistenciju, da mogu da žive od nečega, zato što su ucenjeni, zato što postoje bugarski vozovi.

(Predsednik: Dva minuta, gospodine Lutovac.)

Hvala vam.

PREDSEDNIK: Dva minuta. Hvala.

Samo da podsetim, rekao sam vam to već ranije, svi predstavnici izbornih lista, svi, 100% njih glasali su za proglašenje konačnih rezultata ovih izbora, što znači i vaši predstavnici. Sada vi vidite koji su razlozi od tih koje ste naveli, a biće da nije ništa od toga čim ste tu.

Pravo na repliku, Goran Vesić.

GORAN VESIĆ: Pitate se zašto narod glasa za SNS, a ne za DS? Pa, zato što ste vi u DS, zato što to što ste vi nije DS. Kažete da ne možete da dođete na RTS, ne skidate se sa RTS-a. Stalno ste na RTS-u. Koliko ste puta bili? Više ste puta bili od mene na RTS-u.

Samo da vam nešto kažem, Zoran Đinđić 1990. godine nije video RTS, pa je pobedio na izborima, zato što je bio političar, za razliku od vas.

Što se tiče opaski koje je jedan poslanik tu rekao, mislim da se zove Mitrović, reći ću vam šta mislim o takvoj politici. Bili smo pre jedno tridesetak godina Vučić i ja na jednom ispitu na pravnom fakultetu, mislim da je bila treća godina, težak ispit, i ostali smo, on je bio treći od pozadi, ja drugi, zadržao nas je profesor, profesorka, izvinjavam se, kao javnost, taj poslednji kolega je krenuo da odgovara i počeo da priča sve, samo ne odgovore na ta pitanja. I onda u jednom trenutku ga je slušala profesorka, slušala, slušala, on je pričao i posle jedno 10 minuta pita ga profesorka, pošto je stao da uzme vazduh, kaže – jel ste završili, kolega? Kaže on -da, odgovor na prvo pitanje. Ona uzme indeks i kaže – kolega, nikad nisam čula da neko više priča, a manje zna.

E, to ste vi, to je vaša politika, malo priče i nikakvog znanja, i zato ste tu gde ste. I zato ne možete da uđete ni u Skupštinu, osim u koaliciji, jer to što vi sada predstavljate nije DS Zorana Đinđića. Nije njemu trebao RTS da dođe na vlast, jer je znao kako da se bori. Kada vidim vas, onda mi je jasno zašto se Crna Gora otcepila. Čudi me da nisu to uradili ranije, pošto ste vi predstavljali Srbiju tada.

PREDSEDNIK: Vi ili Mitrović?

Dogovorite se da bude replika i posle toga zatvaramo.

Znači, vi. Izvolite.

ZORAN LUTOVAC: Dakle, ja sam ušao u politiku na poziv Zorana Đinđića i bio sam njegov politički savetnik, za razliku od Vesića, koji je bio potrčko. Dakle, bio sam politički savetnik Zorana Đinđića. U politiku sam ušao na njegov poziv i bio sa njim do poslednjeg dana.

(Nataša Jovanović: Ja čula za tebe prošle godine.)

Niste vi čuli za mnogo šta, što ne znači da to drugo ne postoji. Niste čuli ni za Bernharda, pa to ne znači da nije postojao Tomas Bernhard.

PREDSEDNIK: Samo nećemo da se raspravljamo tako, slobodno govorite.

ZORAN LUTOVAC: Dakle, što se tiče Demokratske stranke, Demokratska stranka, koja je i danas, to je Demokratska stranka onih vrednosti za koje su mnogi iz ideala ostali. Nijedna stranka na političkoj sceni Srbije ne bi ostala tako sa ostavljenim dugovima. Ovi ljudi koji su bili u Demokratskoj stranci, oni su došli tu zbog interesa, zbog funkcija, učlanjivali su se u vlast i kada Demokratska stranka više nije bila u vlasti, prešli su u drugu stranku koja je na vlasti. To su ljudi koji se učlanjuju u vlast, a ne u političke stranke. To ćete vrlo dobro videti kada budete sišli sa vlasti, gde će ti ljudi da se razmile na sve strane.

Demokratska stranka danas je stranka poštenih, odlučnih ljudi koji nisu zbog novca u politici, koji su zbog ideja u politici, koji su zbog toga da od ove države napravimo uređenu demokratsku državu, da napravimo pravedno društvo i da vratimo odgovornost u politici. Zbog toga su ovi ljudi danas u DS.

PREDSEDNIK: Rekli smo Goran Vesić i zatvaramo krug replika.

GORAN VESIĆ: Gospodine Lutovac, ja Zoranu Đinđiću pristajem i da bude i potrčko, a vi ste bili niko i ništa. Radili ste istraživanja, nikakav savetnik niste bili. Bili ste, i to znaju svi, i ovi oko vas, šta ste bili, znaju dobro šta ste bili i šta ste radili. A koliko ste za Srbiju radili, znaju dobro oni kad je odlazila Crna Gora. Bili ste srpski ambasador koji radi za Crnu Goru. Treba da vas je sramota da se bavite politikom posle onoga što ste uradili.

PREDSEDNIK: Gospodine Zukorliću, vi ste sledeći prijavljeni.

USAME ZUKORLIĆ: Dame i gospodo narodni poslanici, prirodno je da se vrše rekonstrukcije ministarstava, da u nekom narednom premijeru nešto što je moglo bolje da se realizira na terenu, da se realizira. Prirodno je da trgovina bude sa privredom, da informisanje bude sa telekomunikacijama.

Mi pozdravljamo ono što je ovde u ovoj Skupštini izjavljeno, da će se formirati manjinski inkluzivna Vlada i što je ponovljeno na otvaranju puta Novi Pazar-Tutin da će u ovoj Vladi biti rekordan broj pripadnika bošnjačke nacionalnosti.

Kao Stranka pravde i pomirenja zalažemo se da ti Bošnjaci koji budu u Vladi na pozicijama ministara i državnih sekretara baštine politiku pravde i pomirenja, da baštine politiku partnerstva, a ne politiku poltronstva.

Ovo neće biti prvi put da u Vladi budu zastupljeni u značajnom broju Bošnjaci. Ali, u nekim pređašnjim režimima ti Bošnjaci nisu bili konstruktivan i koristan faktor, naročito za svoj narod. Želimo Bošnjake u Vladi koji će baštiniti politiku partnerstva, a ne politiku primitivizma.

Mi smo imali i one koji su sedeli ovde u ministarskim klupama, a nisu ništa korisno ni radili, ni govorili, kako za Bošnjake, tako i za druge nacionalne zajednice.

Zalagaćemo se da kroz zakonodavnu i izvršnu vlast u narednom periodu kao Stranka pravde i pomirenja radimo na konkretnim projektima koji će biti od koristi kako za mesta gde žive nacionalne zajednice, tako i za ruralne i pogranične delove ove države.

Posebno nam je važno da u tim mestima se rade putevi, da Ministarstvo građevinarstva posebnu pažnju posveti da se što pre završi auto-put koji će proći preko Sandžaka do Crne Gore, da gradimo preko Ministarstva zdravstva, gradimo i obnavljamo bolnice i domove zdravlja, kao što se sada radi u Sjenici, da se projekat kliničkog centra u Novom Pazaru u što kraćem periodu realizira.

Želimo suštinski razvoj ne samo u glavnom gradu i u centralnom delu Srbije, već i u mestima kao što su Novi Pazar, Sjenica, Tutin, Prijepolje, Priboj, Nova Varoš. Zato želimo da u strategijama razvoja vazdušnog saobraćaja u Srbiji u narednom periodu i mesto Dubinje, gde ima vojni aerodrom, bude konverziran u civilni. I drugi projekti, da ne nabrajam, na polju gasovoda, železnice. I želim da već jednom u ovih 32 godine, od kad vlada višestranačje, dođe jedna velika investicija u region Sandžaka.

Mi nismo imali za 32 godine jednu investiciju, ali se nadam da će predstojeća Vlada posebnu pažnju posvetiti tome i to uzeti u obzir. Pored projekata koji imaju za cilj da zaustave iseljavanje naroda, mi ćemo se zalagati za podizanje prava nacionalnih zajednica, među kojima su i Bošnjaci. Navešću samo par primera gde prava mogu da budu mnogo bolja. Ova Vlada, ovaj režim je učinio na određenim poljima da se poprave prava Bošnjaka i drugih nacionalnih zajednica, ali na tom polju imamo još puno posla.

(Predsednik: Gospodine Zukorliću, samo završite misao.)

Dakle, navešću tri samo primera. Primer je Sjeverin, gde ćemo u subotu obeležavati 30. godišnjicu od zločina, gde zločinci nisu kažnjeni. Primer je 290 vatrogasaca koji su na konkursu primljeni na teritoriji Sandžaka, a gde nema ni jedan jedini Bošnjak. I primer je Bošnjačko nacionalno veće koje neradi svoj posao, pa je i velikim delom krivo za nedostatak tih prava gde će se, nadam se, u narednom periodu i to promeniti.

Stranka pravde i pomirenja će biti prepreka retrogradnim i štetnim politikama, a biće konstruktivni deo buduće Vlade. Hvala vam.

PREDSEDNIK: Hvala vama.

Reč ima Miodrag Linta.

MIODRAG LINTA: Poštovani gospodine predsedniče, dame i gospodo narodni poslanici, ova dva dana slušali smo neargumentovane kritike vezano za Predloga zakona o ministarstvima. Zbog malo vremena koje preostalo našoj poslaničkoj grupi, ja ću vrlo kratko na tu temu govoriti i ponoviću jednu činjenicu.

Dakle, pitanje broja ministarstava nije suštinsko pitanje. To je, pre svega, tehničko pitanje, pitanje za mandatara i njegovu viziju Vlade sa kojom će raditi u narednom periodu. Mi smo mogli da imamo Predlog zakona o ministarstvima sa 10, 12 ili 15 ministarstava, a da sa druge strane imamo, u tom smanjenom broju ministarstava, 20 ili 30 novih sektora na čelu sa državnim sekretarima. Šta bi suštinski promenili? Ne bi suštinski ništa promenili. Dakle, ključna stvar nije broj ministarstava, nego program buduće Vlade i realizacija toga programa u narednom periodu i rezultati koje ćemo meriti, dakle, nakon isteka mandata te Vlade.

Ono što je važno istaći jeste da se Srbija suočava sa brojnim i teškim izazovima u današnjem vremenu. Na prvom mestu su brutalni, sve žešći pritisci vezano za KiM i sukob u Ukrajini. Stav državnog rukovodstva je veoma jasan. Dakle, Srbija nikada neće priznati lažnu državu Kosovo, Srbija se zalaže za postizanje pravednog, trajnog rešenja koji će poštovati Ustav naše države i Rezoluciju 1244. Naravno, do tog rešenja treba doći isključivo putem dijaloga.

Koji su drugi brojni izazovi? Znači, to je pitanje daljnjeg ekonomskog razvoja i napretka i očuvanja i povećanja životnog standarda građana u teškim uslovima, koji su izazvani sukobom u Ukrajini, vezano za nestašicu hrane, vezano za nedostatak energenata, povećanu inflaciju itd.

Sledeći izazov tiče se zdravstvene situacije, odnosno potencijalne opasnosti da ćemo u nastupajućoj zimi imati možda novi talas korona virusa i potrebno je maksimalno jačati kapacitete našeg zdravstva.

Naredni izazov tiče se energetske krize. Naravno, svi smo svedoci činjenice da je jedno od ključnih pitanja u današnjem svetu pitanje cene nabavke energije, energenata, odnosno da se naša država, ali i sve druge države u svetu suočavaju sa pitanjem nabavke energenata.

Sledeći izazov tiče se odbrambene i vojne moći, odnosno važnost da nova Vlada nastavi sa jačanjem naše policije i vojske vezano za opremu, naoružanje i povećanje životnih standarda njenih pripadnika.

Važno pitanje, takođe, jeste pitanje demografije, jedno od ključnih pitanja. Činjenica jeste da su prethodne Vlade preduzele niz konkretnih mera i aktivnosti sa ciljem da se poveća natalitet. Naravno, rezultati nisu zadovoljavajući, ali to nije problem samo Srbije. To je problem niza razvijenih zemalja i treba da vidimo iskustva tih pojedinih zemalja koje su bile uspešne u borbi protiv pada nataliteta, da učimo iz tih iskustava i da sami preduzmemo dodatne sistemske mere u tom pravcu.

Takođe važno pitanje jeste pitanje poljoprivrede i dodatnih ulaganja vezano za proizvodnju hrane.

U drugom delu izlaganja dao bih akcenat na dva važna pitanja, a jedno se tiče položaja Srba u regionu. U osam država regiona živi blizu dva miliona Srba. Možemo reći da samo u dve države položaj Srba je dobar, odnosno da današnja Mađarska i Rumunija poštuju prava Srba, poštuju njihov nacionalni, verski i kulturni identitet.

U ostalim državama regiona, nažalost, položaj Srba je težak. Posebno je tragičan na području današnje Hrvatske i Federacije BiH gde imamo ratno nasleđe. Dakle, pola miliona proteranih Srba sa područja današnje Hrvatske, pola miliona proteranih Srba sa područja današnje Federacije BiH.

Naravno, problem Srba u Sloveniji i pitanje njihovog statusa. Srbi kao najveća etnička grupacija i dalje nemaju status nacionalne manjine, dok slovenačka nacionalna manjina u Srbiji, kojih ima svega 5.000, imaju taj status. Treba da ga imaju, ali mislim da je to važno pitanje da konačno se reši pitanje statusa našeg naroda u Sloveniji.

Takođe, težak položaj Srba u Crnoj Gori, Makedoniji, Albaniji vezano, dakle, za diskriminaciju i u delu zakonodavstva, ali pre svega za diskriminaciju u postupanju nadležnih državnih i lokalnih vlasti. U tom smislu mislim da bi bilo dobro razmišljati da imamo ministarstvo za Srbe u regionu. Dakle, da imamo jedno ministarstvo koje bi imalo dve snažne pravne službe – pravnu službu za Hrvatsku, pravnu službu za BiH, jer u Srbiji živi stotine hiljada proteranih Srba, a veliki broj proteranih Srba živi širom sveta, dakle, u današnjoj Evropi, evropskim zemljama, Americi, Australiji, Novom Zelandu i na drugim mestima. Velika većina njih nisu ostvarili svoja imovinska, stečena i statusna prava. Mislim da bi te dve pravne službe trebale zajedno sa tim ministarstvom da vode aktivnu borbu za povratak tih oduzetih imovinskih, stečenih i statusnih prava vezano za stanarska prava, vezano za oteto poljoprivredno, šumsko zemljište, za naknadu štete za uništenu imovinu, zaostale neisplaćene penzije, otete stanove, lokale i niz drugih pitanja.

Potrebno je pokrenuti suštinski dijalog. Temelj tog dijaloga treba da bude jedan veoma važan međudržavni sporazum. To je Bečki sporazum o sukcesiji koji je ratifikovan u parlamentima svih država naslednica bivše Jugoslavije i po međunarodnom pravu i po ustavima tih država ima jaču pravnu snagu od domaćih zakona. Posebno je značajan Aneks sedam toga Sporazuma koji se zove privatna svojina i stečena prava. U njemu se veoma jasno kaže da svim građanima i svim pravnim subjektima moraju biti zaštićena i vraćena prava koja su imali na dan 31. decembar 1990. godine, a svi ugovori sklopljeni pod pritiscima i pretnjama moraju biti proglašeni ništavnim.

Drugo važno pitanje jeste pitanje progona časnih i čestitih srpskih veterana. Mi smo svedoci činjenice da etnički motivisana pravosuđa u Zagrebu, Sarajevu i Prištini pokreću montirane sudske postupke, otvaraju istrage, podižu optužnice, organizuju suđenja na osnovu lažnih dokaza, na osnovu lažnih izjava svedoka saradnika, a imaju dva cilja. Prvi cilj je zastrašivanje srpskih veterana i prognanih Srba i drugih oštećenih građana da se ne vraćaju na svoja ognjišta, a drugi cilj jeste da se verifikuje bezočna laž, odnosno lažni mit o srpskoj agresiji 90-ih godina. To jedna brutalna izmišljotina.

Srpski narod 90-ih godina nije bio agresor, srpski narod je vodio oslobodilačke ratove i na području današnje Hrvatske i Bosne i Hercegovine i na području Kosova i Metohije.

Imamo primer današnje skandalozne presude predsedniku Privrednog veća opštine Zvečan, Ivanu Todosijeviću, koji je osuđen od strane Osnovnog suda u Prištini zbog verbalnog delikta, odnosno samo zbog toga što je rekao nespornu istinu, da je Račak izmišljena stvar i da je to bio povod za NATO agresiju. Nadam se da će više istance imati dovoljno razuma i mudrosti da se poništi ova skandalozna i sramna presuda.

Treba da razmišljamo o tome da imamo jednu posebnu instituciju, kancelariju za pomoć osumnjičenim, optuženim i osuđenim Srbima za ratne zločine. Ta bi kancelarija trebala da ima ozbiljan budžet i da pruža svu stručnu, pravnu i finansijsku pomoć časnim srpskim veteranima koji su se borili za svoj narod i svoju državu, da im pomogne da se brane od montiranih sudskih postupaka koje, ponavljam, pokreću etnički motivisana pravosuđa u Zagrebu, Sarajevu i Prištini.

PREDSEDNIK: Hvala lepo.

Reč ima Vojislav Mihajlović.

VOJISLAV MIHAJLOVIĆ: Uvaženi predsedavajući, dame i gospodo poslanici, odmah da kažem u ime koalicije NADA, koju čine Nova demokratska stranka Srbije i POKS da mi nećemo glasati za ovaj Zakon o izmenama i dopunama ministarstava.

Jedan od razloga, a ima ih više, jeste da jednostavno nisu uvršćena neka ministarstva koja smatramo da su morala biti. Kao prvo, to je ministarstvo za dijasporu. Isto tako, jednako važno, ako ne i važnije, da se vrati ministarstvo o Kosovo i Metohiji.

Smatramo da ministarstvo o Kosovu i Metohiji je u ovom trenutku i te kako važno, kako bi podigli nivo i status tog pitanja na jedan najviši nivo, a ne na nivou Kancelarije razgovarati o jednom vitalnom pitanju za naciju.

Kada je u pitanju ministarstvo za dijasporu, složićete se da mi i dan-danas najviše doznake i najviše novca godišnje dobijamo upravo od naših ljudi iz inostranstva i mislim da je njihov položaj time što je spušteno na nivo neke agencije ili kancelarije, više i ne znam šta postoji u okviru Ministarstva inostranih poslova, da to zaista nije značaj dovoljan njima dat.

Čuli smo ovih dana, u stvari više danas, kako one vlasti od pre 10 godina, pa današnje, i složiću se sa prethodnim govornicima, da jedna trećina ljudi je u svakoj vlasti. Isto tako, verujem da ćete se složiti da poređenja 2012. godine o platama su deplasirana, jer kad uzmete današnje cene i ondašnje, to bi zaista u neki odnos kad se stavi moglo da bude pod velikim znakom pitanja.

Posebno mi smeta kad govorite o nezaposlenosti koju ste rešili, a u stvari ignorišete činjenicu da je 500 hiljada ljudi manje nego što je bilo pre 10 godina, a sa tim odlivom ljudi, evo, čujem da je i 600 hiljada, znači i više od 500 hiljada, zaista na jedan način koji nije primeren uopšte nekom pozitivnom trendu, već ugrožava i čitavu našu naciju. Mi se hvalimo kako smo smanjili nezaposlenost. Ne, nezaposlenost se smanjila tako što nas je mnogo manje.

Hteo bih još da kažem da mi zaista ne možemo da se otmemo utisku da povećanje ovog broja ministarstava nagoveštava da će ovo biti Vlada kontinuiteta. Ne gledamo to baš u pozitivnom smislu, jer kontinuitet u ovom slučaju može da bude nešto što naciji ne odgovara.

Jer, kako kažete, čekaju nas teška vremena. Ona Vlada u mnogo boljim uslovima nije obavilo potpuno svoj zadatak, a tek ovo, šta će biti kasnije, možemo da vidimo i da se nadamo da neće biti baš tragično.

Pošto želim da ostavim i svojim kolegama vreme da bi mogli i oni da kažu po neku reč, ponavljam da mi nećemo glasati za ovaj zakon. Mi smo opozicija ovoj vlasti i možemo se složiti samo oko nekih nadstranačkim pitanjima i to bi moglo da bude oko Kosova i Metohije, ali vidim da vlast tu i nije zainteresovana na najbolji način. Hvala.

PREDSEDNIK: Hvala.

Reč ima prof. Jahja Fehratović.

JAHJA FEHRATOVIĆ: Zahvaljujem, uvaženi predsedavajući.

Poslanici Stranke pravde i pomirenja podržaće ovaj Predlog zakona o ministarstvima, prosto jer znamo da ono što sledi je još važnija stvar od toga kako će koji sektor ili resor biti raspoređen, a isto tako smatramo, za razliku od onih koji su to kritikovali, da je dobro što su neka ministarstva izdeljena. Ovde prvenstveno mislim na to da je jako važno i dobro rešenje što ćemo imati zasebno Ministarstvo prosvete i zasebno Ministarstvo nauke, jer je prosveta izuzetno složen, važan, a ja bih rekao i jedan od najbitnijih stubova ove države, kao i svake države i vrlo zahtevan aparat, a nauka je nešto što treba razvijati i što će osigurati budućnost ovoj državi.

Isto tako, dobro je što smo Ministarstvo kulture i informisanja izdelili, jer je kultura nešto što je bogatstvo Balkana, a posebno države Srbije, jer je naša kultura i kulturno nasleđe i ono što imamo izuzetno bogato i smatram da zaista mnogo više treba ulagati i mnogo više treba promovisati sve ono što postoji od kulturnih bogatstava, kulturnih različitosti, kulturnog nasleđa i onoga što trebamo u budućnosti raditi, tj. promovisanje i promicanje tih kulturnih vrednosti.

Mišljenja sam da se možda moglo još razmisliti o tome da se vrati ono što je nekada bilo, a to je ministarstvo vera. Ono je danas pri Ministarstvu pravde. Verujem da bi to bilo jako korisno i da bi se time izašlo u susret mnogim potrebama verskih zajednica i crkava i verujućim ljudima u ovoj državi, jer, svakako da je to mnogo važnije od toga koji su sektori i ko će biti na pozicijama onih koji će voditi te sektore.

Pravo da vam kažem, slušajući jučerašnju i današnju diskusiju, opet se moram nekako osvrnuti na ono što znači konformizam prestonice i neophodnosti za potrebe građana Republike Srbije, posebno onih koji žive u unutrašnjosti u onim regionima i centrima koji su manje razvijeni i koji osećaju, uprkos onome što se tvrdi od dela narodnih poslanika, da se ne radi ništa, i te kako osećaju napore, dosadašnje napore ove Vlade i prethodne Vlade da poboljša ukupne uslove života njih.

Nažalost, mi to nismo kod prethodnih vlada i prethodnih režima i dobro je da se ponekad ovde čuje termin lustracija i ono što je govoreno o lustraciji, ali nije dobro da se ima amnezija za ono što se dešavalo u prethodnim periodima. Mi verujemo da to građani Republike Srbije prepoznaju.

Isto tako verujemo da će napori koje će učiniti nova Vlada ići i dalje u korist isključivo građana Republike Srbije, jer sve ono što je započeto daje nam za pravo da verujemo da će tako biti. Sve ono što je započeto, konkretno na našim prostorima, prostoru Sandžaka, daje nam za pravo da verujemo da će biti nastavljeno i kada su u pitanju kapitalni projekti, autoputevi, kada su u pitanju projekti kliničko-bolničkog centra, kada su u pitanju projekti aerodroma, kada je u pitanju mnogo onoga što se radi i što je već u fazama projektnih dokumentacija za izradu. Zato mi, kao poslanici birani glasovima građana s tog prostora, tvrdo smo uvereni da će se taj kontinuitet nastaviti. Isto tako, tvrdo smo uvereni da će se razrešiti i mnoge posledice koje su naslage nepravde iz prošlosti.

Kada sam kazao amnezija, dobro se sećamo i tih perioda 2006, 2007, 2008. godine, kako smo mi prolazili sa onima koji su tada bili režim. Dobro se sećamo i svega onoga što se dešavalo i tada na izborima itd. nemamo amneziju, ali nas raduju lustracije, pa makar bili i u unutrašnjim redovima i verujemo da konačno, kao društvo i kao društva krećemo ka boljitku, ali smo ih uvek za to da imamo politiku konkretnih vrednosti, konkretnih rezultata, a to smo se uverili da je prethodna Vlada i da će ova Vlada takođe to imati, naravno uz sve ono što znači vladalaštvo, uz sve ono što znači odgovornost i uz sve ono što znači, pre svega, briga za građane Republike Srbije. Hvala. PREDSEDNIK: Hvala, gospodine Fehratoviću.

Reč ima Gorica Gajić.

GORICA GAJIĆ: Hvala predsedavajući.

Poštovane koleginice i kolege poslanici, slušajući dva dana raspravu o Predlogu zakona o ministarstvima, koji prethodi formiranju nove Vlade, a na koju čekamo skoro punih sedam meseci od dana kada su održani izbori, a evo sada u pet do 12, po hitnom postupku, bukvalno prateći ovaj rok za formiranje nove Vlade, raspravljamo o ovom ministarstvu.

Možda znam, a možda i ne znam, zašto me ovih sedam meseci čekanja za formiranje nove Vlade asocira na pesmu našeg poznatog pesnika Jovana Jovanovića Zmaja „Jututunska jukahaha“. Možda zato što trebamo da budemo srećni da posle sedam meseci konačno dobijamo novu Vladu, pa da nasmejani i srećni odemo kući.

No, da se ja vratim na Predlog zakona o ministarstvima. Prvo, zašto se sedam meseci čekalo? Pošto se ja to pitam, ali verovatno i svaki naš građanin zašto sedam meseci skoro čekamo na formiranje nove Vlade, da li je to pre svega namerno taktiziranje zbog strašnog pritiska na Srbiju da zarad evropskih unija, Vlada mora, pazite, mora, evo i do decembra koliko, da donese vrlo važne odluke, pre svega, sporazum sveobuhvatni sa Prištinom, što bi značilo priznavanje secesija KiM i uvođenja sankcija Ruskoj Federaciji. To su dva teška pitanja zbog kojih se verovatno taktiziralo i Vlada nije doneta ili se donosi u pet do 12.

Drugo, što možda se zapitamo da li su bili teški pregovori sa koalicionim partnerima oko podele resora, ali gospodo vi ste znate, dugo ste zajedno u koalicionoj Vladi, pa ne verujem da je to argument koji može da obrazloži zašto kasnimo ili donosimo Vladu u pet do 12.

Predlogom zakona o ministarstvima predviđeno je 25 ministarstava, četiri nova, koja su nastala što podelom postojećih ministarstava, gde smo spojili nespojivo ili razdvojili spojivo i jedno potpuno novo ministarstvo, a to je ministarstvo za kapitalna ulaganja.

U momentu kada Srbiju, kao i ceo svet i Evropu čeka teška ekonomska kriza, teška energetska kriza, kada se na građane apeluje sa najvišeg nivoa vlasti da štedimo, a očito kada se formira nova Vlada ili kada se predlaže sa 25 ministarstava, nije se mislilo na štednju. Gospodo, ovolika Vlada košta, i ove prostorije, i nove zaposlene, i, nove materijalne troškove i ne stoji poređenje sa nekoliko puta ovde spomenutom drugom Koštunicinom Vladom, koja je imala 24 ministarstava. Da je tada DSS imala komotnu većinu kao danas SNS, ne bismo toliko čekali i ne bismo toliko morali da udovoljimo tada i koalicionim partnerima i verovatno bi Srbija išla mnogo drugim putem.

Osvrnula bih se i na Ministarstvo omladine i sporta. Mnogi su ovde rekli, pa između ostalog i mi iz koalicije Nada, to je gospodo spojivo nespojivog. Jedino ako na čelo tog ministarstva ne mislite da dovedete mladog čoveka koji voli da putuje.

Kancelarija za javna ulaganja podignuta je na nivo ministarstva za javna ulaganja. Dobro je da postoji koordinacija kada su projekti, a tiču se javnih objekata, u pitanju, od republičkog do lokalnog nivoa. Samo se bojim da je to jedno novo ministarstvo kao centralizovani organ koji će kontrolisati ogromne tokove novca za kapitalne investicije i jednostavno se pitam koliko će uticaja na to na koje će se javne objekte trošiti novac, pitati i lokalne samouprave.

Naravno, mi kao koalicija Nada kažemo – treba brisati Ministarstvo za evropske integracije. Koliko juče je Fonkramonova rekla da smo mi danas dalje od EU nego 2000. godine. Čemu onda ovoliko vreme potrošeno i ovoliki novac kada se po njenim rečima, nismo pomakli sa mesta?

Na kraju, treba da uvedemo ministarstvo za KiM. Srbija danas nema većeg i preče nacionalno pitanje, nego da sačuva KiM u okvirima Srbije. Zato srpska koalicija Nada neće glasati za ovaj Predlog zakona o ministarstvima. Hvala.

PREDSEDNIK: Reč ima Milenko Jovanov.

MILENKO JOVANOV: Ponovo moram da govorim ono što sam juče bar pet puta rekao, ali dobro, nema veze, kao što sam već najavio neće mi biti teško da ponavljam hiljadu puta sve dok poslanici koji svrate u salu da vide da li smo svi tu, ne čuju, jer izgleda da ni u kancelarijama ne prate šta se dešava u sali i ne slušaju šta se govori. Ili slušaju, pa ih baš briga, nema veze, govor je pripremljen pa što bi ga menjali, ako je nešto i rečeno, neka je rečeno.

Sedam meseci se kasni. Sedam puta ste rekli da se sedam meseci kasni. Od kog trenutka računate sedam meseci, od dana održavanja izbora, jel, 3. aprila? Kada su završeni izbori? Koliko puta su ponavljani izbori u Trnovcu? Baš vas briga, nema veze, lepo zvuči sedam meseci. Pa sedam puta, pa sedam meseci, pa sedam meseci, a nije sedam meseci. Nema veze sa sedam meseci.

Sada ne znam šta mi je strašnije, pošto ste poslanik u ne znam kom mandatu, da ne znate da nije sedam meseci ili da znate i namerno lažete građane da je sedam meseci. Šta je od to dvoje?

(Tatjana Manojlović: Opet se derete na ženu.)

Gospođa iz DS dobacuje kako se derem na ženu. Juče je dobacivala kako mrzim žene. Stanite da vam objasnim, ako vam je moguće objasniti.

(Tatjana Manojlović: Bijete građane.)

I bijem žene?

Koje žene ja bijem?

(Tatjana Manojlović: Građane.)

Koje građanke ja bijem?

(Tatjana Manojlović: Građane.)

Ja bijem građane?

(Tatjana Manojlović: Građane, u Novom Sadu.)

Ja bijem građane?

Molim vas da ovo takođe uđe u zapisnik pored ovoga što je prisustvovao sednicama Vlade, da bude upisano da ja bijem građane i sada molim i kao šef poslaničke grupe, nadležne službe da me ispitaju na temu toga što sam bio građane, da se vidi kada bio građane, gde sam bio građane i sve ostalo.

Ako se utvrdi da vi ne govorite istinu, onda ćemo na drugi način da razgovaramo.

(Tatjana Manojlović: Ova vlast bije građane.)

Vi ste rekli da ja bijem građane.

(Predsednik: Gospođo Manojlović, ako možete samo jednu rečenicu da dozvolite, da završi.)

Vi ste rekli da ja bijem građane, a pre toga ste vikali da bijem žene i da mrzim žene.

Za vašu informaciju, pored supruge sa kojom živim, živim i sa dve ćerke i ne mogu da mrzim žene, jer znam da su mi ćerke najveće bogatstvo u životu i šta ćerka znači.

Vas treba da je sramota, nikada me u životu videli niste, da vi imate pravo meni da kažete takve stvari, da li ja nekoga mrzim ili ne mrzim. Na šta liči da ja sad vama kažem da vi mrzite stare ljude, da mrzite ljude sa invaliditetom? Jel treba vama da kažem da mrzite decu ometenu u razvoju zato što su neki drugi funkcioneri DS od njih otimali pare u Heterlendu? Na šta bi to ličilo? Kako vas nije sramota? Dokle više te vaše paušalne ocene i optužbe prema nama? Mislite da ćemo da vam ćutimo na te budalaštine koje iznosite, da smo isto kao Hitler, da mrzimo ove ili one? Kako vas nije sramota? I to vam je ta nova stranka koja će da osvoji simpatije građana? Dobacujete ovde i ceo dan kukate kako vam se dobacuje. Urlate čim progovorim i mislite da će to nešto da postigne? Pa neće!

Ovo je digresija, nastaviću tamo gde sam stao.

Dakle, ne kasni se sedam meseci. Vodili su se razgovori o tome kakvi će biti izborni uslovi, kakva će biti izborna pravila. Vi ste kao opozicija podržavali zahteve drugih opozicionih stranaka da se ta pravila dovedu na ivicu besmisla i, kao što sam rekao juče, na sreću nije prihvaćeno suludo rešenje koje je predlagao Saša Radulović, da svaki građanin, npr. vi iz Svilajnca možete da podnesete prigovor na biračko mesto na kome ja glasam u Kikindi, zato što smatrate da nešto nije bilo u redu. Znate kad bismo završili izbore? Nikada. Sad je problem samo u tome verovatno što smo mi prihvatili vaše zahteve. To je poenta, mi smo pogrešili, da vam više zahteve ne prihvatamo.

Drugo je pitanje rokova. Pa, valjda znate šta su rokovi? Ako je rok tri meseca, onda je rok tri meseca. Da li će biti prvog dana ili će biti poslednjeg dana, to je naša stvar i odgovornost. I šta je tu sad sporno? Ceo dan juče na tu temu govorim, pet puta ponavljam i, evo, danas ponovo na kraju rasprave opet ista tema.

Nemamo ministarstvo za kapitalne investicije, pročitajte predlog. Kapitalne investicije su bile u nekom drugom vremenu. Javno ulaganje. Lapsus? U redu. Ako je lapsus, onda u redu.

Ministarstvo za Kosovo i Metohiju. Pa, u vreme kada smo imali ministra za Kosovo i Metohiju Kosovo je proglasilo nezavisnost. Šta je ministar pomogao? Šta je to rešilo? Jel imamo Kancelariju koja se time bavi? Imamo. Jel ta Kancelarija radi mnogo više nego što je radio taj ministar? Radi, neuporedivo. Koliko se ulaže, u šta se ulaže i šta se sve realizuje, neuporedivo.

Razumem i u redu je, to bi bilo vaše rešenje, ali jednog dana kada budete, ako ikada budete bili ponovo u prilici da to realizujete, vi to realizujte. Mi mislimo da je ovo adekvatno rešenje, jer ne postoji ni u Španiji ministarstvo za Baskiju i Kataloniju, pa ih to ne sprečava da se bore za celovitost svoje zemlje.

S druge strane, da li time što bismo baš istakli to ministarstvo sami kažemo da na neki način taj problem podižemo na nivo toga da imamo nekakvu saradnju sa nekakvom teritorijom koja nije sam deo Srbije. Bavi se Kancelarija, to je deo Srbije, kao i druge kancelarije koje se bave drugim delovima Srbije i to je to. Ali, to je vaša koncepcija, imate prava na tu koncepciju i mene to ni na koji način ne dotiče i to vam ne zameram.

Zameram vam ovaj prvi deo koji je već neverovatan - sedam meseci. Sedam meseci, pa sedam puta po sedam meseci. Dakle, ne kasnimo nijedan jedini dan, nijedan jedini sat, nijedan jedini minut. Apsolutno smo u roku, jer rok ako je ostavljen možete da se koristite tim rokom u prvom danu, a možete da se koristite tim rokom u poslednjem danu. To je volja onoga kome je rok ostavljen.

Sa treće strane, i time da završim ovo izlaganje, ceo dan slušamo kako nije uopšte bitna Vlada, jedan čovek odlučuje o svemu, jedan čovek sa Andrićevog venca uređuje RTS, jedan čovek uređuje ovo, jedan čovek kaže ono. Pa, kako onda kukate što nemamo Vladu sedam meseci kad jedan čovek sve to radi? Malo kontradiktorno ponovo.

Dakle, ne kasnimo, kapitalne investicije nemamo, imamo ministarstvo za javna ulaganja, neće biti novih troškova. Dakle, sve ono što je bilo u kancelariji sada će se zvati ministarstvo. Drugačije su nadležnosti, šire su, podiže se na viši nivo, ali nema novih zapošljavanja jer ti ljudi već rade u upravi itd. To je odgovor na neke druge primedbe koje su bile upućene.

Dakle, to ne znači apsolutno nova zapošljavanja, novo ovo ili novo ono, već postojeći upravni aparat će biti raspoređen drugačije i drugačije će biti strukturisani unutar same Vlade. Ništa više i ništa manje od toga.

Dakle, mi mislimo da je ovo rešenje dobro, mi smatramo da je ovo rešenje dobro. Mi mislimo da apsolutno broj resora može da se poredi sa nekim drugim periodom. Bez obzira da li je to Vlada Vojislava Koštunice ili bilo koja druga vlada, ako je broj resora bio taj, a bio je taj – 24, ne znam zašto to ne može da se poredi? Ne može da se poredi zato što ste vi rekli da je tada DSS imao 120 mandata drugačije bi izgledala Vlada. Kako vi to znate?

Palaliću, jel bi bilo tako? Evo, Palalić je bio predsednik izvršnog odbora u to vreme, da nam kaže on da li bi bilo tako. On je bio u toj stranačkoj hijerarhiji iznad mene i iznad vas, pa da čujemo da li bi bilo tako. I sa 120 mandata nemate većinu da sami pravite vladu. Nemamo mi 126, 128 ili ne znam ni ja šta. Imamo i mi koalicione partnere. Ako već smatrate da je tada to bio izvinjavajući razlog i da je to bilo dopustivo zato što nema te većine, kako to danas nije izvinjavajući razlog i nije dopustivo i kako to nije uporedivo? Jeste uporedivo.

Da li je bila koaliciona vlada ovakva ili onakva, koaliciona vlada je koaliciona vlada. To je to. Da li bi bilo nešto 2007. ili ne bi bilo 2007. godine, uz dužno poštovanje, to ne znate ni vi ni ja. Možete da pretpostavite ovo ili ono, možete da mislite ovo ili ono, ali u svakom slučaju ne znate ni vi ni ja. Možda bi bilo ovako, a možda ne bi bilo tako.

Tako da, i strukturno smo imali ovakve vlade, drugačije su se zvala ministarstva, po strukturi vlade smo imali taj broj ministarstava, imali smo takvu strukturu i prosto ne vidim da ima osnova kritika i legitimitet kritika koje dolaze od ljudi koji su tada tu strukturu podržavali.

Dakle, nemam problem sa tim da se ukaže da, kako ste rekli, spajamo nespojivo itd, to je vaše mišljenje. Ponovo postavljam pitanje koje sam postavio i šefu vaše grupe – ko kaže da je normalno da budu omladina i sport zajedno? Zašto je to nešto logično? Da li se samo mladi ljudi bave sportom? Pa, bave se i veterani, bave se i ljudi srednjih godina, bave se različite kategorije sportom. Omladina je na najrazličitije načine, ili mladi, kako je to ukazano ovde, čak bi se saglasio sa tim, su na najrazličitije načine vezani u različitim državama. Negde sa socijalom, negde sa porodicom, negde imate ministarstvo za socijalna pitanja i mlade.

Dakle, to je struktura u jednom ministarstvu koja će se u ovom slučaju baviti turizmom i mladima. Mi smo dali objašnjenje čak i za to, da postoje brojni konkursi u kojima možemo da učestvujemo i da donesemo nešto u našu zemlju, Novi Sad sam navodio kao primer, koji se odnose upravo na te dve oblasti, na turizam i na mlade. Jednostavno, kada imate proglašen Novi Sad za prestonicu mladih za 2021, ili kako je to već išlo, onda dobijete situaciju da je to i za mlade i za turizam. Takvi su brojni konkursi i zato mislimo da će to moći da funkcioniše.

43/3 MV/MJ

Sport je zahvaljujući nama, kada kažem nama mislim na ovu vlast i na ovu Vladu, između ostalih, narastao toliko da je potrebno da ima zaseban resor, jer toliko se i ulaže u strukturu sportsku i to se vidi kroz rezultate koje sportisti donose ovoj zemlji.

Nikada više medalja na Olimpijadi, osvajamo ozbiljne turnire na svetskom i na evropskom nivou u raznim sportovima i to je nešto što pokazuje da je sport već toliko odmakao da nam je to ozbiljna grana kojom se na jedan ozbiljniji i fokusiraniji način treba baviti.

Dakle, izvinite ako sam u nekom momentu otišao sa odgovora vama, a jesam jednom dužom digresijom koja ne da nije bila na mestu, nego je bila podla, pokvarena, neistinita i uvredljiva. Ali ne sa vaše strane, naravno, ne sa vaše strane, ali prosto sam na to morao da odgovorim i da se udaljim od polemike sa vama, jer to nije moglo da ostane neodgovoreno, jer ovde niko niti mrzi žene, niti na bilo koji način bije nekoga ili nešto drugo radi, ali je zanimljivo da je ista koleginica ćutala kao zalivena kada su bili seksistički komentari upućeni Sandri Božić, kao potpredsednici Skupštine Srbije, da bi jako voleo neko da ga ona kažnjava itd. To je prećutala, to nije smetalo, jer to je iz SNS.

Je l' se oglasila o progonu Staše Stojanović? Je l' se bavila svojim bivšim članom, onim idiotom Višekrunom? Je l' se bavila njime? Nije, baš je briga. Je l' osudila negde to? Nije. Pet dana devojku provlače kroz blato, nazivaju najodvratnijim imenima, zato što je neko montirao porno klip sa njenom glavom i predstavio neku nepoznatu devojku kao nju i to pustio na Jutjub i svi se cerekaju i guraju laktovima, uživaju, a ovde mi glume nekakvu zaštitu žena. Licemeri, bre, bedni. Licemeri, to ste vi.

(Gorica Gajić: Može li po Poslovniku?)

PREDSEDNIK: Nema, gospođo Gajić, osnova. Daću vam reč, ali nema osnova. Tražili ste da reagujete na priču o sedam meseci, a znate i sami valjda kada su proglašeni konačni rezultati izbora. Rekao sam vam to već i vaš je predstavnik glasao za te rezultate. To je bilo u julu mesecu. E sada, ako treba da raspravljamo da li od jula do danas ima sedam meseci, evo daću vam reč.

GORICA GAJIĆ: Hvala, predsedavajući.

Pa ne znam zašto je to da li je bilo sedam, prošlo sedam meseci ili četiri meseca od dana proglašenja konačnih rezultata toliko sporno da se ovoliko rasrdi moj cenjeni kolega Jovanov, koga cenim još iz vremena dok je bio u Demokratskoj stranci Srbije, pa je čak zarad toga povisio ton i na koleginice iz susedne poslaničke grupe.

Gospodo, ništa nije strašno …

PREDSEDNIK: Nije povisio ton na koleginice ni iz jedne poslaničke grupe. Da se razumemo oko toga šta se dešavalo. Bilo je dobacivanje, ne samo neukusno, ne samo neprilično, nego mnogo gore od toga.

GORICA GAJIĆ: Dobro, ali može povreda Poslovnika po tom osnovu.

PREDSEDNIK: Ne, dao sam vam reč i objasnite to što ste hteli za sedam meseci, ako zaista mislite da ima smisla, ako zaista mislite. Izvolite.

GORICA GAJIĆ: Dobro, prošlo je četiri meseca. Šta se to strašno desilo, je li bilo ratno stanje u Srbiji da nismo mogli da razgovaramo o Predlogu zakona o ministarstvima i o novoj Vladi početkom oktobra, krajem septembra? Prosto je to logično pitanje koje nam se svima nameće.

Drugo, kolega je vrlo često govorio i nama spočitavao učešće u pregovorima oko izbornih uslova. Pa gospodo, ja učestvujem 30 godina u izbornim procesima na lokalnom nivou i najbolje znam šta se sve radi kada su izborne kampanje, i najbolje znam ko iz SNS dolazi da sve nas iz drugih stranaka disciplinuje, razgovara sa nama, ne bismo li spustili loptu ili prešli na drugu stranu. Nemojte meni o tom da pričate. Trideset godina učestvujem u izbornim kampanjama. Dajte da skrenemo pažnju na to koliko će koštati ova vlada i koliko će zaposlenih svako novo ministarstvo dobiti. Pouzdane informacije imam i za novoformirano ministarstvo iz prethodne Vlade, Ministarstva za ljudska i manjinska prava i društveni dijalog. Preko 50 ljudi zaslužnih članova SNS se zaposlilo u tom ministarstvu dok još nije bila doneta ni sistematizacija ministarstva.

(Predsednik: Prošla su dva minuta.)

Zato se s pravom pribojavam da ćemo samo povećati budžetska sredstva za nova ministarstva i učiniti Vladu nefunkcionalnom.

PREDSEDNIK: Gospođo Gajić, tražili ste od mene dodatno vreme da objasnite da li je prošlo sedam meseci od jula.

(Gorica Gajić: Dobro, kažem četiri meseca.)

I sada vidite da li ste ih iskoristili za to ili da mi kažete – nije sedam, nego je malo manje, možda četiri itd. i da govorite sve sem toga. Sada vas pitam samo još jednom – da li zaista mislite da ovo smisla nekog? Nema nikakvog.

Gospodine Jovanov, imate i vi pravo i zatvorićemo krug replika i reagovanja.

MILENKO JOVANOV: Ovo je potpuno identičan razgovor koji sam juče vodio, ali potpuno identičan. Rečeno je, ne znam, tad nije bilo sedam meseci, nego je bilo 3. aprila i onda kažemo – nisu završeni izbori 3. aprila, pa dobro, svejedno. Pa dobro, ako je svejedno da li je četiri ili sedam, pa što niste rekli istinu?

(Zoran Lutovac: Pravo na repliku, član 104. stav 2.)

Nije bitno. Pa kad nije bitno, zašto ste sedam puta naglasili ono što nije bitno?

(Zoran Lutovac: To nije tačno.)

Znači, nije bitno, nije tačno, ali je sedam puta naglašeno. Ako je tako, onda ni ja nemam čemu da repliciram.

PREDSEDNIK: Dobro, davao sam vam repliku i kad je imalo makar teorijskog smisla, a sad nema teorijskog smisla, nema nikakvog. Kada gospođa Manojlović iz vaše poslaničke grupe viče da se trese cela sala i vređa čoveka dok govori i ometa ga, vi da dobijete repliku zbog toga? Ne.

Gospodine Redžepoviću, vi ste se prijavili za reč.

(Zoran Lutovac: Vi morate da se izvinite, zato što on kaže da smo mi bednici.)

Ako ne umete da se izvinite za ponašanje vaše poslanice, ne morate. Vaša stvar i vaš obraz. Ali omogućite gospodinu Redžepoviću da govori.

(Zoran Lutovac: Molim vas, on je rekao da smo mi bednici. Da li se vi slažete da smo bednici?)

ZAIM REDžEPOVIĆ: Poštovani predsedavajući, kolega, molim vas da posle svega što sam slušao dobijem i ja koji minut, a da mi ne uzimate vreme.

Poštovane koleginice i kolege, građanke i građani Republike Srbije, slušali smo argumente zbog čega je dobro da imamo predloženi broj ministarstava, slušali smo i argumente zbog čega nije dobro da imamo ovaj broj ministarstava, čuli smo da će Vlada biti skupa, glomazna, čuli smo i da neki smatraju da je 25 nešto mnogo različito od 24 ili 26, koliko smo imali u prošlosti. Čuli smo svašta, ali meni se čini da to nisu glavni problemi i da mi ne treba da se bavimo tim tehničkim stvarima. Oni koji su pobedili na izborima formiraće Vladu i formiraće Vladu za koju veruju da može da ostvari zadatke i ciljeve koje su dobili.

U tom kontekstu se ja time ne bih mnogo bavio. Ono što mene kao poslanika SPP-a i građanina ove zemlje brine i o čemu bi trebalo više razgovarati jeste da će ta Vlada raditi u jako teškim okolnostima, pod velikim pritiskom, kriza u svet, rat u Ukrajini, problem sa Kosovom i Metohijom, problem sa gasom, zima koja nailazi i svašta, sve bi to trebalo da se proračuna i kada se uzme u obzir da će i u ekonomiji sigurno biti teže, onda je jasno da treba da trošimo energiju na neke druge stvari, a ne na broj ministarstava. Neće to bitno uticati na troškove. Ko je bio u izvršnoj vlasti trebalo bi da zna da i ti ljudi koji se tamo izaberu moraju i svi rade u interesu građana u meri u kojoj su u mogućnosti, a za to su dobili mandat od građana, a posle i od Narodne skupštine.

Ono što je meni važno i smatram da je jako dobro što se akcenat stavlja na tehnološki razvoj i inovacije, turizam i omladinu, informisanje i telekomunikacije. Zaista mislim da u ovom prostoru ima mesta za popravku i ovo bi bilo nešto oko čega bi trebalo valjda svi da budemo saglasni. Ovde treba popravljati stvari i dobro je što se ovo tretira posebno i na ovaj način.

Šta mene interesuje i šta nas iz SPP-a interesuje mnogo više od tog broja? Zanima nas da se nastavi sa započetim projektima u Sandžaku. Skoro smo otvorili putni pravac Novi Pazar-Tutin koji je koštao više od 20 miliona evra građane Republike Srbije. Izuzetno smo zahvalni što se to desilo kod nas. Važan nam je auto-put preko Peštera. Gradi se najskuplja škola u Sjenici. Najskuplja škola u Srbiji se gradi u Sjenici, i to bi trebalo da bude dobra stvar i nadam se da je tako svi razumeju.

Nama je jako važno da nastavimo razgovore o aerodromu u Sjenici. Moramo bolje da iskoristimo resurse sa Peštera. Zaista na tome moramo svi da radimo i nije mnogo bitno da li ste u vlasti ili opoziciji. Ovo je prostor Republike Srbije u koji je najmanje ulagano i valjda bi trebalo svi da taj patriotizam pokažemo i pokažete na način kako je započeto poslednjih godina da se tamo više ulaže.

Meni je jako važno da tražimo i nađemo način da vratimo, recimo, Osnovni sud i Tužilaštvu u Tutinu, to je opština koja je na samoj granici sa Crnom Gorom, nije dovoljna sudska jedinica. Građani ima problema zbog toga i to treba rešavati. Verujem da će to u novoj Vladi imati ko da čuje i da će to ljudi rešavati.

Potrebno je da se fokusiramo na Kliničko-bolnički centar u Novom Pazaru. Potrebne nam je još novih škola. Potrebni su nam putevi. Tako ćemo doći do tih famoznih investicija koje nas stalno mimoilaze. Nije ni čudo, tamo gde su loši putevi i nema aerodroma teško je dovesti ozbiljne investitore. Zbog toga mi nastavljamo i hoćemo da Vlada ima kontinuitet da se ove stvari urede, a tada ćemo dobiti, uveren sam, i ozbiljne investitore. Važno nam je da ova Vlada ima razumevanja i da razume kada mi pomenemo Sjever šta mi mislimo.

Nama je jako važno, i to je jako važno za državu, da svi nadležni, pre svega nadležno Ministarstvo za rad, zapošljavanje, boračka i socijalna pitanje, rade na tome u najboljoj nameri da porodice žrtava ostvare prava koliko je god to moguće. Važno, jer se na taj način poverenje u državu Srbiju povećava, a Srbija se pokazuje pravednom. To jeste naš cilj.

Nama je takođe važno da Bošnjaka bude više u svim institucijama u ovoj zemlji, od Vlade, preko EPS-a, preko raznih ministarstava, preko različitih organa, preko policije, preko vojske, svuda treba da bude Bošnjaka više. To je jako dobro. Na taj način se poverenje u državu povećava, na taj način država postaje stabilnija, država postaje na neki način prihvatljivija nego onda kada smo izbegavani, kada nas nije bilo u institucijama i kada nas nije bilo tamo gde treba da nas bude. Ovo je naša zemlja i to tako treba da se tretira.

Izuzetno nam je važno…

PREDSEDNIK: Završite, gospodine Redžepoviću.

ZAIM REDžEPOVIĆ: Izvinjavam se, završavam.

Izuzetno nam je važno da se vodi računa o konkursima koji se raspisuju. Imali smo situaciju sa vatrogascima. Izuzetno je važno da se to preispita, proveri i da tamo gde se ti konkursi raspisuju, a žive većinski Bošnjaci, Bošnjaci budu i u prilici da tamo rade.

Završiću sa time da mi svakako hoćemo da glasamo za zakon jer verujemo da će, bez obzira na sve teškoće koje se dešavaju, ipak ova Vlada pokazati i dokazati da s punim pravom i da u punom kapacitetu može da realizuje zadatke i ciljeve koje su postavili pre svega građani onda kada su dali svoje glasove.

Hvala vam.

PREDSEDNIK: Hvala.

Reč ima Predrag Marsenić. Izvolite.

PREDRAG MARSENIĆ: Gospodine predsedniče, dame i gospodo narodni poslanici, ja sam zaista pažljivo slušao sva ova izlaganja koja su se ticala ovog zakona, nažalost, nije ih bilo baš mnogo, i uočio sam neke određene nelogičnosti koje bih sada podvukao.

Dakle, čuli smo da je vreme u kome se nalazimo izuzetno loše i ja se potpuno slažem sa tim. Ne znamo šta će biti. Čuli smo gospodina Đukanovića da je ovo praktično ratna Vlada. Pa, nije logično da ratna Vlada ima 25 ministarstava, valjda je logično da ona bude kompaktnija, efikasnija. Uostalom, neko je ovde rekao i pitao – zar je bitan broj ministarstava? Predstavnicima većine bio je bitan broj ministarstava, i predsedniku Vučiću, 2012. godine, kada je rekao da je maksimalan broj ministarstava 15.

Godine 2014. je uradio dobru stvar, napravio je jednu kompaktnu Vladu. Zašto? Zato što su okolnosti u kojima se Srbija tad nalazila takođe bile loše. Takođe je bila ekonomska kriza, bili su veliki politički pritisci i to je bilo opravdanje za Vladu od 16 ministarstava. Ja mislim da je to bilo dobro, da je to bio dobar potez tada. Ne razumem zašto takav potez nije urađen sada?

Sada na potpuno isti način branite 25 ministarstava kroz situaciju koja je potpuno ista. Znači, imamo situaciju koja je, kako je gospođa Brnabić rekla, najgora situacija od Drugog svetskog rata, gde je velika kriza. Mislim da je bilo logičnije da se napravi broj ministarstava koji bi bio kompaktniji, s tim što se potpuno slažem sa vama, gospodine Jovanov, ja isto mislim, kao i vi, da je to stvar Vlade i da mi uopšte ne treba da imamo ovakvu vrstu zakona. Ali, šta da radimo, tako je kako je.

Još jedna stvar mi je zasmetala. Vi se opravdavali broj ministarstava time što određeni ministri ne mogu da stignu da obrade sva ministarstva. Jel tako? To je jako loše što ste rekli. Znači, to se ne rešava time. Jeste, gospodin Jovanov je to rekao. To se ne rešava time što ćete vi da povećate broj ministarstava, nego što ćete postaviti ljude koji to mogu da urade. To ste uradili 2016. godine.

Jer, ako je to tačno što ste rekli, šta to implicira? To implicira da vaše Vlade koje su imale manje ministarstava, a ja mislim da je to dobar put, i vi treba da vašu pozitivnu praksu primenite ovde, da su one bile loše, da ti ministri nisu dobro radili, da vi zbog toga sada povećavate broj ministarstava. Dakle, imamo 2014. godine 16, danas imamo 25. To je, naravno, vaše pravo i vi imate pravo da napravite ministarstava koliko hoćete, ali evo to je moj stav i mislim da to jednostavno nije dobar put i nije dobra poruka građanima Srbije.

Dalje, ministarstvo za KiM. Da, mi se zalažemo za to ministarstvo, ali ja potpuno razumem vaš stav što niste ukinuli ni Ministarstvo za evropske integracije. Niste želeli da u ovim teškim vremenima pošaljete lošu poruku EU. To je moj utisak. Ali, kakvu poruku građanima Srbije šaljete kad ste ostavili Kancelariju za KiM i niste je podigli na rang ministarstva. Ispada da je vama bitnija EU od KiM. Siguran sam da to nije tako. Zaista, iskreno verujem da to nije tako i da je vama stalo do KiM kao meni. Zaista, ali takvu poruku šaljete. Nije trebalo da pošaljete takvu poruku.

Dalje, govorimo o Vladi koja je ratna, tako je rekao gospodin, Đukanović. Da li je logično da ratna Vlada ima Ministarstvo za turizam? Jeste, zaista je turizam velika razvojna šansa ove zemlje, ali onda treba da uskladimo. To je moglo, i zaista mislim da je bilo mnogo bolje rešenje da taj deo bude u okviru nekog drugog ministarstva, kao što je bio do sada. Zaista, mislim, kako će ti turisti da dolaze ukoliko se zaista desi Treći svetski rat o kome priča i predsednik, o kome je pričala i premijerka. Znači, kako će da dolaze, na tenkovima. Čemu onda Ministarstvo za turizam? Nije logično.

Eto, ja bih sada ostavio gospodinu Radosavljeviću da nastavi. Mi nećemo glasati za to, to je naše pravo. Mislim da Srbija treba da ostane na ovom neutralnom putu. Mi nikada za EU nismo rekli da ne treba da sarađujemo sa EU, i zato nemojte da nas kritikujete, samo moramo biti svesni šta je na kraju tog puta, to je priznanje Kosova i Metohije. Hvala vam.

PREDSEDNIK: Hvala.

Reč ima, Milenko Jovanov.

MILENKO JOVANOV: Loše vreme, upravo mislimo da zahtevalo ovakvu strukturu vlade. Dakle, mi se sada tu razlikujemo, vaše viđenje je da to treba da bude manje i operativnije, a mi mislim, i to ljudi misle koji u ovom trenutku vode Vladu, da su događaji takvi i da su okolnosti takve da zahtevaju ovakvu strukturu. Dakle, da se događaji odvijaju takvim tempom, takvom brzinom i da zahtevaju toliku angažovanost da je potrebno da taj broj ljudi bude uključen.

Naravno, postoje i politički razlozi. Vlada mora u ovakvoj jednoj situaciji da ima širinu i napraviću paralelu, opet sa 20074. godinom. Dakle, i tada je država bila u sličnoj situaciji i ta Vlad birana 2007. godine je bila pod pritiskom da prihvati Ahtisarijev plan. Tada je pokušavano da se napravi nešto širi konsenzus i tada je ta vlada imala 24 člana. Ova ima 25, u vrlo sličnim okolnostima.

Hoću da vam kažem, da različite okolnosti, a očigledno teške okolnosti u kojima se nalazimo diktiraju određene odluke i određena rešenja koja su izgleda vrlo slična. Dakle, nisu iste okolnosti bile ni 2014. godine ni 2016. godine, kao danas. Voleo bih da su danas nalazimo što se tiče okruženja i situacije u svetu u 2014. godini ili 2016. godini, ali nažalost nije tako.

Nisam rekao da ne mogu da postignu nego da će biti bolje fokusirani na posao kojim se bave, upravo zbog ovoga što sam naveo da je dinamika procesa takva, da su se procesi ubrzali, sa jedne strane, a sa druge strane da non-stop izlaze neke nove situacije na koje treba reagovati. Lakše je, jednostavnije je da bude neko fokusiran na taj način da resor koji vodi bude drugačije koncipiran od onoga što smo imali u nekom prethodnom periodu.

Evropska unija, Kosovo i Metohija, drago mi je da ste rekli da nije tako. I nije tako. Dakle, nikada ne stavljamo ništa ispred države Srbije, to je bar jasno, ali sa druge strane, mi ne možemo ni na koji način, prosto, protivi se i našoj politici da pošaljemo poruku da odustajemo od onoga što jeste politika i vladajuće koalicije i stranke kojoj pripadam, dakle, da je naš cilj da Srbija postane punopravni član EU.

Svesni smo činjenice da to ne zavisi samo od nas. To što mi želimo i druga strana treba da pokaže nekakvo razumevanje i želju. Da li će do toga da dođe ili ne, to zaista ne zavisi samo od nas. Toga smo takođe, svesni, ali smatramo da je Srbija zahvaljujući činjenici da je bila na tom putu u proteklih 10 godina oporavila u velikoj meri svoju ekonomiju i u velikoj meri rešila neke probleme sa kojima se suočavala.

Najzad, što se tiče turizma i trećeg svetskog rata, mi se upravo nadamo da Srbija neće biti deo svega toga.

Dakle, da je ovo stvarno, i gospodin Đukanović, prosto jeste tako govorio, ali bih voleo da pre to shvatite kao metaforu, nego kao bukvalno, mi se bukvalno nalazimo u okruženju koje podrazumeva treći svetski rat, nije to toliko, to je na 500, 600 kilometara od Srbije, ali sa druge strane, ono što jeste činjenica to je da je naša želja da ovaj svetski rat prođe bez Srbije, jer smo nenadoknadivo stradali i u Prvom i u Drugom svetskom ratu.

Danas kada govorim o posledicama depopulacije, kada govorimo o posledicama loše demografske strukture mi i te kako govorimo o posledicama Prvog i Drugog svetskog rata.

Zato naše odluke moraju biti mudre, moraju biti promišljene, moramo razmišljati o posledicama naših odluka, da razmišljamo o tome šta je ono što nas čeka iza donošenja odluke za koju smo uvereni da je ispravna, ali nekada treba biti dovoljno mudar i sačekati da neke stvari prođu da bi narod preživeo.

Meni je bilo lično, sada vam govorim jedno lično iskustvo, strašno saznanje, nisam na to obratio pažnju, nisam ni pratio to, kada sam od jednog prijatelja dobio informaciju koliko jedna susedna zemlja, neću da govorim o tome da ne bi to bilo posle protumačeno kao ono što sam rekao za terazijske Crnogorce, pa je ispalo da vređam Crnogorce, a nije mi to ni namera, ni bilo šta drugo, dakle, neću reći koja je zemlja u pitanju, da je ta zemlja u toku Drugog svetskog rata izgubila 28 hiljada ljudi, 18.000 hiljada vojnika i 10.000 civila. Sada uporedite to, ne sa Srbijom današnjom, uporedite to sa bilo kojim okrugom u Srbiji.

Dakle, ne kažem da mi možemo da pobegnemo od nečega što je biće ovog naroda, ali samo mislim da nas više nema da bismo eksperimentisali bilo kakvim avanturama, jer to može da nas košta toliko da nas bukvalno nestane, i da tu moramo biti vrlo, vrlo oprezni i da tu moramo biti vrlo, vrlo promišljeni, jer ukoliko se to ne desi, onda ćemo zaista doći na ono što su nekada pričali, a što bi bilo zaista strašno, da će svi Srbi da stanu pod jednu šljivu.

Zato nam je veoma važno da se vodimo interesom Srbije, a glavni interes Srbije je danas mir, glavni interes Srbije je da bude van sukoba i da pokušamo da preživimo, da narod preživi, da nam ekonomija preživi i da nastavimo da radimo svako na svoj način u korist ove zemlje. Hvala. Mislim da sam vam na sve odgovorio.

PREDSEDNIK: Hvala vama.

Nema osnova stvarno. Čist odgovor, bez ulaženja u komentare i izazivanje odgovora. Samo da vam kažem, imate još jednu prijavu za reč. Znači, Radosavljević, vaša poslanička grupa prijava za reč. Imate posle toga i vreme ovlašćenog, nema nikakve potrebe.

Reč ima narodni poslanik Dušan Radosavljević.

Izvolite.

DUŠAN RADOSAVLjEVIĆ: Zahvaljujem.

Uvaženi gospodine predsedniče, dame i gospodo, poštovani građani Srbije, ima jedna divna izreka koja kaže – otmenost obavezuje. Moju malenkost je obavezala da dva dana nikome nisam dobacio, i vas molim da u ovih tri, četiri minuta, obzirom da sam sedamdeset i drugi govornik i da se ovim završava, koje li simbolike, meni časti, i prošlu sednicu sam završio kao poslednji i dao neku završnu reč i ton i ovu završavam. Tu čast mi samo ukazuje moja stranka, jer tamo govorim uvek poslednji, ali verovatno da je ovde neka simbolika i koincidencija.

Učiniću sve da u ime opozicije saberem i sublimiram ovo što je dva dana rečeno, ali ne da bi se sa vama svađao, jer trebali bi da zapamtite reči velikog patrijarha Pavla: „Blage reči, jaka dela“.

Kada se bira Vlada u jednoj zemlji i donosi ovakav zakon, to su dani radosti, jer se biraju najbolji sinovi i kćeri jednog naroda, a ne dani svađe. Ako sva opozicija koja je ideološki šarenolika uporno ukazuje na određene stvari koje nisu dobre, onda se treba zamisliti, a to je broj ministarstava, dužina biranja institucija i takozvani kontinuitet Vlade. Treba da se zamislite dobro, ako svi ovde, s leva na desno u opoziciji zajednički to konstatuju.

Ja ću malo da se našalim. Kada bi stavili jedan stočić sa nekoliko aktivista kod „Grčke kraljice“ u Knez Mihajlovu i čekali da prođe 20.000 ljudi i pitali da li treba Srbija da ima 15 ministarstava ili 25. Dobili bi 20.000 odgovora – 15. To je logika.

E, sad, i vaš je izbor to. Vaš je uvek odgovor bio – dobili smo poverenje od naroda. U redu, sprovodite ga, a mi se narodu i obraćamo da ovako ne bi trebalo da bude, nego da se vodi računa o kasi.

Kada govorimo o kontinuitetu, da bi neko nosio najviše državne funkcije i da bi Vlada bila Vlada, ona podrazumeva reprezent i moć. Nažalost prošla Vlada to nije imala. Ne bi da budem ad personam, ali ko je bio premijer. Da li je imala kapacitet? Da li je imala integritet? Znanje, ona i mnogi ministri? Nije, nažalost. To nije ni moralno. Oni nesretnici nisu ni krivi zato što je poremećen sistem i uništen Ustav i unakažen. Zato mi i jesmo ovde gde jesmo.

(Veroljub Arsić: Sram te bilo!)

Dozvolite mi, molim vas. Završavam, još minut i po, dva.

Niko iz opozicije ovde, nisu ljudi koji manje vole otadžbinu od vas. Naprotiv. Vi ovde govorite o ratnoj Vladi. Nemojte molim vas, ne dao Bog. Da bi bila ratna Vlada ovo treba da bude ratna skupština, a napolju vanredno ratno stanje. Daleko je to od toga.

Dalje. Kada govorite o jezivim pritiscima na nas nemojte toliko preterivati. Ne dao Bog da su jezivi pritisci, obzirom na konstelaciju u svetu ne bi ovo trajalo 20 minuta.

Pustimo velike da se razračunavaju, da izvrše smenu straže i slično, a mi budimo mudri, maksimalno mudri. Vremena su daleko od toga da su dobra. Valjda i ovi ljudi koji su opozicija nešto znaju i mogu dati neke predloge.

(Veroljub Arsić: Vole pare.)

Kada je pomenuta dijaspora ovde? Pomenuo je predsednik, po tome je Kraljevina Srbija, moj kolega, gospodin Voja Mihajlović, dodaću nešto – ako bi trebalo ministarstvo koje treba da bude u pet, takozvani top five, pored pravde, zdravstva, spoljno unutrašnjih poslova, to je dijaspora. Zašto? Zato što pola našeg naroda živi van otadžbine, zato što ono preko 3,5 milijarde dolara putem doznaka upumpa u ovu zemlju. Da li je to donator ili bilo šta.

Ta dijaspora je bila marginalizovana sedamdeset godina. Zašto? Zato što su je formirali ljudi koji su pobegli od komunističke kame, a tamo ih je okupila kruna i oltar.

Dajmo, za ime Boga, da vratimo na taj način, napravimo reprezentativno ministarstvo dijaspore gde bi bio ministar dijaspore iz dijaspore, gospodin par ekselans, sa više fakulteta od autoriteta i uticaja. Podignimo taj rejting, ujedinimo se barem na nekim principima zdrave logike i zdrave pameti.

Obzirom da mi je isteklo vreme i da završavam ovu sednicu, sigurno da svojoj otadžbini želimo dobro, želimo da nas zaobiđu svi ovi talasi užasa.

Vi koji ste dobili poverenje naroda ne igrajte se s tim poverenjem i njegovom mukom. Obzirom da traje svađa dva dana, ne može se drugačije ni završiti nego nečim da te svađe ubuduće ne bude, a to je samo još jedan dokaz da bez kralja Srbija ne valja.

Hvala.

PREDSEDNIK: Pošto na listama poslaničkih grupa više nema prijavljenih za reč, pre zaključivanja načelnog pretresa, pitam da li predsednici, odnosno ovlašćeni predstavnici poslaničkih grupa ili neko ko nije iskoristio pravo po članu 96. Poslovnika želi reč?

Reč ima narodni poslanik Aleksandar Olenik.

ALEKSANDAR OLENIK: Dame i gospodo, poštovani građani Srbije, građani Vojvodine, za nas je u ovim svim ministarstvima, 25 njih, kao što sam sinoć rekao i juče, Ministarstvo za evropske integracije je najbitnije, najvažnije.

Dobro je što ga ima. Bilo je i pre tu. Drago nam je što će verovatno biti i u novoj Vladi. Razlog za to je što samo postojanje takvog ministarstva za evropske integracije govori o tome da većina sadašnja ipak ozbiljno razmišlja da uvede sankcije Rusiji i da, prosto, nastavi put ka EU. Da nije tog razmišljanja ne bi bilo potrebe za ovakvim ministarstvom.

Juče u raspravi, a i danas, više kolega se sa pravom zapitalo o posledicama uvođenja sankcija. Vreme je da popričamo o tome. To jeste bitno pitanje i tu imamo dve vrste posledica. Jedne su ekonomske, druge su moralne, političke, ljudske.

Što se tiče ekonomskih posledica, više ne moramo da predviđamo, da pravimo neke projekcije. Nakon osam meseci od varvarske agresije Rusije na Ukrajinu mi te posledice živimo sada i ima dovoljno primera, ali jedan je ovako najupečatljiviji, a to je cena dizela kod nas i u okruženju.

Znači, kod nas je cena dizala 220 dinara, a mi smo oni koji su odbili da uvedu sankcije i oni koji imaju poseban energetski sporazum sa Rusijom.

U Hrvatskoj je cena dizela 190 dinara. Oni su uveli sankcije, nemaju sporazum sa Rusijom i mnogo im je jeftiniji dizel i njihovi građani mnogo bolje žive baš zbog toga.

Pogledajmo Crnu Goru. U Crnoj Gori je dizel cena 181 dinar. Crna Gora je uvela sankcije, nema sporazum sa Rusijom i ima cenu dizela od 181 dinar, a mi nismo uveli sankcije, imamo famozni sporazum, a cena nam je 220 dinara.

Bosna i Hercegovina je, takođe, uvela sankcije, takođe nema nikakv sporazum sa Rusijom i kod njih je cena 193 dinara. Kod nas je, ponavljam, 220 dinara i pored toga što nismo uveli sankcije i pored toga što imamo sporazum sa Rusijom.

Severna Makedonija takođe je uvela sve sankcije, takođe nema sporazum sa Rusijom i kod njih je cena dizela 197 dinara, a kod nas je 220 dinara, uz to da nismo uveli sankcije i uz to da imamo famozni štetni energetski sporazum.

Ovo vam je konkretan brojčani dokaz da već sada, posle osam meseci od varvarske agresije Rusije na Ukrajinu, živimo mnogo gore, nego oni u našem okruženju koji su odmah i na vreme uveli sankcije i koji nemaju štetan energetski sporazum sa Rusijom.

Sve ove parametre, odnosno cene koje sam naveo će se i dalje razvijati u tom trendu. Ako ne uvedemo sankcije i ako ne krenemo ka zapadu konačno, živećemo sve gore i gore i ovi parametri i ove cene će biti sve gore i gore i to svi vi dobro znate.

E sada, nisu ekonomski razlozi jedini za naš zahtev, za zahtev koalicije Vojvođani za uvođenje sankcija. Drugi razlozi su mnogo bolji i mnogo važniji i to ministarstvo za evropske integracije bi trebalo da podrži sankcije baš iz ovih razloga.

Prvi najvažniji razlog za uvođenje sankcija je to što smo mi bili žrtve agresije isto kao što su to sada Ukrajinci. Mi najbolje znamo kako je kada nas neko bombarduje i mi imamo najveće pravo i najveću moralnu obavezu da podržimo žrtve agresije, a ne da se stavljamo na stranu agresora.

Drugi razlog, takođe politički, ljudski i taj je možda čak i najvažniji za opredeljenje grupe Evropski regioni da tražimo uvođenje sankcija, kada neko čini zlo, a vi okrenete glavu, kažete – mi smo neutralni, tada pomažete zlo. Agresija Rusije je nesumnjivo zlo.

Svi mi, uključujući našu državu i ovu vlast, koji okreću glavu, koji kažu – mi smo neutralni, pomažu to zlo, pomažu tu agresiju i to je ono što naši građani znaju i zato su sankcije Rusiji i nastavak evropskog puta jedino što može da nam pomogne u ovom trenutku.

Slušam ovde dva dana više od predstavnika većine koji kažu da deo opozicije gleda ka Briselu, to jeste tačno, mi jesmo deo toga, ali da to nije interes Srbije. Laž, neistina. Interes Srbije je upravo Brisel. Zatim kaže da postoji druga grupa opozicije koja gleda ka Moskvi. Možda je tačno, možda nije, ne znam, neću da ulazim u to. A onda kažu da je politika Borisa Tadića - tri stolice i pet stubova nešto što je interes Republike Srbije. Nije i to je laž. Politika Borisa Tadića – tri stolice, pet stubova, nije u najboljem interesu Republike Srbije i nije ono što treba da predstavlja politiku ni opozicije, ni pozicije. Ta politika da sedimo na tri stolice i na pet stubova je smišljena samo da bi oni koji je sprovode ostali na vlasti. Njen cilj je partikularni, posebni interes partije na vlasti, ne građana Srbije, ne opšti interes, ne naš interes, nego samo onih koji su na vlasti.

Koliko je Boris Tadić, koji je patentirao tu politiku, ostao na vlasti, toliko će i ovi koji je sada sprovode, jer to, ponavljam, nikad nije bio nacionalni interes Srbije. Pokušaj da se ta politika pokaže kroz kontrolu medija kao nešto što je opšti interes, u interesu Srbije je čista propaganda.

Građani kada odu da sipaju gorivo, kada vide cene, kada otvore frižider, kada treba da pošalju decu u školu ili na neki rođendan vide šta je interes. Ne treba im televizor da im kaže da je štetočinska politika sedenja na tri stolice i na pet stubova nešto od čega će bolje živeti, jer sada osam meseci posle varvarske agresije Rusije na Ukrajinu žive gore nego što su živeli pre tih osam meseci. Ako sada ne uvedemo sankcije, živećemo još gore posle sledećih osam meseci i za to će potpuna odgovornost biti na većini, jer je do njih da to urede. Zato mi predlažemo da ovo ministarstvo o kojem govorim sve vreme, za evropske integracije, na prvoj sednici Vlade zatraži…

PREDSEDNIK: Vreme ovlašćenog predstavnika.

ALEKSANDAR OLENIK: Ja se izvinjavam, koristiću i vreme grupe koja ima još šest minuta. Vreme grupe.

PREDSEDNIK: To je to.

ALEKSANDAR OLENIK: Imam i vreme grupe.

PREDSEDNIK: Samo vreme ovlašćenog predstavnika u ovom delu sednice.

ALEKSANDAR OLENIK: Tako je, imam i vreme grupe, šest minuta i 13.

PREDSEDNIK: To je bilo po prijavama za reč.

ALEKSANDAR OLENIK: Ali nije iskorišćeno.

PREDSEDNIK: Znači, isteklo vam je vreme ovlašćenog predstavnika. Ako hoćete, završite misao i to je to vreme. Nema drugog vremena sada.

ALEKSANDAR OLENIK: A šta je sa vremenom grupe?

PREDSEDNIK: Da li želite da govorite još da završite to ili ne?

Hoćete li da završite sada ili ne?

ALEKSANDAR OLENIK: Da i da iskoristim vreme grupe.

PREDSEDNIK: Samo sedam minuta i 50.

ALEKSANDAR OLENIK: To je kao predsednik grupe, ali kao poslanička grupa…

PREDSEDNIK: Tako je, to je ono vreme koje se koristi u ovom delu sednice, sedam minuta i 50 sekundi.

ALEKSANDAR OLENIK: Dobro, ako ne mogu da iskoristim vreme poslaničke grupe, mislio sam da mogu, izvinjavam se.

Hvala vam na pažnji.

PREDSEDNIK: Hvala.

Marijan Rističević, povreda Poslovnika.

MARIJAN RISTIČEVIĆ: Dame i gospodo, član 106. i član 107.

Član 106. kaže da govornik treba da govori o tački dnevnog reda.

Član 107. dostojanstvo Narodne skupštine.

Govornik je govorio o varvarskoj agresiji Rusije na Ukrajinu. Pri tome, nije rekao, a to je povreda dostojanstva, da je varvarska agresija 19 zemalja NATO pakta izvršena na SRJ. Uglavnom se radilo o Srbiji.

Ta agresija, za razliku od vojne intervencije u Rusiji, nije imala nikakvog smisla, zato što nijedan građanin na Kosovu nije bio građanin zemalja NATO pakta. Oni su surovom, varvarskom agresijom, velikom vojnom silom napali jednu malu zemlju i privremeno oteli komad teritorije. Ja se ne sećam da je pomenuti gospodin ili stranka kojoj on pripada u tom trenutku izašao i rekao – ovo je varvarska agresija NATO pakta, sa ciljem da se otme deo teritorije.

Ne braneći Ruse koje često umem i da kritikujem, u Ukrajini živi nekoliko miliona Rusa koji su osam godina surovo bombardovani u Dombasu i Donjecku i nisam čuo da je to varvarsko, surovo granatiranje civila, da je to oduzimanje prava, da je spaljeno 46 ljudi u Odesi, itd. Pri tome, ne opravdavam narušavanje teritorijalnog integriteta Ukrajine, ali daleko su veća prava Rusa da zaštite svoje stanovništvo u Ukrajini nego što je to razlog bio da 19 zemalja NATO pakta surovo napadne Srbiju.

Zbog toga sam reklamirao povredu Poslovnika i ne tražim da se o tome glasa. Hvala.

PREDSEDNIK: Ako ne tražite glasanje, zahvaljujem. U tom slučaju ni obrazloženje nije neophodno.

Reč ima Biljana Đorđević. Izvolite.

BILjANA ĐORĐEVIĆ: Zahvaljujem.

Poštovani predsedniče Narodne skupštine, poštovane koleginice i kolege, građanke i građani Republike Srbije, da je konačni dogovor o novoj Vladi postignut saznali smo na Instagram profilu predsednika, jer smo videli jedan susret dvojice lidera dve najveće stranke u porodičnoj atmosferi, koji su se dogovorili o podeli političkog plena. E, sad, kako ta podela izgleda, saznali smo nakon toga, u ponedeljak, sa ovim Predlogom zakona o izmenama i dopunama Zakona o ministarstvima. Odmah da vam kažem – predlog nije dobar.

Mi smo za tih 24 sata uspeli nešto da vam popravimo amandmanima koje smo podneli, nešto smo popravili, mislim da bi bilo dobro da to prihvatite, ali, da ste nam dali, recimo, 48 sati, mislim da bismo mogli da vam ponudimo jedan predlog zakona koji zapravo ima viziju kako bi ova država trebalo da izgleda i da u njoj svi građani žive dobro i da oni ovde ostanu ne zato što to možda moraju ili ne mogu da odu, nego zato što to žele. U vašem predlogu takve vizije nema, a nema ni rešenja neke krize na koju se pozivate kada govorite o tome da je razlog za njegovo donošenje po hitnom postupku opravdan.

Dakle, možete slobodno da preuzmete nešto od naših predloga, to će biti na korist građana. Ono što bih ja samo savetovala je da to što preuzimate preuzimate u celini, jer obično kad uzimate samo delove, to vrlo loše uradite, obesmislite te predloge.

Zašto to kažem? Evo, recimo, kada predlažete razdvajanje prosvete i nauke, čuli smo, ima ovde kolega koji misle da je to dobra stvar i postoje neki primeri i neke realizacije ovog razdvajanja koje bi možda i mogle biti dobre, ali mislim da ste vi sa tom argumentacijom da je nauka jako bitna zakazali, jer ste imali deset godina da nam pokažete koliko je nauka bitna. Evo, recimo, izdvajanja, ukupna budžetska sredstva za istraživanje i razvoj u BDP u 2021. godini su bila 0,42%. Ima nekih ulaganja, zaista, to se poboljšava, ali to je sve skromno naspram nekakvih ciljeva da budemo društvo koje se razvija.

Mnogo problematičnije od toga je vizija nauke kakvu je prethodna Vlada, zapravo Vlada u tehničkom mandatu, usvojila 2021. godine. To je strategija nauke koja se zove „Moć znanja“ i u toj strategije nauke jedan od proklamovanih ciljeva bio je fokusiranje istraživanja na društvene izazove i prioritete. Međutim, kada se govori o tim prioritetima, društvenim izazovima i prioritetima, fokus je ne na nečemu što domaća nauka zapravo identifikuje, kao lokalnim problemima, zagađenje vazduha, vode, hrane, krhkog demokratskog ustrojstva, siromaštva, nejednakosti, pravne nesigurnosti, već u vreme Kovid – 19 pandemije, dakle vi pričate o toj strategiji, odnosno Vlada, zapravo autori strategije koje niko iz naučne zajednice ne zna ko su i ko je to pisao, vi pričate o veštačkoj inteligenciji.

Ja mislim da građanima koji imaju problema da prežive i sa krizom i zimom će padati u sve veće siromaštvo, mislim da im to ulaganje u veštačku inteligenciju, nasuprot, recimo, ulaganju u to kako da se pozabavimo dugoročnim zdravstvenim, socijalnim i ekonomskim posledicama pandemije, neće mnogo značiti.

Takođe, u toj strategiji ističe se da želimo da Srbija bude deo istraživačkog evropskog prostora. Međutim, u toj strategiji nema ni jedne reči „demokratija“, što je inače centralni pojam strategije odnosno programa EU „Horizont Evrope“. Svi koji se bave naukom znaju na koji način je za nas koji smo iz naučne zajednice „Horizont Evropa“ važan.

Dakle, potpuno izostaje ta vizija društvenog dijaloga u strateškim dokumentima. Ja sada pričam o nauci, ali to važi i za sve druge, tako da nije dovoljno da prosto imate društveni dijalog u imenu nekog ministarstva ako to nemate u svojim strateškim dokumentima i ako to ne praktikujete, recimo, i u ovom domu.

Umesto moći znanja demonstrira se moć nad znanjem i to smo imali prilike da vidimo i u prethodnom periodu sa načinom na koji se naložila izmena udžbenika iz biologije.

Zbog svega ovoga, mi iz Zeleno-levog kluba „Ne davimo Beograd“ MORAMO, verujemo da kada vladajuća većina odvaja nauku od prosvete, pored što uvećava koalicioni partnerski plen, ona planira i sve veću komercijalizaciju nauke. To smo videli sa privatizacijom Instituta za vodoprivredu „Jaroslav Černi“. Slično radite i sa urušavanjem obrazovanja. Dakle, ni malo ne verujemo da to što ćete odvojiti ova dva resora će poboljšati stanje u obrazovanju.

Ja verujem da će vam vrlo brzo doći dan kada ćete imati masovne proteste nastavnika poput onih u Mađarskoj, na koju se toliko ugledate, zato što više neće biti mogućnosti da naše škole nađu kvalitetan kvalifikovan kadar, da rade za tako male plate koje su na dnu evropske lestvice, kada je reč o platama nastavnika.

Dakle, vaš predlog Zakona o ministarstvima, u stvari, ne govori ne samo o toj viziji boljeg života, nego čak ni o tome kako da rešimo ovu krizu. Vaša poruka je, vi poručujete da svi problemi dolaze iz sveta, energetska kriza je zbog samo rata u Ukrajini, a nema nikakve veze sa načinom na koji ste vi upravljali energetskim sektorom. Stambena kriza ima veze samo sa Rusima u Beogradu, a nema veze sa time da nemamo uopšte stambenu politiku koja bi trebalo da bude politika socijalne pravde, jer nama piše u Ustavu da bi trebalo da budemo takva država.

Dakle, ako resori koje predlažete, u stvari, treba da govore o prioritetima ove Vlade, evo, ja ću staviti akcenat i na još jedan koji se tu spominje, to je unapređenje javne uprave radi poboljšanja pružanja usluge građanima. Pa, kako to izgleda kada vi hoćete da unapredite javnu upravu, recimo, u borbi protiv siromaštva?

Dakle, način na koji se vi borite protiv siromaštva jeste da uvedete inovaciju, jedan algoritam koji u osnovi Zakona o socijalnim kartama, dakle, to smo mi uradili, odnosno to ste vi uradili kada ste usvojili takav zakon i taj algoritam za koji ne znamo kako funkcioniše, u stvari, se bori protiv siromaštva na način da nekim nejasnim metodama zapravo samo skine ljude sa spiska korisnika centara za socijalni rad, dakle, bez utemeljenja u njihovom stvarnom životu i kako je to uticalo, dakle, da li su oni stvarno sada nestali sa liste tih siromašnih ljudi.

Dakle, to je način na koji vi, u stvari, inovacije koristite da lišite građane njihovih osnovnih građanskih, socijalnih prava. Zahvaljujem.

PREDSEDNIK: Reč ima Milenko Jovanov, predstavnik predlagača.

MILENKO JOVANOV: Prvo, moram da kažem da ću zaista ozbiljno i posvećeno pročitati amandmane koje ste podneli. Verujem da u njima ima mnogo toga mudrog i korisnog, a odgovoriću vam u petak da li sam neke od njih prihvatio ili nisam i da li će oni postati sastavni deo predloga ili neće. Žao mi je što ne mogu odmah da vam odgovorim i što ćete imati neizvesnost do petka, kada ćete čuti konačan odgovor na to.

Što se tiče saveta koje nam dajete, hvala vam na savetima. Nisam nešto zainteresovan za vaše savete, osim u jednom slučaju i taj sam savet tražio, ali nikako taj savet da mi date, kako napraviti nevladinu organizaciju poput Dobrice Veselinovića, koja će u jednoj godini imati 575 hiljada dinara prihoda, a u drugoj 15 miliona i 81 hiljadu prihoda?

Znači, to mi samo odgovorite. To je savet koji bih voleo da znam. Ako je moguće da saznamo, kojim algoritmom se to postiže i kako se to postiže?

Što se tiče svega onoga što smo čuli od vas danas, svašta smo čuli, različite inicijative, različite opaske, različita tumačenja, različitih politika, od ekologije do svega ostalog, samo nismo čuli ni reč o onome o čemu je moja koleginica Marina Raguš juče govorila u kontekstu Ministarstva ekologije i posledicama NATO bombardovanja, onoga što je ovu zemlju, ne našom krivicom i ne našom voljom, zadesilo nakon zločinačke NATO agresije, a kada je izručeno na glave naših građana…

Vidim smešno vam je, pa dobro, vi se smejte. Ja mislim da nikome u Srbiji, osim vama, nije smešno to što su ljudi koji su istraživali zračenja od NATO bombi preminuli od kancera koji su dobili, ali dobro, nema veze, to je vama smešno. Vi se smejte i dalje, ali to je i vaše zalaganje za ekologiju, jer je jako interesantno da se zalažete za ekološke teme koje nikako ne obuhvataju i one koje se tiču NATO agresije. Dotle idete, ali u taj zabran nikako ne ulazite.

Na kraju, mi ne doživljavamo ni državnu upravu, ni vlast, ni bilo šta drugo kao plen. Ja znam da svako polazi od svoje psihologije, jer ste pokazali kako lovite plen kada su se lovile delegacije ove Skupštine, kada su se lovila mesta u odborima, kada lovite mesta za sedenje, kada lovite mesta za ove grupe prijateljstva. Tada pokazujete kako lovite plen. Vrebate kao lovac u žbunju, čekajući neko da izađe da ga uhvatite za ruku ili nogavicu i da mu ne date da ode dok ne kažete šta je ono što želite za svoju poslaničku grupu. E tako se lovi plen i vi ste ti koji lovite plen, a ne mi i nikakve podele plena ovde nema. Ovde ima preuzimanja teške odgovornosti u veoma teškim okolnostima i drago mi je što se vaše kolege, vidim klimanjem glavom, apsolutno saglašavaju sa ovim što ja govorim. Hvala vam na tome.

Još jedan motiv ste mi dali da još podrobnije pročitam vaše mudre amandmane, da tu državnu strukturu, kako je vi vidite, pokušamo možda, ukoliko zaključimo, ukoliko moje skromne intelektualne mogućnosti dobace do tih predloga koje ste vi dali, u šta čisto sumnjam, ali ja ću se truditi, čak imam i kolege koje će da mi pomažu, da pročitam, proučim i shvatim suštinu onoga što ste hteli da nam poručite, a da onda to na neki način uključimo u ovaj predlog ali, kažem, to ćemo raditi sutra, pa ćete u petak čuti odgovor. Hvala vam.

PREDSEDNIK: Gospodine Obradoviću, izvolite.

BOŠKO OBRADOVIĆ: Poštovane kolege, poslanička grupa Srpski pokret Dveri, Patriotski blok glasaće protiv ovog vašeg Predloga o novom zakonu o ministarstvima iz jednog veoma jednostavnog razloga. Ni na koji način nas niste uverili da je ovo dobro rešenje za novu Vladu Srbije, a to niste ni mogli da učinite iz prostog razloga što ovakvo rešenje ne možete naći uporednim primerima u Evropi. Dakle, buduća Vlada Srbije biće Vlada sa najvećim brojem ministarstava u Evropi, a ja nisam siguran da druge evropske zemlje ne bi uzele taj primer da je on dobar. Prosto, logično razmišljajući, jasno je da ovo rešenje nije dobro.

Sa druge strane, jedini argument koji ste ponudili zašto je ovo rešenje dobro jeste da je tako bilo u vreme neke bivše vlasti, nekog DOS-a, protiv koga ste vi protivnici, kao što sam uostalom i ja uvek bio, ali čije kadrove neprestano uzimate u vašu vlast, od Zorane Mihajlović do Gorana Vesića, koji se kandiduje za buduću Vladu. Nekako neprestano ne volite bivši režim, ali uzimate njihove najčuvenije kadrove u vaše redove, pa se negde odlučite šta zapravo mislite o tom vladajućem režimu iz nekih prošlih vremena. Nemoguće da je taj režim bio toliko loš, a ti kadrovi toliko dobri da su danas oni zgodni za vašu vlast.

Ono što je ovde nama, to smo već rekli, bio najveći problem, s obzirom da ima 25 ministarstava, a nema ona dva koja su, po našem mišljenju, izuzetno važna, koja bi trebalo da brinu o Srbima i građanima Srbije na Kosovu i Metohiji i koji bi trebali da brinu o Srbima van Srbije, odnosno o Srbima u regionu i rasejanju. Kako je imalo mesta za 25 ministarstava, a nije imalo za ova dva, niste uspeli da nam odgovorite na to pitanje?

Mi smo, naravno, kroz naše predloge amandmana ponudili kako bi izgledala jedna daleko funkcionalnija i manja Vlada sa najviše 15 ministarstava i kada bi tu Vladu trebalo svesti na dva ministarstva, onda bismo se mi opredelili za sledeća dva. Prvo je za podršku onim ljudima koji pune budžet države Srbije, dakle, preduzetnicima, domaćoj privredi, poljoprivredi, kroz ministarstvo za domaći ekonomski razvoj i drugi je podrška onim socijalno najugroženijim kategorijama stanovništva u ovom vremenu krize. Dakle, porodičnom čoveku, potrošaču, onom penzioneru sa najmanjim penzijama, onim najstarijim sugrađanima koji nemaju nikakva primanja, porodicama koje brinu o teško bolesnoj deci, o hendikepiranim osobama, svima onima kojima je danas potreban neki socijalni dodatak za energente, troškove života i sve drugo što je danas opterećeno u ovom vremenu krize.

Tu negde se mi ne razumemo i mislim da bi trebalo da svi zajedno razmislimo kako da ta buduća Vlada ne bude Vlada koja će slušati naloge američkog ambasadora Kristofera Hila, već Vlada koja će brinuti o srpskim nacionalnim i državnim interesima.

Tu se sada postavlja pitanje da li ste vi kao SNS u ovom trenutku bliži Draganu Đilasu i stranci koju on sada vodi, posebno sa ovom novom inicijativom o uvođenju sankcija Rusiji, ili jednostavno mislite ono što misle tri poslaničke grupe koje su se danas…

(Predsednik: Vreme.)

… i sa tim završavam, gospodine predsedavajući, ovde u Skupštini, na neki način, objavile kao jedna koalicija za odbranu Kosova i Metohije u sastavu Srbije. Mislim na poslaničke grupe NADA, Zavetnici i Dveri i sada je, zapravo, pred vama jedan izbor kojim će putem ići ta nova Vlada Srbije, da li putem slušanja američkom ambasadora ili putem odbrane srpskih nacionalnih i državnih interesa. Hvala.

PREDSEDNIK: Gospodine Jovanov, izvolite.

MILENKO JOVANOV: Ne znam da li je ova opaska na odnos SNS prema Stranci slobode i pravde izraz neke male ljubomore ili nekog sindroma bivšeg partnera ili tako nečega, ali mi sa tom strankom smo danas vodili vrlo žustre i vrlo ovako oštre diskusije, tako da ste taj odnos mogli da vidite, ali niste bili tu.

Isto važi i za to da vas nisam ubedio, ne mislim da sam preterano uverljiv, ali da sam mađioničar i da sam Ciceron lično ne bih mogao da vas ubedim, jer niste bili u sali. Da ste bili u sali, verujem da biste vi pod tom snagom argumenata koje biste imali prilike da čujete promenili svoj stav i prihvatili rešenja koja smo mi ponudili.

Najzad, ova Vlada i stranka kojoj pripadam i koalicija koju činimo neće ići ni ovim, ni onim putem, već će ići kao i do sada – isključivo, jedino i samo srpskim putem, vodeći računa o interesima države Srbije. Hvala.

PREDSEDNIK: Kao i malopre, čist odgovor bez ikakvog iniciranja replike.

Reč ima Aleksandar Jovanović.

Izvolite.

ALEKSANDAR JOVANOVIĆ: Dobro veče svima.

Za početak jedno obaveštenje, ako niste znali, večeras su aktivisti na Šodrošu srušili ogradu onoga što ne znamo šta je. Veliki pozdrav za građane u Novom Sadu. Cela Srbija je danas bila tamo. Ja nisam mogao da dođem, jer sam čekao svojih pet minuta, koliko imam.

Dakle, pitanje za vas koji poznajete gospodina Vučevića, a znate ga dobro, neka nam objasni - šta se to tamo gradi, po kojoj to dozvoli, po kojoj planskoj dokumentaciji tamo Kinezi nešto grade? Ako je most, pa dajte da vidimo taj most.

Juče je policija tukla, razvlačila ljude, privodila, hapsila. To je ono što je već viđeno svuda po Srbiji u poslednjih mesec dana. Ali, hajde da se vratimo na temu dnevnog reda, mada je i ovo sve u okviru teme.

(Nikola Radosavljević: Vrati se na temu.)

Molim vas za malo tišine u atmosferi.

Dakle ovako, da vaš slogan kaže „mir i stabilnost“, stabilne cene mleka, stabilne cene mesa, stabilne cene benzina, sve stabilno, dok se Ana Brnabić baškari u Jovankinoj vili.

Evo, vas predsedavajući da zamolim kad vidite Anu Brnabić, ako može da nam dostavi svoj račun za struju i za grejanje. Bilo bi lepo da vidimo koliko to mi plaćamo grejanje i struju u Jovankinoj vili.

PREDSEDNIK: Ako ćemo da razgovaramo o dostavljanju, prvo ću morati da dostavim vama da ste juče ukazivali na držanje teme dnevnog reda. Moramo od toga da počnemo onda.

ALEKSANDAR JOVANOVIĆ: Znate kolika je plata čistačice u osnovnoj školi u Majdanpeku? Trideset pet hiljada žena prima.

Bio sam na poziv rudara Resavice u Aleksincu pre neki dan. Znam da znate i biće i dovešću ih ovde. Ja vas pitam predsedavajući, a što rudari i poljoprivrednici ne smeju da dođu, dok onaj ko dovodi tik-tokere, Goran Vesić, onaj koji vidi motornu testeru odmah se hvata i seče drvo? Po kom to zakonu ova Skupština nije otvorena za poljoprivrednike i za rudare, a Goran Vesić može da dovodi tik-tokere?

Dakle, šta se dešava sa rudarima iz Resavice? Oni primaju platu i plaćeni su po ceni sata ispod zakonom propisanog minimuma i ako vi nećete da ih primite ovde, ja ću da ih dovedem ispred Skupštine, pa im vi objasnite po kom to zakonu vi zakidate na rudarima? Na rudarima štedite? Hajmo dalje.

Ja vas pitam sada, gospodine Jovanov, da ste vi kojim slučajem Cvetko Jovanović iz Lukavca i da vam dođe firma „Eurolitijum“, kao što je došla juče neka ekipa Kineza da nešto gradi tamo na Šodrošu i da vam bunar iz koga pijete vodu zatruju arsenom, to pitam isto vas gospodine Rističeviću, vi se bavite poljoprivredom, šta biste vi radili da vam dođe neka firma bez ikakve dozvole i zatruje vodu koju pijete? Šta bi ga češljali ili mu pričali kako je to sve za njegovo dobro?

Da, sve je po zakonu, gospodo bivši radikali, gospodo bivša iz DS. Sve vas je skupio Aleksandar Vučić tu gde sedite, a na kraju zapitajte se zašto ste se smučili njemu samom? Zašto pravi sada nekakav srpski patriotski blok, a pola vas je predviđeno za puštanje niz vodu? Vi ste se smučili Aleksandru Vučiću, a to je vaš problem.

Ja vas pitam, a po kom to zakonu vi Kinezima dajete da iznose na tone zlata iz ove zemlje? Malopre gospodin, šef poslaničkog kluba SNS kaže kako naši sportisti donose zlato u ovu zemlju. Da, naše odbojkašice donose zlato, a Kinezi na tone naše zlato iznose u Kinu. Ja vas pitam, po kom to zakonu? Sve je po Zakonu o zaštiti prirode, sve je po Zakonu o građevinarstvu, sve je po zakonima, a ovde nama nestadoše ljudi, nestade nam voda.

Vi ste, gospodine Jovanov, vama nikakav problem neće biti da sutra pričate najgore o Aleksandru Vučiću, pošto ste to već radili jednom i svima vama, nikakav problem nije da pričate najgore o onome koga sada obožavate jer ste to već raditi, samo ćete se premestiti po ko zna koji put u onu partiju, u onu opciju koja je na vlasti i zato vi sedite tu. Ne postoji ni jedan drugi razlog.

Ja vas sada pitam, šta vredi svima nama ovde, 30 godina slušam kako jedni drugima svašta govorimo? Ovaj Atlagić, gospodin, on je otrovniji od sumporne kiseline „Rio Tinta“, ponoviću to još jednom. Prosipate otrov po narodu i onda se čudite šta se dešava na ulici. I šta nama to vredi? Šta nam vredi to?

PREDSEDNIK: Obratite pažnju kako se obraćate narodnim poslanicima.

ALEKSANDAR JOVANOVIĆ: Hoću i obraćam pažnju, ja biram reči.

PREDSEDNIK: Obratite pažnju na to.

ALEKSANDAR JOVANOVIĆ: Da li neko od vas i svih nas u ovoj sali može da zamisli Srbiju za 50 do 100 godina? Džaba nama sve ovo što radimo sve ovo vreme, šta će biti sa Kuršumlijom? Nema je. Šta će biti sa Bosilegradom? Nema ga. Šta će biti sa ovim ljudima, šta će biti sa našom decom u koju se kunemo svi? Otići će glavom bez obzira iz ove zemlje.

Još jedna stvar koju želim da znate, kada pričamo o sloganu „za našu decu“, Nikola Dragošanović, momak je rođen 1994. godine, iz Majdanpeka je. Priveden je 27. u PS u Majdanpeku kao građanin. Šest sati ga je brutalno tukao inspektor policije, Bojan Nikolić.

Ja sada zovem tog frajera da dođe ovde da nam objasni, koga ti to biješ Nikoliću? Mi imamo sve nalaze. Njemu su nagnječena rebra. Njemu je to veče u bolnici dat lek protiv unutrašnjeg krvarenja. Na čijoj strani je ta policija, zbog čega bije narod? Pitam ja vas, zbog čega policija tuče svoj narod? Ja juče nisam mogao da prođem kroz Šodroš, jer mi Krajinović, taj čuveni načelnik, kako se zove, interventne, nemam pojma, nije ni važno, brani da se šetam svojom zemljom.

Dobro razmislite šta radite. Jedna poruka za Aleksandra Vučića, da, trebao si i ranije da se otarasiš ovih ljudi jer oni gledaju ko je na vlasti i ništa ih drugo ne zanima. Hvala.

PREDSEDNIK: Ja sam vam rekao da povedete računa kako se obraćate drugim narodnim poslanicima. Setite se samo na koji način reagujete i kako se ponašate ako neko i jednu reč izusti i da nije uvredljiva, nego bilo kakva kada govorite vi ili bilo ko od vas ko sedi na toj strani. Onda, direktno, u onoj vici i buci, histeriji, da vređate narodne poslanike i kako je uvek vama dozvoljeno baš sve, a da nećete ni jedan posto od toga da tolerišete kod drugih, ma i manje od jedan posto ovoga što radite.

Neću ja da komentarišem ova pitanja koja ste navodno postavili meni, koliko je plaćen „Tik-tok“ i ne znam šta. Imaćete priliku da postavite sva pitanja koja želite…

(Aleksandar Jovanović: Šta nije u redu?)

Samo nemojte da vičete i da galamite, mada mi se nekada učini da sam se navikao na to. Ništa drugo i ne slušam, sem vaše vike i galame danima. Samo nemojte da vičete.

Svi kojima ste se obratili na onaj način na koji ste to uradili imaju pravo na repliku sada, svi. Koliko je kome stalo do čega, ne znam. Vi ste, beše, rekli da svi trebaju da budu ne u Skupštini, nego na nekom drugom mestu jer je sad tamo nešto mnogo važno. Koliko ste tu bili od reči, a vidim da niste sada u Skupštini, uopšte niste tu, toliko je važno i sve ostalo što ste rekli meni, a za ostale ćemo da čujemo šta kažu sami.

Reč ima Marijan Rističević.

MARIJAN RISTIČEVIĆ: Dame i gospodo narodni poslanici, ima u Zakonu o finansiranju političkih aktivnosti, ima član 12. koji kaže da politički subjekti, ne samo političke stranke, politički subjekti nemaju pravo da primaju novac od fizičkih i pravnih lica iz inostranstva.

Prethodni govornik je u emisiji Olje Bećković priznao da krši taj zakon i da ga finansiraju, čini mi se, „River voč“ ili tako dalje, neke organizacije iz Austrije, a Austrija ima 4.500 malih elektrana a njega finansiraju da se bori u Srbiji protiv nekoliko desetina malih elektrana, ta organizacija iz Austrije.

Priznao je da je kršio zakon, kao što je malopre priznao nasilničko ponašanje svoje grupe, a danas se ljutio kada sam ja govorio da mi se čini da će eko-aktivisti prerasti u eko-teroriste.

Upravo je potvrdio jedan od po meni terorističkih akata, da su srušili ogradu ni krivu ni dužnu i time doveli do oštećenja tuđih stvari, ometanja državine i niz drugih dela koje treba sankcionisati zakonom.

To su oni koji brinu o poljoprivrednicima, a recimo na mostu presretnu seljaka, izvuku iz automobila, prebiju uz povike „mamu ti seljačku“. Veoma su rečiti po pitanju obmane poljoprivrede i poljoprivrednika, evo ja sam poljoprivrednik, na njihovoj listi ne vidim ni jednog poljoprivrednika, na njihovoj listi ne vidim nikog iz Nedeljice svete. Koliko ja vidim oni su samo zloupotrebili ekologiju da bi dobili po neki glas. Ja poštujem zaštitu vazduha, zemlje, vode, ali mislim da njima do toga nije stalo, da jednostavno vide samo priliku da oštete privredni sistem u Srbiji, jer svaka privredna aktivnost šteti donekle životnoj sredini, ali oni misle da treba uništiti privredni sistem, tako bi ostali bez plata, bez penzija. Privreda proizvodi novac, ne možemo svi živeti od donacija Viole Fon Kramon i stranih donatora. Hvala.

PREDSEDNIK: Vi ste hteli po Poslovniku, Zečević Zoran.

ZORAN ZEČEVIĆ: Poštovani predsedavajući, reklamiram povredu Poslovnika član 108. Kaže – o redu na sednici Narodne skupštine stara se predsednik Narodne skupštine.

Ja bih vas zamolio, ovo je vrhunska institucija građana Srbije, nas su građani Srbije poslali i ja ne mogu da shvatim kao čovek u ovim godinama da predstavnicima i jedne i druge strane dozvolite da ovo ne liči uopšte na Skupštinu, ovo više liči, izvinite molim vas, na jednu da ne kažem, psihijatrijsku kliniku. Pa šta će građani o nama reći? Pa šta će građani o nama reći.

PREDSEDNIK: Ne možemo tako, nema smisla.

ZORAN ZEČEVIĆ: Pa možemo, to je moja struka.

PREDSEDNIK: Samo polako. Ako nećete da …

(Zoran Zečević: Molim vas da ne dozvolite da ovakvu poruku šaljemo građanima.)

(Isključen mikrofon.)

Vodite računa kako se obraćate sada i koleginici i svima ostalima. Ako možete, ako možete ikako. Samo da polako i u miru ispratite nastavak sednice, ali ne možete vi da reagujete na to, šta je neko nekome rekao na način da uvredite sve. Vi niste izgleda svesni šta ste izgovorili.

I nemojte da vičete. I nemojte da vičete. Samo nemojte da vičete.

I samo da vam kažem, sada tu nikakve razlike nema u ovome što ste vi sada uradili, što se ponašanja tiče i ovog aplauza koji ste čuli pored i onoga na šta ste reagovali malopre. Nikakve razlike nema.

A, sada ćemo da damo priliku onima koji imaju pravo na repliku da nešto kažu bez da vičete svi vi zajedno sa te strane. Svi zajedno bez ikakve razlike. Ja je tu sada ne vidim nikako.

Gospodine Atlagiću, izvolite.

MARKO ATLAGIĆ: Poštovani predsedniče Narodne skupštine Republike Srbije, doktore Orliću ovde je izrečeno da sam ja otrov od narodnog poslanika kojeg ja ne poznajem, od narodnog poslanika, ako je uopšte narodni poslanik, jer juče nije bio u dvorani nego svega 45 minuta, moja malenkost ovde je čitavo vreme, a digao je dnevnicu u ovoj Narodnoj skupštini, išao je da zaustavlja radove po Srbiji, nije njemu prvi put.

Znate šta njega boli? Boli ga istina, jer ja u životu vi koji me znate iz opozicionih klupa, a znate me jedan deo iz Demokratske stanke, decu i vas političke protivnike primam kao svoju, to vi vrlo, pitajte Čedomira Jovanovića i druge sa kojima sam bitke bio za razliku od vas.

Znate poštovani građani šta je ovoga narodnog poslanika, ako je uopšte narodni poslanik, a danas je svega sat vremena boravio u ovoj Skupštini, iako je ostavljao karticu ovde unutra, a išao je, e sada vidite, znate šta ga zabolelo u pre podnevnoj diskusiji sam rekao, citiram – Jovanović Ćuta i Žene u crnom i Aida Ćorović traže sankcije protiv Rusije, završen citat ugledni list 24. februara 2022. godine, a on to izrekao, zapravo 23. februara. Je li tačno ili ne? Vi znate mene iz opozicionih klupa koje ranije, ja nikada napamet ne pričam, zato što mi moj nivo naučnog radnika ne dozvoljava, bez obzira što vi po društvenim mrežama lažete vi i vaši koalicioni partneri, vi što guglate u nauci, ponavljam guglate u nauci, a ovaj što je govorio da guglam u nauci, vidite pre nego što je rođen ima 45 godina rođen je osam naučnih radova, on samo gugla u nauci. Ja pitam tog narodnog poslanika – ko ga finansira? Ko ga finansira? Neka odgovori ko ga finansira? Zašto zaustavlja sve radove u ovoj državi, gde se god pojavi? Hvala.

PREDSEDNIK: Hvala.

Reč ima Milenko Jovanov.

MILENKO JOVANOV: Iskreno, teško je odgovoriti na onakvu bujicu nepovezanu bez početka, bez kraja, bez ičega, ali hajde da pokušam nekoliko stvari koje su utisak, a nekoliko stvari koje sam uspeo da razumem.

Prvo, žalili ste se već Vučiću na mene. To ste već radili. Kada je bio ovde. Ne sećate se toga? Sećate se, dobro. I? Vučiću, Vučiću, učiteljice, učiteljice, Milenko mi je rekao za vas to i to. To je moćni Ćuta sa ulica koji će da oduva ovu vlast itd. Učiteljice, učiteljice, Milenko rekao za vas to i to i šta se desilo posle toga? Danas ponavljate to isto i ponavljaćete i na sledećoj sednici. Jel stvarno mislite da će to nešto da promeni, da će to do bilo čega da dovede?

Ulicu u parlament uvesti nećete. Uličarsko ponašanje možda govori o vama, ali nas niti malo brine, niti impresionira. Niti vas se plašimo, niti ćemo da odstupimo i to ste videli i na sednicama odbora koji vodite i koji ste pokušali da zloupotrebljavate za vaše političke akcije. Niti vas se plašimo, niti ćemo bespogovorno da vas slušamo kada viknete, kada pretite, kada bilo šta uradite. Dakle, kada bilo šta uradite, apsolutno nas to ne dotiče, radimo ono što mislimo da je potrebno i ono što je naša politika.

Da mi saučestvujemo u vašim gerilskim akcijama. Oborili ste ogradu, bravo. Jel se branila ogradila? Jel vam odgovorila ograda? Jel vam ograda uzvratila? Ili je ograda ćutala i trpela dok je niste uklonili?

Vi ćete da određujete kako će da se gradi i razvija Novi Sad. Vi. Ko je vas za to ovlastio? Gospod Bog lično, verovatno. Poslao vas na zemlju i rekao – od sutra će Ćuta da odlučuje šta će u Srbiji da se gradi. Vi ćete da procenite šta jeste, a šta nije u interesu građana. Pa oni koje ste najviše zastupali, oni čije ime mesta iz usta niste vadili vam je davalo nula glasova na biračkim mestima, dva glasa, jedan glas, tamo gde smo mi dobijali po 150, 200 i sada ćete u Novom Sadu da nastavite sa tim. I neko će zbog vas da promeni, šta? Plan koji postoji 71 godinu. Sedamdeset jednu godinu, jel vam dovoljno glasno, jel ste razumeli, jel ste čuli? Jel razumete od kada to potiče? I sada ćete vi da kažete Novi Sad će se graditi ovako, a ne onako. Vi.

Najgore od svega je što vi ne kažete da će se išta graditi, nego će se rušiti ili se neće graditi ništa, i sve zato što vam ministarstvo u jednom momentu nije izašlo u susret i dalo dozvolu da gradite svoju mini hidrocentralu. Onda, poput Mirka Topalovića i čuvenog citata – ili ćeš biti moja ili te neće biti, uleće ovaj Mirko Topalović srpske politike – e, kad ne mogu ja da dobijem mini hidrocentralu, neće je imati niko u Srbiji i ja ću da vodim ustanak i sve ću da vam srušim. Dobijete finansije spolja i hvalite se time da ste finansirani spolja i super.

Onda kada mu date papir kojim traži od ministarstva dozvolu za hidrocentrale, on kaže – ne, ne, to sam se ja, znači jedan lukavi plan tipa Boldrika, to sam se ja dosetio da ja tražim od ministarstva da vidim šta oni rade, pa ću ja tu njih da kontrolišem. Kakav genije. Pa, vama treba sva ova ministarstva da ukinemo, to će biti najbolji amandman i da Ćuta vodi sva ministarstva u zemlji, jer ovakvog genija zemlja nije imala.

Jedni problem u realizaciji ovog je to što vas finansiraju iz inostranstva. Ne može na funkciji u Vladi da bude neko ko dobija pare, a za te pare isporučuje izveštaje o tome šta je za te pare uradio, koliko je projekata zaustavio, koliko je projekata uništio, koliko je ograda srušio, koliko se puta žalio učiteljici i slično.

Još jednom, da znate, uličarskim načinom razgovora sa nama nećete postići ništa. Možete da razgovarate, ako možete da razgovarate pristojno i civilizovano, tada ćemo vas slušati. Ove fore i fazone, zelene majice isprane iz teretane i te varijante Zelenski ni malo nas ne impresioniraju, ni malo nas ne plaše i ni na koji način time nećete postići ono što želite, a to ćete videti već u narednim danima.

PREDSEDNIK: Da li još neko od ovlašćenih predstavnika želi reč?

Preostalo vreme imaju dve, odnosno tri poslaničke grupe i javio se samo Vojislav Mihailović.

Sada ću da dam reč vama, a vi ostali znate.

Kad ovako neko uzme pa izazove more replika, dobije svako priliku da na to odgovori i tu završavamo svađu, tu svađu i raspravu završavamo svaku.

Izvolite, gospodine Mihailoviću.

VOJISLAV MIHAILOVIĆ: Koliko je vremena ostalo, izvinite?

Uvaženi predsedniče, evo da iskoristim tih tri i po, četiri minuta, koliko je ostalo našoj poslaničkoj grupi. Upućujem zaista vama, predsedniče, jednu molbu, jer možda su nekim rečima grubljim kolege to konstatovale. Evo, ja ću pokušati da budem finiji. Zaista, ova atmosfera u Skupštini nije dobra. Mislim da mnogo primitivizma i mnogo ružnih reči se ovde kaže, a mislim da su bespotrebne. Dozvolićete, predsedniče, na vama je upravo ta dužnost da vodite i brinete o redu Skupštine.

Hteo sam da vam kažem još jednu stvar, pošto imam informaciju koja, istina, nije proverena, da će jedan od prvih poslova buduće Vlade biti sastavljanje predloga za ovu Skupštinu o uvođenju sankcija Rusiji, i to u jednom ograničenom vidu. Kažem, nije to sigurna informacija, ali znam da i u vladajućoj koaliciji svi ljudi nisu za uvođenje sankcija Rusiji i neka to bude neka stvar za razmišljanje, jer kad budemo imali Skupštinu, ako to dođe na dnevni red, voleo bih da se ponovo pogledamo u oči i da se zaista pitamo da li je Srbija u stanju bilo kome da uvede sankcije, a posebno da li je u stanju da uvede sankcije svom strateškom partneru Rusiji?

Ne bih više trošio vreme. Mislim da Koalicija NADA i svi članovi sa našim Milošem Jovanovićem trudimo se da koristimo jedan civilizovani jezik u Skupštini. Voleo bih kad bi istom merom uzvraćali i svi drugi. To bi sigurno držalo nivo ove Skupštine. Ovo nije nikakva reklama, naprotiv - želja da zaista ovaj parlament učinimo ustanovom dostojnu istorije ovog parlamenta.

Hvala najlepše.

PREDSEDNIK: Reč ima Milenko Jovanov.

MILENKO JOVANOV: Želim da se zahvalim svima na učešću u diskusijama i da kažem da zaista jeste bilo neprimerenih situacija.

Samo da kažem, definitivno je i rečeno da nije proverena informacija, dakle, prvi zakon koji se bude našao ovde u Skupštini, odnosno prva tačka dnevnog reda biće rebalans Zakona o budžetu, rebalans budžeta Republike Srbije. To je nešto što će morati da se realizuje.

Sa druge strane, Skupština ne vodi politiku, politiku zemlje vodi Vlada i to će da bude i u narednom periodu. Dakle, ne menja se skupštinski sistem, da mi odlučujemo o stvarima koje se tiču vladine politike.

Najzad, moguće je da je tokom rasprava dolazilo do određenih situacija koje nisu za ponos, ali ne bih voleo, posebno zato što to ne očekujem od vas, da nastupate sa pozicije onih koji često kažu – obe strane neka pokažu suzdržanost. Hajde da stvari nazovemo pravim imenom. I kada se reaguje na to kada se odavde dobacuje i kaže se da smo psihijatrijski slučajevi, da se to uradi i za neke druge koji dobacuju ceo dan, svaki dan, na svakoj sednici, na svakom zasedanju.

Evo, vidite. I sada kada dobiju odgovor, onda je problem što smo mi odgovorili. Ako se ne odgovori, onda će da na svojim medijima, društvenim mrežama itd. pišu bombastične naslove. Evo, dva dana pišu te ovi pobesneli, ovi podivljali, ovi ovako, ovi onako. A oni divni, skrstili ruke preko stomaka i, eto, jadni ne mogu da se odbrane od razjarenih naprednjaka.

Dakle, niko, evo kolega Marsenić je odmah do vas, ko je na pristojan i na odmeren način govorio nije dobio odgovor koji nije bio pristojan i odmeren, i kolega iz Stranke slobode i pravde i gospodin Marsenić i svi drugi. Tamo gde je bilo po mojoj proceni, i ja prihvatam odgovornost za tu procenu, prekoračenja nečega što je pristojno i korektno, odgovor je bio u skladu sa tim, a nikada preko toga.

Neke stvari koje su lično i meni upućene, a dolazile su iz klupa, prosto su izazvale možda reakciju koja je bila i burnija od onoga što bi trebalo da bude, ali kada vam neko kaže da tučete žene i da mrzite žene, da bijete narod, onda to zahteva određenu reakciju. Iskreno rečeno, izvinjavam se ako sam preterao, živ čovek sam pa me takve stvari pogađaju, posebno ovo prvo, da mrzim i da bijem žene.

Tako da, u svakom slučaju, i sada digresija jedna, može da bude i šaljivo, ali naša istorija parlamentarizma je svašta zabeležila, od ubistva Puniše Račića, odnosno hrvatskih predstavnika od strane Puniše Račića, pa nadalje, dakle, nije baš uvek bilo mirno i nismo mi funkcionisali baš kao engleski parlament. Mada, i tamo su bogami žustre diskusije, žustre rasprave u kojima se vrlo često razmenjuju argumenti ili reči koje ovde u ovoj Skupštini nikada nisu bile rečene ni u jednom sazivu.

Tako da, parlamentarizma je to sve, to je deo posla, ali sa druge strane saglasan sam da treba da se suzdržavamo. Hvala.

PREDSEDNIK: Hvala, gospodine Jovanov.

Recite mi, šta želite?

(Nebojša Zelenović: Ostalo je vreme.)

Ne, vreme ovlašćenog je koristio Jovanović Aleksandar iz vaše poslaničke grupe.

(Nebojša Zelenović: Nije ga potrošio.)

Jednom se javi za reč, koristi to vreme, iskoristi ga ili ne. To je to.

Ne može tako, samo jednom on za koga ste vi rekli da će da koristi to vreme.

(Nebojša Zelenović: Ovo je peti put danas da sam se javio na najpristojni način…)

Samo polako. Znači ovako, da ne galamite, nego da vas zamolim jednu stvar. Dobili ste, kao i svi ostali ovde onog dana kada ste došli u Skupštinu da polažete zakletvu, Poslovnik. Samo da vas zamolim, pogledajte šta u njemu piše i biće dovoljno, neće biti nikakvih nesporazuma među nama, ali to mora da se pogleda prvo.

Ostali da ne galame, bilo bi lepo.

Isto to što držite, pročitajte.

Zaključujem načelni pretres o Predlogu zakona.

Nastavljamo raspravu u pojedinostima u petak, u 10.00 časova.

(Sednica je prekinuta u 19.45 časova.)